༄༅། །རིགས་དང་དཀྱིལ་འཁོར་ཀུན་གྱི་མངའ་བདག་དྲིན་ཅན་རྩ་བའི་བླ་མ་དམ་པ་དཔལ་ས་སྐྱ་པ་ཆེན་པོ་སྔགས་འཆང་བླ་མ་ཐམས་ཅད་མཁྱེན་པ་ངག་དབང་ཀུན་དགའ་བསོད་ནམས་གྲགས་པ་རྒྱལ་མཚན་དཔལ་བཟང་པོའི་རྣམ་པར་ཐར་པ་ལས་དགུང་གི་བགྲང་གཞི་ལྔ་བཅུ་ཚུན་གྱི་མ་ཚང་བ་ཁ་སྐོང་བ་ལེགས་བྱས་ཀྱི་རྒྱ་མཚོ་སྤེལ་བར་བྱེད་པ་དད་པའི་ཆུ་རྒྱུན་ཞེས་བྱ་བ་བཞུགས།། ན་མོ་མཉྫུ་ཨ་ནནྡ་པུ་ཎྱ་ཡ། རིགས་དང་དཀྱིལ་འཁོར་ཀུན་གྱི་མངའ་བདག་དྲིན་ཅན་རྩ་བའི་བླ་མ་དམ་པ་དཔལ་ས་སྐྱ་པ་ཆེན་པོ་སྔགས་འཆང་བླ་མ་ཐམས་ཅད་མཁྱེན་པ་ངག་དབང་ཀུན་དགའ་བསོད་ནམས་གྲགས་པ་རྒྱལ་མཚན་དཔལ་བཟང་པོའི་རྣམ་པར་ཐར་པ་ལས་དགུང་གི་བགྲང་གཞི་ལྔ་བཅུ་རྩ་ལྔ་ཚུན་གྱི་མ་ཚང་བ་ཁ་སྐོང་བ་ལེགས་བྱས་ཀྱི་རྒྱ་མཚོ་སྤེལ་བར་བྱེད་པ་དད་པའི་ཆུ་རྒྱུན་ཞེས་བྱ་བ་རྗེ་བཙུན་བླ་མ་དམིགས་པ་མེད་པའི་ཐུགས་རྗེ་ཅན་དེ་ཉིད་ཀྱི་ཞབས་ལ་གུས་པས་ཕྱག་འཚལ་ཞིང་སྐྱབས་སུ་མཆིའོ། །སྐྱེ་བ་དང་ཚེ་རབས་ཐམས་ཅད་དུ་ཐུགས་བརྩེ་བ་ཆེན་པོས་རྗེས་སུ་བཟུང་དུ་གསོལ། ངག་དབང་ལྷ་དང་དབྱེར་མེད་ས་སྐྱ་པ་ཞེས་གྲགས་པ་གསལ་ལྡན་པ། །ཀུན་མཁྱེན་གཙོ་བོ་ཤཱཀྱའི་རྒྱལ་ཚབ་ཤེས་བྱ་མ་ལུས་མཁྱེན་ཅིང་གཟིགས། །དགའ་ཆེན་རྡོ་རྗེ་སེམས་དཔའི་ངོ་བོ་དཀྱིལ་འཁོར་ཀུན་གྱི་འཁོར་ལོ་བསྒྱུར། །བསོད་ནམས་མི་ཟད་ཟབ་ཅིང་རྒྱ་ཆེ་ས་གསུམ་སྐྱེ་དགུའི་མགོན་གཅིག་པུ། ༡ །གྲགས་པའི་རྒྱལ་མཚན་མཐོན་པོར་འཕགས་ཁྱོད་ཡོན་ཏན་ཀུན་གྱི་མཛོད་མངའ་ཞིང་། །དཔལ་ལྡན་བླ་མ་རིགས་བརྒྱའི་མགོན་པོ་དགེ་ལེགས་རིན་ཆེན་བྱེ་བའི་གཏེར། །འཕྲིན་ལས་བཟང་པོའི་ལུས་ཅན་ཡོངས་ཀྱི་རེ་བའི་འབྲས་བུ་རྟག་འཇོ་བའི། །རྡོ་རྗེ་འཆང་དབང་བཀའ་དྲིན་མཉམ་མེད་སྔགས་འཆང་བླ་མའི་ཞབས་ལ་འདུད། ༢ །ཟབ་ཡང་མཁྱེན་བརྩེ་ནུས་མཐུ་ལ་སོགས་བསྔགས་འོས་ཡོན་ཏན་ཀུན་གྱི་གཏེར། །རྣམ་དཀར་འཕྲིན་ལས་གསེར་གྱི་འཁོར་ལོས་འཛམ་གླིང་ནོར་འཛིན་ཁ་ལོ་བསྒྱུར། །རྒྱལ་བསྟན་ཡོངས་སུ་རྫོགས་པའི་མངའ་བདག་ཆོས་ཀྱི་རྒྱལ་པོ་ས་སྐྱ་པ། །ཡབ་སྲས་བརྒྱུད་པར་བཅས་པའི་ཞབས་རྡུལ་མི་འཕྲོག་མོས་པའི་གཙུག་གིས་བསྟེན། ༣ །ཁྱད་པར་རྒྱལ་ཀུན་ཡེ་ཤེས་རྒྱུ་མའི་གཟུགས། །གུར་གུམ་གཞོན་ནུའི་མདོག་ཏུ་སྣང་བའི་ལྷ། །གོས་དཀར་འཛིན་པ་མཆོག་གི་སྣང་བརྙན་ཅན། །སྙིང་དབུས་པད་མཚོར་བཞུགས་ལ་མཆོག་སྩོལ་ཞིག ༤ །གང་གིས་རྟོགས་བརྗོད་མི་ཟད་ཆུ་གཏེར་ངོ་མཚར་རྦ་རླབས་མཁར་འཁྱུད་པ། །ཟབ་དང་རྒྱ་ཆེ་གཏིང་མཐའ་མི་མངོན་མཐའ་གཉིས་རྙོག་པ་དང་བྲལ་བའི། །དགེ་ལེགས་རིན་ཆེན་འབྱུང་གནས་ཆེ་ལས་སྐལ་ལྡན་ཡིད་ཀྱི་གདུང་སེལ་དུ། །དད་པའི་སྙིམ་པས་ཆུ་ཐིགས་ཙམ་ཞིག་རང་བློའི་མོས་ངོར་འགོད་པར་བྱ། ༥ །ཞེས་བྱ་བ་འདི་ལ་དོན་ལྔ་སྟེ། སྔོན་གྱི་རྣམ་པར་ཐར་པ་དཔལ་འཕྲིན་ལས་ཀྱི་མགོན་པོ་ཆོས་སྐྱོང་ཡིད་བཞིན་ནོར་བུས་ལུང་བསྟན་དུ་སྩལ་བ་དང་། དམ་པ་རང་ཉིད་ཀྱི་ཞལ་གྱིས་ཇི་ལྟར་བཞེས་པ་སོགས་མདོར་བསྟན་པའི་ཚུལ། འགྲོ་བ་མ་ལུས་པའི་ལེགས་བྱས་ཀྱི་འབྲས་བུ་ནམ་ཡང་ཟད་པ་མེད་པའི་མཐུས་བདག་ཉིད་ཆེན་པོ་འདི་ཉིད་ཆོས་སྲིད་ཀྱི་ཉི་མ་ཆེན་པོར་ཟས་གཙང་སྲས་བཞིན་བལྟམས་པ་ནས་དགུང་གི་བགྲང་གཞི་ལྔ་བཅུ་རྩ་ལྔ་ཡན་ལ་རྒྱལ་བའི་བསྟན་པ་སྤྱི་དང་། བྱེ་བྲག་འཁྲུལ་ཟད་དཔལ་ལྡན་ས་སྐྱ་པའི་བསྟན་པ་རིན་པོ་ཆེ་ཇི་ལྟར་གསལ་བར་མཛད་པའི་ཚུལ། ལྔ་བཅུ་རྩ་དྲུག་ནས་དགུང་གི་བགྲང་གཞི་དྲུག་བཅུ་རེ་གསུམ་བར་དུ་གཙུག་ལག་ཟུང་འབྲེལ་ལ་མཆོག་གི་སྤྱོད་པས་བསྟན་འགྲོའི་དོན་རྒྱ་ཆེན་པོ་མཛད་པའི་ཚུལ། སངས་རྒྱས་ཀྱི་བསྟན་པ་ཉིན་མོ་ལྟར་གསལ་བར་མཛད་རྗེས་དག་པའི་ཞིང་ཁམས་གཞན་དུ་རྣམ་དཀར་གྱི་འཇུག་པ་ཆེས་ཆེར་ཡངས་པར་གཟིགས་པས་གཟུགས་སྐུའི་བཀོད་པ་ཆོས་དབྱིངས་སུ་བསྡུ་བ་ཇི་ལྟར་མཛད་པའི་ཚུལ། མཐར་དམ་པ་གང་གི་དགོངས་པ་ཆོས་དབྱིངས་སུ་རྫོགས་པར་བྱ་བའི་ཕྱིར་དང་། ལུས་ཅན་ཐམས་ཅད་ཀྱི་བརྒྱུད་ལ་ཡེ་ཤེས་གཟིགས་པའི་བྱིན་རླབས་འཇུག་པར་བྱ་བའི་ཕྱིར་རྣམ་པར་དཀར་བའི་འཕྲིན་ལས་རྒྱ་ཆེན་པོས་ཀུན་ཏུ་བཟང་པོའི་མཆོད་སྤྲིན་གྱི་ཕུང་པོ་ཇི་ལྟར་སྤེལ་བའི་ཚུལ་ལོ། །དེ་ལ་དང་པོ་གཉིས་ནི། མདོ་སྔགས་རིག་གནས་དང་བཅས་པའི་ཆོས་ཚུལ་རྒྱ་མཚོའི་ཀློང་ལ་རང་དབང་འབྱོར་པས་འཆད་རྩོད་རྩོམ་གསུམ་ལ་ཐོགས་པ་མེད་པ་རྣམ་དཔྱོད་ཀྱི་མཐུ་གྲུབ་ཅིང་། ཆོས་ཚུལ་ལ་མངོན་པར་མཐོ་བའི་ཐུབ་བསྟན་ལྷ་ཁང་ཆེན་མོའི་མཁན་ཐོག་བཅུ་གཅིག་པ་མཁས་པའི་དབང་པོ་བྱམས་པ་བསམ་གཏན་རྒྱ་མཚོའི་ཞལ་སྔ་ནས་ཀྱིས་མཛད་པའི་རྟོགས་བརྗོད་ངོ་མཚར་ཡོན་ཏན་རིན་པོ་ཆེ་འདུས་པའི་རྒྱ་མཚོ་ཞེས་བྱ་བ་ཤིན་ཏུ་རྒྱས་ཤིང་ལེགས་པ་སྔོན་མེད་གསར་དུ་བསྐྲུན་པ་དེ་ཉིད་དང་། ལྷ་ལྡན་གྱི་ལྗོངས་འདིར་དཔལ་ལྡན་འབྲུག་པ་ཞེས་ཡོངས་ལ་གྲགས་པའི་བསྟན་འཛིན་རྒྱ་མཚོ་ལྟ་བུའི་ནང་ནས་མཁས་པའི་བགྱི་བ་རྣམ་པ་གསུམ་ལ་འགྲན་པའི་ཟླ་ཐམས་ཅད་དང་བྲལ་བ་ཁྲོ་ཕུ་ནས་མཁན་རིན་པོ་ཆེ་དུས་འཁོར་ཞབས་གཉིས་པར་གྲགས་པ་དཔལ་རྒྱས་དབང་པོ་སྟེ། དེ་ཉིད་ཀྱིས་མཛད་པའི་རྟོགས་བརྗོད་ངོ་མཚར་རྒྱ་མཚོའི་རྦ་རླབས་ཀྱི་སྒྲ་དབྱངས་སྐལ་བཟང་དཔྱིད་ཀྱི་དགའ་སྟོན་ཞེས་བྱ་བ་འདྲེན་པ་གང་གི་ཞལ་གྱི་བུམ་བཟང་ལས་ཆོས་ཚུལ་ཆུ་གཏེར་ལྟ་བུ་ངོམས་པར་གསོལ་བའི་བཀའ་དྲིན་གྱི་ལྷུན་པོ་གཞལ་བའི་ཆེད་དང་། གཙུག་ལག་ལུགས་བརྒྱའི་སྒོ་ལ་རྣམ་དཔྱོད་ཀྱི་འཇུག་པ་ཆེས་ཆེར་ཡངས་ཤིང་ཐུགས་བསྐྱེད་ཀྱི་ལྷག་བསམ་གངས་རི་ལྟར་དཀར་བ་ཕྱག་མཛོད་དབོན་རིན་པོ་ཆེ་བསོད་ནམས་རབ་བརྟན་གྱིས་བསྐུལ་བའི་ངོར་སྤེལ་བར་མཛད་ཅིང་། མཁས་པ་རྣམས་ཡིད་འཕྲོག་པར་བྱེད་པ་ཤིན་ཏུ་ལེགས་པ་འདི་དག་ལས་རྟོགས་པར་བྱ་བ་ལས་གཞན་དུ་བྱ་མ་དགོས་སོ། །གསུམ་པ་དགུང་གི་བགྲང་གཞི་ལྔ་བཅུ་རྩ་དྲུག་ནས་བསྒྱུར་བྱེད་ཅེས་པ་ས་མོ་ཕག་སྟེ་རྗེ་བཙུན་དམ་པ་འདི་ཉིད་དགུང་གྲངས་དྲུག་ཅུ་རྩ་གསུམ་པ་ཞེས་པའི་བར་གྱི་གཙུག་ལག་ཟུང་འབྲེལ་ལ་མཆོག་གི་སྤྱོད་པས་བསྟན་འགྲོའི་དོན་རྒྱ་ཆེན་པོ་མཛད་པའི་ཚུལ་ནི། སྙིགས་དུས་ལུས་ཅན་ཚོགས་གཉིས་རིན་ཆེན་ལས། །ལེགས་གྲུབ་མཚན་དཔེའི་དཔལ་འབར་ལྷུན་པོའི་སྐུ། །འགྲོ་མང་རྒྱ་མཚོའི་དབུས་སུ་རྟག་བཞུགས་ནས། །ཐུབ་བསྟན་གླིང་བཞི་མཛེས་པའི་དཔལ་དུ་མཛད། །ཅེས་ཏེ། དེ་ཡང་ཆོས་ཀྱི་རྗེ་ས་སྐྱ་པཎྜི་ཏའི་ཞལ་སྔ་ནས། ཁྱོད་ནི་རྒྱལ་དང་རྒྱལ་བའི་སྲས། །རབ་བྱུང་དགེ་བསྙེན་བྱིས་པ་སོགས། །འགྲོ་བ་ཀུན་གྱི་གཟུགས་མཛད་ནས། །གདུལ་བྱ་ཐམས་ཅད་སྨིན་པར་མཛད། །ཅེས་གསུངས་པ་ལྟར། ཞིང་འདིར་སྐལ་བ་དང་མཉམ་པའི་གདུལ་བྱ་རྣམས་ལ་ཐུན་མོང་དུ་གནང་བ་རྒྱ་མཚོ་ལྟ་བུ་ལས། རང་ཉིད་ཀྱིས་མཐོང་བ་དང་། རྗེ་ཉིད་ཀྱི་ཞལ་ནས་བྱུང་བ་དང་། ཡང་དག་པའི་མཚན་མའི་སྟོབས་ཀྱིས་ངེས་པ་རྙེད་པ་རགས་རིམ་ཙམ་ཞིག་སྒྲོ་བཀུར་སྤངས་ཏེ་བརྗོད་པར་བྱའོ། །སྨྲས་པ། ལུང་དང་རིགས་པ་གཉིས་སུ་མི་འགལ་བའི། །ངོ་བོ་ཉིད་ཀྱི་རང་བཞིན་བརྗོད་ཙམ་ལ། །ཕུལ་བྱུང་རྒྱན་དུ་འགྲོ་བ་དམ་པའི་ལུགས། །བཟང་པོའི་སྤྱོད་མཆོག་རྗེས་སུ་མཐུན་པར་བརྩམས། །དེ་ཡང་འདི་ལྟར། འགྲོ་བ་ཐམས་ཅད་ཀྱི་འདྲེན་པ་དཔལ་ས་སྐྱ་པ་ཆེན་པོ་སྔགས་འཆང་བླ་མ་ཐམས་ཅད་མཁྱེན་པའི་དབང་པོ་འདི་ཉིད་དགུང་གི་བགྲང་གཞི་དྲུག་གི་ལྷག་པའི་བཅུ་ཕྲག་ལྔར་ཕེབས་པ་དགའ་བ་ཞེས་པ་ཆུ་ཕོ་འབྲུག་གི་ལོ་སྤྲུལ་པའི་ལྷ་ཁང་ཆེན་མོའི་ཁྱམས་སྟོད་ཀྱི་ཤར་ངོས་ཀྱི་ལྡེབས་བྲིས་སྔར་འཕྲོས་རྣམས་མཐར་ཕྱིན་ཏེ། རབ་ཏུ་གནས་པ་སྨིན་རྒྱས་སུ་སྒྲུབ་པའི་སྒོ་ནས་བྱིན་རླབས་ཀྱི་གཟི་འོད་འབར་བ་མཛད། དེ་ནས་ལོ་དེའི་དཔྱིད་ཀྱི་དུས་ན་ཉང་སྟོད་རྩེ་ཆེན་ནས་བླ་མ་གྲྭ་རིགས་དང་བཅས་པས་གསོལ་བ་བཏབ་ངོར་དཔལ་ས་སྐྱའི་གཙུག་ལག་ཁང་དབུ་རྩེ་རྙིང་མར་རིགས་སྲས་འཇམ་མགོན་བསོད་ནམས་དབང་ཕྱུག་གྲགས་པ་རྒྱལ་མཚན་དཔལ་བཟང་པོའི་ཞལ་སྔ་ནས་ལྕམ་སྲིང་། ཆོས་གྲྭ་ཆེན་པོ་ཐུབ་བསྟན་ལྷ་ཆེན་གྱི་མཁན་རིན་པོ་ཆེ། སློབ་དཔོན་པ་སོགས་བཤེས་གཉེན་བརྒྱ་ཕྲག་བརྒལ་བ་རྣམས་དང་། གསོལ་བ་འདེབས་པ་པོ་རྣམས་ལ་དཔལ་འཁོར་ལོ་བདེ་མཆོག་ལཱུ་ནག་དྲིལ་གསུམ་གྱི་ཟབ་གནད་ཐམས་ཅད་གཅིག་ཏུ་བསྡུས་པ་པན་ཆེན་ནཱ་རོ་ཏ་པས་མཁའ་སྤྱོད་དབང་མོ་ཉིད་ཀྱི་ཞལ་བུམ་ལས་དངོས་སུ་ནོས་ཤིང་། ཕམ་མཐིང་པ་སྐུ་མཆེད་ལས་གཞན་དུ་མ་གནང་བའི་སློབ་བཤད་ཟབ་མོ་རྗེ་བཙུན་ས་སྐྱ་པ་ཡབ་སྲས་ལ་མདོ་སྔགས་ཀྱི་བསྟན་པ་རྒྱ་མཚོ་ལྟ་བུ་མངའ་བའི་སྙིང་པོའི་སྙིང་པོ་མཆོག་ཏུ་གྱུར་པ། སྐལ་ལྡན་དད་འདུན་ཅན་རྣམས་ཚེ་འདི་ཉིད་ལ་མཁའ་སྤྱོད་ཉམས་དགའི་གྲོང་དུ་མྱུར་བར་བགྲོད་པའི་གསང་ལམ། མཆོག་སྒྲུབ་པའི་དམར་མོ་སྐོར་གསུམ་གྱི་ནང་ཚན། རྗེ་བཙུན་ནཱ་རོ་མཁའ་སྤྱོད་ཀྱི་བྱིན་རླབས་དབང་བཞིའི་ཚུལ་དུ་བསྐུར་བའི་ཆོ་ག་ཟབ་མོས་ཐོག་མར་སྣོད་རུང་དུ་བསྒྲུབས། དེ་ནས་བསྐྱེད་པའི་རིམ་པ་ཕག་མོ་མཁའ་སྤྱོད། རྫོགས་རིམ་རྩ་དབུ་མ། ལམ་གྱི་ཡན་ལག་པྲ་སེ་ན་དབབ་པ། སྨན་ཆེན་པོའི་བཅུད་ལེན། གནོད་སྦྱིན་མོ་དབང་དུ་བྱ་བ་ཞེས་ལམ་གྱི་ཡན་ལག་ལྔ་གསུངས་པ་དེ་རྣམས་དམིགས་པ་གསལ་ཞིང་ཁྱེར་བདེ་བ་རེ་ཉམས་ཁྲིད་དུ་ཤིན་ཏུ་སྨིན་པར་སྩལ། དེ་ཉིད་ཀྱི་ཚེ་ཕྱག་ཆོས་འཆད་ཀྱི་ཕྱག་རྒྱ་སྣ་ཚོགས་མཛད་དེ། མདུན་དུ་བརྐྱངས་པ་དང་། གཡོན་ནས་གཡས་ཕྱོགས་སུ་བསྒྱུར་བ་ལ་སོགས་པའི་སྒོ་ནས་ལྷའི་ཕྱག་མཚན་དང་རྒྱན་ལ་སོགས་པ་རྣམས་ནི་ཚད་དབྱིབས་ཁ་དོག་སོགས་སྐུ་མདུན་དེ་ཁ་ན་ཕྱག་གིས་བཟུང་དུ་ཡོད་པ་ལྟ་བུ་དང་། ལྟ་བའི་སྐབས་སུ་ཕྱག་མཉམ་གཞག་བཅས་ཏེ་ཐོག་མར་སྤྱན་འབྲས་ཉི་ཟླ་འདྲ་བར་ཁྲ་ཁོར་ཁོར་གཡོ་ཞིང་། སླར་ཤངས་ཀྱི་རྩེར་ཟིམ་བུར་གཟིགས་ཏེ་ཅུང་ཟད་རེ་མཉམ་པར་འཇོག་པར་མཛད་ལ། ཞལ་ནས་ཀྱང་། ཁོ་བོ་ལ་ཚོགས་པ་ལྟ་བུའི་ནང་དུ་ཡང་། དེ་དག་ཀུན་ལ་ལྟོས་པ་མེད་པར་བརྗོད་བྲལ་གྱི་ཉམས་ཅུང་ཟད་རེ་འཆར་གྱི་འདུག དེ་མཚོན་བྱེད་དཔེའི་ཡེ་ཤེས་མིང་གདགས་རུང་ཙམ་ཡིན་པ་འདྲ་ཞེས་གསུངས་པ་དངོས་སུ་ཐོས་ལ། དེ་དག་གི་རྒྱབ་རྟེན་དུ། རྗེ་ཉིད་ཀྱིས་མཛད་པའི་སྒྲུབ་དཀྱིལ་འགྲོ་ཀུན་མཁའ་སྤྱོད་བགྲོད་པའི་མྱུར་ལམ། ལམ་གྱི་ཆ་ལག་འཕོ་བའི་ཡི་གེ མུས་ཆེན་འཁོར་ལོ་སྡོམ་པ་སངས་རྒྱས་རྒྱལ་མཚན་གྱིས་མཛད་པའི་བསྐྱེད་རིམ་གྱི་རྣམ་བཤད། ཚར་ཆེན་བློ་གསལ་རྒྱ་མཚོའི་གསུང་ལ་རྗེ་མཁྱེན་བརྩེའི་དབང་ཕྱུག་གིས་ཟིན་བྲིས་མཛད་པའི་ཁྲིད་ཡིག སྔགས་འཆང་ཆོས་ཀྱི་རྒྱལ་པོ་ངག་དབང་ཀུན་དགའ་རིན་ཆེན། ཀུན་མཁྱེན་བསྟན་པའི་ཉི་མ་བསོད་ནམས་སེང་གེ ངོར་ཆེན་རྡོ་རྗེ་འཆང་ཀུན་དགའ་བཟང་པོ་རྣམས་ཀྱིས་མཛད་པའི་རྗེ་བཙུན་མའི་སྒྲུབ་ཐབས། དཔལ་ལྡན་གྲུབ་པའི་ཁྱུ་མཆོག་གྲགས་པ་རྒྱལ་མཚན་གྱིས་མཛད་པའི་རྩ་དབུ་མའི་ཁྲིད། རྗེ་བཙུན་བརྩེ་བ་ཆེན་པོ་ཀུན་དགའ་སྙིང་པོས་མཛད་པའི་རྣལ་འབྱོར་བཅུ་གཅིག་གི་སྡོམ། གྲུབ་ཆེན་ནཱ་རོ་ཏ་པས་མཛད་པའི་སྒྲུབ་པའི་ཐབས་སོགས་ལུགས་འདི་ལ་ཚད་མར་གྱུར་པའི་རྒྱ་བོད་ཀྱི་བསྟན་བཅོས་རབ་ཏུ་མང་པོ་ཞིག་གི་ལུང་སྩལ་ཞིང་། དེ་དུས་གསུངས་ལས། སྒྲུབ་ཐབས་གཞན་ཕལ་ཆེར་ལས་རྗེ་བཙུན་མ་འདི་ལ་ཐོད་སྐམ་གྱི་དོ་ཤལ་བཤད་ཀྱང་། ཀུན་མཁྱེན་རིན་པོ་ཆེའི་རློན་པའི་དོ་ཤལ་བཤད་པ་འདི་ཐབས་མཚོན་བྱེད་ཡིན་པས་ཁོ་བོས་ཀྱང་སྔགས་འཆང་ཆེན་མོའི་མཁའ་སྤྱོད་མའི་སྐུ་འདི་ལ་འདི་བཞིན་བྲི་བའི་བཀོད་པ་བྱས་པ་ཡིན་གསུངས། དེ་དག་ནི་བོད་གཞུང་རྒྱ་གཞུང་དང་འགྲེལ་བ་ཞེས་པ་དེ་ཡིན་ལ། རྒྱ་གཞུང་རྒྱུད་དང་འགྲེལ་དགོས་པ་ཡིན་གསུངས་ནས། སླར་ཡང་དེ་ཐམས་ཅད་ཀྱི་རྒྱབ་རྟེན་དུ་རྣལ་འབྱོར་དབང་ཕྱུག་རྗེ་ས་སྐྱ་པ་ཆེན་པོ་ཀུན་དགའ་སྙིང་པོའི་གསུང་ལ། དེ་ཉིད་ཀྱི་སྲས་ཀྱི་ཐུ་བོ་གཉན་ཕུལ་ཆུང་པ་གཙུག་ཏོར་རྒྱལ་པོས་ཟིན་བྲིས་སུ་བཏབ་པའི་རྣམ་བཤད་མུ་ཏིག་གི་འཕྲེང་བ་དང་། བཛྲ་དྷརྨ་རང་ཉིད་ཀྱིས་མཛད་པའི་དཔལ་འཁོར་ལོ་སྡོམ་པའི་རྩ་བའི་རྒྱུད་ཀྱི་དོན་འགྲེལ་ཁོག་ཕུབ་ལེགས་པར་བཤད་པ་བདེ་མཆོག་རྒྱུད་བཤད་བསྟན་པ་རྒྱས་པའི་ཉིན་བྱེད་ཀྱི་སྟེང་ནས། རྩ་རྒྱུད་བསྡུས་པ་ལེའུ་ལྔ་བཅུ་རྩ་གཅིག་པའི་ལུང་བཤད་རྒྱས་ཤིང་མཐའ་ཆོད་པ་དང་། རང་ཉིད་ཀྱིས་མཛད་པའི་དོན་འགྲེལ་གཞུང་དང་བཅས་བཀླགས་ལུང་དུ་སྩལ་ཏེ། དཀའ་གནས་རྣམས་ལ་མཆན་བུ་སོགས་ཀྱི་སྟེང་ནས་ཞིབ་བསེད་རྒྱས་པ་རེ་གནང་། རྩ་རྒྱུད་ཀྱི་མཆན། མུ་ཏིག་འཕྲེང་བ། ནག་འབུམ་གྱི་མཆན་སྣ་ཐུང་བ། རིམ་བཞི་ལམ་སློང་གི་མཆན་རྣམས་རྗེ་བཙུན་རྩེ་མོ་ཞབས་ཀྱིས་བཏབ་པར་བདག་གིས་བླ་མ་མུས་པ་ཆེན་པོས་གསུང་གསུངས་ཤིང་། གཞན་ཡང་དེར་སྐབས་ས་ཆེན་ཡབ་སྲས། ངོར་ཆེན་རྡོ་རྗེ་འཆང་། ཀུན་མཁྱེན་ཆེན་པོ། གློ་བོ་མཁན་ཆེན་པ་སོགས་བླ་མ་གོང་མ་རྣམས་ཀྱིས་རྒྱུད་བཤད་མཛད་ཚུལ་དང་། སྤྱིར་རྒྱུད་འཆད་ལུགས་ལ་རྒྱས་འབྲིང་བསྡུས་གསུམ་གྱི་འཆད་ལུགས་སོགས་ཤིན་ཏུ་གཅེས་ཤིང་ཡིད་ལ་འབབ་པའི་གསུང་བཤད་ཤིན་ཏུ་མཐའ་ཆོད་པ་ཞིག་སྣང་ཡང་། རྒྱུད་བཤད་བསྟན་པ་རྒྱས་པའི་ཉིན་བྱེད་སོགས་ལས་རྟོགས་པར་བྱ་བ་ལས་འདིར་ཡི་གེས་འཇིགས་ནས་མ་སྤྲོས་སོ། །དེ་ལྟ་བུའི་སྒོ་ནས། རྗེ་བཙུན་ནཱ་རོ་མཁའ་སྤྱོད་མའི་བསྐྱེད་རྫོགས་ཀྱི་གདམས་པ་ཟབ་མོ་རྒྱབ་ཆོས་ཀྱི་ལུང་དང་བཅས་པ་མ་ཚང་བ་མེད་པ་ལེགས་པར་སྩལ་བས། དེ་དུས་ཀྱི་ཆོས་ཉན་པ་ཕལ་ཆེར་མཁའ་འགྲོའི་དབང་མོ་འདིའི་རིམ་གཉིས་ཀྱི་ཉམས་བཞེས་ལ་དུས་རྟག་ཏུ་གཞོལ་བར་གྱུར་ཅིང་། སྟན་ཐོན་གཅིག་ཏུ་ཉེ་སྙིང་འབྲུ་འབུམ་བཟླ་བ་ལ་སོགས་པ་གྲངས་དུས་མཚན་མའི་བསྙེན་པ་མཐར་ཕྱིན་སྐྱེལ་བ་དང་། ལོ་ཚིགས་མང་པོར་མཚམས་ཀྱི་བཅད་རྒྱ་ལ་འཇུག་པ་ཡང་མང་དུ་བྱུང་བས། ཞི་བའི་སྒོ་འཕར་བརྒྱ་ཕྲག་དུས་གཅིག་ཏུ་དབྱེ་བར་མཛད་པ་ཡིན་ནོ། །ཌཱ་ཀིའི་ལམ་བཟང་འོད་དཀར་འཕྲོ་བ་དང་། །རྒྱུད་བཤད་ཀུ་མུད་འཛུམ་པ་མཉམ་དུ་བྱས། །སྐལ་བཟང་བློ་ཡི་མུན་པ་གསལ་བ་དང་། །མཉམ་དུ་དད་པའི་པད་མཚོ་རྒྱས་པར་གྱུར། །བར་སྐབས་ཀྱི་ཚིགས་སུ་བཅད་པའོ། །དེ་དང་རྗེས་འབྲེལ་དུ་ཇོ་བོ་བཀའ་གདམས་པ་ནས་བརྒྱུད་པའི་མྱུར་སྒྲོལ་དཔལ་མོ་ཉེར་གཅིག་གི་རྗེས་གནང་། བསྟོད་པ་ལ་སོགས་པའི་ལུང་དང་བཅས་པ་དང་། རྣལ་འབྱོར་གྱི་དབང་ཕྱུག་ལཱུ་ཧི་པ་དང་། ཌེཾ་ཀི་པ་ལ་སོགས་པའི་གྲུབ་ཐོབ་བརྒྱད་ཅུའི་རྗེས་གནང་། དེ་དག་གི་རྟོགས་བརྗོད་པཎྜི་ཏ་ཉི་མ་འོད་ཟེར་གྱིས་ཕྱོགས་གཅིག་ཏུ་བསྡུས་པ་འགྲེལ་བཅས། སྔགས་འཆང་ཆོས་ཀྱི་རྒྱལ་པོས་མཛད་པའི་རྗེས་གནང་གི་ཡི་གེ དེ་དག་གི་རྣམ་ཐར། ལོ་རྒྱུས། བླ་མ་རྡོ་རྗེ་གདན་པས་མཛད་པའི་བསྟོད་པ་ལ་སོགས་པ་འདི་སྐོར་གྱི་ལུང་ཡོངས་སུ་རྫོགས་པ་སྩལ་ཞིང་། དེར་སྐབས་རྗེ་ཉིད་ཀྱིས་གྲུབ་ཆེན་བརྒྱད་ཅུའི་སྒྲུབ་ཐབས་འཐུས་ཤིང་ཟླུམ་ལ་བྱིན་རླབས་ཀྱི་དཔལ་འབར་བ་ཞིག་མཛད་དེ། ཐུབ་བསྟན་ལྷ་ཆེན་གྱི་གླིང་ཚང་སོ་སོའི་བླ་མཆོད་སོགས་ཀྱི་ཐོག་འཛུགས་ཇ་བཟང་པོ་དང་བཅས་ལེགས་པར་བཙུགས་ཏེ་དེ་ཉིད་ཀྱི་ལུང་ཡང་གནང་། ཡང་བདག་ཉིད་ཆེན་པོ་ཉིད་ཀྱིས་མཛད་པའི་དོན་འགྲེལ་ཁོག་ཕུབ་སྦྱོང་རྒྱུད་བསྟན་པ་རྒྱས་པའི་ཉིན་བྱེད་ཀྱི་སྟེང་ནས། དཔལ་ལྡན་ངན་སོང་ཐམས་ཅད་ཡོངས་སུ་སྦྱོང་བའི་རྒྱུད་ཀྱི་རྒྱལ་པོ་ཆེན་པོའི་བཤད་ལུང་ཞིབ་ཅིང་རྒྱས་པའི་བཀའ་དྲིན་དང་། མུས་ཆེན་སེམས་དཔའ་ཆེན་པོས་མཛད་པའི་རྩ་བའི་དཀྱིལ་འཁོར་གྱི་ཆོ་ག ཀུན་མཁྱེན་བསྟན་པའི་ཉི་མ་བསོད་ནམས་སེང་གེས་མཛད་པའི་རྒྱུད་ཀྱི་འགྲེལ་པ་གཞན་ཕན་ཀུན་ཁྱབ་དང་། དཔལ་ལྡན་གྲགས་པའི་ཐུགས་ཀྱི་རྒྱ་མཚོ་ལས་གངས་ཅན་གྱི་བློ་མུན་འཛོམས་བྱེད་དུ་འོངས་པའི་གཞན་ཕན་རྣམ་གསུམ་ཉིན་བྱེད་དབང་པོའི་གཟི་བྱིན་ལ་ཅོ་འདྲི་བ་ལྟར་རང་གཟོའི་སྤྲིན་ཚོགས་རྣམས་རྨེག་མེད་དུ་འཐོར་བར་བྱེད་པ་གཞན་ཕན་གནོད་འཇོམས་ཀྱི་ལུང་རྣམས་སྩལ་ཞིང་། ཡང་དུས་དེར་གཅོད་ནམ་མཁའ་སྒོ་འབྱེད་ཀྱི་བྱིན་རླབས། སེམས་དཔའ་ཆེན་པོས་མཛད་པའི་ཁྲིད་ཡིག་གི་ཐོག་ནས་གཅོད་དོ་ལུགས་ཀྱི་ལུང་ཁྲིད། རྗེ་ཉིད་ཀྱིས་མཛད་པའི་གཅོད་གདན་ཐོག་གཅིག་ཏུ་ཉམས་སུ་བླང་ཚུལ་མ་རིག་མུན་སེལ་གྱི་ལུང་དང་བཅས་པ་ལེགས་པར་གནང་། གཞན་ཡང་དེར་སྐབས་ལྟུང་བཤགས། ཤེར་སྙིང་། མུས་ཆེན་སེམས་དཔའ་ཆེན་པོའི་བཀའ་འབུམ། ཀུན་མཁྱེན་རིན་པོ་ཆེའི་སྔགས་འབུམ། ས་ལོ་ཆེན་པོའི་བཀའ་འབུམ། རྗེ་ཉིད་ཀྱིས་སྒྲིག་པར་མཛད་པའི་སྔགས་འཆང་བསྟན་པའི་ཉིན་བྱེད་ངག་དབང་ཀུན་དགའ་རིན་ཆེན་དང་། དེ་ཉིད་ཀྱི་ཐུགས་སྲས་དམ་པ་འཇམ་པའི་དབྱངས་བསོད་ནམས་དབང་པོ་དང་། ཡབ་རྗེ་སྦས་པའི་སངས་རྒྱས་སྔགས་འཆང་གྲགས་པའི་མཚན་ཅན་གཉིས་ཀྱི་བཀའ་འབུམ། རྗེ་བཙུན་བླ་མ་རང་ཉིད་ཀྱིས་མཛད་པའི་ཀུན་མཁྱེན་ཆེན་པོའི་རྣམ་ཐར་རྒྱས་བསྡུས། མཁན་ཆེན་མཁས་པའི་དབང་པོ་དེ་ཉིད་ཀྱིས་མཛད་པའི་རྗེ་ཉིད་ཀྱི་རྣམ་ཐར་ངོ་མཚར་ཡོན་ཏན་རིན་པོ་ཆེ་འདུས་པའི་རྒྱ་མཚོ་ལ་སོགས་པ་མདོ་རྒྱུད་བསྟན་བཅོས་རབ་ཏུ་མང་པོ་ཞིག་གི་ལྗགས་ལུང་ཤིན་ཏུ་དག་ཅིང་སྙན་པའི་གསུང་གིས་གསལ་བར་སྩལ་ཏེ། བསོད་ནམས་ཀྱི་ནོར་ཅན་བགྲང་བ་ལས་འདས་པའི་བློ་གྲོས་ཀྱི་ཡོལ་གོ་མང་དུ་ཐོས་པའི་ཟིལ་མངར་གྱིས་ཕྱུར་བུར་བལྟམས་པར་མཛད་པ་ཡིན་ནོ། །དོན་དེ་དག་ལ་འདི་སྐད། གང་གིས་ཞལ་དཀྱིལ་ཨུཏྤལ་བཞད་པ་ལས། །པུ་པྲའི་མེ་ཏོག་ལན་བརྒྱར་རབ་སྤྲོས་པའི། །རྒྱལ་ཀུན་སྲས་བཅས་གདོད་མའི་ཕོ་བྲང་ནས། །ངོ་མཚར་རི་མོའི་གཏན་ལ་ཅིས་མི་འཇུག །སྐལ་བཟང་འདུས་ཚོགས་ཀུནྜའི་ནགས་ཀླུང་དུ། །མཁའ་སྤྱོད་དགའ་མའི་ལམ་བཟང་བསིལ་ཟེར་འབུམ། །སྤྲོས་པས་སེམས་དཔའ་སྦྲང་རྩིའི་དོགས་པ་ནི། །མཐོན་པོར་གཅུར་བའི་སྔོན་མེད་ཟླ་དབང་ཤར། །གསང་མཐའི་སྙན་རྒྱུད་འཆི་མེད་ལུས་ཡོངས་རྫོགས། །ཁྱེད་ཐུགས་ཡངས་པའི་བང་མཛོད་དུ་འཁྱིལ་བ། །བརྩེ་ཆེན་དྲང་སྲོང་སྐལ་ལྡན་ཤིང་རྟ་ཡིས། །རིམ་པ་ལྔ་སོགས་རྫོགས་རིམ་ལུགས་བརྒྱ་གྲངས། །དེ་ཚེ་བློ་གསལ་འདུས་པའི་ཚོགས་ཀུན་ལ། །སྨིན་གྲོལ་ལུང་གི་བཀའ་དྲིན་མཐའ་ཡས་ཤིང་། །རང་རང་ལེགས་བྱས་སྤེལ་བའི་མཆོད་པའི་རྫས། །ཆར་ལྟར་ཕབ་པའི་ཕ་མཐའ་སུ་ཡིས་ཤེས། །ཡོ་གའི་ཆ་མཐུན་རྒྱུད་རྒྱལ་གངྒཱའི་ཆབ། །ཁྱོད་ཐུགས་གཙུག་ན་ཟླ་བའི་རལ་པ་ནས། །བློ་གསལ་ཆུ་གཏེར་དབུས་སུ་ཐིགས་པ་ན། །མཁས་མང་མ་དྲོས་རྒྱ་མཚོ་གསར་དུ་འཁྱིལ། །དེ་ནས་ལོ་དེའི་དབྱར་ཐོག་ཐུབ་བསྟན་ཡངས་པ་ཅན་གྱི་དཀར་ཁྲ་གཉིས་ཀྱི་སློབ་དཔོན་པ་སོགས་གཞི་བྱེས་ཀྱི་བཤེས་གཉེན་དུ་མ་ཞིག་ལ། རྗེ་བཙུན་རྡོ་རྗེ་རྣལ་འབྱོར་མའི་བསྐྱེད་རྫོགས་ཀྱི་ཁྲིད་དང་། དཔལ་རྡོ་རྗེ་གུར་གྱི་མགོན་པོའི་སྲུང་འཁོར་རྡོ་རྗེ་བྲག་རྫོངས་མའི་ཁྲིད་གཉིས་སོ་སོའི་རྒྱབ་ལུང་དང་བཅས་པ་མང་པོ་ཞིག་གི་བཀའ་དྲིན་སྩལ། དེའི་སྟོན་རིགས་སྲས་འཇམ་པའི་དབྱངས་སོགས་གཞི་བྱེས་ཀྱི་བླ་མ་སློབ་དཔོན་སོགས་བཤེས་གཉེན་བརྒྱ་ཕྲག་བརྒལ་བ་ལ། དཔལ་འཁོར་ལོ་བདེ་མཆོག་ལཱུ་ནག་དྲིལ་གསུམ་སོ་སོའི་དབང་རྣམས་རིམ་པ་བཞིན་སྔོན་དུ་འགྲོ་བའི་སྒོ་ནས། ཐོག་མར་བདེ་མཆོག་ནག་པོ་ལུགས་ཀྱི་བསྐྱེད་རིམ་གྱི་བཤད་པ་ཤིན་ཏུ་རྒྱས་ཤིང་མཐའ་ཆོད་པ་སེམས་འཛིན་གྱི་ཁྲིད་དང་བཅས་པ་དང་། རྫོགས་རིམ་ནག་པོ་རིམ་བཞི་དང་། དཔྱིད་ཐིག་གི་ཁྲིད་རྣམས་སྨིན་རྒྱས་སུ་གནང་ནས། དེ་དག་གི་རྒྱབ་ཆོས་ལུང་གི་བསྐོར་ལ། རྗེ་ཉིད་ཀྱིས་མཛད་པའི་བདེ་མཆོག་རྒྱུད་འདེབས། མཁན་ཆེན་ཐམས་ཅད་མཁྱེན་པ་ངག་དབང་ཆོས་ཀྱི་གྲགས་པས་མཛད་པའི་མངོན་རྟོགས་རྒྱས་འབྲིང་བསྡུས་གསུམ་ཉམས་སུ་བླང་ཚུལ་དང་། བསྐྱེད་རིམ་རྣམ་བཤད་བདེ་ཆེན་ཐིགས་འཕྲེང་། རྗེ་བཟང་པོ་དཔལ་བས་མཛད་པའི་ནག་པོ་བསྐྱེད་རིམ་གྱི་རྣམ་བཤད་ཆེན་མོ་དང་། དཔྱིད་ཐིག་གི་ཁྲིད་ཡིག ཀུན་མཁྱེན་ཆེན་པོས་མཛད་པའི་རིམ་བཞིའི་ཁྲིད་ཡིག རྗེ་ས་སྐྱ་པ་ཆེན་པོའི་རིམ་བཞི་ལམ་སློང་། གྲུབ་ཆེན་ནག་པོ་སྤྱོད་པའི་རྡོ་རྗེས་བཀྲལ་བའི་ནག་པོ་གཞུང་དྲུག་སོགས་ཤིན་ཏུ་མཐའ་ཆོད་པ་རྒྱས་བཤད་དུ་སྩལ། དེར་རྗེས་གྲུབ་པའི་སློབ་དཔོན་ཆེན་པོ་ལཱུ་ཧི་པའི་ལུགས་ཀྱི་བསྐྱེད་རིམ་གྱི་བཤད་པ་དང་དམིགས་ཁྲིད། རྫོགས་རིམ་བསྡུ་བ་གསུམ་པའི་ཁྲིད། བཟང་པོ་དཔལ་བས་མཛད་པའི་རྣམ་བཤད། ལཱུ་ཧི་པས་མཛད་པའི་མངོན་རྟོགས། པྲཛྙཱ་རཀྵི་ཏས་མཛད་པའི་མངོན་རྟོགས་ཀྱི་འགྲེལ་པ། ཕྱི་རོལ་མཆོད་པའི་ཆོ་ག ལག་པའི་མཆོད་པ། གཏོར་མའི་མཆོད་པ་སྟེ་ལཱུ་ཧི་པའི་སྨད་ལྔར་གྲགས་པའི་ལུང་དང་བཅས་པ་དང་། དེ་ཉིད་ཀྱི་མཚམས་ནས་སློབ་དཔོན་རྡོ་རྗེ་དྲིལ་བུ་པའི་ལུགས་ཀྱི་བསྐྱེད་རིམ་དང་། རྫོགས་རིམ་རིམ་པ་ལྔ་པའི་ཁྲིད། རྗེ་ཉིད་ཀྱིས་མཛད་པའི་ལཱུ་དྲིལ་གཉིས་ཀྱི་སྒྲུབ་ཐབས། ལཱུ་ནག་དྲིལ་གསུམ་ཀའི་རྣམ་བཤད། བདེ་མཆོག་ཆོས་འབྱུང་ཆེན་མོ་བཟང་པོ་དཔལ་བས་མཛད་པའི་དྲིལ་བུ་ལུགས་ཀྱི་རྣམ་བཤད། གྲུབ་ཆེན་དེ་ཉིད་ཀྱིས་མཛད་པའི་ལུས་དཀྱིལ་གྱི་མངོན་རྟོགས། དཀྱིལ་ཆོག་རིམ་ལྔ་སྟེ། དྲིལ་བུ་གཞུང་གསུམ་གྱི་ལུང་དང་བཅས་པ་སོགས་མདོར་ན་འཁོར་ལོ་བདེ་མཆོག་ལུགས་གསུམ་གྱི་རྒྱུ་ལམ་གྱི་དབང་། བསྐྱེད་རྫོགས་ཀྱི་ཁྲིད། རྒྱབ་རྟེན་གྱི་ལུང་རྣམས་ཚང་ལ་མ་ནོར་བར་སྩོལ་བ་མཛད་དེ། ཉིད་ཀྱི་གསུང་ལས། ཆོས་གང་ལ་ཡང་། བླ་མས་ཀྱང་དབུ་ཞབས་སྒྲིགས་ནས་བཤད། སློབ་མས་ཀྱང་དོན་གཉེར་ཆེན་པོས་དེ་བཞིན་ཉན་ན་བསྟན་པ་མནལ་མ་ཞིག་འོང་བ་ཡིན་ཏེ་ཞེས་ཡང་ཡང་གསུང་བ་དེ་རང་ཉིད་ཀྱི་ཕྱག་བཞེས་ལ་ཐེབ་པར་མཛད་པ་ཡིན་ནོ། །དེའི་སྐབས་ནམ་མཁའ་ཤིན་ཏུ་དྭངས་བ་ལས་མེ་ཏོག་ཆར་ཟིམ་རྒྱུན་མ་ཆད་པར་བབས་ཤིང་། གསུང་ལས་ཀྱང་སྔ་སོར་རྗེ་མུས་པ་ཆེན་པོ་ལས་ངེད་ཀྱིས་འཁོར་ལོ་བདེ་མཆོག་དྲིལ་བུ་ལུགས་ཀྱི་དབང་ནོས་པའི་ཚེ། བར་སྣང་འཇའ་འོད་ཀྱི་དྲྭ་བས་ཁྱབ་པ་ལ་སོགས་པའི་མཚན་མ་ངོ་མཚར་ཅན་མང་དུ་བྱུང་། བདག་གི་བླ་མ་མུས་པ་ཆེན་པོ་དེ་སྤྱིར་མདོ་སྔགས་མཐའ་དག་ལ་ཐོས་བསམ་ཕྱིན་ཅི་མ་ལོག་པ་མཐར་ཕྱིན་ཞིང་། ཁྱད་པར་ལུགས་འདི་ལ་བདེ་མཆོག་རློན་པ་རང་ཡིན་ཞེས་གསུང་བ་སོགས་བསྔགས་བརྗོད་དཔག་ཏུ་མེད་པ་དང་། ཕྱག་ཐུགས་ཁར་ཐལ་མོ་སྦྱར་ཏེ་སྐྱབས་སུ་མཆི་ཞེས་གུས་པའི་ཚུལ་ཅི་ཡང་ཞིག་མཛད་དེ། དེ་ལྟ་བུའི་སྒོ་ནས་དཔལ་འཁོར་ལོ་བདེ་མཆོག་ལཱུ་ནག་དྲིལ་གསུམ་ནཱ་རོ་མཁའ་སྤྱོད་དང་བཅས་པའི་ཟབ་ལམ་འདབ་བརྒྱའི་དགའ་ཚལ་སྔོན་མེད་གསར་དུ་ཕྱེ་བས། ཐར་འདོད་སྦྲང་རྩི་ཅན་ཀུན་གྱི་རེ་བ་ཡིད་བཞིན་དུ་རྫོགས་ཏེ། བསམ་སྒོམ་གྱི་གཤོག་རྩལ་ཅི་ནུས་སུ་བསྐྱོད་ནས་ལེགས་བཤད་ཀྱི་མགྲིན་གླུ་དར་དིར་ཕྱོགས་ཀུན་ཏུ་སྒྲོག་ཅིང་། རྗེ་བཙུན་ཆེན་པོ་འདི་ཉིད་ཀྱང་གདན་ས་ཆེན་པོ་འདི་ཆོས་འདི་རྣམས་ཀྱི་འབྱུང་ཁུངས་རང་དུ་སྣང་བ་ལ་སྐབས་འགའ་ཞིག་ཏུ་ཡིད་སྲུབ་ཀྱིས་བྱེད་པས་ཆོས་ཀྱི་མིང་ཙམ་ཡང་མི་གྲགས་པའི་ཚོད་གཅིག་བྱུང་འདུག་ཀྱང་། བླ་མ་དང་ཆོས་སྐྱོང་གི་ཐུགས་རྗེས་འདི་ལྟ་བུའི་འཆད་ཉན་གེགས་མེད་གྲུབ་པ་རང་རེ་ཐམས་ཅད་སྐལ་བ་བཟང་ཞེས་གསུངས་ཤིང་ཤིན་ཏུ་དགེས་པར་གྱུར་ཏོ། །གཞན་ཡང་དེ་དག་དང་རྒྱུན་ཆགས་སུ་གྲུབ་ཐོབ་གཡའ་བཟང་པ་ནས་བརྒྱུད་པའི་བཟའ་བསྲུང་གི་ཨུ་པ་དེ་ཤའི་ཡིག་ལུང་དང་། ས་སྐྱ་པའི་ཡབ་ཆོས་ནོར་ལྷ་དབྱུག་གུ་མ་མཆེད་གསུམ་གྱི་མན་ངག་གི་ལུང་། དེ་དག་ལ་ཆངས་བུ་འབུལ་ཚུལ་གྱི་གདམས་པ་རྣམས་སྩལ་བ་སོགས་ཟབ་ཅིང་རྒྱ་ཆེ་བའི་ཆོས་ཚུལ་དེ་རྣམས་གནང་ཟིན་འཕྲལ། ཉི་མའི་གཉེན་གྱི་གཙུག་ལག་ཟུང་འབྲེལ་དང་བཅས་པ་ལ་རྣམ་དཔྱོད་ཀྱི་མཐུ་གྲུབ་ཅིང་མཁས་པའི་བགྱི་བ་རྣམ་པ་གསུམ་ལ་རང་དབང་དུ་མཛད་པའི་ཤེས་བྱ་རིག་པའི་གནས་ལྔ་ལ་ཐོགས་པ་མེད་པ་བྱང་ནས་བདག་པོ་རིན་པོ་ཆེས་གསོལ་བ་བཏབ་པའི་ངོར་གཞི་བྱེས་ཀྱི་སྐལ་ལྡན་མང་པོ་ཞིག་ལ་གསུང་ངག་རིན་པོ་ཆེ་ལམ་འབྲུས་བུ་དང་བཅས་པའི་གདམས་པ་ཟབ་མོ་ཆ་ལག་དང་བཅས་པ་བདག་ཉིད་ཆེན་པོ་འདི་ཉིད་ཀྱིས་ཚོགས་བཤད་ཚར་བཅུ་པ་བཀའ་དྲིན་ཆེན་པོས་སྩོལ་བར་མཛད་དེ། དེ་དུས་ལམ་གྱི་རྣལ་འབྱོར་འཆག་མེད་ཉམས་སུ་ལེན་པའི་དམ་བཅའ་འབུལ་མི་ཡང་མང་དག་བྱུང་ངོ་། །དོན་དེ་དག་ལ་འདི་སྐད། སླར་ཡང་མཁའ་འགྲོའི་བསྐྱེད་རྫོགས་སྤྲིན་གྱིས་བཅུད། །ཁྲོ་བཅུའི་སྲུང་འཁོར་རྡོ་རྗེ་གཟེགས་མར་བཅས། །སྐལ་ལྡན་འཛིན་མར་ཕབས་ཚེ་སྦྱང་བསྒྱུར་མཚོ། །གང་ཞིག་བདག་ལྟས་ས་འཛིན་ཕྱེ་མར་སྙིལ། །ཟླ་བའི་ཐོད་ཅན་ལུགས་གསུམ་གདམས་པའི་ནོར། །འདོད་དགུར་སྤུངས་ཏེ་རིས་མེད་གདུལ་བྱ་ཡིས། སྣོད་བཅུད་ཐ་མལ་དངོས་དང་ཅིག་ཤོས་ཀྱི། །སྣང་གཞན་དབུལ་བའི་འཇིགས་པ་རིང་དུ་བསྐྲད། །བདག་མེད་མཁའ་འགྲོའི་ཞལ་གདམས་མཐོ་རིས་རླུང་། །གང་གི་རྣམ་དཔྱོད་མཛའ་བོའི་ལྟོར་སྐྱིལ་ནས། །འགྲོ་བློའི་ས་འོག་སྤྲུལ་ཚེ་སློབ་མ་ཡིས། །དུག་ཅན་བུ་རྣམས་སྒྲིབ་བྲལ་ཐར་པར་སོང་། །དེ་ནས་རྣམ་རྒྱལ་ཞེས་པ་ཆུ་མོ་སྦྲུལ་གྱི་ལོ་དམ་པ་འདི་ཉིད་དགུང་གི་བགྲང་གཞི་ལྔ་བཅུ་རྩ་བདུན་དུ་ཕེབས་པ་ན། མདོ་ཁམས་ནས་ཨ་ལི་ཆོས་རྗེ་གྲྭ་བུ་སློབ་མང་པོ་དང་བཅས་འཇམ་དབྱངས་བླ་མ་འདི་ཉིད་ཀྱི་ཞལ་གྱི་དཀྱིལ་འཁོར་མཇལ་བ་དང་། གསུང་གི་བདུད་རྩི་འཐུང་བར་བཅས་འབྱོར། དེ་སྐབས་ཆོས་སྡེ་ཆེན་པོར་མང་ཇའི་བསྙེན་བཀུར་དང་ཇ་གོས་དར་ལ་སོགས་པའི་གྲལ་འགྱེད་མང་པོ་ཡང་བཏང་། བདག་ཉིད་ཆེན་པོ་འདི་ཉིད་དུ་འབུལ་སྣོད་རྒྱ་ཆེན་པོ་བསྒྲུབས་ཤིང་ཤིན་ཏུ་གུས་པར་གྱུར། རྗེ་བཙུན་དམ་པ་འདིས་ཀྱང་ཆོས་དང་ཟང་ཟིང་གི་དངོས་པོས་རེ་བའི་ཡོལ་གོ་བསྐངས། དགུན་ཐོག་དེར་གཙང་གྲོམ་པ་རྒྱང་ནས་མཁས་པ་ཆེན་པོ་མང་ཐོས་ཀླུ་གྲུབ་རྒྱ་མཚོའི་སྐུ་དྲིན་ཆེ་བའི་བླ་མ་མཁན་ཆེན་བློ་གྲོས་རྣམ་རྒྱལ་གྱི་རྗེ་དབོན་རིན་པོ་ཆེ་མང་ཐོས་གྲགས་པ་རྣམ་རྒྱལ། གདན་ས་ཆེན་པོ་འདིར་འཇམ་པའི་དབྱངས་ས་སྐྱ་པཎྜི་ཏ་ནས་བརྒྱུད་པའི་བསྙེན་རྫོགས་ཀྱི་སྡོམ་རྒྱུན་ཞིག་ངེས་པར་དགོས་རྒྱུར་སྣང་བ། སྤེལ་བའི་མཁན་པོའི་འོས་རིགས་སུ་ཁྱེད་ཆེ་བ་འདུག་པས། བསྟན་པ་སོམ་ལ་མྱུར་བར་སྤྱོན་ཅིག་པའི་བཀའི་སྤྲིང་ཡིག་གསེར་གྱི་ཤིང་རྟས་ལེགས་པར་དྲངས་ཏེ། དཔལ་ས་སྐྱའི་དབུ་རྩེ་རྙིང་མའི་དྲིའི་གཙང་ཁང་མཆོག་ཏུ་ཆོས་ཀྱི་རྗེ་དེ་ཉིད་ཀྱིས་མཁན་པོ་མཛད་དེ། དགེ་འདུན་གྲངས་ཚང་བས་ཆོ་ག་རྣམ་པར་དག་པའི་སྒོ་ནས། ཆོས་གྲྭ་ལྷོ་བྱང་གི་དགེ་བའི་བཤེས་གཉེན་མང་པོར། ཁ་ཆེའི་བསོད་སྙོམས་པ་ཆེན་པོ་ཤཱཀྱ་ཤྲཱི་བྷ་དྲྭ་ནས། འཛམ་གླིང་བྱང་ཕྱོགས་ཀྱི་ཐུབ་པ་ཆེན་པོ་འཇམ་མགོན་ས་སྐྱ་པཎྜི་ཏ་ལ་ལེགས་པར་བརྒྱུད་པའི་ཡོངས་སུ་རྫོགས་པ་དགེ་སློང་གི་སྡོམ་པ་ཡང་དག་པར་འབོགས་པའི་མཐུན་པའི་ཆ་རྐྱེན་བཟང་པོས་ཉེ་བར་སྦྱར་ཏེ། དཀར་ཕྱོགས་ཀྱི་ལྷ་ཀླུ་ས་གསུམ་ན་གནས་པ་ཐམས་ཅད་དགའ་བའི་ཟློས་གར་ལ་ངོམས་པ་མེད་པར་རྩེར་བཅུག་གོ །འདི་ནི་ས་སྐྱ་པཎྜི་ཏ་ཆེན་པོའི་རིང་ལུགས་ལ་གཅིག་ཏུ་དགོངས་པའི་ཐུགས་བསྐྱེད་ཀྱི་ལྷག་བསམ་སྟོན་ཟླ་ལྟར་དཀར་བ་སྐུ་ཚེའི་ཕྲེང་བར་གོམས་པའི་མཚོན་བྱེད་ཡང་དག་པ་སྟེ། དེ་ཡང་བདག་ཅག་གི་ཡོངས་སུ་འཛིན་པ་ཆེན་པོ་འདི་ཉིད་མཁས་དབང་ནཱ་ག་ཛུ་ནར་འཁྲུངས་པའི་ཚེ། ཆོས་ཀྱི་རྗེ་ས་སྐྱ་པཎྜི་ཏ་ཆེན་པོའི་བསྙེན་རྫོགས་ཀྱི་སྡོམ་རྒྱུན་དེ་ཉིད་ཐུགས་བསྐྱེད་རྨད་དུ་བྱུང་བས་བཞེས་ནས། དཔལ་གཉན་ཡོད་བྱར་གཤོང་དང་། གྲགས་ཆེན་སོགས་སུ་ཆོས་རྗེ་འགའ་རོང་པ་དང་། འབྲུག་པའི་དབུ་ཆེ་ཆོས་རྗེ་སྤོས་སྐྱ་བ་སོགས་བླ་མ་དང་། བློ་གསལ་མང་པོ་ལ་རྒྱ་ཆེར་སྤེལ་ཏེ། བསྟན་པ་ཡོངས་སུ་རྫོགས་པའི་ངུར་སྨྲིག་སྟེ། །བགྲང་བར་མི་བཟོད་མཁན་བུའི་ཆོ་ག་བགྱིས། །འདི་ཙམ་གྱིས་ཀྱང་ས་སྐྱ་པཎྜི་ཏའི། །ཚུལ་ཁྲིམས་དྲི་ཡིས་ཕྱོགས་ཀུན་ཁྱབ་གྱུར་ཅིག །ཅེས་སྨོན་ལམ་ཡང་མཛད་པ་དེ་ཉིད་ལེགས་པར་སྨིན་པའི་རྒྱུ་མཐུན་གྱི་འབྲས་བུ་བླ་ན་མེད་པའོ། །དེ་ནས་ལོ་དེའི་འཇུག་གདུག་པ་ཅན་འགའ་ཞིག་གིས་བྱེད་པའི་རྐྱེན་གྱིས། མཆོད་ཡོན་ནས་གླིང་ཁ་དགོན་པར་སྙད་རྩོད་ཅུང་ཟད་བྱུང་སྐབས། རྗེ་འདིའི་གསུང་ལས། རྟེན་ཅིང་འབྲེལ་པར་འབྱུང་བའི་དབང་གིས་བསྟན་ལ་འཕེལ་འགྲིབ་བྱུང་བ་རྒྱལ་བས་གསུངས། ཞེས་གསུངས་པའི་ལུང་དོན་དུ་སླེབ་པ་ཡིན་འདུག་ཅིང་། འདི་དག་འབྱུང་བ་ཡང་སྔ་སོར་རྒྱལ་བ་མུས་པ་ཆེན་པོ་དེ་ཉིད་ཀྱིས་མ་འོངས་པ་ན་གནས་ཚུལ་འདི་བཞིན་འབྱུང་བ་སྒྲིབ་མེད་དུ་གཟིགས་པས། ལུང་བསྟན་གཉེར་དམ་གྱི་ཚུལ་དུ་ཞབས་དྲུང་གི་དགོན་པ་འདི་བློས་མ་བཏང་ན་འུ་གཉིས་ལ་དམ་ཚིག་བསེལ་མི་ཡོང་། བློས་བཏང་ན་དམ་ཚིག་གི་བསེལ་དུ་འགྲོ་བས་ཐུགས་བློས་མ་བཏང་ཞིག་ཅེས་སོགས་ཐུགས་དཀྱིལ་ནས་གཞལ་བའི་བསླབ་བྱ་ནན་ཏན་དུ་གནང་བ་ཐོག་ཏུ་ཁེལ་བྱུང་བ་ནས། བློས་བཏང་ན་དམ་ཚིག་གི་བསེལ་དུ་ཡང་འགྲོ་བ་ཡོད་པས་སྟོབས་གང་ཐོན་བྱ་དགོས་གསུངས། མཁན་རིན་པོ་ཆེ་བསེད་བཀྲོལ་གནས་ཚུལ་འབུལ་བར་གནང་སྐྱེས་རྒྱ་ཆེན་པོ་བཅས་ལྷ་སར་རྫོངས་ལྟར་གནང་། དེ་སྐབས་རྗེ་ཉིད་ཀྱི་མཚན་ལམ་དུ། མཁན་རིན་པོ་ཆེ་དེ་ཆོས་སྐྱོང་གི་རྣམས་སྤྲུལ་མང་པོས་བསྐོར་ཏེ་བྱོན་པ་ཞིག་བྱུང་གསུངས་ནས། ཞུ་དོན་འདི་དགའ་རབ་ཡོང་འདུག་ཅིང་། རང་རེ་ཀུན་འདི་ཕྱི་ཐམས་ཅད་དུ་རྗེ་བཙུན་གོང་མས་ཐུགས་རྗེ་མི་གཏོང་ངེས་སུ་འདུག་གསུང་བ་སོགས་དངོས་སུ་ཐོས་ལ། དེ་ཡང་བདག་ཉིད་ཆེན་པོ་ས་སྐྱ་པཎྜི་ཏས། བསོད་ནམས་ཤུགས་ཀྱིས་དོན་འགྲུབ་པ། །ཉི་མའི་འོད་བཞིན་ལྟོས་པ་མེད། །འབད་པའི་ཤུགས་ཀྱིས་དོན་གྲུབ་པ། །མར་མེའི་འོད་བཞིན་ཀུན་ལ་བལྟོས། །ཞེས་གསུངས་པ་ལྟར། །དམ་པ་འདི་ཉིད་ཀྱི་ཐུགས་རྗེ་དང་ཆོས་སྐྱོང་རྣམས་ཀྱི་འཕྲིན་ལས་འབད་མེད་དུ་སྒྲུབ་ཅིང་། མཁན་རིན་པོ་ཆེ་ནས་ཞུ་སྦྱར་ལེགས་པ་སོགས་ཀྱི་མཐུ་ལས། ཟླ་བ་རེ་ཞིག་གཟས་ཟིན་ཡང་། །དེ་མ་ཐག་ཏུ་གྲོལ་བར་འགྱུར། །ཞེས་གསུངས་པ་ལྟར། གླིང་ཁ་དགོན་པ་སླར་ཡང་རྗེ་རང་ཉིད་ཀྱི་ཕྱག་ཏུ་འབྱོར་སྟེ་བསྟན་པ་རིན་པོ་ཆེ་ཉིན་མོ་ལྟར་གསལ་བར་མཛད་པ་ཡིན་ནོ། །སྨྲས་པ། དེ་ཚེ་བློ་གསལ་འདུས་པའི་ཚོགས་ཀུན་གྱི། །རང་རང་འབྱོར་དང་བསྟུན་པའི་མཆོད་སྤྲིན་གྱིས། །དམ་པ་གང་གི་སྤྱན་སྔར་རྟག་མཆོད་ཅིང་། །བསྟོད་དབྱངས་སྙན་པའི་རྒྱལ་རྔ་སྲིད་རྩེ་བརྒལ། །བར་སྐབས་ཀྱི་ཚིགས་སུ་བཅད་པའོ། །ཡང་ལོ་དེའི་དཔྱིད་ཐོག་ཙམ་ནས་བཟུང་རྗེ་བཙུན་དམ་པ་འདི་ཉིད་སྐུ་ཁམས་ཅུང་ཟད་མ་བདེ་བ་དང་། ཁྱད་པར་ཕྱག་སོར་ཤིན་ཏུ་མ་བདེ་བའི་ཚུལ་བསྟན་ཏེ། འདི་ལོ་བཀའ་ཆོས་འཆད་ཉན་སོགས་ཀྱང་རྒྱ་ཆེར་མ་གནང་ཞིང་། དཀྱིལ་འཁོར་སྒྲུབ་མཆོད་སོགས་ལ་ཡང་ཐུགས་སྲས་འཇམ་པའི་དབྱངས་ཉིད་ལ་བཀའ་སྩལ་ཕེབས་ཏེ། རྡོ་རྗེ་ཕུར་པའི་ས་ཆོག་ནས་གཏོར་སྐྱོང་གི་བར་འཇམ་དབྱངས་ཉིད་ཀྱི་རྐང་བཞེས་ཁོ་ན་མཛད། འདི་སྐབས་རྗེའི་གསུང་ལས། འདི་ལོ་ཆོས་འཆད་ཉན་སོགས་ཀྱང་མང་པོ་མ་ཐུབ་ཅིང་དཀྱིལ་འཁོར་སྒྲུབ་མཆོད་སོགས་ལ་ཡང་འགྲོ་ཐུབ་པ་ཞིག་མ་བྱུང་པས་སེམས་མཛངས་ཀྱང་བྱ་ཐབས་མ་མཆིས་ཞེས་གསུངས་པ་ནི་སྔོན་གནས་རྗེས་སུ་དྲན་པའི་བཀའ་སྩལ་སྟེ། དེ་ཡང་སྔགས་འཆང་བླ་མ་འདི་ཉིད་སྟོན་པའི་འཁོར་གྱི་གཙོ་བོ་མཽའུ་འགལ་གྱི་བུས་སྐྱེ་བའི་སྒྱུ་འཕྲུལ་དྲྭ་བའི་ཟློས་གར་དུ་ངེས་པར་བྱེད་པའི་མཚན་མ་ཡང་དག་པ་ཡིན་ཏེ། རྗེའི་གསུང་ལས། བསམ་ཡས་ཆོས་སྐྱོང་གི་ངེད་མཽའུ་འགལ་གྱི་བུའི་སྐྱེ་བ་ཡིན་ཟེར་བ་ལྟར་ན། མཽའུ་འགལ་གྱི་བུས་ཡན་ལག་རྣམས་གཅེར་བུ་པ་དབྱུག་ཐོགས་རྣམས་ཀྱིས་དུམ་བུར་བཅོམ་ནས། གནས་བརྟན་ཤ་རིའི་བུས་ཆོས་གོས་ཀྱིས་གཡོགས་ཏེ་འཁྱེར་ནས་འབྱོན་དགོས་པ་བྱུང་ཞིང་། གཞན་ཡང་སྐུ་ཚེ་མང་པོར་དེ་འདྲ་བའི་ལུས་འཚེར་མྱོང་དགོས་བྱུང་འདུག དེ་ཡང་ཚེ་རབས་གཞན་ཞིག་ལ་རང་གི་ཕ་མ་གཉིས་ཉིན་མོ་དགའ་མགུར་རོལ་བ་མཐོང་ནས་མ་དད་སྟེ། ཡན་ལག་འཇོམ་པར་བྱ་བ་ཁྱེད་ལྟ་བུའི་ཕ་མ་དང་མི་འཕྲད་པར་གྱུར་ཅིག ཅེས་ཕ་མ་ལ་འཕྱར་ཁ་བྱས་པའི་འབྲས་བུ་ཡིན་པར་བཤད། དེ་ཡང་མཁས་དབང་ཀླུ་སྒྲུབ་རྒྱ་མཚོས་མདོ་ལས་གསུངས་པའི་བརྗོད་བྱ་རྣམས་ཚིགས་བཅད་དུ་སྡོམ་པར་མཛད་པ་ལས། ཕ་མར་ཚིག་རྩུབ་སྨྲས་པའི་རྣམ་སྨིན་གྱིས། །རྫུ་འཕྲུལ་མཆོག་བརྙེས་མཽའུ་འགལ་བུ་དེ་ཡང་། །མུ་སྟེགས་ཚོགས་ཀྱིས་ཡན་ལག་བཅོམ་ནས་ཀྱང་། །སྐུ་ཚེའི་འདུ་བྱེད་བོར་བའི་རྣམ་ཐར་གཟིགས། །ཞེས་གསུངས་པ་དེས་ན། ངེད་ཀྱི་སེར་མོ་ན་བ་འདི་ཡང་ལས་དེའི་རྣམ་སྨིན་གྱི་ལྷྭམ་མ་ཡིན་པར་སྣང་། ཞེས་ཡང་ཡང་གསུང་བ་དངོས་སུ་ཐོས་པས་སོ། །ཡང་དེ་དུས་སྐབས་ཞིག ཌཱ་ཀིའི་གཙོ་མོ་མཁའ་སྤྱོད་དགའ་མའི་འཛུམ་ཞལ་དངོས་སུམ་དུ་གཟིགས་པས། སླད་ནས་གཟིགས་སྣང་ངོ་མཚར་ཅན་དེ་ཉིད་ཀྱི་བཀོད་པ་རི་མོར་འཁོད་པར་མཛད་དེ། ཚེས་བཅུ་མཆོད་པའི་སྐབས་སོགས་བསྐྱེད་རིམ་གྱི་ཏིང་ངེ་འཛིན་གསལ་འདེབས་ཀྱི་དམིགས་རྟེན་དུ་འགྲེམ་པར་མཛད་པ་འདི་ཡིན་ནོ། །དེ་ནས་འབྲས་ལྡན་གྱི་དུས་སྟོན་གསར་པ་སྔོན་དུ་གྱུར་པ་ན། ལྷ་ཀླུ་མི་གསུམ་གྱི་རིན་པོ་ཆེ་སྣ་བཅོ་ལྔ་སྤུངས་པ་ལ། བི་ཤྭ་ཀརྨས་སྒྱུ་འཕྲུལ་གྱིས་བཞེངས་པ་སྐབས་གསུམ་དབང་པོའི་ཡོན་གྱི་བདག་པོ་བྱས་ཏེ། རྒྱལ་བ་ཉིད་ཀྱིས་ཤིས་པའི་མེ་ཏོག་གསར་པ་ཇོ་བོ་ཤཱཀྱ་མུ་ནེ་དང་མཉམ་དུ་གཏོར་བའི་བྱིན་རླབས་བདུད་རྩིའི་འོད་ཟེར་ཕྱོགས་བཅུར་འཕྲོ་བ་ཐུབ་པ་འོད་ཟེར་འགྱེད་དང་ལུང་བསྟན་སྒྲོལ་མ་ལ་སོགས་པ་སངས་རྒྱས་བྱང་སེམས་ཀྱི་སྐུ་བརྙན་ཡེ་ཤེས་ཀྱི་འཁོར་ལོ་བཞུགས་ངེས་པ་བསམ་གྱིས་མི་ཁྱབ་པ་སྔོན་མེད་གསར་དུ་འབྱོར་པ་རྣམས་མཆོད་པའི་སྤྲིན་ཕུང་དཔག་ཏུ་མེད་པ་དང་བཅས་རྗེ་ཉིད་ཀྱི་གཟིམ་ཆུང་དུ་ཚོགས་ཀྱི་ཞིང་དམ་པར་བཞུགས་པ་ལས། འདི་ཐམས་ཅད་གདན་ས་ཆེན་པོ་འདི་ཉིད་ལས་གཞན་དུ་ནམ་ཡང་འཁྱར་བ་མི་འོས་པ་ན་འདི་རྣམས་ཕྱོགས་གཅིག་ཏུ་བཞུགས་པའི་གཙུག་ལག་ཁང་ཟུར་པ་ཞིག་ཆེད་དུ་གཏད་ནས་བཞེངས་དགོས་པར་འདུག་སྙམ་པའི་ཐུགས་དགོངས་བཟང་པོ་རྒྱུན་ཆགས་སུ་ཡོད་པའི་སྐབས་ཤིག ཉིད་ཀྱི་མཚན་ལམ་དུ་མི་ཞིག་གིས་གསེར་གྱི་ཟ་མ་ཏོག་ཤིན་ཏུ་མཛེས་ཤིང་འོད་འབར་བ་ཞིག་ཕུལ་ནས། འདི་སངས་རྒྱས་ཀྱི་འཕེལ་གདུང་བཞུགས་པའི་གཙང་ཁང་མཛད་དུ་གསོལ་ཞེས་ཞུ་བ་ཞིག་བྱུང་བས། འོད་གསལ་ལས་བཞེངས་པའི་ཚེ་རྨི་ལམ་ཤིན་ཏུ་བཟང་གཙུག་ལག་ཁང་ཉེས་སྐྱོན་མེད་པར་མཐར་ཕྱིན་པ་ཞིག་འོང་བ་འདུག་སྙམ་པ་འཁྲུངས་ཤིང་། ཐུགས་དགེས་སྤྲོ་ཆེན་པོས་ལས་ཀྱི་དབུ་བཙུགས་ཏེ། ལས་མི་རྣམས་ལ་ཡང་ཞབས་དྲུང་དུ་བཞུགས་གྲལ་ཇ་ཆང་སྟོན་མོ་དང་བཅས་ཞལ་ལྟ་ལེགས་པར་གནང་བས་ཐམས་ཅད་གུས་ཤིང་མགུ་སྟེ་ལས་ལ་འགྲུས་སྟོན་པས། ཕྱིའི་སྤེན་བད་ནང་གི་རྐྱང་ནུལ་དང་བཅས་པ་དགུན་སྟོད་ཚུན་ལ་མྱུར་བར་གྲུབ། དེ་ནས་རྒྱལ་བ་ཞེས་པ་ཤིང་ཕོ་རྟའི་ལོ་རྗེ་ཉིད་དགུང་གྲངས་ལྔ་བཅུ་རྩ་བརྒྱད་དུ་ཕེབས་པ་བ་སནྟའི་དུས་ཀྱི་ལང་ཚོ་དར་བར་གྱུར་པ་ན། སྐྱ་སེར་རིས་སུ་མ་བཅད་པ་སྐྱེ་བོ་གྲངས་མེད་པ་ཞིག་ལ་སྦྱིན་གཏོང་གི་དགའ་སྟོན་རྒྱ་ཆེན་པོ་ཞིག་ཀྱང་སྩལ། གཙུག་ལག་ཁང་ནང་གི་ཞལ་བ་རྣམས་གྲུབ་སྟུན་ཀ་གདུང་སོགས་ཤིང་བརྩེགས་ཀྱི་ཚོན་རྩི་དང་། ལྡེབས་བྲིས་ཀྱི་བཀོད་པ་ཆེས་ཕུལ་དུ་བྱུང་བ་མཐོང་བ་ཙམ་གྱིས་ཡིད་འཕྲོག་པ་འདི་རྣམས་སྣང་སྟེ། དེ་ཡང་བྱང་ངོས་ཀྱི་སྟེང་ལ་ཐུབ་དབང་གནས་བརྟན་བཅུ་དྲུག་འཁོར་དང་བཅས་པ་དང་། རྒྱན་དྲུག་མཆོག་གཉིས་རྣམས་བཞུགས་ཤིང་། རྟེན་ཁྲིའི་རྒྱབ་བྱིན་ལ་མཁའ་སྤྱོད་དབང་མོ། རྒྱལ་བ་མི་འཁྲུགས་མགོན་པོ་འོད་དཔག་མེད་རྣམས་ཀྱི་སྣང་བརྙན་སྟོང་ཕྲག་ལ་ཉེ་བ་རེ། བར་མཚམས་སུ་བླ་སྐུ་མང་པོས་བརྒྱན་པ་དང་། ཤར་ལྡེབས་ལ་རྗེ་བཙུན་ས་སྐྱ་པའི་ཡབ་ཆོས་གསུང་ངག་རིན་པོ་ཆེ་བླ་མ་བརྒྱུད་རིམ། སྣང་བ་མཐའ་ཡས་ཀྱི་ཞིང་མཆོག་བདེ་བ་ཅན་གྱི་བཀོད་པ། དེའི་སྟེང་ན་རྡོ་རྗེ་འཆང་ཡབ་སྲས་གསུམ་འོད་ཁྱིམ་དུ་བཞུགས་པའི་ཉེ་སྐོར་ན། བདག་ཉིད་ཆེན་པོ་དེ་ཉིད་རྡོ་རྗེའི་ཁྲི་ལས་སྐད་ཅིག་ཀྱང་མ་གཡོས་བཞིན་དུ། དག་ཞིང་གཞན་དུ་ཡང་སྤྲུལ་བ་འགྱེད་པས་མཚོན་བྱེད་སྤྲིན་འཕྲེང་གི་སྣེ་ཕྱག་གིས་བཟུང་བའི་བཀོད་པ་དང་། ལྷོའི་ལྡེབས་བྲིས་ལ་མགོན་པོ་ཚེ་དཔག་མེད་ལྷ་དགུའི་དབང་བརྒྱུད་དང་། དཔལ་འཁོར་ལོ་སྡོམ་པའི་བརྒྱུད་པ། པདྨ་ཀ་ར་ཇོ་འབྲོམ་ཡབ་སྲས་བཅས་པ་དང་། ཆུ་ལྷའི་ངོས་ཀྱི་ལྡེབས་བྲིས་ལ་གསང་འདུས་མི་བསྐྱོད་རྡོ་རྗེ་ཆོས་སྐོར་དང་། ཀུན་རིག་ས་ལུགས་ཀྱི་དབང་བརྒྱུད་རྣམས་གཙོ་བོར་བཞུགས་པའི་གསེབ་ཚགས་སུ་རྗེ་ཉིད་སྔགས་འཆང་ཡབ་སྲས་མུས་ཆེན་རྣམས་འབྲལ་མེད་ཀྱི་མཚོན་དོན་མང་པོ། གཞན་ཡང་བདེ་དགེས་གསང་གསུམ། ཚེ་ལྷ་དུ་མ་སོགས་ཡི་དམ་དཀྱིལ་འཁོར་གུར་ཞལ་རྣམ་གཉིས་སོགས་ཆོས་སྲུང་མང་པོ་དང་། དམར་པོ་སྐོར་གསུམ་སོགས་ནོར་སྦྱིན་དབང་བསྡུད་ཀྱི་ལྷ་རིགས་མཐའ་ཡས་པ་དང་། གདུང་མའི་ནང་ལྡེབས་ཀྱི་ངོས་ལ་རྒྱལ་དབང་འོད་དཔག་མེད་ཀྱི་སྣང་བརྙན་མང་པོ། ཕྱིར་ལོགས་ལ་ལཉྪའི་ཚེ་གཟུངས་གསེར་ཤོག་མ་འབའ་ཞིག སྐེད་རིས་ལ་འཆི་མེད་དཔལ་མོའི་གཟུངས་རིང་ལྷ་ཡིག་ཏུ་བྲིས་པ་ངོ་མཚར་བ། གཞན་ཡང་ཀ་བ་བྲེ་ཕུལ། གཞུ་རིང་ཐུང་བད་འབུར་སྟེང་ལོགས་སོགས་ཐམས་ཅད་ཚོན་སྣ་བརྒྱ་རྩ་གཅིག་གི་རྣམ་པར་བཀྲ་ཞིང་། མཐོང་ན་མི་མཐུན་པ་མེད་པ་མིག་དང་སྙིང་འཕྲོག་པ། མཐོ་རིས་ཀྱི་ཐེམས་སྐས་སུ་གྱུར་པ་འདི་ཉིད་དབྱར་ཐོག་དེར་ཤིན་ཏུ་ལེགས་པར་མཐར་ཕྱིན་སྟེ། གཟིམ་ཆུང་སྔར་ཡོད་ཀྱི་རྟེན་ཁྱད་པར་ཅན་རྣམས་མཆོད་པའི་ཕུང་པོ་དཔལ་ཀུན་ཏུ་བཟང་པོའི་རྣམ་འཕྲུལ་ལྟ་བུ་བཀོད་པའི་ཁྱད་པར་ཡིད་དུ་འོང་བ་ཚད་མེད་པ་དང་བཅས་གྲལ་གྱི་འཕྲེང་མཛེས་མཚར་དུ་མངར་བ་མཛད་དེ། དེ་ཡང་རྟེན་འབྲེལ་གྱི་གཙོ་བོར་སྔགས་འཆང་བསྟན་པའི་ཉིན་བྱེད་ཀུན་དགའ་རིན་ཆེན་གྱི་སྐུ་བརྙན། འཇམ་དབྱངས་སྐུ་མཆེད་དང་། དམ་པ་འདི་ཉིད་ཀྱི་ཕྱག་གནས་བརྒྱ་ཚར་མ་སོགས་གནང་བའི་སྐུ་འདྲ་རིན་པོ་ཆེ་ཡིད་བཞིན་གྱི་ནོར་བུ་དགོས་འདོད་ཀྱི་འབྱུང་ཁུངས་སུ་གྱུར་པ་ཉིད་བཞུགས་ཏེ། དེའི་གཡས་གཡོན་ཕྱོགས་སུ་དྲུག་པ་རྡོ་རྗེ་འཆང་ནས། རྒྱ་བོད་ཀྱི་མཁས་གྲུབ་བགྲང་བ་ལས་འདས་པ་ཞིག་གི་སྐུ་བརྙན་སོ་སོའི་ཕྱག་བཟོ་དང་ཕྱག་གནས་བཞུགས་པ་རྣམས་དང་། རྒྱལ་བ་སྲས་དང་བཅས་པའི་སྣང་བརྙན་བྱིན་རླབས་ཀྱི་གཟི་འོད་འབར་བ་གསོལ་བ་བཏབ་ན་མཆོག་ཐུན་མོང་གི་དངོས་གྲུབ་བདེ་བླག་ཏུ་སྩོལ་བར་མཛད་པ་འདི་རྣམས་མཆོད་པའི་བྱེ་བྲག་ཀུན་ཏུ་བཟང་པོའི་རྣམ་འཕྲུལ་ལྟ་བུ་ཕྱུར་བུར་བལྟམས་ཏེ་བཞུགས་པའི་མཚན་ལ་ཡང་བླ་མ་ལྷ་ཁང་མཐོང་བ་དོན་ལྡན་ནམ། གཞན་ལས་ཁྱད་པར་ཕུལ་དུ་བྱུང་བས་འཕགས་པ་ཞེས་གསོལ་བར་མཛད་དོ། །དེ་དང་འདབས་འབྱོར་བར་མཉམ་དུ་བཞེངས་པའི་མགོན་ཁང་ཁྱད་པར་ཅན་ན་རྟེན་གྱི་གཙོ་བོ་རྗེ་བཙུན་ས་སྐྱ་པ་ལ་སྐུ་དང་ཆོས་ཀྱི་བཀའ་བབས་བཞི་བཞུགས་པའི་སྐུའི་བཀའ་བབས་ཀྱི་ནང་མཚན་པུ་ཧྲང་ལོ་ཙཱ་བའི་བླ་ཆེན་ཀུན་དགའ་སྙིང་པོ་ལ་དགེས་བཞིན་དུ་གནང་བ་བྲམ་ཟེ་མཆོག་སྲེད་ཀྱི་པུར་སོལ་ལས་རང་བྱོན་དུ་འཁྲུངས་པ་ཤིང་མགོན་ཡིད་བཞིན་གྱི་ནོར་བུ་དང་། བ་རི་ལོ་ཙཱ་བ་ནས་བརྩེ་བ་ཆེན་པོ་ལ་བབས་པ་རི་བོ་མ་ལ་ཡའི་རྩེར་རང་བྱོན་དུ་བྱོན་པའི་རྡོ་མགོན་ཡིད་བཞིན་གྱི་ནོར་བུ་གཙོ་བོར་བཞུགས་པའི་གཡས་གཡོན་སྟེང་འོག་རྣམས་སུ་རྒྱ་བོད་ཀྱི་པཎ་གྲུབ་མང་པོའི་ཐུགས་དམ་གྱི་རྟེན་དང་ཕྱག་བཟོ་ཕྱག་བྲིས་སོགས་ལས་བསྐྲུན་པའི་སྐུའི་རྟེན་བསམ་གྱིས་མི་ཁྱབ་པ་ཞིག་བཞུགས་ཤིང་། ཕྱོགས་བཞིའི་ལྡེབས་རྣམས་ལ་དཔལ་གུར་གྱི་མགོན་པོ་ལྷ་བརྒྱད་གཙོ་བོར་གྱུར་པའི་ཆོས་སྐྱོང་སྲུང་མའི་ཚོགས་ཀྱི་སྐུ་བརྙན་བགྲང་བ་ལས་འདས་པ་ཞིག་དང་། བླ་མ་གོང་མའི་གཟིགས་སྣང་གི་བཀོད་པ་སོ་སོར་ཞལ་ཡིག་བཅས་པ་བྲི་བར་མཛད། དེ་རྣམས་ཀྱི་དྲུང་ན་གཏོར་ཚོགས་ལྷུན་པོ་ལ་འགྲན་པ་ནམ་མཁའ་རྒྱང་བུ་དྲག་པོའི་ཉེར་སྤྱོད་དང་བཅས་པ། སྔགས་འཆང་གྲགས་པའི་མཚན་ཅན་ལ་དམ་ཅན་རྡོར་ལེགས་ཀྱིས་སྐད་ཅིག་གཅིག་ལ་གཞིས་ཆེན་དུ་བརྡུངས་ནས་ཕུལ་བའི་ལྕགས་ཀྱི་རྡོ་རྗེ་ཞལ་བྱང་གིས་བརྒྱན་པ་དང་། གཞན་ཡང་རྡོ་རྗེ་དང་ཕུར་པ་གཏེར་མ་ངོ་མཚར་ཅན་གྲངས་ལས་འདས་པ་རྣམས་དང་། ས་ལོ་ཆེན་པོའི་སྒྲུབ་རྔ་བྱིན་རླབས་ཅན། འཕགས་པ་དང་ཐེག་ཆེན་རིན་པོ་ཆེའི་དབང་རྫས་ཁ་ཊྭཱཾ་ག བདག་ཆེན་རྒྱ་གར་བ་དང་སྔགས་འཆང་ཆེན་པོའི་ཕུར་བཟློག་གནང་དུས་ཀྱི་ཀརྟ་རི་སོགས་སྤྱན་གཟིགས་ཀྱི་ཚོགས་དབྱར་དུས་ཀྱི་སྤྲིན་ཕུང་ལྟར་འཐིབ་པ་ཤིན་ཏུ་གཟི་བརྗིད་ཆེ་ཞིང་ངོ་མཚར་བ་འདི་རྣམས་རྣམ་དཔྱོད་དང་ལྡན་པ་རྣམས་ཀྱིས་ལྟ་བས་མི་ངོམས་ཤིང་། གདུག་པ་ཅན་དག་གི་མཐོང་བ་ཙམ་གྱི་ཙིཏྟ་ལྐོག་མར་འདྲེན་པ་འདི་དག་གསར་དུ་བསྐྲུན་པ་མཛད་དེ་མཚན་ལ་ཡང་མགོན་ཁང་བདུད་ལས་རྣམ་རྒྱལ་ལམ། གཞན་ལས་ཆེས་ཁྱད་པར་དུ་འཕགས་པ་ཞེས་གསོལ་བར་མཛད། དེ་གཉིས་ཀར་ཐུན་མོང་དུ་སྒོ་ཁང་སྒོ་གླེགས་གཡབ་དང་བཅས་པ་ཚོན་རྩི་དང་གསེར་ཤོག་ཕུན་སུམ་ཚོགས་པས་བརྒྱན་པ། སྟེང་དུ་རྒྱལ་མཚན་གསེར་འབྲུ་དང་རྔ་ཐུག་དུ་མ། ལོགས་ལ་དྲིལ་བུའི་འཕྲེང་བ་དྲི་བཟའི་གླུ་དབྱངས་ལྟ་བུའི་སྒྲ་སྐད་འབྱིན་པ་སོགས་བརྒྱ་བྱིན་གྱི་ཁང་བཟང་རྣམ་པར་རྒྱལ་བྱེད་ཀྱང་སྤ་སྐོང་བར་བྱེད་པ་འདི་དག་བཞེངས་ཏེ། རྒྱུད་སྡེ་རིན་པོ་ཆེ་ནས་གསུངས་པའི་རབ་ཏུ་གནས་པའི་ཆོ་ག་སྨིན་རྒྱས་སུ་སྩོལ་བར་མཛད་དོ། །དེ་དག་ཐུན་མོང་བ་ཙམ་བརྗོད་པ་ཡིན་གྱི་རྒྱས་པར་ནི་རྗེ་ཉིད་ཀྱིས་མཛད་པའི་དཀར་ཆག་སོ་སོ་ལས་རྟོགས་པར་བྱའོ། །ལོ་དེའི་དབྱར་འབྲས་སྤུངས་ནས་སྤྲུལ་པའི་སྐུ་ཐམས་ཅད་མཁྱེན་པ་མཆོད་ཡོན་རྣམས་གཞིས་ཁ་ཆེན་པོ་བསམ་འགྲུབ་རྩེར་ཕེབས། དེ་སྐབས་བདག་ཉིད་ཆེན་པོ་འདི་ཉིད་ཀྱི་བསྟན་པ་སྤྱི་བྱེ་བྲག་གི་འཕེལ་རྒྱས་དང་། ཁྱད་པར་ཐམས་ཅད་མཁྱེན་པ་ཉིད་སྔ་སོར་མ་མཇལ་བ་སོགས་ཀྱི་བཏབ་ནས་ཆིབས་ཀྱི་ཁ་ལོ་བསྒྱུར་ཏེ་གཞིས་ཀ་རྩེར་ཕེབས། མཆོད་ཡོན་སོ་སོ་ནས་ཀྱང་ཕེབས་བསུ་ཞབས་ཏོག་སོགས་ཕུལ་དུ་ཕྱིན་པ་མཛད། དེ་ནས་མཇལ་ཕྲད་ཀྱི་ཚེ་སོ་སོ་ནས་མཇལ་མ་ཐག་ཏུ་རིང་ནས་འགྲོགས་པའི་དགའ་འདུན་གྱི་གྲོགས་ལྟར་དག་སྣང་ཤིན་ཏུ་ཆེ་བར་བཅས་ཕན་ཚུན་བག་ཕེབས་ཀྱི་གསུང་གླེང་ཅི་ཡང་ཞིག་གནང་རྗེས། དམ་པ་འདི་ཉིད་ཀྱི་མཆོད་ཡོན་སོ་སོར་གནང་སྐྱེས་རྒྱ་དཔངས་ཤིན་ཏུ་ཆེ་བ་ཞིག་སྩལ་ཞིང་། མཆོད་ཡོན་ནས་ཀྱང་བཞུགས་གྲལ་གྱི་དགའ་སྟོན་ཟབ་ཅིང་རྒྱ་ཆེ་བ་རི་མཚོ་ལྟར་སྤུངས་ཤིང་། འབུལ་ནོད་ཀྱང་གསེར་གྱི་མཎྜལ། དར་གོས་ཀྱི་ཡུག་རིང་མང་པོ་དང་། གཞན་ཡང་རིན་པོ་ཆེའི་རིགས་སོགས་དངོས་གཙང་ཞིང་གྲངས་མང་བ་རྣམ་ཐོས་སྲས་ཀྱི་མཛོད་ཁ་ཕྱེ་བ་ལྟ་བུའི་འདོད་ཡོན་གྱི་འབྱོར་པ་ཕུན་སུམ་ཚོགས་པ་བསྙེན་ཅིང་བཀུར་ཏེ་ཤིན་ཏུ་ཐུགས་ནང་གཙང་བར་གྱུར། དེ་སྐབས་ཉིན་གཅིག་རྒྱལ་དབང་ཐམས་ཅད་མཁྱེན་པ་ཉིད་དང་དབེན་ཞིང་ལྷོད་པར་མཇལ་འཛོམས་གནང་སྐབས་སྤྲུལ་པའི་སྐུ་དེས། རྗེ་བཙུན་དམ་པ་འདི་ལ་མདོ་སྔགས་རིག་གནས་དང་བཅས་པ་ལས་བརྩམས་ཏེ་འབེལ་གཏམ་གྱི་བཀའ་མཆིད་རང་ཉིད་ཀྱིས་ཇི་ཙམ་སྤོབ་པ་ཞིག་དྲི་བར་མཛད་པ་ན། རྗེ་བཙུན་དམ་པ་འདིས་དག་གསལ་སྙན་པའི་གསུང་གིས། ཆོས་འདིའི་ངོ་བོ་ནི་འདི་རྣམས་ལགས། དབྱེ་བ་ནི་འདི་ཙམ་མཆིས། བརྒྱུད་པ་ནི་འདི་ལས་འོངས། ཡུལ་དུས་ནི་འདི་རྣམས་སུ་དར། བཤད་ཚུལ་ནི་འདི་འདྲ་ཞིག་བདོག ཉམས་སུ་ནི་འདི་ལྟར་དུ་ལེན། ཞེས་སོགས་རྡོ་རྗེ་ཚིག་མང་པོ་ཞིག་འདོམས་པར་མཛད་པས། སྤྲུལ་པའི་སྐུ་དེ་ཉིད་ཐུགས་དག་སྣང་ཤིན་ཏུ་ཆེ་བ་དང་བཅས་བསྟོད་བསྐུར་བསྔགས་གསུམ་གྱི་སྒོ་ནས་སྙན་པའི་གདུགས་དཀར་ཕྱོགས་ཀུན་ཏུ་བསྐོར་བར་མཛད་ཅིང་། སླར་དབུས་སུ་ཕེབས་ནས་ཀྱང་དམ་པ་འདི་ཉིད་ཀྱིས་མཛད་པའི་དཔལ་གཤིན་རྗེ་གཤེད་ཀྱི་ཆོས་བྱུང་འཇམ་དཔལ་ཆོས་ཀུན་གསལ་བའི་ཉིན་བྱེད་སོགས་གསུང་རྩོམ་འགའ་ཞིག་སྤྱན་ལམ་དུ་སྨིན་པས་ཀྱང་ཐུགས་སོང་སྟེ་སྙན་ཚིག་གི་འཕྲེང་བས་སྤུད་པའི་བསྔགས་བརྗོད་དཔྱིད་ཀྱི་ཕོ་ཉ་ངོ་མཚར་ཅན་ཞིག་ཀྱང་བསྔགས་པར་མཛད་དོ། །དེ་ཁར་ཞག་བདུན་ཙམ་བཞུགས་པའི་རིང་ལ་ཕྱོགས་ཀྱི་བླ་མ་སློབ་དཔོན། དཔོན་རིགས་ཆེ་གྲ། སྐྱེ་སེར་གྱི་ཚོགས་ཤིན་ཏུ་མང་བས་ཕྱག་དབང་ཞུ་བ་བཅས་འབུལ་ནོད་རྒྱ་ཆེན་པོ་ཕུལ། དམ་པ་འདིས་ཀྱང་སོ་སོར་འདོད་ཆོས་དང་རེ་བའི་འབྲས་བུ་ལན་བརྒྱར་སྨིན་གྲུབ་ཏུ་སྩལ་རྗེས་ཆིབས་ཐོག་ཁྱོན་པར་མཛད་དེ་སྣར་ཐང་དང་། གངས་ཅན་སོགས་སུ་ཕེབས། དེ་དག་གང་ཕེབས་སུ་རྙེད་བཀུར་དང་འབུལ་ནོད་སྟོབས་མི་ནི་བགྲང་བ་ལས་འདས། དེ་ནས་རང་ཞབས་ཀྱི་སྐྱེ་བོ་དཔག་ཏུ་མེད་པས་གླུ་གཞས་དང་། འདྲ་འདྲི་ཆོས་རྫོང་ཁམས་གསུམ་ཟིལ་གནོན་གྱི་བླ་མ་དགེ་འདུན་དང་བཅས་པ་རྣམས་ཀྱིས་སེར་འཕྲེང་གི་བཀོད་པ་ཕུལ་དུ་བྱུང་བ་དང་བཅས་གདན་ས་བར་པ་དགེ་སྡིངས་ཆོས་ཀྱི་ཕོ་བྲང་དུ་ཕེབས། དེར་ཞག་འགའ་བཞུགས་རིང་འདྲ་འདྲི་མགོན་ཁང་དང་། ཁྱད་པར་བདག་ཆེན་རྒྱ་གར་བའི་ཐུགས་དམ་གྱི་མགོན་པོ་ལྕམ་དྲལ་ཡེ་ཤེས་པ་དངོས་སུ་བཞུགས་པའི་དྲུང་དུ་བསྐང་བ་དང་ཇི་སྲིད་བསྟན་པ་གནས་ཀྱི་བར་དུ་སྡེ་བསྟན་པ་གདུང་བརྒྱུད་བཅས་པར་འཕྲིན་བཅོལ་ཡང་དག་པ་མཛད། དེར་འདུས་ཀྱི་སྐྱེ་བོའི་ཚོགས་རྣམས་ཀྱང་རང་རང་གི་རེ་བའི་འབྲས་བུ་ཕྱུར་བུར་བལྟམས་པའི་དགའ་ཞིང་མགུ་བའི་དཔལ་ལ་སྦྱོར་བར་མཛད་དོ། །དེ་ནས་ཆིབས་ཀྱི་ཁ་ལོ་བསྒྱུར་ཏེ་སྐྱིས་སྟོད་དུ་ཕེབས། ནང་སོ་རྣམས་ཀྱིས་རྙེད་བཀུར་ཕུན་སུམ་ཚོགས་པར་མཛད་དེ། རིམ་གྱིས་གདན་ས་ཆེན་པོར་ཕེབས་ཉེ་བ་ན། ཕེབས་བསུ་སེར་འཕྲེང་གི་བཀོད་པ་གཟབ་སྤྲོས་ཆེས་ཆེ་བ་དང་བཅས་གདན་ས་ཆེན་པོ་དཔལ་ལྡན་ས་སྐྱ་འདི་ཉིད་དུ་རྡོའི་སྐུ་ཤིན་ཏུ་འོད་འཕྲོ་བ་དང་བཅས་ཕེབས་པ་ཡིན་ནོ། །དོན་དེ་དག་ལ་འདི་སྐད། ཐུབ་དབང་གཉིས་པ་ས་སྐྱ་པཎྜི་ཏས། །གཙུག་ཏོར་བསྙེན་རྫོགས་ནོར་བུ་ཏོག་གི་བློ། །མང་ཐོས་གྲགས་པའི་རྒྱལ་མཚན་རྩེར་མཆོད་ནས། །ལེགས་སྤྱད་འདོད་དགུའི་དགའ་ཆར་དུས་དེར་ཕབ། །རྟག་ཏུ་མི་དགེའི་ལས་ལ་བྱོལ་ཉོག་ཏུ། །བག་མེད་དགའ་མགུར་སྤྱོད་པའི་འགྲོ་མང་ལ། །བླང་དོར་སྟོན་ཕྱིར་སྒྲིབ་བྲལ་རྒྱལ་བ་ཡང་། །བསྙུན་གྱིས་རྩེས་པའི་ཚུལ་དེ་བདེན་ལགས་དྲངས། །སྐྱོ་ཤས་ངེས་འབྱུང་བསྐྱེད་བྱེད་འདི་སྐད་དུ། །དུཿཁས་ཁུར་འདི་སྔོན་རབས་ཕ་མ་གཉིས། །གཉིས་སྦྱོར་བདེ་བར་རོལ་ལ་རྟིང་པའི་ལས། །ལས་བྱུང་རྣམ་སྨིན་ལྷག་མར་ངེས་ཞེས་གསུངས། །གསུང་འདི་ཉན་ཐོས་ཆེན་པོ་མཽའུ་འགལ་བུ། །བུ་རམ་ཤིང་པའི་འཁོར་གྱི་གཙོ་དེ་ནི། །ཉིད་ཀྱི་སྐྱེ་བའི་གར་དུ་ཡིད་ཆེས་བློ། །ཤེས་ལྡན་གང་དག་ཡིད་ཆེས་ཅིས་མི་སྐྱེ། །དེ་ཚེ་མཁའ་སྤྱོད་དགའ་མའི་གྲོང་ཁྱེར་ནས། །དེ་བཞིན་གཤེགས་ཀུན་ཡུམ་མཆོག་ཌཱ་ཀིའི་དབང་། །དེ་ཉིད་འཛུམ་ཞལ་དངོས་སུ་བསྟན་མ་ཐག །དེ་དང་གཉིས་མེད་བདེ་ཆེན་དཔའ་བོར་གྱུར། །གང་གིས་ལེགས་བྱས་བདུད་རྩིའི་མཚོ། །སྲུབ་པའི་ཕུན་ཚོགས་སྦྱོར་བ་ལས། །ལྷ་དང་བླ་མ་ཆོས་སྲུང་གི །བསྟི་གནས་ཉི་ཟླ་ཟུང་འདི་ཤར། །དེ་དག་ཀུན་ཏུ་ཀུན་བཟང་རྣམ་འཕྲུལ་གྱིས། །མཆོད་སྤྲིན་དབུས་ན་དབུས་འགྱུར་བསྟན་པའི་གཙོ། །ཐུབ་དབང་མཆོག་སོགས་མཆོག་གསུམ་རྟེན་གྱི་ཚོགས། །གྲངས་ཡས་བྱིན་རླབས་བྱིན་ཟ་འབར་ཞིང་བཞུགས། །དེ་ཡི་འདབ་ན་དུར་ཁྲོད་རོལ་པའི་གཞལ་ཡས་ཁང་། །དབུས་སུ་དཔལ་ལྡན་བསྟན་སྲུང་དམ་ཅན་རྒྱ་མཚོའི་ཚོགས། །འཁོར་དང་ཕོ་ཉ་མང་པོ་ཁྲོ་ཞིང་རབ་འདུ་བའི། །འཕྲིན་ལས་རྒྱ་མཚོའི་གོས་ཅན་འཇིག་རྟེན་འདི་ན་ཁྱབ། །དེ་ནས་མྱོས་བྱེད་ཅེས་པ་ཤིང་མོ་ལུག་གི་ལོ་རྗེ་ཉིད་དགུང་གི་བགྲང་གཞི་ལྔ་བཅུ་རྩ་དགུར་ཕེབས་པ་ན། སྔ་སོར་ཡབ་རྗེ་གྲགས་པའི་མཚན་ཅན་གྱིས་བཀའ་བཞིན་རིགས་འཛིན་ལྷ་ཁང་གི་འོག་ཚོམ་ཆེན་མོར་སྔགས་འཆང་གྲགས་པའི་མཚན་ཅན་དང་། རྗེ་བཙུན་བླ་མ་རང་ཉིད་ཀྱིས་བཞེངས་པའི་གུར་ལྕམ་དྲལ་གྱི་འཆམ་སྐུ་ངོ་མཚར་ཅན་བཞི་མགོན་ཁང་ནུབ་ནས་གདན་དྲངས་ནས་བཞུགས་སུ་གསོལ། བྱང་ནུབ་ཀྱི་ལྡེབས་ལོགས་སྟེང་འོག་གི་ཆ་ལ་ས་ལོ་ཆེན་པོས་གསར་བཞེངས་ཐུགས་དམ་མའི་ལམ་འབྲས་བརྒྱུད་པ་སོགས་བླ་མ་ཡིད་དམ་ཆོས་སྐྱོང་གི་སྐུ་བརྙན་མང་པོ་མཆོད་པའི་བྱེ་བྲག་བསམ་གྱིས་མི་ཁྱབ་པ་དང་བཅས། ཡབ་རྗེ་གྲགས་པའི་མཚན་ཅན་དེ་ཉིད་ཀྱི་དགོངས་པ་ཟབ་མོ་ཡོངས་སུ་བསྐོང་བར་མཛད། ལོ་དེའི་དགུན་བྱང་ནས་བདག་པོ་རིན་པོ་ཆེ་དང་རྒྱལ་བ་མུས་པ་ཆེན་པོའི་རིགས་དང་ཆོས་ཀྱི་སྲས་རྗེ་དབོན་སངས་རྒྱས་རབ་བརྟན་སོགས་མུས་དང་བཟློག་ཕྱོགས་ཀྱི་བླ་མ་སློབ་དཔོན་གྲྭ་པ་མང་པོ་དང་། ཆོས་གྲྭ་ཕན་ཚུན་གྱི་བླ་སློབ་འདུས་ཚོགས་དང་བཅས་པའི་སྐལ་ལྡན་མང་པོ་ཞིག་ལ། རྗེ་བཙུན་རྡོ་རྗེ་རྣལ་འབྱོར་མའི་ཆོས་སྐོར་གྱི་ཆ་ལག་ཆོས་ཉིད་དངོས་སུ་སྟོན་པའི་བྱིན་རླབས་གཞན་ལ་མེད་པའི་ཁྱད་པར་ཅན་དེ་དང་། བདེ་ཀྱེ་གསང་གསུམ་སོགས་བླ་མེད་ཕལ་ཆེར་གྱི་དབང་ཁྲིད་རྗེས་གནང་ལུང་ལ་སོགས་པ་མང་པོ་ཞིག་སྩལ། དེ་ནས་དཔྱིད་ཀྱི་དཔལ་མོའི་འཛུམ་ཞལ་གསར་དུ་བསྟན་པ་ན། ད་ལྟའི་ངོར་མཁན་པོ་བསོད་ནམས་རྒྱ་མཚོ་བའི་ཞབས་དེ་དུས་དཔལ་ཨེ་ཝྃ་ཆོས་ལྡན་གྱི་ཟུར་འཆད་མཛད་པའི་ངང་ནས་ཞལ་དཀྱིལ་མཇལ་བ་དང་ཟབ་ཆོས་མང་པོ་ཞིག་གསོལ་བཏབ་ཞུ་བར་བཅས་འབྱོར་པའི་ངོར། གཞིས་བྱེས་ཀྱི་དགེ་འདུན་སྐལ་བ་དང་ལྡན་པ་སུམ་བརྒྱ་བསྐོར་ལ་ཟུང་འཇུག་དགེས་པ་རྡོ་རྗེ་རྒྱུད་གསུམ་གྱི་བཤད་ཀ་སོགས་ཆོས་ཀྱི་འཁོར་ལོ་རྒྱ་ཆེན་པོ་བསྐོར་བར་མཛད་དེ། དེ་ཡང་ཐོག་མར་རྗེ་ཉིད་ཀྱིས་འཇམ་དབྱངས་སྐུ་མཆེད་ལ་རྩ་རྒྱུད་འཕགས་མཆན་དང་བཅས་པའི་བཤད་ལུང་གསན་པའི་བརྒྱུད་རིམ། རྗེ་ནགས་དགོན་པ་ཆེན་པོ་ལས་རྩ་རྒྱུད། དེའི་འགྲེལ་པ་དག་ལྡན། དེའི་གསལ་བྱེད་དག་ལྡན་གོ་སླ་དང་བཅས་པ། མཁན་ཆེན་ཐམས་ཅད་མཁྱེན་པ་ངག་དབང་ཆོས་གྲགས་ལས། རྒྱུད་གསུམ་ཀ་སོ་སོའི་འགྲེལ་པ་དང་བཅས་པ་གསན་པའི་བརྒྱུད་འདེབས་ཚན་པ་གསུམ་གྱི་ཁ་སྐོང་དང་བཅས་པའི་རྒྱུད་འདེབས་ཀུན་ཁྱབ་མར་གྲགས་པ་རྗེ་བཙུན་དཀོན་མཆོག་ལྷུན་གྲུབ་ཀྱིས་མཛད་པའི་ལུང་གནང་ནས། དཔོན་སློབ་ཀུན་གྱིས་སྙན་ཞིང་བརྗིད་པའི་གདངས་ཀྱི་ང་རོས་གསོལ་བ་འདེབས་པ་མཛད་ཅིང་། བརྒྱུད་འདེབས་འདི་ཨེ་ཝྃ་པས། ས་ལོ་ཆེན་པོས་མཛད་པའི་རྡོ་རྗེ་ཕུར་པའི་བརྒྱུད་འདེབས་དཔལ་ལྡན་བརྟན་གཡོ་མ་ལ་ཐུགས་སོང་ནས། དེ་ལ་དཔེ་མཛད་དེ་བརྩམ་པ་ཡིན་པས་ཤིན་ཏུ་ལེགས་གསུངས། ཐུགས་རྩིས་དཔེ་མེད་གནང་། དེ་ནས་དེ་ལྟ་བུའི་བརྒྱུད་པ་ལ་ཉེ་བརྒྱུད་དང་རིང་བརྒྱུད་གཉིས་ལས། རིང་བརྒྱུད་ནི་མངོན་པར་རྟོགས་པ་རིན་པོ་ཆེ་ལྗོན་ཤིང་ལས། རྡོ་རྗེ་འཆང་དང་དཔལ་ལྡན་ཡེ་ཤེས་མཁའ་འགྲོ་མ། །ཞེས་སོགས་བརྒྱུད་ཀྱང་མན་ངག་གི་བཤད་པའི་བརྒྱུད་རིམ་དང་། ཡང་ལྗོན་ཤིང་ལས། ཨ་ལ་ལ་དང་དཔལ་ལྡན་ནགས་ཁྲོད་གརྦྷ་རི། །ཞེས་སོགས་རྒྱུད་དོན་ཡན་ལག་ལྔའི་དཔེ་དང་སྦྱར་ཏེ་འགྲེལ་པའི་སྟེང་ནས་རྒྱས་པར་འཆད་པ་འགྲེལ་པ་ལུགས་ཀྱི་བརྒྱུད་པ་སྨོས་ནས། དེ་ལྟར་བཀའ་སྲོལ་གཉིས་འདུས་ཀྱི་ཆུ་བོ་ཆེན་པོ་འབྲོག་མི་ལོ་ཙཱ་བ་ནས། རྗེ་བཙུན་ས་སྐྱ་པ་ཆེན་པོ་ལ་བཀའ་བབས་ཚུལ་སོགས་བརྒྱུད་པའི་བཤད་པ་རྒྱ་ཆེར་མཛད་ནས། དེ་དང་འགྲེལ་བར་ངོར་ཆེན་རྡོ་རྗེ་འཆང་གི་བརྒྱུད་པའི་ལོ་རྒྱུས་ཀྱི་ཡི་གེའི་ལུང་ཡང་སྩལ། དེ་ནས་བཤད་པའི་སྔོན་དུ་འགྲོ་བ་ལ། རྣམ་གཞག་མཚན་གྱི་དོན་དང་བཤད་ཐབས་དང་། །མངོན་པར་རྟོགས་པ་ཞེས་བྱ་ཚུལ་བཞི་ཡིན། །ཞེས་པ་ལྟར་བཞི་པོ་ཐམས་ཅད་ལ་གསུང་བཤད་ཤིན་ཏུ་རྒྱས་ཞིང་ཞིབ་པར་སྣང་སྟེ། འཇུག་ཏུ་དོན་བསྡུས་ཚིགས་བཅད་རེ་འགྲེམས་པ་མཛད། དེ་དག་གི་རྒྱབ་རྟེན་དུ་རྗེ་བཙུན་སྐུ་མཆེད་ཀྱི་སྤྱི་རྣམ་དང་། ལྗོན་ཤིང་། གློ་མཁན་ཆེན་པའི་གསུང་ལ་ས་ལོས་ཟིན་བྲིས་མཛད་པའི་སྔོན་འགྲོའི་ཡིག་སྣ་གཉིས། དཀོན་མཆོག་ལྷུན་གྲུབ་ཀྱི་གསལ་རྒྱན་དང་། མཛེས་རྒྱན་གྱི་ལུང་རྣམས་གནང་སྟེ་དཔོན་སློབ་ཐམས་ཅད་བྲེལ་བ་ཆེས་པས་ཧ་ཅང་ཡུན་རིང་བ་འགོར་ན་མི་འོང་བ་འདུག གཞན་མ་སྦྱོར་དངོས་ཀུན་ལ་ཟིན་ཐུན་རེ་བཏང་ན་སྙམ་པ་ཡོད་གསུངས། འདི་ནི་རྗེ་ཉིད་སྤྱིར་མདོ་སྔགས་ཡོངས་རྫོགས། ཁྱད་པར་ལྟ་བ་རིམ་པ་ཅན་གྱི་སྐབས་དང་བསྟུན་པས་གྲུབ་མཐའ་བཞིའི་རྣམ་གཞག་ལ་ཤིན་ཏུ་མཁས་པས་འཇིགས་མེད་སེངྒེའི་ང་རོ་ལྟར་སྣང་སྟེ། ཐམས་ཅད་མཁྱེན་པ་ཀླུ་སྒྲུབ་རྒྱ་མཚོས། རང་རེ་ས་སྐྱ་པའི་ཕྱག་སྲོལ་སྔོན་འགྲོ་ཚུལ་བཞི་དང་རྒྱུད་ཀྱི་དངོས་གཞི་གཉིས་ངེས་པར་དགོས་པས་ཐོག་མར་བཤད་བྱའི་རྒྱུད། འཆད་ཐབས་ཀྱི་མན་ངག དེས་ཇི་ལྟར་འཆད་ཚུལ་གསུམ་ཚང་བ་ནི་རྒྱུད་སྡེ་སྤྱི་རྣམ་ཡིན་པས་དེའི་ཟིན་ཐུན་བཏང་། དེ་རྗེས་རྒྱུད་ཀྱི་མངོན་པར་རྟོགས་པ་ལག་ཏུ་བླང་བའི་རིམ་པ་ནི་མངོན་རྟོགས་ལྗོན་ཤིང་ཡིན་པས་དེའི་ཟིན་ཐུན་བཏང་། འདི་རྣམས་ཀྱི་ཟིན་ཐུན་གཏོང་བ་ལ་སྤྱིར་མདོ་སྔགས་ཟུང་འཇུག ཁྱད་པར་གྲུབ་མཐའ་སྨྲ་བ་བཞིའི་རྣམ་གཞག་ལེགས་པར་ཕྱེད་པའི་རྣམ་དཔྱོད་དང་ལྡན་པ་ཞིག་མ་བྱུང་ན་མགྲིན་པ་ཐུང་ཧྲིལ་འགྲོ་བས། གཞན་གྱི་རྩམ་ཆོས་ལ་ཀློག་སྒྲོགས་རེ་བ་ཙམ་ལས་མི་འབྱུང་བ་ཡིན་ནོ། །ཞེས་གསུངས་པ་ཡིན་གསུངས་ཏེ། ལྟ་བ་རིམ་པ་ཅན་གྱི་གསུང་བཤད་གནང་བའི་སྐབས་སུ། ལྗོན་ཤིང་ཉིད་དང་རྗེ་ངོར་ཆེན་གྱི་གོང་མའི་དགོངས་རྒྱན། ལྗོན་ཤིང་མཛེས་རྒྱན་རྣམས་དང་སྦྱོར་བར་མཛད་ཅིང་། གཞན་ཡང་འདུལ་བ། མངོན་པ་གོང་འོག ཕར་ཕྱིན་དབུ་མ་རྣམས་ཀྱི་གཞུང་ཆེན་ཐ་དད་སོ་སོའི་ཊཱིཀྐ་སྤྱི་དོན་རྣམས་ནས་རྒྱས་བཤད་ཁ་སྐོང་བར་མཛད་དེ་ཞིབ་ཅིང་མཐའ་ཆོད་པ་སེམས་ཐོག་ཏུ་སྨིན་པ་ཞིག་སྩལ་བས། སྐུ་ཚེ་ཧྲིལ་པོར་འདི་ཁོ་ན་ལ་སྦྱངས་པ་མཛད་འདུག་སྙམ་པའི་མདོ་ཕྱོགས་ལ་སྦྱངས་པའི་བཤེས་གཉེན་ཆེན་པོ་ཀུན་ཀྱང་འདི་ལྟ་བུ་ཨེ་མ་མཚར་འཇམ་པའི་དབྱངས་ཀྱི་སྤྲུལ་པ་ཡིན་ངེས་སུ་འདུག་སྙམ་པའི་དད་པ་རང་དབང་མེད་པར་བསྐྱེད་པར་མཛད་ཅིང་། རྒྱུད་གསུམ་སོ་སོའི་དངོས་གཞིའི་གསུང་བཤད་ཀྱི་སྐབས། རྩ་རྒྱུད་ལ་དག་ལྡན་དང་། དེའི་གསལ་བྱེད་དག་ལྡན་གོ་སླ་ཤར་པ་ཡེ་རྒྱལ་གྱིས་མཛད་པ་དང་། ཐེག་ཆེན་པའི་དག་ལྡན་གོ་སླ་རྣམས་ཀྱི་སྟེང་ནས་ཤིན་ཏུ་ཞིབ་པ་དང་། སམྤུ་ཊི་ལ་གནད་ཀྱི་གསལ་བྱེད་དང་། རྫོང་པ་ཀུན་དགའ་རྒྱལ་མཚན་གྱི་ཊཱིཀྐའི་སྟེང་ནས་ཟབ་བཤད་དང་། རྡོ་རྗེ་གུར་ལ་གུར་རྒྱན་དང་། ལུ་ཕུ་བ་ཆོས་རྗེ་ནམ་མཁའ་སྨོན་ལམ་གྱིས་མཛད་པའི་ཊཱིཀྐའི་སྟེང་ནས་རྒྱས་བཤད་དོན་བསྡུས་སོགས་ཞིབ་ཏུ་གནང་ཞིང་། དེ་དག་གི་རྒྱབ་རྟེན་དུ་ཡིག་ཆ་རྙིང་མ་སོ་སོའི་ལུང་དང་། རྗེ་བཙུན་དམ་པ་འདི་ཉིད་ཀྱིས་མཛད་པའི་ཚུལ་བཞི་སྔོན་འགྲོའི་རྩ་རྒྱུད་བརྟག་གཉིས་རྐྱང་པའི་དོན་འགྲེལ་ཁོག་ཕུབ་རྒྱུད་འགྲེལ་སྒོ་བརྒྱའི་ལྡེ་མིག་དང་། མཁན་ཆེན་ཐམས་ཅད་མཁྱེན་པ་ངག་དབང་ཆོས་གྲགས་ཀྱིས་རྒྱུད་གསུམ་གྱི་བཤད་པ་གནང་དུས་ཟིན་བྲིས་སུ་གནང་བའི་ཚུལ་བཞི་སྔོན་འགྲོའི་རྒྱུད་གསུམ་ཀའི་དོན་འགྲེལ་ཁོག་ཕུབ། ཡང་ཚུལ་བཞི་རྒྱས་བཤད་དང་བཅས་པའི་བརྟག་གཉིས་ཀྱི་འབྲུ་འགྲེལ་ཆེན་མོ་རྣམས་ཀྱི་ལུང་བཤད་སྦགས་མར་སྩལ་ཏེ། དེ་སྐབས་དེར་འདུས་ཀྱི་སློབ་མའི་ཚོགས་རྣམས་ས་སྐྱ་པའི་ཡབ་ཆོས་རྒྱུད་གསུམ་ལ་བློ་གྲོས་ཀྱི་མིག་སྤུ་རབ་ཏུ་ཕྱེ་ནས། ལེགས་བཤད་སྨྲ་བའི་འཇིགས་མེད་ཀྱི་སྤོབས་པ་སེངྒེའི་ང་རོ་ལྟར་སྒྲོག་ནུས་པའི་དགའ་སྟོན་སྤེལ་ཏེ། དཔལ་ས་སྐྱར་བསྟན་པའི་འབྱུང་ཁུངས་སུ་རྒྱུད་གསུམ་གྱི་བསྟན་པའི་མེ་རོ་རྨང་ནས་བསླངས་ཏེ། རྩ་རྒྱུད་ཀྱི་བླ་མ་རྣམས་ཀྱི་དགོངས་པ་ཆོས་དབྱིངས་སུ་རྫོགས་པར་མཛད་པ་ཡིན་ནོ། །ལོ་དེའི་སྟོན་ཕྱོགས་ནས་བྱོན་པའི་དོན་གཉེར་དུ་མ་དང་། འདིར་བཞུགས་རིགས་སྲས་འཇམ་པའི་དབྱངས་ངག་དབང་བསོད་ནམས་དབང་ཕྱུག་ལྕམ་སྲིང་། མཁན་རིན་པོ་ཆེ་འཇམ་དཔའི་དབྱངས་མཻ་ཏྲི་དྷྱ་ན་ས་མུ་དྲྭ། བྱང་ནས་བདག་པོ་རིན་པོ་ཆེ་བླ་མའི་དྲུང་། ངམ་རིང་མཁན་རིན་པོ་ཆེ་ཀླུ་སྒྲུབ་དར་རྒྱས། ཆོས་འཁོར་ལྷུན་པོ་ནས་མཁན་རིན་པོ་ཆེ་སངས་རྒྱས་ཤེས་རབ། བཟང་ལྡན་སློབ་དཔོན་པ་ཆེན་པོ་བྱམས་པ་ངག་དབང་རྣམ་རྒྱལ། གདན་སའི་ཆོས་ལས་པ་གཉིས་སོགས་ཆོས་ཉན་པ་བརྒྱ་ཕྲག་ལྷག་ཙམ་ལ་དཔལ་གསང་བ་འདུས་པ་འཕགས་ལུགས་ཀྱི་རིམ་ལྔའི་ཁྲིད་འགོས་ལུགས་གཙང་མ་སོགས་དེ་སྐོར་གྱི་ཆོས་ཚུལ་རྒྱ་ཆེ་བ་ཞིག་སྩོལ་བར་མཛད་པ་དང་། དེ་དང་འགྲེལ་བར་གསང་བ་འདུས་པའི་རྒྱུད་བཤད་སྔགས་འཆང་ཉིད་ཀྱིས་མཛད་པའི་གསང་འདུས་ཆོས་འབྱུང་སྔ་རྩོམ་ཕྱི་རྩོམ་གཉིས་ཀྱི་སྟེང་ནས་གསུང་བཤད། འདི་སྐོར་ལ་མཁོ་བའི་རྒྱ་གཞུང་བོད་གཞུང་ཉིད་ཀྱི་མཛད་པའི་རྒྱུད་འགྲེལ་ཁོག་ཕུབ་སོགས་ལྗགས་ལུང་གི་ཚོགས་ཤིན་ཏུ་ཞིབ་པ་ལུས་པ་མེད་པ་སྩལ་ཏེ། དེ་དུས་ཀྱི་སློབ་མ་རྣམས་གསང་བ་འདུས་པའི་བསྐྱེད་རྫོགས་རྒྱུད་འགྲེལ་དང་བཅས་པའི་དགོངས་དོན་ལ་བློ་གྲོས་ཀྱི་སྣང་བ་རབ་ཏུ་རྒྱས་པའི་དགའ་སྟོན་སྩོལ་བར་མཛད་ཅིང་། གསང་འདུས་འཕགས་ལུགས་ཀྱི་བསྟན་པ་ནམ་ལང་པ་ལ་ཉིན་བྱེད་འོད་ཀྱིས་སྤ་བ་ལྟར་ཆེས་ཆེར་གསལ་བར་མཛད་པ་ཡིན་ནོ།། །།དེ་ནས་གདོང་ངན་ཞེས་པ་མེ་ཕོ་སྤྲེལ་ལོ་རྗེ་ཉིད་དགུང་གི་བགྲང་གཞི་བཅུ་ཕྲག་དྲུག་ཏུ་ཕེབས་པ་ན། སྔར་གྱི་སློབ་ཚོགས་དེ་རྣམས་དང་། ངོར་མཁན་རིན་པོ་ཆེ་བསོད་ནམས་རྒྱ་མཚོ་བ་སོགས་གསར་དུ་འདུས་པ་མང་པོ་ལ་དཔལ་ས་སྐྱ་པའི་ཆོས་སྐྱོང་རྡོ་རྗེ་ནག་པོ་ཆེན་པོ་ཞལ་བཞི་པའི་ཆོས་སྐོར་ཡོངས་སུ་རྫོགས་པའི་རྗེས་གནང་། གསང་ཁྲིད། དེ་དག་གི་རྒྱབ་རྟེན་ལུང་གི་ཚོགས་མ་ཚང་བ་མེད་པ་སོང་རྗེས། རྗེ་ཚར་པའི་ཧ་ལ་ནག་པོའི་བེའུ་བུམ་དང་། དེ་ཉིད་ཀྱི་ཁ་སྐོང་། དམ་པ་ཉིད་ཀྱིས་སྒྲིག་པར་མཛད་པའི་དཀར་ཆག་ནང་བཞིན་གྱི་ལུང་སློབ་མ་རགས་བསྡུས་ཞིག་ལ་སྩལ་ཞིང་། བཀའ་ལས་ཀྱང་། འདི་ཆིག་བརྒྱུད་ཁོ་ན་ཡིན་ཀྱང་ཆོས་སྐྱོང་ལ་གནང་བ་ཞུས་ནས་བསྟན་པ་བསམ་པའི་ཁྱེད་རྣམས་ལ་བྱས་པ་ཡིན་པས་བསྟན་པ་སྙིང་ཁོང་དུ་བཅང་བ་གལ་ཆེ་གསུངས་སོ། །དོན་དེ་དག་ལ་འདི་སྐད། དུས་གསུམ་རྒྱལ་བ་ཀུན་གྱི་ཡུམ་མཆོག་གཙོ། །བདག་མེད་ཡེ་ཤེས་ཌཱ་ཀིའི་ཞལ་སྒོ་ལས། །སྨིན་བྱེད་བདུད་རྩི་མཆོག་གི་རོ་དངར་པོ། །དངོས་སུ་གསོལ་བ་དཔལ་ལྡན་བི་རཱུ་པ། ༡ །གོས་དཀར་ལྕང་ལོའི་སྐུར་བསྟན་ས་སྐྱ་པའི། །བཀའ་སྲོལ་དྲི་མེད་དགེས་རྡོར་རྒྱུད་གསུམ་གྱིས། །ཚུལ་བཞི་སྔོན་འགྲོའི་བཤད་ཀ་ཟླ་མེད་པ། །རྒྱས་པར་སྩལ་བས་ལྗོངས་འདི་དཀར་པོར་བྱས། ༢ །ཕ་རྒྱུད་གཙོ་བོ་དཔལ་ལྡན་འདུས་པ་ཡིས། །རྒྱུད་དང་མན་ངག་སྦྲེལ་བའི་ལེགས་བཤད་ཀྱི། །སྔོན་མེད་ཉི་མ་གསར་པ་འདི་ཤར་བས། །བློ་གསལ་བློ་ཡི་པདྨོ་ཆེས་ཆེར་རྒྱས། ༣ །གཞན་ཡང་བསྟན་སྲུང་དབང་པོ་ཞལ་བཞི་པའི། །དཀོན་ཞིང་གཉན་པའི་རྗེས་གནང་ཁྲིད་མན་ངག །ཡིག་སྐོར་བཅས་པའི་ཟབ་ཆོས་སྤྲིན་དབྱངས་ཀྱིས། །དགའ་སྟོན་མདོང་ལྡན་ཚོགས་ལ་སྤེལ་འདི་མཚར། ༤ །ལྷ་བརྒྱས་ཐོར་ཅོག་ངོ་མཚར་ནོར་བུའི་ཁྲིར། །ཞབས་སེན་དབྱིག་གི་ཁུ་བ་ངལ་འཚོ་བའི། །འགྲོ་མང་ཀུན་དགའི་བྱེད་པོ་འཇམ་པའི་དབྱངས། །སླར་ཡང་བསོད་ནམས་མགྲོན་དུ་འདིར་སྤྱོན་ཅིག །དེ་ནས་ལོ་དེའི་འབྲས་སྟོན་གྱི་དུས་གསར་དུ་ཤར་བ་ན་སེམས་ཅན་སྤྱིའི་ལས་ཀྱི་སྒྲ་གཅན་མཐུ་རྟས་པའི་དབང་གིས་ལྷོ་བོད་ཤིན་ཏུ་ཟིར་ཤིང་རྣམ་སྨིན་གྱི་འབྲས་བུ་དངོས་སུ་མྱོང་བས་ཤིན་ཏུ་ཉམས་ང་བའི་ཚེ། དེ་རྣམས་མགྲིན་གཅིག་ཏུ་སྡུག་བསྔལ་གྱི་ཕུང་པོ་ཟད་མི་ཤེས་པ་འདི་ལྟ་བུ་ལ། དཔལ་ལྡན་ས་སྐྱ་ནས་བདག་ཆེན་རིན་པོ་ཆེ་འགྲོ་བ་ཀུན་ལ་བུ་གཅིག་པ་ལྟར་དགོངས་པའི་ཐུགས་རྗེ་ཅན་དེ་ཉིད་ལས་གཞན་དུ་སྐྱབས་གཞན་མ་མཆིས་སོ། །ཞེས་པའི་དད་འདུན་དྲག་པོའི་སྒོ་ནས་སྨྲེ་སྔགས་འདོན་པ་བྱུང་ཞིང་། དེ་སྐབས་བདག་ཉིད་ཆེན་པོ་འདིས་རེ་ཞིག་དེ་རྣམས་འདུལ་བའི་དུས་ལ་མ་བབས་པར་གཟིགས་ཀྱང་། དམག་མི་རྣམས་སྤྲོ་བསྲིང་བའི་ཕྱིར་སྔོན་ལ་མི་སྣ་ཟུང་སྦྲེལ་ཞིག་བཀའ་མངགས་གནང་སྐྱེས་དང་བཅས་རྫོང་ལྟར་གནང་། དེ་བར་བླ་མ་དང་ཆོས་སྐྱོང་གི་དྲུང་དུ་བསྟན་པ་དང་སེམས་ཅན་ལ་ཕན་པའི་སྨོན་ལམ་རྒྱ་ཆེན་པོ་མཛད་པས་ནུབ་གཅིག་མཚན་ལམ་དུ། རྗེ་ཉིད་བླ་བྲང་ཕུན་ཚོགས་གླིང་གི་ཚོམ་ཆེན་མོའི་ཤར་ལྷོའི་མཚམས་ན་བཞུགས་འདུག་པའི་སྐུ་དྲུང་དུ། བདག་ཉིད་ཆེན་པོའི་ཞབས་ཏོག་ལ་རྟག་འགྲུས་ཀྱི་ངལ་བ་ལྷུར་ལེན་པའི་མཆོད་དཔོན་སྨོན་ལམ་རིན་ཆེན་པ་དང་། བདག་ཅག་ལ་སོགས་པའི་སྐུ་འཁོར་འགའ་ཞིག་གི་ཁྲོལ་མ་ཆེན་པོ་བཞི་འཆི་ལ་ཁད་པ་ཤིན་ཏུ་ཉམས་ཐག་པའི་བྱེའུ་རད་རོད་མང་པོས་གང་བ་ཞིག་ཁྱེར་ནས་ཞབས་དྲུང་དུ་ཕུལ་བྱུང་བ་ལ་རྗེ་ཉིད་ཀྱིས་ལེགས་པར་འཚོ་བའི་ཆོ་ག་མཛད་པས་དེ་ཐམས་ཅད་ཉེར་འཚེ་མེད་པར་གསོས་ནས་ནམ་མཁའ་ལ་འཕུར་སོང་བའི་ཚུལ་ཤིན་ཏུ་གསལ་བ་ཞིག་བྱུང་སྟེ་མནལ་སད་པ་ན། ད་ལམ་སེམས་ཅན་ལ་ཕན་པ་རྒྱ་ཆེན་པོ་ཞིག་ཡོང་བའི་རྟགས་ཡིན་པ་འདྲ་སྙམ་པ་ཐུགས་ལ་འཁྲུངས་ཤིང་འོན་ཀྱང་ཁྲོལ་མ་བཞི་པོ་འདི་གང་གི་ལྟས་ཡིན་ནམ་དགོངས་པ་ཤར། སང་ཉིན་སྔ་ཆར་ཀྱང་དེ་ལྟ་བུའི་བཀའ་ལུང་སྐུ་འཁོར་རྣམས་ལ་དངོས་སུ་གནང་བ་བྱུང་ལ། དེ་ནས་སྟོན་ཟླ་འབྲིང་པོའི་མཇུག་ལ་མགོན་པོ་དྲུག་ཅུ་པའི་གཏེར་བཟློག་ལོ་དུས་ཀྱི་ཟླ་བ་ཕྱི་མར་གནང་སྲོལ་ཡོད་པ་དེ་བསུ་བར་མཛད་དེ། དེའི་ཕྱི་ཉིན་སྟོན་ཟླ་ཐ་ཆུང་དཀར་ཕྱོགས་དགའ་བ་དང་པོའི་ཚེས་ལ་དཔོན་སློབ་རགས་བསྡུས་བཅས་ཆིབས་ཀྱི་ཁ་ལོ་ལེགས་པར་བསྒྱུར་ཏེ། བྲག་སྐྱ་ཆུ་གཤོད། དཔལ་ལྡན་རྩེ། གཅེན་ལུང་བྱམས་གླིང་། ན་རིང་ཆོས་རྫོང་། གམ་པ་ལྷུན་གྲུབ་སྟག་རྩེ་སོགས་སུ་རིམ་པར་ཕེབས། དེ་དག་སོ་སོས་ཀྱང་འབུལ་ནོད་དང་བསྙེན་བཀུར་ཕུན་སུམ་ཚོགས་པ་སྒྲུབ། དེ་ནས་རིམ་པར་བརྒྱུད་དེ་ཕག་རི་བསམ་འགྲུབ་ཁང་དུ་ཕེབས་ཤིང་གདན་ཆགས་སྐབས། ནུབ་ཅིག་མནལ་ལམ་དུ་གུར་གྱི་མགོན་པོ་ཞལ་དཀྱིལ་འོད་དང་ལྡན་པ་ཞིག་ཤར་ཕྱོགས་སུ་ཁྱུ་རུ་རུ་བསྒྱུར་བའི་སྤྱན་འབུར་ཚུགས་སུ་གཟིགས་པ་དང་། པུ་ཏྲ་ཆེན་པོ་ཞལ་དཀྱིལ་ཟླ་བ་ལྟར་དཀར་ཞིང་སྤྱན་གསུམ་གསེར་མིག་ལྟར་འཁྱིལ་བ་ཞིག་གི་ཐུགས་ལ་བཞེད་པའི་དོན་རྣམས་འཕྲལ་དུ་འགྲུབ་པའི་ལས་མཛད་པ་གཟིགས་སྣང་ཁྱད་པར་ཅན་ཞིག་དང་། ཡང་ལན་ཅིག་ཞིང་སྐྱོང་ཙ་ཏུརྨུ་ཁ་བྲམ་ཟེའི་གཟུགས་སྐུ་མདོག་སྔོན་པོ་རོལ་སྟབས་ཀྱིས་བཞུགས་པ་གཟི་བརྗིད་ཅན་ཞིག་སྐྱེད་ལྷས་མགོན་ཁང་གི་ནུབ་ཕྱོགས་ཀྱི་ལོགས་ངོས་ལ་བཞུགས་པའི་སྐུའི་བཀོད་པ་གསལ་བར་གཟིགས་པ་སོགས་མནལ་ལྟས་ཡ་མཚན་ཆེ་བ་དུ་མ་ཞིག་བཏུད་ནས་བྱུང་བས། དེ་དུས་ཆོས་སྐྱོང་སོ་སོ་ལ་བསྟོད་པ་རེ་ཡང་མཛད་ལ། ཡང་ལན་ཅིང་མནལ་ལམ་དུ་བྱ་རོག་ཆེན་པོ་གཅིག་གིས་གཅན་གཟན་སྟག་ཞིག་སྡེར་མོ་གཉིས་ཀྱི་བར་དུ་ཁྱེར་ནས་ལྕགས་མཆུ་རྣོན་པོས་ལུས་ལ་འདེབས་ཅིང་། སྟག་དེ་ཤི་ལ་ཁད་པའི་ངང་ནས་བྱ་རོག་དེ་གདན་ས་ཆེན་པོའི་ས་དཀར་ལོགས་ནས་བཞི་ཐོག་གི་བར་སྣང་ལ་ཕར་འཕུར་ཚུར་འཕུར་དང་བཅས་གཤོག་འགྱུར་མང་པོ་བྱེད་བཞིན་པའི་དེ་མ་ཐག་རྗེ་ཉིད་ཀྱང་སྐྱེད་ལྷས་མགོན་ཁང་གི་སྟེང་ན་བཞུགས་ཡོད་དོ་དགོངས་པ་ལ་སྐྱེད་ལྷས་ཀྱི་མགོན་ཁང་རྒྱབ་ཀྱི་བྲག་ལོགས་དེར་སྟག་གི་རོ་དེ་བསྐྱུར་ནས། སྔར་གྱི་བྱ་རོག་དེ་བྱ་ནག་ཆེན་པོ་གཉིས་སུ་གྱུར་ནས་གཟི་བརྗིད་ཆེན་པོའི་གཤོག་འགྱུར་དང་བཅས་སྐད་སྙན་པོ་སྒྲོག་བཞིན་པས་ཞབས་དྲུང་དུ་ཐུད་ཐུད་བྱུང་བ་ལ་བདག་ཉིད་ཆེན་པོས་ཀྱང་བཤོས་ཆང་མང་པོ་གནང་བ་ལ་སོགས་པའི་རྨི་ལམ་ཤིན་ཏུ་གསལ་བ་ཞིག་བྱུང་འདུག་པ་དང་། ཡང་ལན་གཅིག་གི་ཚེ་ཡབ་རྗེ་ཆོས་ཀྱི་རྒྱལ་པོ་དང་བཞི་ཐོག་ཚོམ་དམར་དུ་མཇལ་བ་ན་ཡབ་རྗེའི་ཕྱག་ཏུ་སྡིག་པ་ར་ཛ་ཞིག་བསྣམས་འདུག་པ་ལ་སླར་ཡང་སྡོམ་ཁ་བརྒྱད་སོགས་སྲོག་ཆགས་མ་རུང་པ་འགའ་ཞིག་སྔར་གྱི་སྡིག་པ་ར་ཛ་དང་ལྷན་ཅིག་ཏུ་མེ་ཚ་མོ་ཞིག་ལ་འདེབས་པར་མཛད་སོང་བས། རྔོག་དུད་ཀྱི་ལུང་པ་ཁང་བ་ཙམ་དང་། མེ་དེ་ཚོམ་བར་གྱི་མགོན་ཁང་དུ་སྐྱོལ་ཅིག་གསུང་བ་སྙམ་བྱེད་པ་ལ་མནལ་ཚད་པའི་སྣང་བ་བྱུང་གསུང་བ་འདི་དག་ནི། བདག་ཉིད་ཆེན་པོས་སེམས་ཅན་རྣམས་བདེ་ཐབས་དགེ་འབྲུག་ལེགས་སྤེལ་གྱི་ཆིངས་འདོམས་གནང་བ་ལ། གེགས་བྱེད་ཀྱི་ལོག་སྒྲུབ་ཁོ་ནར་གཅིག་ཏུ་ཕྱོགས་པའི་མི་སྲུན་པ་མཐའ་དག་ཆོས་སྐྱོང་རྣམས་ཀྱིས་བསྒྲལ་ཏེ། ལྷོ་བོད་ཀྱི་ཆིངས་འདོམས་ཐོག་མར་ལོ་ལྔའི་བར་དང་དེ་ནས་གཏན་ཆིངས་རིམ་གྱིས་འབྱུང་བའི་རྟེན་འབྲེལ་ཐམས་ཅད་རང་འགྲིག་ཏུ་གྱུར་ཏེ། རྗེ་ཉིད་ཀྱི་ཐུགས་བཞེད་བཞིན་དུ་སྒྲུབ་པ་འདི་ཡང་ཀུན་དང་ཐུན་མོང་མ་ཡིན་པའི་རྣམ་ཐར་དུ་སྣང་། དེ་ལྟར་ཕག་རིར་བཞུགས་པའི་རིང་ལ། བདག་ཉིད་ཆེན་པོ་འདི་ཉིད་ཀྱི་ཐུགས་བསྐྱེད་རྨད་དུ་བྱུང་བའི་སྒོ་ནས་སྤྱིར་སེམས་ཅན་གྱི་བདེ་ཐབས་དང་། ཁྱད་པར་དེ་སྐབས་ཀྱི་འཁྲུག་ཟིང་རྣམས་མྱུར་དུ་ཞི་བ་ཞིག་བྱུང་ན་ཅི་མ་རུང་དགོངས་པའི་ཐུགས་འདུན་དྲག་པོས་དཀོན་མཆོག་རིན་པོ་ཆེ་རྣམ་པ་གསུམ་ལ་གསོལ་འདེབས། ཆོས་སྐྱོང་རྣམས་ལ་འཕྲིན་བཅོལ་དང་། ཁྱད་པར་ཉིན་རེ་བཞིན་ཐུགས་དམ་གསིལ་གཏོར་ཤིན་ཏུ་སྨིན་པ་རེ་འཕར་དུ་གནང་སྟེ། བཀའ་ལས་ཀྱང་ད་ལམ་གྱི་གཏོར་མ་འདིས་གཟུགས་མེད་འདི་རྣམས་ཀྱི་འཕྲིན་ལས་ཡང་དག་བྱེད་པའི་རྟགས་ཡང་ཡང་སྟོན་པ་ཞིག་འདུག་གསུངས། གཞན་ཡང་ཟླ་དུས་ཀྱི་བླ་མ་མཆོད་ཆོག རྒྱུད་འདོན་སོགས་དང་། གསུང་རྩོམ་ཡང་ཆོས་ཀྱི་རྒྱལ་པོ་འཕགས་པ་རིན་པོ་ཆེས་རྒྱལ་བུ་ལ་གཏམ་དུ་བྱ་བ་ནོར་བུའི་ཕྲེང་བའི་རྣལ་པར་བཤད་པ་འཕགས་པ་དགེས་པའི་ལྷའི་རོལ་མོ་ཞེས་བྱ་བ་འདི་དང་། ལེགས་པར་བཤད་པ་རིན་པོ་ཆེའི་རྗེས་སུ་འཇུག་པ་ལུགས་ཀྱི་བསྟན་བཅོས་བླང་དོར་གསལ་བའི་མེ་ལོང་སོགས་ཀྱང་སྔོན་མེད་གསར་དུ་བསྐྲུན་པར་མཛད་ཅིང་། དེར་གནས་ཀྱི་སྐྱེ་བོ་མང་པོ་ལ་ཡང་ཐུགས་རྗེ་ཆེན་པོ་ཚེམས་བུ་ལུགས་ཀྱི་དམར་ཁྲིད། གྲུབ་ཆེན་ལྕགས་ཟམ་པ་ནས་བརྒྱུད་པའི་ཚེ་དབང་རྒྱབ་ཆོས་ཀྱི་ལུང་དང་བཅས་པ་མང་པོ་ཞིག་སྩལ་ཏེ། དེར་འདུས་སྐྱེ་བོ་རྣམས་ཀྱི་ནང་ནས་མ་ཎི་དུང་ཕྱུར་བྱེད་མི་དང་། སྲོག་གཅོད་ཀྱི་དམ་བཅའ་འབུལ་མི་བགྲང་བ་ལས་འདས་པ་བྱུང་བ་སོགས་མདོར་ན་རྒྱལ་བའི་སྲས་ཀྱི་སྤྱོད་པ་རླབས་པོ་ཆེས་འགྲོ་བའི་དོན་ལ་སྐད་ཅིག་ཀྱང་གཡེལ་བ་མེད་པས་སྐལ་བཟང་ལས་འཕྲོ་ཅན་རྣམས་དང་བའི་དད་པ་ལྷག་པར་འཕེལ་བས་ས་བོན་གྲངས་མེད་པ་ཞིག་འདེབས་པར་མཛད་པ་ཡིན་ནོ། །དེ་སྐབས་ལྷོ་བོད་ཀྱི་དམག་དཔོན་སོ་སོར་དགེ་སྡིག་གི་སྤང་བླང་འདི་བཞིན་དགོས་ཚུལ་གྱི་ཕེབས་སྒོ་ཅི་ཡང་ཞིག་སྩལ་ཀྱང་། སོ་སོ་ནས་དང་ལེན་གདེང་ཁེལ་ཞུ་བ་ཞིག་འཕྲལ་དུ་མ་བྱུང་བ་ནས། སྐུའི་འཚོ་བཞེས་སུ་རེ་ཞིག་ན་རིང་ཆོས་རྫོགས་དུ་ཕེབས། ཚུར་ལམ་ལྷ་ལུང་དུ་སྐྱ་སེར་མང་པོ་ལ་ཁྲོམ་དབང་ཞིག་ཀྱང་སྩལ། ན་རིང་དུ་བཞུགས་སྐབས་དགོན་པ་བ་རིའི་བླ་མ། དེར་གནས་ཀྱི་བླ་མ་གྲྭ་བཙུན་སྐལ་ལྡན་མང་པོ་ལ་མགོན་པོ་ཏྲག་བཤད་ཀྱི་རྗེས་གནང་། རྣལ་འབྱོར་མའི་བསྐྱེད་རྫོགས་ཀྱི་ཁྲིད། ཐུགས་རྗེ་ཆེན་པོའི་དམར་ཁྲིད་སོགས་ཆོས་ཀྱི་འཁོར་ལོ་རྒྱ་ཆེན་པོ་སྐོར། དེ་ནས་སེར་འཕྱང་ཞེས་པ་མེ་མོ་བྱའི་ལོ་རྗེ་བཙུན་དམ་པ་འདི་ཉིད་དགུང་གི་བགྲང་གཞི་དྲུག་ཅུ་རེ་གཅིག་ཏུ་ཕེབས་པ་ན། ན་རིང་ནས་ཆིབས་ཀྱི་ཁ་ལོ་སླར་ཡང་ཕག་རིར་བསྒྱུར་ཏེ་དམག་དཔོན་སོ་སོར་གནང་སྐྱེས་བཀའ་མངགས་སོགས་རྨད་དུ་བྱུང་བ་མཛད། དེ་ནས། ཆུ་སྲིན་གནས་ཀྱི་དུག་ཅན་པ། །དུས་རྣམས་ཡོལ་བར་འགྱུར་སྲིད་ཀྱི། །གདུལ་བར་བྱ་བའི་སྲས་རྣམས་ལ། །སངས་རྒྱས་དུས་ལས་ཡོལ་བ་མེད། །ཅེས་པ་ལྟར། གདུལ་བྱ་རྣམས་འདུལ་བར་བྱ་བ་དུས་ལ་བབ་པ་དགོངས་ནས། དཔོན་སློབ་རགས་བསྡུས་ཞིག་སྤ་གྲོའི་མཐིལ་རང་དུ་ཕེབས། དེར་ཕེབས་ཙམ་ཉིད་ན་དེར་ཡོད་ཀྱི་དམག་མི་རྣམས་བློ་གཅིག་དང་ཚིག་མཐུན་པར་མ་འདྲིས་པའི་མཛའ་བཤེས་འགྲོ་བའི་བླ་མ་དམ་པ་ཁྱེད་འདིར་བྱོན་པ་ནི་བདག་ཅག་རྣམས་ཀྱི་རྙེད་པ་ལེགས་པར་རྙེད་དེ། བདག་ཅག་མ་བསྒྲལ་བ་རྣམས་ནི་བསྒྲལ་དུ་གསོལ། མ་བསྒྲོལ་བ་རྣམས་ནི་སྒྲོལ་དུ་གསོལ་ལོ་ཞེས་གསོལ་འདེབས་ཤིང་ཤིན་ཏུ་དབུགས་འབྱིན་པར་གྱུར་ཏོ། །དེ་མཚམས་རྩེ་གདོང་ནས་བདག་ཆེན་རིན་པོ་ཆེ་དཔོན་སློབ་རྣམས་དང་། སྐྱི་གཤོད་ནས་ཞབས་དྲུང་དཔོན་གཡོག བཀྲིས་ལྷུན་པོ་ནས་སྐུ་ཚབ་སྦྲེལ་པོ། ངེར་ཨེ་ཝཾ་ཆོས་ལྡན་གྱི་མཁན་རིན་པོ་ཆེ་ནམ་མཁའ་རིན་ཆེན་དཔོན་སློབ་སོགས་ཀྱང་རིམ་གྱིས་ཕེབས། མཆོད་ཡོན་རྣམས་བཀའ་བགྲོས་ཐོག་ནས་ཕན་ཚུན་ལེགས་སྤེལ་གྱི་སྐོར་འཕེན་ཅི་ཡང་ཞིག་སྩལ། དེ་སྐབས་ཡུལ་ཕྱོགས་དེར་སྤྱིར་ཡང་ས་དུག་ཀྱི་ཉེས་དམིགས་ཆེ་ཞིང་། ཁྱད་པར་དེ་དུས་རོང་ཚད་ཆེ་བ་རང་གི་སྐབས་ཡིན་པ་དེ་ལོ་དགར་དེར་དལ་ཡམ་དྲག་པོ་གསོ་དཀའ་བ་དག་གིས་ཁེབས་པས། བདོ་དམག་བྱིན་དང་སྣ་བོ་གཞན་མ་ཚོ་ཐམས་ཅད་ནི་ས་དུག་ལ་སོགས་པའི་བྲོ་ནད་ཀྱི་རིགས་རྣམས་ས་མང་པོས་ཏེ་པོར་རྩེས་ཏེ་གྱག་གྲུམ་ཤིན་ཏུ་ཆེ་བ་བྱུང་ཡང་། བདག་ཉིད་ཆེན་པོའི་སྐུ་འཁོར་རྣམས་ལ་སྔ་དྲོ་རེ་བཞིན་ལྗགས་ཆབ་ཀྱི་བསྲུང་བ་རྒྱུན་མ་ཆད་པར་སྩལ་བས། དེ་ཉིད་ཀྱི་མཐུས་རྗེ་ཉིད་དཔོན་སློབ་རྣམས་ལ་དེ་ལྟ་བུའི་ཉེས་པ་མ་བྱུང་ཞིང་། དམག་མི་བློ་ལྡན་གྲངས་དང་ཚད་མེད་པས་ཀྱང་ཆུ་གཙང་སྟོབས་ཆེ་བ་ཁྱེར་ནས་ལྗགས་ཆབ་ཞུ་བར་རྒྱུན་མ་ཆད་པར་བྱུང་བ་དེ་རྣམས་ལ་ཡང་སྔར་ནད་ཀྱིས་ཐེབས་པ་རྣམས་ཀྱང་སྲོག་སྐྱོན་མེད་ཅིང་། མ་བྱུང་བ་རྣམས་ཕྱིས་ནས་སྲུང་ཐུབ་པ་སོགས་བྱིན་རླབས་ཀྱི་རྟགས་མཚན་མངོན་གྱུར་དེ་བཞིན་བྱུང་བའི་ཚ། དེར་གནས་ཀུན་ན་རེ། འདི་ལྟ་བུའི་རྐྱེན་ངན་པ་རུ་འཛིངས་པའི་དཀྱིལ་དུ་གཞན་མ་ཐམས་ཅད་ནི་འདི་ལྟར་ཉམས་ཉེས་པར་གྱུར་པ་ལ། བདག་ཆེན་རིན་པོ་ཆེ་དཔོན་སློབ་རྣམས་ལ་ཉེས་དྲིས་གཙེ་བ་ལྟ་ཅི། དམག་མི་ལྗགས་ཆིལ་གྱི་བདུད་རྩི་རེག་ཚད་བྲོ་འཚལ་མེད་པའི་བདེ་བའི་དགའ་སྟོན་ལ་སྦྱོར་བ་མཛད་ཅེས་སྨྲའོ། །དེ་སྐབས་རྩེ་གདོང་ནས་བདག་ཆེན་འཇམ་པའི་དབྱངས་དཔོན་སློབ་རྣམས་ཀྱང་དམ་པ་འདིའི་ཞལ་དཀྱིལ་མཇལ་བ་དང་གསུང་གི་བདུད་རྩི་གསོལ་བར་བཅས་ཉིན་རེ་བཞིན་ཞབས་དྲུང་དུ་ཕེབས། རྗེ་འདིས་ཀྱང་ལུགས་གཉིས་ཀྱི་བཀའ་དྲིན་ཆེན་པོས་སྒོ་ནས་ཐུགས་ཀྱི་ཡོལ་གོ་ཡང་དག་པ་འགང་བར་མཛད། དེར་བཞུགས་ཡུལ་སྤ་གྲོའི་རྣལ་འབྱོར་ཟེར་བ་དེ་ཡིན་པ་ལ། ཀོང་པོ་སྟོང་ཕྲག་བརྒལ་བ་དང་གཞན་དམག་མི་རྣམས་ཀྱིས་ཉིན་མཚན་རྒྱུན་མ་ཆད་པར་བསྐོར་བ་བྱས་ཏེ་བཞུགས་ཡུལ་གྱི་མཐར་བསྐོར་ལམ་ཤིན་ཏུ་བྱང་བའི་ཤུལ་ལམ་དོད་པ་ཡང་བྱུང་། དེ་ནས་སྔོན་བདག་ཅག་གི་སྟོན་པ་ཐུབ་པའི་དབང་པོས་ཡུལ་འཁོར་མོ་འཇིག་གི་དྲང་སྲོང་ལྷུང་བ་རི་དྭགས་ཀྱི་ནགས་སུ་ལྔ་སྡེ་འདུལ་བའི་དོན་དུ་གཤེགས་པ་ན། དེ་དག་མ་གུས་པའི་འོག་ཁྲིམས་བཅས་པ་སྟོན་པའི་ཟིལ་གྱིས་རང་དབང་མེད་པར་བྲལ་སྟེ། ལ་ལས་བསུ། ལ་ལས་སྟན་འདིངས། ལ་ལས་ཞབས་བསིལ་བའི་ཆུ་བཤམས་ཏེ་བསྙེན་ཞིང་བཀུར་བའི་སྒོ་ནས་ཐུབ་པའི་གསུང་མཆིད་ཐོད་དུ་བླངས་པ་བཞིན་དུ་སྐྱོབ་པ་མཚུངས་པ་མེད་པ་གང་གིས་སྐུའི་ཉིན་བྱེད་ཡུལ་ཕྱོགས་དེའི་སྐྱེ་བོ་རྣམས་ཀྱི་མིག་མཁར་ཤར་ཞིང་། གསུང་ཟེར་སྒྲ་འཛིན་གྱི་བུ་གར་རེག་པ་ཙམ་གྱིས་འབྲུག་ཕྱོགས་ཀྱི་དཔུང་གི་ཁ་ལོ་པ་རྣམས་ཀྱང་དད་པའི་འདབ་བརྒྱ་རང་དབང་མེད་པ་བཞད་དེ་འདི་སྐད་ཅེས། སྤྲོ་མོ་ལ་ཚུན་གྱི་རོང་འདི་ནང་གི་དམག་ཚོགས་ཀ་ཙ་དང་བཅས་པ་ཐམས་ཅད་ངེད་རང་དབང་བཙན་པ་ཡིན་ནའང་། ད་ལམ་ས་སྐྱ་ཞབས་དྲུང་སངས་རྒྱས་མིའི་ཟོལ་འཛིན་སྐུ་ན་སྨིན་པ་འདི་ལྟ་བུ་བཙལ་ཀྱང་རྙེད་དཀའ་བ་ཡིན་པ་ལ། སེམས་ཅན་རྣམས་ཐུགས་བློས་མ་བཏང་བའི་ངེད་ཀྱི་རྫོང་རྩ་འདིར་དབུ་གདུགས་སྐྱ་ལིང་ངེ་བ་དང་བཅས་པ་ཡང་ཡང་འབྱོན་པ་འདི་བློས་མི་བཟོད་པ་ཞིག་ཡོང་གི་འདུག་པས་བཀའ་གནང་དྭང་ལེན་ཞུ་ཟེར་བ་སོགས་སྙན་ཚིག་གི་དོ་ཀེར་ཆེན་པོ་རྗེ་ཉིད་ཀྱི་ཞབས་སྟན་དུ་བཀྲོལ་ཏེ། བདག་ཉིད་ཆེན་པོའི་བཀའ་སྩལ་གསེར་གྱི་ཅོད་པན་གཙུག་གི་རྒྱན་དུ་ཤིན་ཏུ་གུས་པར་བླངས་པས་དགེ་འབྲུག་གཉིས་ལོ་ལྔ་ཡི་བར་ཕན་ཚུན་གནོན་པ་མེད་པའི་ཆིངས་འདོམས་ལེགས་པར་མཛད་དེ། སེམས་ཅན་བགྲང་བ་ལས་འདས་པ་འཇིགས་རུང་གཤིན་རྗེའི་ཁ་སྒོ་མི་ཟད་པ་དྲག་ཅིང་རྩུབ་པའི་དུཿཁ་ཡུན་རིང་པོར་མ་ནོར་བ་དེ་འདྲ་བ་ནས་འབྱིན་པར་མཛད་པས། དེ་ཐམས་ཅད་ས་ཐོབ་དགའ་བ་སྟོང་ལ་འགྲན་པའི་བདེ་བའི་ཡིད་ཤིན་ཏུ་མྱོས་པའི་གདུང་དབྱངས་ཀྱིས་གསོལ་འདེབས་དང་། བཞུགས་པའི་ཕྱོགས་སུ་ཕྱག་འཚལ་བ་དང་། བསྐོར་བ་བྱེད་པ་དང་། ཐལ་མོ་སྦྱོར་བ་ལ་སོགས་པ་དགའ་མགུའི་རྣམ་འགྱུར་ཅི་ཡང་ཞིག་སྟོན་པར་གྱུར་ཏོ། །དེ་དུས་ཆིངས་འདོམས་ཀྱི་བཀའ་མཆིད་གྲུབ་མཚམས། འབྲུག་པའི་དབུ་རྗེ་སོ་སོ་རྫོང་དཔོན། ས་སྐྱ་པ་རང་གི་དགོན་པ་སོ་སོའི་བླ་མ་གྲྭ་སློབ་སྦྱིན་བདག་བཅས་པ་དང་། རོང་གི་དམག་མི་ཕལ་ཆེར་དང་བཅས་པའི་འཁྲུག་རྩོད་ཀྱིས་ལུས་སེམས་དུབ་པའི་སྡུག་བསྔལ་ལས་སྐྱབས་པའི་དགའ་སྤྲོ་ཆེན་པོ་དང་བཅས། ལྕགས་རས་གསེར་འབྲས་སོགས་ཀྱི་འབུལ་ནོད་བསམ་གྱིས་མི་ཁྱབ་པ་བྱུང་ཞིང་། རྗེ་ཉིད་ཀྱིས་ཀྱང་སོ་སོའི་འདོད་དང་བསྟུན་པའི་སློབ་དཔོན་རིན་པོ་ཆེའི་བླ་མའི་རྣལ་འབྱོར། དེའི་དོན་བསྡུས་ཀྱི་ཚིགས་བཅད། དམ་པ་འདི་ཉིད་ཀྱིས་མཛད་པའི་སློབ་དཔོན་རིན་པོ་ཆེ་ལ་གསོལ་འདེབས་བསམ་པ་མྱུར་གྲུབ་བོད་ཁམས་ཀུན་ཏུ་བདེ་བའི་དཔལ་སྟེར་ཞེས་བྱ་བ་ལྗོངས་འདི་ཕལ་ཆེར་དང་། ཁྱད་པར་ཡུལ་ཕྱོགས་དེར་ཤིན་ཏུ་དར་བ་འདུག་པས་བསྒོམ་ལུང་ཞིག་དང་། ཐུགས་རྗེ་ཆེན་པོའི་བསྒོམ་ལུང་སོགས་ཅི་ལ་ཅི་འདོད་ཀྱི་ཆོས་ཀྱི་ཆར་ཆེན་པོ་ཕབས་ཏེ། སློབ་དཔོན་པདྨའི་གསོལ་འདེབས་དང་བཟང་སྤྱོད་མ་ཎི་སོགས་དུང་ཕྱུར་མང་པོའི་དམ་བཅའ་བཞེས་ཞིང་། སོ་སོ་ནས་ཀྱང་བཀའ་སྩལ་དང་དུ་བླང་བའི་གུས་སྤྲོ་ཆེན་པོ་དང་བཅས་ཕུལ། དེ་ལྟར་བདག་ཉིད་ཆེན་པོ་འདིས་འགྲོ་བའི་དོན་དཔག་ཏུ་མེད་པ་མཛད་རྗེས། ཧོར་ལུགས་ཟླ་བ་དྲུག་པའི་དཀར་ཕྱོགས་དགའ་བ་གཉིས་པའི་ཚེས་ལ་སྤ་གྲོ་ནས་གདན་བཏེག་སྟེ་ཕེབས་པའི་ཚེ། དཔུང་གི་ཁ་ལོ་པ་རྣམས་ཀྱིས་དམག་མི་རྣམས་མཇུག་མ་འགྲིལ་གྱི་བར་དུ་ཆིངས་པ་རྣམས་བཞུགས་དགོས་ཚུལ་དང་། ཁྱད་པར་བདག་ཉིད་ཆེན་པོ་ཉིད་ལ་ངེས་པར་བཞུགས་དགོས་ཚུལ་བྱུང་བ་བཞིན་རྗེ་ཉིད་ཀྱིས་ཀྱང་ཞལ་གྱིས་བཞེས་ཏེ་ཕྱག་བཞེས་སུ་བཏབ་པས་བོད་ཀྱི་དམག་མི་རྣམས་ལྟ་ཅི་སྨོས། རྐང་བཞི་ཕྲ་མོ་ཚུན་ཆད་ལ་ཉེས་ཞོ་མེད་པར་ཕག་རིར་འབྱོར་པས། དམག་མི་དྲག་ཞན་ཐམས་ཅད་འདི་ལྟ་བུ་བདེན་ནམ་བརྫུན་སྙམ་པའི་སླར་ཡང་ཡིད་དགའ་བདེས་ཁྱབ་པར་འགྱུར། དེ་ནས་རིམ་གྱིས་ཕང་ཐང་རྫོང་དང་བཤགས་ནང་གི་བཞུགས་ཡུལ་སྨན་ལྗོངས་ཉམས་དགའ་བ་དེར་ཕེབས། བཀའ་ལས། ད་ལམ་སེམས་ཅན་ལ་ཕན་པ་ཅུང་ཟད་བྱུང་བ་འདི་ཁོ་བོ་ལ་དེ་ལྟ་བུའི་ནུས་པ་གཏན་ནས་མ་མཆིས་ཀྱང་། རྗེ་བཙུན་གོང་མ་ཡེ་ཤེས་ཀྱི་སྤྱན་ལྡན་རྣམ་ཀྱི་ཐུགས་རྗེ་དང་ཆོས་སྐྱོང་གི་མཐུ་རྩལ་ཡིན་པར་སྣང་། ངེད་ཕར་འགྲོ་བའི་ཚེ་ཆོས་སྐྱོང་སྲུང་མ་རྣམས་ཞལ་ལྷོ་རང་ལ་གཟིགས་ནས་འབྱོན། ཚུལ་ལོག་ཙ་ན་འདི་ཕྱོགས་ལ་གཟིགས་ནས་འབྱོན་པའི་རྨི་ལམ་རྒྱུན་ཆགས་སུ་ཡོང་བ་ཞིག་འདུག སྔ་མོར་ལམ་དུ་བྱུང་བའི་ཁྲོལ་མ་བཞི་པོ་ཅི་ཡིན་ནམ་སྙམ་པ་དེ་སྤ་གྲོ། དགོན། གླིང་གཞི། བུམ་ཐང་བཞི་ལ་ལྟ་བ་འདུག་གསུང་བ་སོགས་དངོས་སུ་ཐོས་ལ། དེ་ནས་ཕག་རིར་ཕེབས། སོག་བོད་ཀྱི་རྒྱལ་པོ་གཉིས་ཀྱི་གཙོས་དྲུང་འཁོར་སྟོབས་ཆེ་བ་རྣམས་ཀྱི་བཀའ་དྲིན་གསོབ་པའི་འབུལ་བ་རྒྱ་ཆེན་པོ་བྱུང་། རྒྱལ་རྩེ་ནས་དབྱིངས་ས་ཕྱག་མཛོད་ཆེན་པོའི་དཀར་སྤྲོ་དམར་སྤྲོ་འབུལ་དཔང་དང་བཅས། ད་ལམ་ས་སྐྱ་ཞབས་དྲུང་ནས་སྐུ་ངལ་དུབ་ལ་མ་ལྟོས་པར་ཐུགས་ཁུར་ཆེ་བཞེས་གནང་བ་ལ་རྟེན། ཆིངས་འདོམས་དོན་འཁྱོལ་བྱུང་བ་འདི་བཞིན་ལྷོ་བོད་གཉིས་ཀ་ལ་བཀའ་དྲིན་ཆེ་བ་བྱུང་འདུག་པས། ད་ལམ་བྲེལ་བའི་སྟབས་མཇལ་ཐུབ་པ་ཞིག་མ་བྱུང་ན། སླར་དབུས་ཕྱོགས་སུ་མཇལ་མདུན་ཡོད་པ་བཞིན་དེ་ཐོག་ཞིབ་རྒྱས་ཕུལ་ཆོག་པ་དགོས་ཚུལ་གྱི་ཞུ་ཡིག་གནང་། དེ་ནས་རིམ་གྱིས་ཆིབས་ཁ་བསྒྱུར་སྟེ་གམ་པ་ལྷུན་གྲུབ་སྟག་རྩེར་རྫོང་དཔོན་རྣམས་ཀྱིས་ཞབས་ཏོག་ཕུལ་དུ་ཕྱིན་པ་སྒྲུབ་ཤིང་། དེར་ལྷོ་ཁོག་གི་དམག་མི་རྣམས་ལོག་པ་དང་དུས་འཛོམས་པས་དམག་དཔོན་རྣམས་ཞབས་དྲུང་དུ་འབུལ་བ་རྒྱ་ཆེན་པོ་བཅས་མཇལ་དུ་བྱུང་སྐབས། དེ་ཁའི་དམག་དཔོན་ཞིག་ན་རེ། སྔོན་ཆོས་རྒྱལ་འཕགས་པའི་རྒྱའི་མི་འགྱུར་ཆེན་མོ་གཅོད་པར་མཛད་པ་ཕུལ་དུ་ཕྱིན་པའི་རྣམ་ཐར་དུ་སྣང་ཡང་། ད་ལོ་རྗེ་ཉིད་ཀྱི་བཀའ་དྲིན་ལས་ངེད་ལྷོ་རོང་གི་དམག་མི་རྣམས་རང་གནས་སུ་བདེ་བར་ལོག་ཆོག་པ་འདི་དུས་ཀྱི་དབང་གིས་སྔོན་གྱི་དེ་ལས་ཀྱང་ངོ་མཚར་ཞིང་བཀའ་དྲིན་ཆེ་བ་བྱུང་ངོ་། །ཞེས་ལེགས་སོའི་བསྟོད་སྐུར་འབུལ་བ་ཡང་ཐོས་སོ། །དེ་ནས་ན་རིང་དགོན་པ་དང་། རིན་ཆེན་གླིང་སོགས་སུ་ཕེབས་ལྷོག་པ་ན་རིང་དང་བཅས་པའི་སྐྱེ་བོ་རྣམས་ཀྱིས་ཞབས་ཏོག་ཕུལ་ཕྱིན་པ་སྒྲུབ་ཅིང་དེར་ཡོད་རྣམས་ལ་ཁྲོམ་དབང་ཞིག་ཀྱང་གནང་སྟེ་སོ་སོའི་བསམ་པ་དང་མཐུན་པའི་ཆོས་ཀྱི་ཆར་ཆེན་པོ་འབེབས་བཞིན་པར་ཕེབས་པའི་ངང་ནས། ཟླ་བ་དེ་ཉིད་ཀྱི་དམར་ཆ་རྒྱལ་བ་གཉིས་པའི་ཉིན་དཔལ་ས་སྐྱ་ནས་ཐུགས་སྲས་འཇམ་པའི་དབྱངས་ངག་དབང་བསོད་ནམས་དབང་ཕྱུག་ཞབས་འབྲིང་ཆབ་འབངས་ཀྱི་རྟ་པའི་ཚོགས་དང་བཅས་ཕེབས་བསུར་ལྷ་ཚོ་ནེ་ཁར་ཕེབས་པས་བཞུགས་གྲལ་གྱི་དགའ་སྟོན་རྒྱ་ཆེན་པོའི་ལྗགས་བཀོད་ཀྱང་མཛད་འདུག་ཅིང་། རྗེ་ཉིད་དང་མཇལ་མ་ཐག་ཤིན་ཏུ་དགེས་པའི་བཀའ་སྩལ་ཀྱང་མང་པོ་ཞིག་དང་བཅས་ཐུགས་ཡིད་གཅིག་འདྲེས་སུ་གྱུར་ནས་གསོལ་རྩིས་དང་གསོལ་ཇ་བཞི་ཙམ་གྱི་བར་བཞུགས་གྲལ་ཀྱང་དེ་ཁར་གནང་། དེ་ནས་ཆིབས་ཐོག་ཁྱོན་ནས་ཧ་ཅང་མི་རིང་བ་ཞིག་ན་ཆོས་སྐྱོང་འཆམ་མགོན་བྱིན་རླབས་ཅན་རྣམས་ཀྱི་བསུ་བ་དང་། ཆོས་སྡེ་ཆེན་པོའི་ཕེབས་བསུ་སེར་འཕྲེང་གཟབ་མ་བཅས་རང་གི་བསྟི་གནས་དམ་པ་བཞི་ཐོག་བླ་བྲང་དུ་ལེགས་པར་ཕེབས་ཏེ་ལྷ་མི་ཀུན་དགའ་བར་བྱེད་པའི་དགའ་སྟོན་གྱི་རྒྱལ་མཚན་སྤེལ་བར་མཛད་པ་ཡིན་ནོ། །དེ་ནས་ཆོས་སྡེ་ལྷོ་བྱང་དུ་འབྲས་འཇམ། མང་ཇ་འགྱེད་བཅས་སོགས་ཕེབས་སྟོན་རྒྱ་ཆེ་བར་སྩལ། དེ་གོང་ལྷོ་རོང་དུ་བཞུགས་སྐབས་ཞིག་ཉིད་ཀྱི་མཚན་ལམ་དུ་ལྷ་ཁང་ཆེན་མོའི་ཤར་ལྷོའི་མཚམས་འདི་འཇིག་ལ་ཁད་པ་སོགས་མཚན་ལྟས་ཅུང་མི་ལེགས་པ་འགའ་བྱུང་ནས། མཁན་རིན་པོ་ཆེ་ཉིད་རང་དུ་སྐུ་རིམ་གང་དག་མཛད་དགོས་ལུགས་སོགས་བསླབ་སྟོན་རྒྱ་ཆེར་ཕེབས་འདུག་ཀྱང་། དུས་ཀྱི་ཉི་མ་ནུབ་རིར་ཉེ་བའི་དབང་གི་མཁས་པའི་དབང་པོ་དེ་ཉིད་ཟླ་བ་དེའི་ཉེར་གསུམ་ལ་དག་པའི་ཞིང་དུ་གཤེགས་པ་ན་བདག་ཉིད་ཆེན་པོ་འདིས་ཐུགས་བརྩེ་བ་ཆེན་པོས་ནམ་ཡང་མ་དོར་བའི་མང་ཇ་འགྱེད་བཅས་ཤིན་ཏུ་བཟང་བ་དང་། ཐུགས་དམ་སྐྱབས་འཇུག་བསྔོ་བ་སྨོན་ལམ་སོགས་བཀའ་དྲིན་ཤིན་ཏུ་ཆེ་བ་གནང་། ལོ་དེའི་སྟོན་འཇུག་ལ་རིགས་སྲས་འཇམ་པའི་དབྱངས་ལྕམ་སྲིང་གི་གཙོ་མཛད། གདན་སའི་བླ་མ་སློབ་དཔོན། རྒྱལ་རྩེ་ཞབས་དྲུང་རིན་པོ་ཆེ་བླ་མའི་དྲུང་ཁུ་དབོན། ངམ་རིང་མཁན་རིན་པོ་ཆེ་ཀླུ་གྲུབ་དར་རྒྱས། ངོར་མཁན་རིན་པོ་ཆེ་བསོད་ནམས་རྒྱ་མཚོ། ཡར་ལུང་བཀྲ་ཤིས་རྩེ་ནས་ཆོས་ཀྱི་རྗེ་བཀའ་འགྱུར་བ་ཆེན་པོ་མགོན་པོ་བསོད་ནམས་མཆོག་ལྡན་ལ་སོགས་པ་ཆོས་ཉན་པ་བརྒྱ་ཕྲག་ཏུ་ལོང་པ་ལ། ཇོ་བོ་ཨ་ཏི་ཤ་ནས་བརྒྱུད་པའི་ཚེ་སྦྱིན་སྒྲོལ་མ་དཀར་མོའི་ཐུན་མོང་དང་ཐུན་མོང་མ་ཡིན་པའི་རྗེས་གནང་སྔོན་དུ་འགྲོ་བའི་སྒོ་ནས། དེའི་ཟུང་འཇུག་གི་ཁྲིད་ཉམས་ཁྲིད་དུ་སྩལ་ཏེ། ལུང་གི་སྐོར་ལ། སྒྲོལ་མའི་ཆོས་སྐོར་བླ་མ་གོང་མའི་ཕྱོགས་གཅིག་ཏུ་བསྒྲིགས་པའི་གླེགས་བམ་གྱི་ལུང་སོགས་དམ་པ་འདི་ཉིད་རང་གིས་མཛད་པའི་འདི་སྐོར་གྱི་ཡིག་ཆ་མང་པོའི་ལུང་དང་བཅས་པ་སྩལ་ཤིང་། དེ་ནས་རྣལ་འབྱོར་དབང་ཕྱུག་བིརྺ་པས་བཀྲལ་བའི་གཤེད་དམར་ལྷ་ལྔའི་བྱིན་རླབས་སྔོན་དུ་འགྲོ་བའི་སྤྲོས་མེད་ཀྱི་ཁྲིད་ཉམས་ཁྲིད་དུ་ཤིན་ཏུ་སྨིན་པར་གནང་བའི་རྒྱབ་ཆོས་སུ། བིརྺ་པའི་རྒྱ་གཞུང་ཡོངས་རྫོགས། གློ་ལོ་ཙཱ་བའི་སྤྲོས་མེད་སྟོང་མཐུན། རྡོ་རྗེ་འཆང་གི་སྤྲོས་མེད་མཛེས་རྒྱན་སོགས་འདིའི་ཡིག་ཆ་མང་བ། རྗེ་ཀླུ་གྲུབ་རྒྱ་མཚོའི་ཆོས་འབྱུང་སྤྲོས་མེད་བྱིན་རླབས་ཁྲིད་ཡིག རྒྱུན་གྱི་ཉམས་ལེན་སོགས་ཡིག་སྐོར་ཆ་ཚང་བ། རྗེ་མཁྱེན་བརྩེ་བའི་ཁྲིད་ཡིག ས་ལོ་འཇམ་པའི་རྡོ་རྗེ། སྔགས་འཆང་ཆེན་པོ། རྗེ་རང་ཉིད་རྣམས་ཀྱིས་མཛད་པའི་གཤེད་དམར་གྱི་སྒྲུབ་ཐབས་ཁྲིད་ཡིག་བསྐྱེད་རིམ་རྣམ་བཤད་སོགས་འདི་སྐོར་གྱི་ཡིག་ཆ་བསམ་གྱིས་མི་ཁྱབ་པའི་ལུང་རྣམས་ལྷུག་པར་སྩལ་ཏེ། དེ་དུས་རྗེའི་གསུང་ལས། གཤིན་རྗེ་གཤེད་སྐོར་གྱི་ཆོས་ཚུལ་སྤྱིར་དར་ཚུལ་དང་། བྱེ་བྲག་བོད་དུ་དར་ཚུལ་ཤིན་ཏུ་རྒྱས་པ་ཞིག་གསུང་བྱུང་ནའང་འདིར་ཡི་གེའི་ཚེགས་སྐྱུང་ཕྱིར་མ་སྤྲོས་ཤིང་། རྒྱས་པ་ནི་དམ་པ་འདི་ཉིད་ཀྱིས་མཛད་པའི་གཤིན་རྗེ་གཤེད་ཀྱི་ཆོས་བྱུང་འཇམ་དཔལ་ཆོས་ཀུན་གསལ་བའི་ཉིན་བྱེད་ལས་རྟོགས་པར་བྱའོ། །དེ་ནས་ཇོ་བོ་བཀའ་གདམས་པ་ནས་བརྒྱུད་པའི་བློ་སྦྱོང་གི་སྐོར་སོགས་ཤིན་ཏུ་རྒྱས་ཤིང་མཐའ་ཆོད་པ་སྐུ་ཚེ་ཧྲིལ་པོ་བློ་སྦྱོང་ཁོ་ན་ལ་སྦྱངས་པ་ལྟ་བུའི་ལེགས་བཤད་ཀྱི་ཚོགས་ཅི་ཡང་ཞིག་སྩོལ་བར་མཛད་དེ། དེ་དུས་ཀྱི་ཆོས་ཉན་པ་ཐམས་ཅད་དད་པ་དང་ངེས་འབྱུང་དང་བྱང་ཆུབ་སེམས་ཀྱི་དགེ་བློ་གོང་འཕེལ་དུ་གྱུར་ཏེ། བཀའ་གདམས་ཆོས་ཀྱི་བང་མཛོད་ལ་དང་འདོད་ཀྱི་དད་པ་ཕྱོགས་མེད་དུ་རྒྱས་ཤིང་། ལེགས་བྱས་ཀྱི་འབྲས་བུ་བགྲང་བ་ལས་འདས་པ་ཞིག་བསྐྲུན་པར་མཛད་པ་ཡིན་ནོ། །དེར་རྗེས་སྔར་གྱི་ཆོས་ཉན་པ་རྣམས་ཀྱི་སྟེང་དུ་གོང་གི་རྣམ་ཐར་རྩོམ་པ་པོ་ཁྲོ་ཕུ་ནས་མཁས་པའི་དབང་པོ་དུས་འཁོར་ཞབས་གཉིས་པ་དཔལ་རྒྱས་དབང་པོའི་ཞབས་དང་། རས་པ་ཞི་བ་འོད་ཀྱི་སྤྲུལ་སྐུ་བྱང་ཆུབ་གླིང་བླ་མ། ཁ་བ་ལྷས་ཀྱི་བླ་མ་གཞན་ཕན་འོད་ཟེར་བ་སོགས་ལ། དམ་པ་སངས་རྒྱས་ནས་བརྒྱུད་པའི་ཞི་བྱེད་ཀྱི་ཆོས་སྐོར་ཆ་ཚང་བ་ཞིག་དང་། ཁ་ཆེ་པཎ་ཆེན་ནས་བརྒྱུད་པའི་འཇམ་དབྱངས་དཀར་པོའི་ཆོས་སྐོར་ཡོངས་རྫོགས། ཞལ་བཞི་པའི་རྗེས་གནང་གི་རིགས་མི་འདྲ་བ་དུ་མ། ལྷ་མོ་དུད་གསོལ་མའི་རྗེས་གནང་ཐུན་མོང་དང་ཐུན་མོང་མ་ཡིན་པ། དེའི་མན་ངག་བེའུ་བུམ་ཡོངས་རྫོགས་ཀྱི་ལུང་རྣམས་དང་། རྗེ་གྲོལ་མཆོག་ནས་བརྒྱུད་པའི་ཁྲིད་བརྒྱ། དེ་དང་འབྲེལ་བའི་ཡིག་སྐོར་མཐའ་དག་གི་ལུང་རྣམས་སྩལ་ཞིང་། ཁྲིད་བརྒྱ་གནང་དུས་ཞེན་པ་བཞི་བྲལ་དང་སུམ་པ་ལོ་ཙཱ་བའི་སྙན་བརྒྱུད། སྐྱིད་སྡུག་ལམ་ཁྱེར་རྣམས་ཉམས་ཁྲིད་ཀྱི་ཚུལ་དུ་སྨིན་པར་གནང་ནས། དེར་ཚོགས་ཐམས་ཅད་ཟབ་རྒྱས་ཀྱི་ཆོས་ཚུལ་མཐའ་དག་ལ་བློ་གྲོས་ཀྱི་མིག་བུ་གསལ་བར་མཛད་པ་ཡིན་ནོ། །དོན་དེ་དག་ལ་འདི་སྐད། འགྲོ་ཀུན་ལེགས་བྱས་དགེ་ལེགས་འོད་སྟོང་ཅན། །ལས་དབང་ལོག་སྤྱོད་སྒྲ་གཅན་གྱིས་སྒྲིབ་པས། །ལུས་ཅན་མུན་པར་བཞུགས་ལ་མི་བཟོད་པའི། །ཤུགས་དྲག་སྙིང་རྗེའི་རྒྱ་མཚོ་གྱེན་དུ་འཕྱུར། ༡ །དེ་ཚེ་སྙིང་སྟོབས་ཕྲག་པར་འགྲོ་བ་ཡིས། །ཕན་བདེའི་འཁུར་ཆེན་ལེན་བཟོད་ཁྱོད་ཐུགས་མཁར། །ལྷག་བསམ་ཟླ་བ་སྟོང་ཕྲག་ཤར་བ་ལས། །མཛད་བཟང་འོད་དཀར་ཕུང་པོས་ས་ཆེན་བཀངས། ༢ །གང་གིས་ཐུགས་རྗེ་བདུད་བརྩིའི་སྨན་སྦྱོར་གྱིས། །ལྷོ་བོད་ཡིད་ཅན་ཉེར་འཚེ་ལས་སྐྱབས་པའི། །མི་ཕྱེད་དད་པ་ཆེན་པོའི་གསོལ་འདེབས་དང་། །བསྔགས་བརྗོད་ལྷ་ཡིས་རྔ་ཆེན་སྲིད་རྩེ་བརྒལ། ༣ །ལྷ་ལྡན་ས་ལ་གནས་པའི་ཚངས་པ་ཆེ། །དཔུང་ཚོགས་ཡན་ལག་སྣ་བཞི་བསོད་ནམས་ཀྱིས། །ཆོས་སྲིད་རྣམས་པར་འཕེལ་བའི་མཆོད་སྤྲིན་གྱིས། །ནམ་མཁའི་ཁྱོན་ཡང་འགོག་པ་ལྟ་བུར་བྱས། ༤ །དེ་ལྟར་འགྲོ་ཀུན་བདེ་བའི་སར་བཀོད་ནས། །རང་གི་བསྟི་གནས་བྷོ་ཊའི་རྡོ་རྗེ་གདན། །གང་དེར་འདུས་པའི་ཚོགས་ལ་ཚེ་སྦྱིན་མའི། །ཟབ་རྒྱས་ཆོས་ཀྱི་བདུད་རྩི་ཅི་ཡང་སྤེལ། ༥ །གཞན་ཡང་དཔལ་ལྡན་གཤེན་རྗེ་དམར་པོ་ཡིས། །ཟབ་ཆོས་སྙིང་པོ་སྤྲོས་པ་མེད་པའི་ཁྲིད། །བྱིན་རླབས་དང་བཅས་དེ་དང་འབྲེལ་བ་ཡིས། །ཆོས་ཚུལ་རྒྱ་མཚོས་འགྲོ་བློའི་བུམ་པ་བཀང་། ༦ །བྱང་སེམས་བདག་པོ་དཔལ་ལྡན་ཨ་ཏི་ཤ། །བརྒྱུད་པར་བཅས་ལས་འོང་བའི་བཀའ་གདམས་གྱི། །ཆོས་སྒོ་བརྒྱ་ཕྲག་དུས་གཅིག་ལ་ཕྱེ་སྟེ། །ཀུན་ཀྱང་རྒྱལ་སྲས་སྤྱོད་པ་གོང་འཕེལ་མཛད། ༧ །ནག་པོ་སྤྱོད་པ་གཟུགས་གཞན་བཟློག་པའི་གར། །གྲོལ་མཆོག་ཞབས་ཀྱིས་སྤེལ་བའི་ཁྲིད་བརྒྱ་དང་། །དུད་གསོལ་ལྷ་མོའི་རྗེས་གནང་རྣམ་པ་གཉིས། །དེ་ཡི་མན་ངག་བེའུ་བུམ་ལུང་དང་བཅས། ༨ །གཞན་ཡང་བསྟན་པའི་བདག་པོ་ས་སྐྱ་པའི། བཀའ་སྲུང་ཙ་ཏུརྨུ་ཁའི་ཆོས་སྐོར་འགའ། །དམ་པ་སངས་རྒྱས་ཐུགས་བཅུད་ཞི་བྱེད་ཀྱི། །ཆོས་ཚུལ་རྒྱ་མཚོས་དོན་གཉེར་རེ་བ་བཀངས། ༩ །ཅི་མཛད་བསྟན་དང་འགྲོ་བའི་དྲི་མ་ཀུན། །བཀྲུ་མཛད་རྒྱལ་བའི་སྲས་ཀྱི་སྤྱོད་ཚུལ་གང་། །རྫོགས་སངས་རྒྱས་བློས་ས་བོན་མཐུ་རྟས་པའི། །ཚད་མ་ལེགས་པས་དཔྱོད་ལྡན་སུ་མི་དད། ༡༠ །དེ་ནས་རྣམ་འཕྱང་ཞེས་པ་ས་ཕོ་ཁྱི་ལོ་རྗེ་ཉིད་དགུང་གི་བགྲང་གཞི་བཅུ་ཕྲག་དྲུག་དང་ཉག་མ་གཉིས་སུ་ཕེབས་པ་ན། བསྟན་པའི་རྩ་བ་ཆོས་སྡེ་ལྷོ་བྱང་འདི་ཉིད་མི་ཉམས་ཤིང་འཕེལ་རྒྱས་ལ་དགོངས་རྒྱལ་ཟླའི་དཀར་ཕྱོགས་དགའ་བ་གསུམ་པའི་ཚེས་ལ་ལུང་རྟོགས་ཀྱིས་བསྡུས་པའི་ཆོས་ཚུལ་རྒྱ་མཚོ་ལྟ་བུ་ལ་གཞན་དྲིང་མི་འཇོག་པ་དགེ་བའི་བཤེས་གཉེན་ཆེན་པོ་བསོད་ནམས་བཀྲ་ཤིས་མཁན་པོའི་འོས་འགབས་སུ་ཤར་སྟེ། གཡག་རོང་རྣམ་གཉིས་ཀྱི་གདན་ས་མཛད་བཞིན་པའི་ངང་ནས་ཐུབ་བསྟན་ལྷ་ཆེན་གྱི་ཆོས་ཀྱི་ཁྲི་ག་ལ་བ་དེར་འདོན་པ་མཛད་དེ། དམ་པ་འདི་ཉིད་གཙོ་བོར་གྱུར་པའི་འདུས་ཚོགས་དང་བཅས་པའི་ཤིས་བརྗོད་མེ་ཏོག་གི་འཕྲིང་བ་ཅི་ཡང་ཞིག་སྤེལ་བར་མཛད་དོ། །སྨྲས་པ། བསོད་ནམས་ལུང་རྟོགས་ཆ་ཤས་རྫོགས་པའི་ཟླ། །བཀྲ་ཤིས་འོད་དཀར་བྱེ་བ་འཛག་པ་ཅན། །གང་གིས་བཀའ་སྩལ་རྡོ་རྗེ་ཤིང་རྟ་ཡིས། །ཐུབ་བསྟན་ཀུ་མུད་དཀར་པོའི་ཚུལ་དུ་གྲངས། །དེ་ཚེ་དམ་པའི་མགོན་དང་འདུས་ཚོགས་ཀྱིས། །ཤིས་བརྗོད་གླུ་དང་མེ་ཏོག་གསིལ་མ་ཕབ། །བློ་གསལ་པད་མཚོ་འདུས་པའི་ཚོགས་ནང་དུ། །ཉིན་བྱེད་ཕོ་ཉ་དང་པོ་ཤར་རིར་ཚེས། །ཉིན་དེའི་ཕྱི་དྲོའི་ཆ་ལ་ཆོས་ཁྲི་ཆེན་པོར་ཕེབས་ཏེ། གདན་ས་ཆེན་པོ་གཙོ་བོར་གྱུར་པའི་སྐྱ་སེར་བགྲང་བ་ལས་འདས་པ་ལ་ཚེ་དཔག་མེད་གྲུབ་རྒྱལ་མའི་དབང་དང་། རི་ཁྲོད་མའི་རྗེས་གནང་ཞིག་ཀྱང་སྩལ། དེ་དུས་དགུན་གྲང་བའི་སྐབས་ཡིན་ཀྱང་དབང་མོ་ཆེ་གནང་བའི་ཉིན་ནས་བཟུང་དཔྱིད་གསོས་ལྟར་ས་གཞི་རི་རླུང་ཐམས་ཅད་དྲོད་ཀྱིས་ཁྱབ་པ་བྱུང་བ་དང་། ལྷག་པར་དེ་སྐབས་གདན་ས་འདིར་ནད་རིགས་ཕྲན་བུ་ཡོད་པ་ཡང་རང་ཞི་ལ་སོང་བས་བྱིན་རླབས་ཀྱི་རྟགས་མཚན་ངོ་མཚར་ཅན་བསྟན་ཏེ་སྐྱེད་དགུ་ཐམས་ཅད་ཕན་བདེའི་དཔལ་ལ་སྤྱོད་པར་མཛད་ཅིང་། དེ་མཚམས་སྔ་སོར་ཕག་རིར་དབྱིངས་ས་ཕྱག་མཛོད་ནས་དབུས་སུ་ཕེབས་གསོལ་སྙན་གསན་དབབ་པ་ལྟར། རྩེ་ཆེན་གྲོང་སྟོད་པ་དཔོན་གཡོག་བཅས་སྤྱན་འདྲེན་གྱི་མི་སྣ་ཞབས་དྲུང་དུ་འབྱོར་ཏེ། ལྷ་སར་ལོ་གསར་གྱི་ཐོག་ཏུ་ཕེབས་དགོས་ཚུལ་གྱི་སྙན་འབུལ་བྱུང་བ་བཞིན་དམར་ཕྱོགས་དགའ་བ་དང་པོ་ལ་དཔོན་སློབ་རགས་བསྡུས་བརྒྱ་སྐོར་ཞིག་ཆིབས་ཀྱི་ཁ་ལོ་བསྒྱུར་བ་མཛད་དེ། དགོན་པ་རྒྱས། དར་ལུང་གཉེན་གྱི་ཕོ་བྲང་སོགས་བརྒྱུད་དེ་རྐང་བཞིར་ཕེབས་པ་ན། གཞིས་ཁ་ཆེན་པོ་བསམ་འགྲུབ་རྩེ་ནས་ས་དབང་ནོར་བུའི་དྲུང་གི་ཞབས་ཏོག་དང་འབུལ་ནོད་རྒྱ་ཆེན་པོ་སྒྲུབ་ཅིང་། དེ་དུས་རྗེ་འདིས་བཀའ་གནང་ནས་ཆུ་མིག་བླ་བྲང་འདི་ས་སྐྱ་པའི་རྗེ་བཙུན་གོང་མ་དུ་མས་བཞུགས་གནས་ཆོས་ཀྱང་དར་ས་ཞིག་ཡིན་པ་ལ། ད་ལྟ་ཕལ་ཆེར་ཞིག་རལ་དུ་སོང་འདུག་པས་ལྷ་ཁང་འདི་རྣམས་ལ་ཞིག་གསོས་མཛད་ན་སྐུ་བསོད་དང་སེམས་ཅན་གྱི་བདེ་སྐྱིད་ལ་ཕན་ངེས་འབྱུང་བས་དེ་བཞིན་གྱི་ཞལ་བཀོད་གནང་དགོས་ཚུལ་ཕེབས་སོང་བ་ལྟར་སྡེ་པ་ནས་ཀྱང་བཀའ་བཞིན་སྒྲུབ་སྟེ་གནས་དེར་ལྷ་ཁང་མགོན་ཁང་སོགས་ཉམས་གསོས་ཞབས་ཏོག་ཕུལ་དུ་ཕྱིན་པ་མཛད་ནས་གཟུངས་བཞུགས། རབ་གནས་སོགས་ལ་ལས་ཆེན་དཔོན་སློབ་འཇམ་དབྱངས་རྒྱལ་མཚན་རྫོང་ལྟར་གནང་བ་བཞིན་གཟུངས་འབུལ་ཕྱག་ནས་སོགས་ཚུལ་བཞིན་མཛད་པས་འགྲོ་བ་ཀུན་གྱི་བསོད་ནམས་ཀྱི་ཞིང་དུ་གྱུར་པ་འདི་ཡིན་ལ། དེ་ནས་དཔོན་སློབ་རྣམས་ཀྱི་དཔལ་རྣམ་ཀླུ་སྡིང་། ནོར་གླིང་། འབྲེང་རྩེ་སོགས་རིམ་པར་བརྒྱུད་དེ་རྒྱལ་རྩེར་ཕེབས་ཉེ་བ་ན། དཔལ་འཁོར་ཆོས་སྡེའི་གྲྭ་ཚང་སོ་སོའི་བླ་མ་སློབ་དཔོན་ལས་ཚན་ཐ་དད་དང་བཅས་པའི་ཆིབས་བསུ་གཟབ་རྒྱས་འབྱོར། རྩེ་ཆེན་གྱི་ཐ་མཚམས་སུ་ཆོས་སྡེ་ནས་གཟིམ་གུར་དང་བཞུགས་གདན་གྱི་བཀོད་པ་ཟབ་གཤོམས་མཛད་འདུག་པས་ཆིབས་བཤོལ་དབེན་ཙམ་གནང་སྐབས་རྩེ་ཆེན་གྱི་གྲྭ་ཚང་སོ་སོ་དང་། དེ་ཕྱོགས་ཀྱི་མི་སྡེ་དྲག་ཞན་ཀུན་གྱིས་ཟང་ཟིང་གི་འབུལ་ནོད་བསམ་གྱིས་མི་ཁྱབ་པ་དང་། དཀར་སྤྲོ་སོགས་མཆོད་པའི་བྱེ་བྲག་ཀྱང་རྒྱ་ཆེན་པོར་སྐྱིལ་བས་བདག་ཉིད་ཆེན་པོའི་སྤྱན་ལམ་དུ་འབུལ་བ་མ་ཐོབ་དོགས་པ་ལྟ་བུའི་འབུལ་ཐུབ་པ་ལ་སྤྲོ་བ་དང་བཅས་ཤིན་ཏུ་རྒྱ་ཆེ་བ་བྱུང་ཞིང་། དེ་དག་སོ་སོར་ཡང་རང་རང་གི་བསམ་པ་ལྟར་ཆོས་ཀྱི་འབྲེལ་པ་དང་ལུགས་གཉིས་ཀྱི་བཀའ་མཆིད་གནང་སྐྱེས་བཟང་པོ་སོགས་སྩལ་ཏེ་ཀུན་ཀྱང་དགའ་མགུ་ཡིད་རང་བའི་རྗེ་ཉིད་ལ་མི་ཕྱེད་པའི་དད་པ་བླ་ལྷག་ཏུ་འཕེལ་བར་མཛད་ཅིང་། དེ་ནས་ཆིབས་ཐོག་ཁེལ་བའི་དཔལ་འཁོར་ཆོས་སྡེ་ནས་སེར་འཕྲེང་གི་བཀོད་པ་སོགས་མཆོད་པའི་བྱེ་བྲག་ཀུན་བཟང་རྣམ་འཕྲུལ་ལ་འགྲན་པ་དང་ལྷན་ཅིག་གུར་པ་གྲྭ་ཚང་ཆེན་མོར་ཕེབས། དེ་ཁར་ལྕགས་མལ་ཞིག་གདན་ཆགས་པའི་རིང་ལ། གྲྭ་ཚང་སོ་སོའི་བླ་མ་ལས་ཚན་གྲྭ་མང་སྡེ་དཔོན་མི་སེར་དང་བཅས་པས་ཟང་ཟིང་གི་འབུལ་ནོད་བགྲང་བ་ལས་འདས་པ་དང་། བསྙེན་བཀུར་ཞབས་ཏོག་ཅི་ཡང་ཞིག་སྒྲུབ་ཅིང་། བདག་ཉིད་ཆེན་པོས་ཀྱང་ཆོས་སྡེ་སྤྱི་དང་གྲྭ་ཚང་སོ་སོར་མང་ཇ་བསྔོ་རྟེན་སྤྱི་འགྱེད་གྱ་ནོམས་པའི་གནང་སྐྱེས་དང་། སོ་སོའི་བསམ་པ་དང་མཐུན་པའི་གསུང་ཆོས་ཀྱི་རིམ་པ་ཡང་མཐའ་ཡས་པ་ཞིག་སྩལ་ཏེ། དེར་འདུས་ཐམས་ཅད་བདག་ཉིད་ཆེན་པོ་ལ་སངས་རྒྱས་དངོས་ཀྱི་འདུ་ཤེས་ཀྱི་དད་གུས་གོང་འཕེལ་དུ་གྱུར་པ་ཡིན་ནོ། །དེར་བཞུགས་ཐོག་སྣ་དཀར་རྩེ་ནས་མི་དབང་ཆེན་པོའི་ཕེབས་གསོལ་དགོས་ཚུལ་གྱི་སྙན་འབུལ་བྱུང་བ་བཞིན་ཞལ་བཞེས་ཀྱང་མཛད། དེ་ནས་རིམ་གྱིས་འོམ་ཐང་དུ་ཕེབས། དེ་ནུབ་ཁ་བ་ཆེན་པོ་འབབ་ལ་ཉེ་བ་ན། རྗེ་ཉིད་ཀྱིས་གནོད་སྦྱིན་གང་བ་བཟང་པོར་གསུང་གཏོར་རྒྱས་པ་ཞིག་གནང་ཞིང་བཀའ་བསྒོ་མཛད་ནས་མཆོད་གཡོག་པར་སྟེང་དུ་སོང་ལ་རྐང་གླིང་བུས་ཤིག་ཅེས་བཀའ་སྩལ་གནང་བ་བཞིན་གྲུབ་མཚམས། དེ་མ་ཁད་ལྷ་ལམ་གྱི་རང་ཞལ་གསར་དུ་ཚེས་པ་ལྟ་བུ་བྱུང་ལ། དེ་ནས་ཁ་རོ་ལ་བརྒྱུད་ཡར་འབྲོག་སྣ་དཀར་རྩེར་ཕེབས་པའི་ཚེ། སྡེ་བདག་ཆེན་པོ་ནས་ཆིབས་བསུ་རྒྱ་ཆེན་པོ་དང་། དེ་སྐོར་གྱི་དགོན་པ་སོ་སོའི་སེར་འཕྲེང་དང་བཅས་ཕོ་བྲང་གི་རྩེར་སྤྱན་དྲངས་ཏེ་གནས་དེར་ཞག་གསུམ་གདན་ཆགས་པའི་རིང་ལ་དབང་རྗེས་གནང་ལུང་མན་ངག་སོགས་ཆོས་ཀྱི་ཆར་ཆེན་པོ་ཕབ་སྟེ་དེར་གནས་ཐམས་ཅད་དགའ་མགུ་ཡིད་རང་བ་དང་བཅས་སྡེ་བདག་ཆེན་པོ་ཡང་མི་ཕྱེད་པའི་དད་པ་ཐོབ་སྟེ་རྙེད་བཀུར་ཞབས་ཏོག་འབུལ་ནོད་ལྷའི་དཔལ་འབྱོར་ལ་འགྲན་ནུས་པ་ལྟ་བུས་མཆོད་ཅིང་། རྒྱང་རིང་པོའི་བར་དུ་ཕེབས་སྐྱེལ་མཛད་པ་སོགས་སྲིད་ཞུ་ཅི་ཡང་ཞིག་དང་བཅས། སླར་ཡང་འདི་ཕྱོགས་སུ་ཕེབས་དགོས་པའི་སྙན་འབུལ་གསལ་འདེབས་ཞུས་ཤིང་། དེ་ནས་དཔལ་སྡེ། གམ་པ། འཇིག་སྐྱོབ་སོགས་སུ་ཕེབས་རྙེད་བཀུར་འབུལ་ནོད་རྒྱ་ཆེ་བ་དང་། དེར་གནས་རྣམས་ཀྱང་ཡིད་ཚིམ་པར་མཛད། དེའི་ནང་པར་བར་ཚིགས་སུ་ཆིབས་བཤོལ་གནང་སྐབས། སྐྱིད་ཚལ་ཕྱོགས་ཀྱི་བླ་མ་སློབ་དཔོན་དགོན་པའི་གྲྭ་རིགས་ཡོན་བདག་དང་བཅས་པ་ཐམས་ཅད་འཛོམས་ནས་རྗེ་དཔོན་སློབ་རྣམས་ལ་ཞབས་ཏོག་དང་། ཟང་ཟིང་གི་འབུལ་བ་དཔག་ཏུ་མེད་པ་སྒྲུབ་ཅིང་། བདག་ཉིད་ཆེན་པོས་ཀྱང་གྲྭ་ཚང་སྤྱི་དང་སྒེར་གྱི་འདོད་ཆོས་གསོལ་བ་བཏབ་པ་སོ་སོའི་བསམ་པ་དང་མཐུན་པ་གནང་ཞིང་། གྲྭ་ཚང་སོ་སོར་ཡང་མང་ཇ་བསྔོ་རྟེན་ཟང་ཟིང་གི་གནང་སྐྱེས་སོགས་ལུགས་གཉིས་ཀྱི་བཀའ་དྲིན་ཆེན་པོ་སྩལ་བས་ཀུན་ཀྱང་གུས་པའི་སོར་བཅུ་སྤྱི་བོར་སྦྱོར་ཞིང་སྙན་གྲགས་ཕྱོགས་ཀུན་ཏུ་གྲགས་པར་གྱུར་ཏོ། །དེ་ནུབ་གམ་པ་བྱང་ཐང་དུ་ཕེབས་པའི་ཚེ་གོང་དཀར་རྡོ་རྗེ་གདན་གྱི་སློབ་དཔོན་པ་རྣམས་དང་གྲྭ་རིགས་ཀྱི་ཚོགས་དུ་མ་དང་བཅས་ཞབས་དྲུང་དུ་འབྱོར་ཏེ་ཞབས་ཏོག་གྱ་ནོམས་པ་སྒྲུབ་ཅིང་། ཡར་ལམ་དགོན་པར་ཕེབས་དགོས་པའི་གསོལ་བཏབ་ནན་ཆགས་སུ་ཞུས། བདག་ཉིད་ཆེན་པོས་ཀྱང་ཞལ་གྱིས་བཞེས། དེ་ནས་ཆུ་ཤུལ་དང་ལྗངས་སུ་ཕེབས་པའི་ཚེ་སྔར་ཡོང་བ་མེད་པའི་བུད་མེད་ཞིག་ལ་ཁོག་ཞུགས་གློ་བུར་དུ་བྱུང་སྟེ། ང་བསམ་ཡས་ནས་བདག་ཉིད་ཆེན་པོ་ཕེབས་བསུ་ལ་ཡོང་པ་ཡིན་པས་སྐུ་དྲུང་དུ་སྨོན་ལམ་ཞིག་འདེབས་པར་ཐོངས་ཞེས་གཟིམ་ཆུང་འགག་ཏུ་ཡུས་ཆེན་པོའི་ཚུལ་གྱིས་སླེབ་བྱུང་བ་བདག་སོགས་སྐུ་འཁོར་བ་རྣམས་ཀྱིས་མ་བཏང་བའི་ངང་ནས་རྗེ་ཉིད་དུ་དེ་ཁའི་གནས་ཚུལ་ཕུལ་བས། ཅི་ཟེར། བསམ་ཡས་སུ་ངེད་འཕྲལ་དུ་ཡོང་རྩིས་ཡོད་པས་ད་ལམ་ཁམས་དུབ་པས་འཕྲད་མི་ཐུབ་ཕེབས་བྱུང་བ་བཞིན་ཕེབས་སྒོ་བསྒྱུར་བས་གནས་དེར་རང་ཡལ་དུ་སོང་། དེ་དགོང་བཀའ་ལས་ཀྱང་ད་ལམ་གྱི་ཁོག་ཞུགས་དེ་སྔོན་ངེད་དབུས་ལ་ཡོང་སྐབས་ཆོམ་རྐུན་པ་ཞིག་གི་དར་འབོག་ཁ་ཤས་བརྐུས་འདུག་པ་ལ་ཆོས་སྐྱོང་གི་འཁོར་དུ་གཏོགས་པ་ཞིག་གིས་མི་དེ་རང་ལ་ཁོག་ཞུགས་བྱས་ནས། དར་འབོག་ལག་ཏུ་སྨིན་པ་ཞིག་བྱུང་བ་དེ་དུས་ཀྱི་ཆོས་སྐྱོང་གི་འཁོར་དེ་ཁ་ད་ལམ་ཀྱང་ཡུས་ཀྱི་ཚུལ་གྱིས་ངེད་འཕྲད་དུ་ཡོང་བ་ཡིན་འདྲ་གསུང་ཞིང་། ཐུགས་དམ་གཏོར་མ་འཕར་ཞིག་ཀྱང་བཀའ་དྲིན་སྩལ། སྙེ་ཐང་དུ་ཕེབས་པའི་ཚེ་ཡང་དགོན་པ་སོ་སོའི་གྲྭ་རིགས་ཀྱི་སེར་འཕྲེང་དང་རྙེད་བཀུར་ཞབས་ཏོག་ཤིན་ཏུ་བཟང་བ་སྒྲུབ་ཅིང་། བདག་ཉིད་ཆེན་པོས་ཀྱང་ཆོས་འབྲེལ་མང་འགྱེད་སོགས་སོ་སོའི་བློ་ཁ་རྫོགས་པར་མཛད། ནང་པར་ཤུན་རྫོང་དུ་ཕེབས་པའི་ཚེ་རྒྱལ་དབང་ཐམས་ཅད་མཁྱེན་པ་མཆོད་ཡོན་ནས་དྲུང་འཁོར་སྐྱ་སེར་རགས་བསྡུས་ཀྱིས་ཆིབས་བསུ་གཟབ་མ་དང་བཅས་སྤྱན་རས་ཏེ་ཆོས་འཁོར་ལྷ་སར་ཕེབས། དེ་འཕྲལ་ཞབས་ཏོག་རྙེད་བཀུར་ཕུན་སུམ་ཚོགས་པ་སྒྲུབ་པར་མཛད། དེ་ནས་ཞག་གཉིས་སོང་བའི་གཟའ་ཚེས་བཟང་པོའི་ཉིན་རྒྱལ་དབང་ཐམས་ཅད་མཁྱེན་པ་དང་། དབྱིངས་ས་ཆེན་པོ་བཅས་པར་མཇལ་འཕྲད་གནང་བའི་ཕན་ཚུན་ཐུགས་སྣང་དག་པའི་གསུང་གླེང་གི་རིམ་པ་རྒྱུན་རིང་པོའི་བར་དུ་མཛད་ཅིང་། དཀར་སྤྲོ་སོགས་བཞུགས་གྲལ་གྱི་དགའ་སྟོན་ཀྱང་གཟབ་གཤོམ་དུ་མཛད། དེ་རྗེས་ཞག་འགའ་ནས་སོག་པོའི་རྒྱལ་པོ་རྣམས་ཀྱང་འབུལ་སྣོད་རྒྱ་ཆེ་བ་དང་བཅས་དམ་པ་འདི་ཉིད་དང་མཇལ་ཏེ་ཞབས་ཏོག་དང་རྙེད་བཀུར་ཅི་ཡང་ཞིག་བྱུང་ཞིང་། དེ་ནས་ཇོ་བོ་རིན་པོ་ཆེ། རང་བྱོན་ལྔ་ལྡན་བཅུ་གཅིག་ཞལ་སོགས་ལྷ་ས་མཐིལ་གྱི་གཙུག་ལག་ཁང་རྣམས་ཀྱི་རྟེན་སོ་སོ་ལ་ཞལ་གསེར་འབུལ་བ་དང་བཅས་སྙན་དར་དཀར་མེ་ཞལ་ཟས་སོགས་མཆོད་པའི་བྱེ་བྲག་ཀུན་ཏུ་བཟང་པོའི་མཆོད་སྤྲིན་ལྟ་བུ་གཤོམས་པར་མཛད་དེ་མཇལ་བར་ཕེབས། རྟེན་སོ་སོའི་དྲུང་དུ་ཡན་ལག་བདུན་པ་སྔོན་དུ་འགྲོ་བའི་ཕྱག་དང་མཆོད་པ་སྨོན་ལམ་རྒྱ་ཆེན་པོ་འདེབས་པར་མཛད་ཅིང་། བཀའ་ལས་ཀྱང་ད་ལམ་ཇོ་བོ་རིན་པོ་ཆེ་མཇལ་སྐབས་ཡིད་སྣང་ཤིན་ཏུ་བདེ་བ་ཞིག་བྱུང་བས་རང་རེ་དཔོན་སློབ་ཀྱི་འདི་ཕྱིའི་དོན་རྣམས་གེགས་མེད་དུ་འགྲུབ་པ་ཞིག་ཡོང་བ་འདུག་གསུངས། དེ་ནས་ཞག་འགའ་སོང་བ་ན། པོ་ཏ་ལའི་གཙུག་ལག་ཁང་གི་རྟེན་རྣམས་དང་། ཁྱད་པར་སྐྱིད་གྲོང་གི་འཕགས་པ་ཝ་ཏི། ཇོ་བོ་ལོ་ཀེ་ཤྭ་ར་སོགས་ལ་སྨོན་ལམ་གང་བཏབ་འགྲུབ་ངེས་པ་ངོ་མཚར་བའི་རྟེན་དེ་དག་གི་དྲུང་དུ་ཡང་ཞལ་གསེར་དང་མཆོད་པའི་བྱེ་བྲག་དཔག་ཏུ་མེད་པ་དང་བཅས་ཡན་ལག་བདུན་པ་ཕྱག་མཆོད་སྔོན་དུ་འགྲོ་བའི་སྒོ་ནས་ཐུགས་བསྐྱེད་སྨོན་ལམ་རྒྱ་ཆེན་པོ་མཛད་ཅིང་། དམ་པ་འདི་ཉིད་ཐུགས་བསྐྱེད་རྨད་དུ་བྱུང་བས་སེམས་ཅན་གྱི་བདེ་སྐྱིད་བསྟན་པ་སྤྱི་བྱེ་བྲག་གི་འཕེལ་རྒྱས་ལ་དགོངས་པའི་བསྔོ་སྨོན་གྱི་ཚིགས་བཅད་བསམ་དོན་ཀུན་འགྲུབ་ཅེས་བྱ་བ་བཀའ་རྩོམ་གནང་སྟེ། ལྷ་སའི་ཇོ་ཤཱཀ་དྲུང་དང་པོ་ཏ་ལའི་རྟེན་རྣམས་ཀྱི་དྲུང་བཅས་པར་དམ་པ་རང་ཉིད་ཀྱི་ཞབས་འབྲིང་པའི་ཚོགས་ཀྱིས་སྨོན་ལམ་འབུམ་ཐེར་ཞིག་དང་། གཞན་ལ་ཡོན་གནང་ནས་སྨོན་ལམ་གྱི་རྒྱུན་འཛུགས་པར་མཛད་དེ་འབུམ་ཐེར་ལྔ་ཙམ་སྒྲུབ་པར་མཛད། དེ་མཚམས་ནས་རྒྱལ་དབང་ཐམས་ཅད་མཁྱེན་པ་དང་། འདྲེན་པ་དམ་པ་འདི་ཉིད་བཞག་བདུན་གྱི་བར་ལ་ཉིན་རེ་བཞིན་མདོ་སྔགས་རིག་གནས་དང་བཅས་པའི་བཀའ་གནས་མཐའ་དག་ལ་དྲི་བ་དྲིས་ལན་གྱི་ཚུལ་གྱིས་སོ་སོ་ནས་ལེགས་བཤད་ཀྱི་རིམ་པ་རྒྱུན་མ་ཆད་པ་འབེལ་གཏམ་དུ་མཛད་པས་སྔོན་དུས་ཀྱི་མཁན་སློབ་ཟུང་ལྟར། ས་གསུམ་གྱི་འདྲེན་པ་མཆོག་གཉིས་ཀའང་སོ་སོ་ནས་དང་འདོད་ཀྱི་ཐུགས་དད་ལྷག་པར་འཕེལ་ཏེ་ཕན་ཚུན་ཐུགས་ཡིད་གཅིག་འདྲེས་ལྟ་བུར་གྱུར་པ་ཡིན་ལ། དེ་ལྟར་ལྷ་སར་ཞག་བཅོ་ལྔ་ཙམ་ཞུགས་པའི་རིང་ལ། རྩེ་གདོང་ནས་བདག་ཆེན་རིན་པོ་ཆེ་འཇམ་པའི་དབྱངས་བསོད་ནམས་ལྷུན་གྲུབ་པ། དྭགས་ལ་སྒོམ་པོའི་སྤྲུལ་སྐུ་རིན་པོ་ཆེ། ཡོངས་འཛིན་རིན་པོ་ཆེ་སྤྲུལ་པའི་སྐུ། རྡོ་རྗེ་བྲག་ནས་སྤྲུལ་སྐུ་རིན་པོ་ཆེ་སོགས་འབྲུག་ཕྱོགས་དང་རྙིང་མའི་སྤྲུལ་སྐུ་དུ་མ་དང་། ནཱ་ལནྡྲེ་ནས་བཅོ་བརྒྱད་དབོན་པོ། གྲྭ་ཐང་མཁན་པོ། རྣམ་རྒྱལ་སེར་ཁང་དཔོན་སློབ་སྐྱེད་ཚལ་བླ་མ། ས་སྐྱ་རབ་འབྱམས་པ་སོགས་ཆོས་སྡེ་དུ་མའི་བླ་མ་སློབ་དཔོན་དུ་མ་དང་། སྣ་དཀར་རྩེ་ནས་སྡེ་བདག་སྐུ་གཞོན་པ་སྐུ་མཆེད་སོགས་སྐྱ་སེར་མང་པོ་ཞལ་མཇལ་བ་དང་གསུང་གི་བདུད་རྩི་གསོལ་བར་ཞབས་དྲུང་དུ་ཕེབས། རྗེ་ཉིད་ཀྱིས་ཀྱང་སོ་སོའི་ཐུགས་དང་བསྟུན་པའི་དབང་ལུང་མན་ངག་རྗེས་གནང་སོགས་གང་ལ་གང་དགོས་ཐོགས་མེད་དུ་སྩལ་བས་སོ་སོ་ནས་མི་ཕྱེད་པའི་དད་པ་ཐོབ་ཏེ་འབུལ་ནོད་ཀྱང་བློས་མི་འཁྱུད་པ་ཕུལ། དེ་སྐབས་ལྷ་ས་སྨོན་ལམ་ཆེན་མོ་དང་སྟབས་འགྲིག་པ་ནས་ཚོགས་ཆེན་མོར་མང་ཇ་འགྱེད་བཅས་རྣམ་གཞག་ཆེ་ཆུང་སོགས་ཤིན་ཏུ་བཟང་བ་དང་། གཞན་ཡང་དབུས་ཕྱོགས་ཀྱི་དགོན་ཆེ་ཕྲ་ཡོད་དོ་ཅོག་ལ་མང་ཇ་འགྱེད་བཅས་རྒྱ་དཔངས་ཆེ་བ་སོ་སོར་སྩལ། དེ་ནས་ནཱ་ལེནྡྲའི་བླ་མ་གྲྭ་རིགས་སྦྱིན་བདག་དང་བཅས་པའི་སྤྱན་འདྲེན་གྱི་ཕོ་ཉ་ཡང་ཡང་བྱུང་བ་དང་། བདག་ཉིད་ཆེན་པོ་ཡང་རོང་སྟོན་ཐམས་ཅད་མཁྱེན་པ་དེ་བསྟན་པ་སྤྱི་སྒེར་ལ་བཀའ་དྲིན་ཆེ་བ་ནས་སྐུ་གདུང་མཇལ་བ་དང་། སྨོན་ལམ་ལེགས་པར་ཕེབས་བཞེད་ཀྱི་ཐུགས་མདུན་རྒྱུན་ཆགས་སུ་ཡོད་པར་བརྟེན། དེ་ཕྱོགས་སུ་ཕེབས་པའི་ཞལ་ལེན་ཙམ་གནང་ཀྱང་། དཔལ་བསམ་ཡས་ལྷུན་གྱིས་གྲུབ་པའི་གཙུག་ལག་ཁང་ནས་ཆོས་སྐྱོང་ཆེན་པོས་ད་ལམ་ཕན་ཡུལ་ཕྱོགས་ལ་ཕེབས་པར་སྐུ་དོག་འཕྲན་བུ་ཡོད་པས། འདི་ཕྱོགས་སུ་འཕྲལ་དུ་ཕེབས་དགོས་ཚུལ་གྱི་སྙན་འབུལ་བྱུང་བར་བརྟེན། མཆོད་ཡོན་དུ་ཡང་དེ་བཞིན་གྱི་བཀའ་སྩལ་གནང་བའི་དེའི་ནང་པར་རྒྱལ་དབང་ཐམས་ཅད་མཁྱེན་པ། ཕྱག་མཛོད་དང་བཅས་པས་ཟང་ཟིང་གི་འབུལ་ནོད་རྣམ་ཐོས་བུའི་འབྱོར་པ་ལ་འགྲན་པ་ལྟ་བུའི་མཆོད་སྤྲིན་དང་། ཕེབས་ལམ་སོགས་སུ་རྫོང་མགོ་སོ་སོ་ནས་མཁོ་དགུའི་ཡོ་བྱད་གྱ་ནོམས་པ་དང་། སླར་ཆོས་གཞིས་འབུར་དོད་ཞིག་ཀྱང་འབུལ་བའི་བཀའ་བཞེས་དང་བཅས་འབུལ་བ་རྒྱ་ཆེན་པོ་མཛད། དེ་ནས་བསམ་ཡས་སུ་ཆིབས་ཀྱི་ཁ་ལོ་ཕྱོགས་ཏེ་མཆོད་ཡོན་ནས་དྲུང་འཁོར་རགས་དུས་སྐྱ་སེར་གྱི་གྲུ་ཁ་བར་ཕེབས་སྐྱེལ་ཞུས། དེར་གནང་སྐྱེས་རྒྱ་ཆེན་པོ་དང་ལུགས་གཉིས་ཀྱི་བཀའ་མཆིད་འཕྲལ་དང་ཡུན་དུ་ཕན་པ་སྩལ་བས་ཁོང་རྣམས་གུས་སྤྲོས་མྱོས་ཏེ་རྗེ་ཉིད་ཀྱི་ཞལ་དཀྱིལ་ལས་གཞན་དུ་ལྟ་བར་མ་མཆིས་སོ། །དོན་དེ་དག་ལ་འདི་སྐད། ཟུར་ཕུད་ལྔ་པའི་མ་དྲོས་ཆུ་གཏེར་ལས། །ཉེ་བར་འོང་བའི་འཁོན་རིགས་འཇམ་པའི་དབྱངས། །བྱང་ཕྱོགས་གངས་རིའི་མགོན་པོ་ས་སྐྱ་པ། །འཇིག་རྟེན་མིག་གཅིག་རིགས་བརྒྱའི་ཅོད་པན་མཆོག ༡ །སྟོབས་ཀྱི་འཁོར་ལོས་སྒྱུར་བ་མི་ཡིས་ལྷ། །བསོད་ནམས་མཚན་ཅན་ས་ཡི་ཚངས་པ་ཆེས། །གསུང་འཕྲིན་གསེར་གྱི་རྔ་སྒྲས་བསྐུལ་བ་ལས། །དབུས་འགྱུར་སྐྱེ་དགུའི་བསོད་ནམས་མགྲོན་དུ་ཆས། ༢ །དེ་ཚེ་ལྗོངས་དེར་གནས་པའི་ལྷ་མི་ཀུན། །རང་ཅག་དཀར་པའི་ལེགས་ལམ་མཐུ་ཆེ་ཞིང་། །རིང་ནས་སྨིན་པའི་དུས་ལས་མ་ཡོལ་བར། །རང་རང་རེ་བ་སྐད་གཅིག་ལ་རྫོགས་པས། ༣ །བསམ་འཕེལ་དབང་གི་རྒྱལ་པོ་ཐོབ་བོ་ཞེས། །མགྲིན་པ་གཅིག་པས་ངག་གིས་ཤིས་བརྗོད་ཅིང་། །མཆོད་སྤྲིན་རྒྱ་མཚོར་འཁྱིལ་དང་ལྷན་ཅིག་པར། །འབུམ་ཕྲག་རྟ་པའི་དཔུང་གིས་རིང་ནས་བསུས། ༤ །དེ་དང་ལྷན་ཅིག་རྒྱལ་དབང་སྲས་བཅས་ཀྱིས། །ནོར་བུའི་བང་མཛོད་འབུམ་གྱི་སྒོ་ཕྱེ་ནས། །ཉི་ཟེར་རྡུལ་དང་མཉམ་པའི་མཆོད་སྤྲིན་དང་། །མཚན་གྱི་རྣམ་གྲངས་མང་པོའི་ཤིས་བརྗོད་ཕུལ། ༥ །སྲིད་པ་གསུམ་ན་འདྲེན་པར་རློམས་ཀུན་གྱིས། །དོ་ཟླ་མེད་པའི་འབྱུང་གནས་སུ་གཟིགས་ནས། །རྒྱལ་པོའི་འབྱོར་པ་ཆེན་པོས་མངོན་མཆོད་པ། །ལེགས་པར་སྲེད་མེད་ཀྱིས་ཀྱང་ཅིས་མི་རྟོགས། ༦ །སྤྲུལ་པའི་ལྷ་མིས་བཞེངས་པའི་ཇོ་བོ་གཉིས། །རང་བྱུང་ལྔ་ལྡན་བཅུ་གཅིག་ཞལ་སོགས་ལ། །ཕྱག་འཚལ་མཆོད་པ་ཞབས་སྐོར་གསལ་སྦྱངས་ཀྱིས། །སྣོད་བཅུད་ཀུན་ལ་ཕན་བདེའི་ཆོ་ག་བརྩམས། ༧ །གང་ཁྱོད་རྒྱལ་བའི་སྲས་ཀྱི་སྤྱོད་པ་ཡིས། །འགྲོ་མང་སྐྱབས་ཀྱི་མཆོག་ཏུ་གྱུར་ཅིག་པའི། །འཁོར་བ་དོང་ནས་དཀྲུག་པའི་ཐབས་མཁས་ཀྱི། །སྨོན་ལམ་མཁའ་མཉམ་འགྲོ་བའི་དོན་དུ་བཏབ། ༨ །མཐོན་པོའི་རིགས་ལས་བྱུང་བའི་སྤྲུལ་པའི་སྐུ། །སྒྲུབ་རྒྱུན་བསྟན་པའི་ཞལ་འཛིན་མངོན་མཐོ་བ། །སྒམ་པོ་པ་སོགས་སྣ་ཆེན་འཛིན་པས་ཀྱང་། །དབང་ལུང་མན་ངག་མང་པོའི་བཀའ་དྲིན་ཞུས། ༩ །དེ་ཚེ་བདུད་རྩིའི་འོད་ཅན་དང་། །ཁྱོད་ཀྱི་གྲགས་པ་མཉམ་དུ་དཀར། །རྒྱལ་བསྟན་འདབ་བརྒྱའི་དགའ་ཚལ་དང་། །བདེ་སྐྱེད་ཀུནྡ་ལྷན་ཅིག་དར། ༡༠ །ཁ་བའི་ལྗོངས་ཀྱི་མཁས་བཙུན་བཟང་ཀུན་གྱིས། །ཁྱོད་ཞབས་སྤྱི་བོར་མཆོད་ལ་ངོ་མཚར་ཅི། །ཞབས་སེན་ཉིན་བྱེད་འབར་བས་མ་འཚིག་པའི། །ཆེ་དགུའི་གཙུག་གི་རལ་པ་དེ་ཡ་མཚན། ༡༡ །དེ་ནུབ་གུང་ཐང་དུ་ཕེབས་པའི་ཚེ་དེ་ཕྱོགས་ཀྱི་དགོན་པའི་གྲྭ་རིགས་མི་སེར་དང་བཅས་པའི་ཞབས་ཏོག་འབུལ་ནོད་ཀྱང་རྒྱས་པ་ཞུས་ཤིང་། བདག་ཉིད་ཆེན་པོས་ཀྱང་སོ་སོའི་བསམ་པ་དང་མཐུན་པའི་གསུང་ཆོས་ཀྱི་རིམ་པ་དུ་མ་སྩལ་ཏེ་སོ་སོར་ཡིད་ཚིམ་པར་མཛད། དེ་ནས་གཞིས་ཁ་བདེ་ཆེན་གྱི་ཀླུ་སྡིང་དུ་སྐྱིད་གཤོད་ཞབས་དྲུང་གི་གདན་དྲངས་ཏེ་གཞིས་ལེན་རྒྱས་པའི་རྙེད་བཀུར་དང་ཟང་ཟིང་གི་འབུལ་བ་དཔག་མེད་ཕུལ། དེ་ནུབ་ཕོ་རོག་ཐང་དུ་བཞུགས་པའི་ནང་པར་གསེར་ལ་བརྒྱུད་དེ་ཟུར་མཁར་དུ་ཕེབས་པའི་ཚེ། བསམ་ཡས་ནས་མཁན་ཚངས་རབ་འབྱམས་པ་ཐར་པ་རྒྱལ་མཚན་སོགས་ལྕོག་པ་དཔོན་གཡོག་རྣམས་དང་ཆོས་སྐྱོང་ཆེན་པོའི་སྐུ་རྟེན་པ་བཅས་ཕེབས་བསུར་འབྱོར་ཞིང་། དེའི་ནང་པར་བསམ་ཡས་སུ་ཕེབས་པའི་བར་ལམ་དུ་རབ་བྱུང་གྲྭ་ཚང་གི་མཁན་པོ་ངག་དབང་ལྷུན་གྲུབ་པ་ལས་ཚན་སོ་སོ་བཅས་པ་དང་། སྐྱིད་གཤོད་ཞབས་དྲུང་ནས་ཕེབས་བསུའི་བཀོད་པ་རྒྱ་ཆེན་པོ་དང་བཅས་སྤྱན་དྲངས། དེ་དུས་ཆོས་སྐྱོང་ཆེན་པོ་བདག་ཉིད་ཆེན་པོའི་ཞལ་དཀྱིལ་མཇལ་བར་ཐུགས་རིང་པས་འཕྲལ་དུ་ཕེབས་པ་ཞིག་ཡོང་ངེས་ཞེས་ཀུན་གླེང་ཡང་། རྗེ་ཉིད་ཀྱི་གསུང་ལས། ངེད་ན་སོ་མཐོ་བ་དང་ལུས་གཤེད་ཆུང་བས་བསམ་ཡས་སུ་སླེབས་པའི་ཉིན་ཆོས་སྐྱོང་ཕེབས་ན་ལྕོག་སོགས་སུ་འགྲོ་དགོས་པའི་ལུས་སེམས་དུབ་པ་ཞིག་ཡོང་འདུག་པ་ནས། དེ་ཉིན་མ་འབྱོན་ཅིག་སྙམ་པ་བྱས་པས་སྐུ་ཕེབས་མི་ཡོང་ཐག་ཆོད་གསུང་བ་ལྟར། དཔོན་སློབ་ཆིབས་རགས་རྣམས་རྡོ་མཆོད་ཐང་ཀའི་ཐད་དུ་ཕེབས་པ་ན་སྐུ་རྟེན་པར་རྟ་ཐོག་ཏུ་ཆོས་སྐྱོང་ཕེབས་ལ་ཁད་པ་ཞིག་ལ་ཡལ་སོང་བས། རྗེ་ཉིད་ཀྱི་བཀའ་ལས། ཆོས་སྐྱོང་ཆེན་པོས་ཅུང་ཟད་ཀྱང་མི་འདའ་བར་དེར་ཡོད་ཀུན་ཡིད་ཆེས་ཏེ་སྤྲོ་བ་ལྷག་པར་འཕེལ་བར་འགྱུར་ཅིང་། དེ་ནས་རབ་བྱུང་བ་རྣམས་ཀྱི་སེར་འཕྲེང་དང་། རྔ་བོ་ཆེ་དང་། འཆམ་མགོན་རྣམས་ཀྱི་བསུ་བ་དང་། ཆོས་སྐྱོང་ཆེན་པོའི་ལྗགས་བཀོད་གནང་བའི་འབག་དང་ཆས་གོས་མི་འདྲ་བ་དུ་མ་གྱོན་པའི་གཟིགས་མོ་ཆོད་པའི་བྱེ་བྲག་མང་པོ་དང་། བསམ་ཡས་སྡེ་ཤར་ནུབ་ཀྱི་མི་རྣམས་ཀྱི་དབུ་རྒྱན་དང་རུས་རྒྱན་སོགས་དཔའ་བོའི་ཆས་སྤྲད་པ་དང་། འབག་གྱོན་ཤིང་རོལ་སྟབས་དང་བཅས་འཆམས་པའི་བཀོད་པ་སོགས་བསུ་བའི་བྱེ་བྲག་མི་འདྲ་བ་དཔག་ཏུ་མེད་པ་ཞིག་གིས་རྗེ་དཔོན་སློབ་རྣམས་ཕོ་བྲང་གོང་དུ་སྤྱན་དྲངས། བདག་ཉིད་ཆེན་པོས་ཀྱང་ལྷ་སྡེ་མི་སྡེ་བཅས་སུ་ཟང་ཟིང་གི་གནང་སྐྱེས་གྱ་ནོམས་པ་སྩལ། ནངས་པར་ཆོས་སྐྱོང་ཆེན་པོའི་བཞུགས་གནས་སྡེ་བརྒྱད་རྦ་ཀློང་འཁྲུག་པའི་གནས་དཔེ་ཧར་ལྷའི་ཕོ་བྲང་གི་ཡང་རྩེར་རྗེ་དཔོན་སློབ་རྣམས་ཀྱིས་བསང་མཆོད་རྒྱས་པར་མཛད་དེ་ལྷ་མི་མཇལ་ཕྲད་མཛད་པར་ཉེ་བ་ན། སྨོད་ནས་སོགས་ལ་མ་ལྟོས་པར་ཆོས་སྐྱོང་རང་བབས་སུ་བྱོན་ནས། རེ་ཤིག་བདག་ཉིད་ཆེན་པོ་དཔོན་སློབ་རྣམས་ལྕོག་གི་ཕྱིར་ཕེབས་ཏེ། ཆོས་སྐྱོང་གིས་གསོལ་གོ་མཆོད་གྲུབ་བསྟུན་རྟེན་འབྲེལ་ལེགས་ཆ་དང་བཅས་མཁན་ཚངས་རབ་འབྱམས་པ་རྗེ་ཉིད་སྤྱན་འདྲེན་དུ་བྱུང་བས། དཔོན་སློབ་རྣམས་ལྕོག་གི་འཁྱམས་རྭ་འོག་མའི་སྒོ་ནང་དུ་ཕེབས་མཚམས། དེ་གོང་ནས་ས་སྐྱ་པའི་ཞལ་ངོ་བགྲེས་གཞོན་སོགས་ཡུལ་གཉན་སུ་ཕེབས་ཀྱང་ཆོས་སྐྱོང་ཆེན་པོ་རྡོ་སྐས་ཀྱི་མགོ་ལས་ཕྱིར་མི་འབྱོན་པ་ཞིག་ཡིན་འདུག་ནའང་། དེ་སྐབས་སེན་རྣམས་ལ་མཆོང་ཞིང་ལྡིང་བའི་རྒྱུག་སྲལ་དང་བཅས་འཁྱམས་རྭ་འོག་མའི་ཕྱི་སྒོ་ལ་ཉེ་བའི་བར་དུ་ཕེབས་བསུ་མཛད་དེ། ལྷ་མི་མཇལ་འཕྲལ་ཆོས་སྐྱོང་ཆེན་པོས་དབུ་རྨོག་ཕུད་དེ་གུས་པའི་རྣམ་འགྱུར་དུ་མ་དང་དང་བཅས་སྤྱན་དྲངས་ཏེ་རྗེ་དཔོན་སློབ་རྣམས་རྡོ་སྐས་ཀྱི་རྩེར་ཕེབས་པ་དང་ཆོས་སྐྱོང་ཆེན་པོས་ས་སྐྱ་པཎྜི་ཏའི་བསྟན་པ་དར་བའི་ཕྱིར་དུ་ལྷ་རྒྱལ་ཐང་གསུམ་བོད་ཞེས་གསུངས་པ་ལྟར། དེར་ཚོགས་ཀྱི་ཁྲོམ་དམར་སྨུག་ཏུ་འཁྱིལ་བ་རྣམས་ཀྱིས་འབྲུག་སྟོང་དུས་གཅིག་ལ་ལྡིར་བ་ལྟ་བུའི་ལྷ་རྒྱལ་ཐང་གསུམ་བོས་མཚམས། རྗེ་ཉིད་དང་ཆོས་སྐྱོང་གཉིས་ཁྲིའུ་ཆུང་སོ་སོར་བཞུགས་ཤིང་། སྐུ་འཁོར་གྱི་ཚོགས་རྣམས་ཞབས་འབྲིང་དུ་འཁོད་འཕྲལ་དེ་ཀ་ལ། འཕྲིན་ལས་ཀྱི་མགོན་པོ་དམར་པོ་ཉིད་ཤིན་ཏུ་དགེས་པའི་མདངས་དང་ལྡན་ཞིང་སྐུ་འཁྲི་ལི་ལི་འདར་བའི་སྒོ་ནས་གུས་འདུད་ཀྱི་ཉམས་འགྱུར་དུ་མ་དང་བཅས། ལྷ་མི་གཉིས་དྲི་བ་དྲིས་ལན་གྱི་ཚུལ་དུ་གསུངས་གླེང་མང་དུ་མཛད། དེ་དུས་ཆོས་སྐྱོང་བའི་གསུངས་ལས། དགེ་བཤེས་སྔོན་སློབ་དཔོན་པདྨའི་ཕྱག་ནས་ཕོག་པའི་གདུག་འདྲེའི་སྡིག་ཁྲབ་ཤ་གོས་དང་བཅས་པ་འདི་ལ། ཁྱེད་ས་སྐྱ་དགེ་བཤེས་རྣམས་ཀྱིས་ཞིག་གསོས་མཛད་པ་ལས་གཞན་སུས་ཀྱང་བྱར་མི་རུང་བས། སྔོན་སྔགས་འཆང་ཆེན་པོ་ཡབ་སྲས་རྣམས་ཀྱིས་ཉམས་གསོ་མཛད་པ་ལྟར། ད་ལམ་ཀྱང་དགེ་བཤེས་ཀྱིས་ཕྱག་ལེན་ལ་ཐེབས་པ་མཛད་དགོས་ཤིང་། བཟོ་བོ་སོགས་དགེ་བཤེས་རང་གི་བློས་བཅད་པ་བྱས་པས་ཆོག དེ་ནམ་གྲུབ་བར་དགེ་བཤེས་རང་ཡང་བཟོ་བོ་རྣམས་དང་ལྷན་ཅིག་འབྲལ་མེད་དུ་ཕེབས་དགོས་སོ། །ཞེས་གསུངས་པ་ལྟར་ཞལ་གྱིས་བཞེས་ཏེ་དེའི་ནངས་པར་རང་ནས་ཕྱག་བཞེས་སུ་མཛད་པའི་བདག་ཉིད་ཆེན་པོས་གསུང་བརྟག་མཛད་པའི་འོས་བབས་ཀྱི་བཟོ་བོ་རྣམས་དང་བཅས་གསོལ་ཁྲབ། ཁྲབ་གདན། དབུ་རྨོག་དང་བཅས་པའི་ཉམས་གསོ་ལ་སྩལ་ཐོན་མཛད་པས་ཕལ་ཆེར་གྲུབ་ཀྱང་། ཚེས་གསུམ་སྐུ་ཕེབས་དང་ཐུག་ཆེས་པས་མ་ཚར་དོགས་སྐུ་བརྟེན་པ་དང་། རྒྱུན་པར་གསོལ་ཁྲབ་འབུལ་བའི་ལྕོག་གི་གྲྭ་པ་དེ་གཉིས་ཀྱིས་རྗེ་ཉིད་ཀྱི་བཀའ་མ་བྱུང་ཡང་བཟོ་བོ་རྣམས་ཀྱི་ལས་གྲོགས་བྱས་པ་ལ་ཆོས་སྐྱོང་གི་ཁུ་ལྡོག་གི་རྣམ་པས། ཁོང་གཉིས་ལ་དེ་མ་ཐག་ལུས་ལ་ཤུ་འབུར་མི་ཟད་པ་དུ་མས་བཏབ་སྟེ་སོ་སོ་ནས་འཇིགས་ཤིང་ཧ་ལས་པར་གྱུར་ནས། བདག་ཉིད་ཆེན་པོར་ལྗགས་སྔགས་ཞུས་ཏེ་བྱུགས་པས་གཞི་མེད་དུ་དེངས་པའི་བྱིན་རླབས་མངོན་གྱུར་ཅན་བྱུང་ཞིང་། དེ་དུས་ཆོས་སྐྱོང་ཆེན་པོའི་གསུང་གི་གདུག་འདྲེའི་དཔེ་དཀར་གྱི་དངོས་སྤྱད་རྣམས་ལ་གཞན་གྱིས་འཇུག་ཆ་མེད་པས་དགེ་བཤེས་ཀྱི་དེབ་ཏུ་ཁྱོན་པའི་ཕྱག་དམ་འབྱར་བ་ཞིག་མཛད་དགོས་པའི་ཞུ་གསོལ་ཕུལ། རྗེ་བཙུན་དམ་པའི་བཀའ་བཞིན་ཉིད་ཀྱི་འཕྲིན་ལས་པ་ཆེན་པོ་ཕྱག་མཛོད་བསོད་ནམས་རབ་བརྟན་པས་ཞལ་བཀོད་ཀྱི་རྒྱས་བཏབ་ཅིང་། ལུགས་གཉིས་ལ་སྤྱན་ཡང་བ་མི་དབང་རྣམ་རྒྱལ་རྡོ་རྗེས་ཕྱག་བྲིས་འཁུར་བཞེས་ནས་ཞག་གཉིས་ཀྱི་ཁོང་དུ་དེབ་བྲིས་སུ་བཏབ་སྟེ་བདག་ཉིད་ཆེན་པོའི་ཕྱག་དམ་འབྱར་བ་མཁན་ཚང་རབ་འབྱམས་པའི་ལག་ཏུ་འཇོག་པ་མཛད་ཅིང་། དེ་ནས་ཚེས་གསུམ་གི་ཉིན་སྐུ་ཕེབས་གཟབ་མ་དང་བཅས་གསོལ་ཁྲབ། ཁྲབ་གདན། དབུ་རྨོག་དང་བཅས་པ་ཉམས་གསོ་མཛད་པ་དེ་ཐོག་མར་བཞེས་པ་དང་བསྟུན། བདག་ཉིད་ཆེན་པོས་འཕྲིན་ལས་ཀྱི་མགོན་པོ་དམར་པོ་དེ་ཉིད་ལ། བཀྲགས་ཁོ་ན་ལ་གྲུབ་པའི་ཁྱད་གོས་ཀྱི་ཁྲབ་གདན་དེ་ཁའི་ཐོག་དྲངས། ཁྲབ་རྨོག་གྲི་གསུམ། ཇ་གོས་དར། སྟག་ལྤགས་གྲ་སྡེར་མ་ཉམས་པ་ལྷ་རྟ་བཟང་བ་སོགས་སྤྱན་གཟིགས་འབུལ་ནོད་རྒྱ་དཔངས་ཆེན་པོ་སྩལ་ཞིང་། ཆོས་སྐྱོང་ཆེན་པོའི་དགོངས་བཞེད་ལྟར་དུ་འགྲུབ་པས་ཤིན་ཏུ་དགྱེས་ཏེ་ཁྲོམ་ཆེན་པོར་ངོམ་པ་ལྟར་མཛད་དེ། དེ་ནས་ལྕོག་གི་སྦུག་ཏུ་ལྷ་མི་གཉིས་བསྟན་པ་བསྟན་འཛིན་དང་བཅས་སྲུང་ཞིང་སྤེལ་བའི་བཀའ་བགྲོས་ཀྱང་ཡུན་རིང་དུ་མཛད་ལ། དེ་དུས་ཆོས་སྐྱོང་རང་གི་དགོངས་པ་ལ་རྗེ་ཉིད་བསམ་ཡས་སུ་བཞུགས་རིང་ལ་ཡང་ཡང་དུ་ལྷ་མི་མཇལ་བ་ཞིག་དགོངས་པར་འདུག་ཀྱང་། རྗེ་ཉིད་སྐུ་ཁམས་ངན་པས་སྐབས་སྐབས་སུ་མཇལ་མཆོག་པའི་བསེད་བཀྲོལ་གནང་བས་ཆོས་སྐྱོང་གིས་ཀྱང་ཞལ་གྱིས་བཞེས་ཤིང་། དེ་དུས་སྟག་རྩེ་ནས་སྐྱིད་གཤོད་ཞབས་དྲུང་བསམ་ཡས་སུ་ཕེབས་པ་རྗེ་ཉིད་དང་མཇལ་བའི་ཚེ་ཞལ་དཀྱིལ་གཟིགས་མ་ཐག་དད་པ་ལྷག་པར་གཡོས་ཏེ། སླར་སྐུ་གསུང་ཐུགས་ཀྱི་མཛད་འཕྲིན་གཟིགས་པས་མི་ཕྱེད་པའི་དད་པ་སྐྱེས་ནས་བཀའ་ཆོས་ཀྱི་རིམ་པ་ཡང་མང་དུ་ཞུས་ཤིང་། རྙེད་བཀུར་གྱི་ཞབས་ཏོག་ཀྱང་རྒྱ་དཔངས་ཆེན་པོ་རྒྱུན་དུ་སྒྲུབ་པ་དང་། ལྷག་པར་བདག་ཉིད་ཆེན་པོ་ས་སྐྱར་བཞུགས་དུས་གཤིན་འདྲེ་གདུག་པ་ཅན་འགའ་ཞིག་ལ་ལམ་སྟོན་བསྐྱར་ནས་མཛད་པས། གནས་ངན་ནས་འཕོས་པའི་རྟགས་མཚན་གསལ་པོར་བྱུང་བའི་སྙན་གྲགས་ལ་བརྟེན། བདག་ཉིད་ཆེན་པོར་ནང་སྦྱར་གྱི་བསླབ་སྟོན་ཞུས་ཏེ། ཞོ་ཁ་བླ་མའི་ཐོག་དྲངས་དེ་དུས་བསམས་ཡས་ན་གཤིན་འདྲེ་གདུག་པ་ཅན་སུམ་ཅུ་རྩ་གྲངས་ཞིག་ཡོད་པ་ཐམས་ཅད་དུས་གཅིག་ལ་ལམ་སྟོན་མཛད་དགོས་པའི་གསོལ་བ་བཏབ་པ་ལ་རྗེ་ཉིད་ཀྱི་ཆོས་སྐྱོང་སྐུ་ཕེབས་བྱུང་བ་ཞིག་ལ་དེ་བཞིན་གྱི་གྲོགས་ལྡན་མཛད་དགོས་པའི་བཀའ་སྩལ་གནང་བ་ན། གདོང་འདྲེ་ལ་ཡང་ལས་འཆོལ་བ་ལ་ཁོ་མོ་ཡོད་ཀྱང་ད་ལམ་དགེ་བཤེས་ཀྱི་ངོ་ལ་བཏང་བས་ཆོག་གསུངས་པ་བཞིན། ནངས་པར་ལམ་སྟོན་གནང་རྒྱུའི་དོ་ནུབ་འབྱུང་པོ་དེ་ཞབས་དྲུང་དུ་ཐལ་གྱི་བྱུང་ནས་གུས་འདུད་ཀྱི་རྣམ་འགྱུར་ཅི་ཡང་ཞིག་བྱས་འདུག་པ་དེའི་ཚུལ་ནངས་པར་བཀའ་ལས་དངོས་སུ་ཐོས་ལ། དེ་ནས་བདག་ཉིད་ཆེན་པོ་དཔོན་སློབ་མང་བ་ཞིག་གིས་ཀུན་རིག་གི་ཆོ་ག་རྒྱས་པ་མཛད་ནས། ལམ་སྟོན་གནང་བའི་གཤིན་འདྲེ་རྣམས་ཀྱི་མིང་བྱང་སྲེག་ཆོག་མཛད་པ་ན། ཤོག་བུ་བསྲེགས་པའི་དྲི་མེད་པར་ཤ་ཆེན་གྱི་དྲི་འདྲ་བ་ཞིག་ཐུལ་ཐུལ་བྱུང་བ་བསམ་ཡས་གཉེར་པ་གཉིས་དང་སྐུ་རྟེན་པ་བཅས་ཞབས་དྲུང་ན་ཡོད་པ་རྣམས་ཀྱིས་དངོས་སུ་ཚོར་བས་ཁོང་རྣམས་ཧ་ལས་པར་གྱུར་ཏོ། །དེ་ཚུན་ཆད་གཤིན་འདྲེ་དེ་རྣམས་ཀྱི་གནོད་པ་བྱུང་བའི་གཏམ་གཞི་མེད་དུ་གྱུར་པ་འདི་ནི་རྗེ་ཉིད་ཀྱི་མཐུ་སྟོབས་དང་ནུས་མཐུའི་བྱིན་རླབས་ལ་རྟེན་གཤིན་པོ་དེ་རྣམས་དང་མི་ཕྱུགས་བགྲང་བ་ལས་འདས་པ་ཞིག་གི་སྲོག་སྐྱབས་པས་མི་འཇིགས་པ་སྐྱབས་ཀྱི་སྦྱིན་པ་བླ་ན་མེད་པ་སྩལ་བ་འདི་ཡང་གཞན་ལས་ཕུལ་དུ་བྱུང་བའི་རྣམ་ཐར་དུ་སྣང་ཞིང་། དེར་ཟླ་སྐོར་ཙམ་ཞིག་བཞུགས་པའི་རིང་དེ་དག་གི་བར་ལ་རབ་བྱུང་ཆོས་སྡེ་གྲྭ་པ་རྣམས་དང་། ཕྱོགས་ནས་བྱོན་པའི་དགོན་པ་སོ་སོའི་བླ་མ་གྲྭ་རིགས་དུ་མ་འདུས་པ་ལ། ཀྱཻ་རྡོ་རྗེའི་ལམ་དབང་། རྒྱུ་དབང་། བདག་མེད་ལྷ་མོ་བཅོ་ལྔའི་དབང་། རྡོ་རྗེ་ཕུར་པའི་དབང་། ཚེ་དཔག་མེད་ལྷ་དགུ། གྲུབ་རྒྱལ་མ། ལྕགས་གདོང་མ། གྲུབ་ཆེན་ནས་བརྒྱུད་པའི་ཚེ་དབང་། རྣལ་འབྱོར་མའི་བྱིན་རླབས། གུར་མགོན་ལྷ་བརྒྱད། ཞལ་བཞི་པ། དུར་ཁྲོད་བདག་པོ། པུ་ཏྲ་མིང་སྲིང་། དཀར་བདུད་ལྕམ་དྲལ། བྲན་བདུད། རྣམ་རྒྱལ། རྣམ་འཇོམས། སེང་གེ་སྒྲ། སྨན་བླ། བཀའ་གདམས་ནས་བརྒྱུད་པའི་སྒྲོལ་མ་ཉེར་གཅིག ཁྱུང་ནག ཁྱུང་ཁྲ། འབྱུང་འདུལ་རྣམས་ཀྱི་རྗེས་གནང་དང་། སྨན་བླའི་མདོ་བརྒྱད་བརྒྱ་པ་མདོ་ཆོག་དང་བཅས་པ། བདག་ཉིད་ཆེན་པོས་མཛད་པའི་བསམ་ཡས་ཀྱི་གནས་བཤད་ཆེན་མོ། སྔགས་འཆང་ཆེན་པོས་མཛད་པའི་ཆབ་གཏོར་གྱི་ཡི་གེ་དང་། གཏོར་མ་བརྒྱ་རྩ། འོད་དཔག་མེད་ཀྱི་ཉལ་འཕོ། ས་པཎ་དང་འཇམ་དབྱངས་སྦགས་སྒྲུབ་ཀྱི་ཆོས་རྒྱལ་མའི་འདོན་ཐབས། སློབ་དཔོན་པདྨའི་བླ་མའི་རྣལ་འབྱོར། ཐུགས་རྗེ་ཆེན་པོའི་བསྒོམ་ལུང་སོགས། དེ་ལྟར་དབང་རྗེས་གནང་ལུང་བྱིན་རླབས་བསྒོམ་ལུང་སོགས་ཆོས་ཀྱི་འཁོར་ལོ་ཉིན་མཚན་མེད་པ་བསྐོར་བ་མཛད་དེ། དེར་འདུས་ཐམས་ཅད་འདོད་ཆོས་ཀྱི་རེ་བ་ཡོངས་སུ་རྫོགས་ནས་ཐམས་ཅད་མགྲིན་གཅིག་པར། ད་ལོ་གསེར་གྱི་ཕ་བོང་སྒོར་འགྲིལ་གྱི་ངོ་མཚར་དང་བསོད་ནམས་ཆེ་བ་འདི་ལྟ་བུ་འབྱུང་བ་ཞེས་ཐམས་ཅད་གུས་པའི་རྣམ་འགྱུར་དང་བཅས་སྙན་གྲགས་ཕྱོགས་ཀུན་ཏུ་སྒྲོག་པར་བྱེད་ཅིང་། དེ་སྐབས་ཉིན་གཅིག་དཀར་ཞལ་མཐིལ་གྱི་མཁན་པོ་བོ་དྷི་ས་ཏྭའི་བཞུགས་ཁྲིའི་སྟེང་ནས་བསམ་ཡས་ཀྱི་སྐྱ་སེར་དང་། ཕྱོགས་ནས་འདུས་པའི་སྐྱེ་བོ་ཁྲི་ཕྲག་ཏུ་ལོང་པ་ལ། ཚེ་དབང་གྲུབ་རྒྱལ་མའི་དབང་མོ་ཆེ་རྒྱས་པར་སྩལ་ཏེ་སོ་སོ་ནས་འབུལ་ནོད་ཀྱང་རྒྱ་ཆེན་པོ་གྲུབ་པ་ཡིན་ལ། དེ་ནས་གཟའ་སྐར་བཟང་བའི་ཉིན་དཔལ་བསམ་ཡས་ལྷུན་གྱིས་གྲུབ་པའི་གཙུག་ལག་ཁང་དབུ་རྩེ་རིགས་གསུམ་གླིང་བཞི་གླིང་ཕྲན་བརྒྱད་དང་བཅས་པའི་ལྷ་ཁང་རྣམས་ལ་མཆོད་པའི་བྱེ་བྲག་བསམ་གྱིས་མི་ཁྱབ་པ་དང་བཅས་དཔོན་སློབ་རྣམས་ཀྱིས་རིམ་པས་མཇལ་བར་ཕེབས་ཏེ་ཕྱག་དང་ཡན་ལག་བདུན་པ་སྔོན་དུ་འགྲོ་བས་ཐུགས་བསྐྱེད་བཟང་པོ་དང་བཅས་སྨོན་ལམ་རྒྱ་ཆེན་པོ་འདེབས་པར་མཛད་ཅིང་། ཡང་ཉིན་གཅིག་ཆོས་རྒྱལ་ཆེན་པོ་དང་། ཆོས་སྐྱོང་ཆེན་པོ་གཉིས་སྐུ་ཕེབས་ཐོག་བདག་ཉིད་ཆེན་པོ་སྤྱན་དྲངས་ཏེ་ལྕོག་ཏུ་ཕེབས་པའི་ཚེ། ཆོས་སྐྱོང་ཆེན་པོས་བཀས་བསྐུལ་ནས། དབུ་རྩེ་ཆེན་མོའི་དབང་ཕྱུག་ཆེན་པོའི་དྲུང་དུ་ཕེབས་ཏེ། ཆོས་སྐྱོང་གཉིས་སྐྱིད་གཤོད་ཞབས་དྲུང་རྣམས་ཀྱིས་ཐོགས་དྲངས་དེར་འདུས་ཀྱི་སྐྱ་སེར་མང་དུ་ཚོགས་པ་རྣམས་ལ་བདག་ཉིད་ཆེན་པོས་སློབ་དཔོན་རིན་པོ་ཆེ་བླ་མའི་རྣལ་འབྱོར་དང་འབྲེལ་བར་རང་ཉིད་ཀྱིས་མཛད་པའི་སློབ་དཔོན་རིན་པོ་ཆེ་གསོལ་འདེབས་བསམ་པ་མྱུར་འགྲུབ་མའི་ལྗགས་ལུང་སྩལ་ཏེ། དེ་ནང་གི་བཞེད་དོན་རྣམས་ཚུལ་བཞིན་དུ་འགྲུབ་པའི་འཕྲིན་ལས་མཛད་དགོས་པ་ཆོས་སྐྱོང་གཉིས་ཀ་ལ་བཀའ་བསྩལ་བས། དམ་ལྡན་གཉིས་ཀྱིས་ཀྱང་དེ་བཞིན་དུ་སྒྲུབ་པ་ཞལ་བཞེས་ཕུལ། དེར་སྐབས་ཆོས་སྐྱོང་ཆེན་པོས་སྐྱིད་གཤོད་ཞབས་དྲུང་ལ་དཔལ་བསམ་ཡས་རེས་སུ་བོར་བ་བྱས་མི་ཆོག་པའི་བཀའ་ནན་ཆེ་བ་ཙམ་སྩལ་བ་ལ་བདག་ཉིད་ཆེན་པོས་ཁོང་སྐུ་མཆེད་འདི་པ་ཚོས་བསམ་ཡས་ཀྱི་ལྷ་ཁང་སོགས་ལ་ཞིག་གསོས་ཡང་དག་མཛད་འདུག་པས་ཆོས་སྐྱོང་རྣམ་གཉིས་ཀྱིས་ཀྱང་སྐྱིད་གཤོད་ཞབས་དྲུང་འདི་པ་ལ་སྐུ་ཚེ་ལ་བར་ཆད་མེད་ཅིང་ཐུགས་བསམ་བཞིན་འགྲུབ་པ་མཛད་དགོས། ལྷག་པར་སངས་རྒྱས་ཀྱི་བསྟན་པ་རིན་པོ་ཆེ་འདི་བསྲུང་ཞིང་སྐྱོང་བ་དང་། འགྲོ་བ་སེམས་ཅན་རྣམས་ལ་བདེ་སྐྱིད་འབྱུང་བའི་བྱེད་པོར་སློབ་དཔོན་རིན་པོ་ཆེ་པདྨ་འབྱུང་གནས་ཀྱིས་བཀའ་བསྒོས་པ་བཞིན། ད་ལྟ་སྔགས་འཆང་བདག་གིས་དྲན་གསོས་བཏབ་པ་ལྟར་ལས་མི་གཡེལ་བའི་བཀའ་བསྒོ་ཤིན་ཏུ་རྒྱས་པ་ཞིག་སྩལ་བས་དེར་འདུས་ཀྱི་སྐྱ་སེར་མང་པོས་ཀྱང་ཐོས་ཤིང་སེམས་ཐོག་ཏུ་སྨིན་པས་བདག་ཉིད་ཆེན་པོ་ལ་མི་ཕྱེད་པའི་དད་པ་སྐྱེས། སྐབས་དེར་ཆོས་སྐྱོང་ཆེན་པོ་སྡེ་བདག་སྐྱིད་གཤོད་པ་བཅས་པས་གསོལ་བཏབ་ཞུས་པ་བཞིན་བདག་ཉིད་ཆེན་པོ་དཔོན་སློབ་མང་བ་ཞིག་གིས་དབུ་རྩེ་ཆེན་མོར་དཔལ་ཀྱཻ་རྡོ་རྗེ་ལ་བརྟེན་པའི་རབ་གནས་ཉིན་གང་མ་རྒྱས་པ་ཞིག་མཛད་དེ་ཕྱི་དྲོའི་དུས་ལ་བབས་པའི་ཚེ། ཆོས་སྐྱོང་ཆེན་པོ་ལྷ་མི་ཞབས་འབྲིང་པའི་ཚོགས་དང་བཅས་རྗེ་ཉིད་ཀྱི་ཕྱག་ཕྱིར་ཕེབས་ཏེ་གཙུག་ལག་ཁང་སྡེ་དང་བཅས་པ་ལ་ཞབས་སྐོར་ཕྱག་ནས་རྒྱས་པ་ཞིག་ཀྱང་མཛད། དེའི་ནངས་པར་ནས་བཟུང་སྟེ་གླིང་བཞི་གླིང་ཕྲན་སོགས་ལྷ་ཁང་ཞིག་གསོས་གྲུབ་པ་རྣམས་ལ་དཔོན་སློབ་རགས་བསྡུས་ཞིག་གིས་ཕེབས་ཏེ་རིམ་པ་བཞིན་ཕྱག་ནས་སྨིན་རྒྱས་སུ་གནང་བའི་སྒོ་ནས། དེར་ཡོད་ཀྱི་ལྷ་མི་ཀུན་གྱི་རེ་བ་ཡོངས་སུ་གང་བར་མཛད་པ་ཡིན་ལ། དེ་དག་ནི་ཐུན་མོང་བ་ཙམ་ཡི་གེར་བཀོད་པ་ཡིན་གྱི་ཐུན་མོང་མ་ཡིན་པ་དམ་པ་གང་གི་བཀའ་ལས་ཆོས་སྐྱོང་ཆེན་པོས་ནམ་ཡང་འདོར་བ་མེད་པའི་འཕྲིན་ལས་རྒྱ་ཆེན་པོ་སྒྲུབ་པ་ལ་སོགས་ངོ་མཚར་བའི་རྣམ་ཐར་བསམ་གྱིས་མི་ཁྱབ་པ་ཞིག་ཡོད་ནའང་ཆོས་སྐྱོང་བཀའ་གཉན་པས་འདིར་དྲི་བ་མ་སྤོབས་སོ། །དེ་ནས་ཆིབས་ཀྱི་ཁ་ལོ་བསྒྱུར་བར་ཉེ་བ་ན་སྐྱིད་གཤོད་ཞབས་དྲུང་ནས་རྙེད་བཀུར་འབུལ་དཔངས་ཆེ་བ་སྒྲུབ་ཅིང་། སླར་ཡང་བསམ་ཡས་སུ་ལན་ཅིག་ཕེབས་ཐུབ་པ་ཅིས་ཀྱང་གནང་དགོས་ཞིང་ཞབས་པད་ཀྱང་བསྟན་འགྲོའི་གཙུག་རྒྱན་དུ་ཡུན་རིང་བརྟན་པའི་ཐུགས་འདུན་སོགས་མཛད་དགོས་པའི་སྙན་འབུལ་ཡང་ཐུགས་བསམ་རྨད་དུ་བྱུང་བའི་སྒོ་ནས་ཕུལ། རྗེ་ཉིད་ཀྱིས་ཀྱང་གང་ཅིའི་བསླབ་སྟོན་ལྷུག་སྩོལ་གནང་སྟེ་ཐུགས་ཡིད་གཅིག་འདྲེས་ཀྱི་ལེགས་ཚོགས་ཕུན་སུམ་ཚོགས་པ་བྱུང་བ་ཡིན་ལ། རྗེ་དཔོན་སློབ་རྣམས་གནས་མཆོག་དེར་བཞུགས་རིང་ལ་རབ་བྱུང་ཆོས་སྡེར་མང་ཇ་འགྱེད་བཅས་ལན་གྲགས་མང་བ་དང་། བཟང་ཇ་སྦྱོར་སྦྲེལ་ཐོག་ས་ལེ་སྦྲམ་གྱི་འགྱེད་དང་། ཚོགས་ཁྲོ་ཆེན་པོ་ཞིག་ཀྱང་སྦྱོར་འཇགས་མཛད་དེ་ལྷ་མི་ཀུན་གུས་ཞེན་ཆེ་བའི་ཐོག་དད་པའི་རྒྱ་མཚོ་ཆེས་ཆེར་འཕེལ་བར་གྱུར་ཏོ། །དེ་ལྟར་བསྟན་པ་དང་སེམས་ཅན་གྱི་དོན་རྒྱ་ཆེན་པོ་སྒྲུབ་པར་མཛད་ནས། ཟླ་བ་གཉིས་པའི་ཉེར་དགུའི་སྔ་ཆར་ཆིབས་ཁ་བསྒྱུར་བ་མཛད་དེ། དེ་ནུབ་མོན་མཁར་རྣམ་སྲས་གླིང་དུ་ཕེབས། སྡེ་པ་ཡུམ་སྲས་བཅས་པ་དང་། དེའི་ཕུ་ན་རྙིང་དགོན་ཞིག་གི་བླ་མ་གྲྭ་རིགས་བཅས་པར་དམ་པ་འདི་ཉིད་ཀྱི་དབང་རྗེས་གནང་ལུང་མན་ངག་སོགས་སོ་སོའི་བསམ་པ་དང་མཐུན་པ་སྩལ་ཞིང་། སྡེ་པ་ནས་ཀྱང་འབུལ་ནོད་ཤིན་ཏུ་རྒྱ་ཆེ་ཞིང་དཔངས་མཐོ་བ་མཛད། དེ་ནས་བྱེ་རྫིང་ཚོགས་པའི་སྤྱན་འདྲེན་དང་བཅས་ཆིབས་ཐོག་ཁྱོན་པས་དཔོན་སློབ་རྣམས་ལམ་བཞུགས་མཛད་པ་ན། དེ་དང་དུས་མཉམ་མཆིམ་ཕུའི་སྒྲུབ་གནས་གུར་དཀར་ཕུག་གི་ཐད་ནས་འཇའ་དཀར་པོ་ཡིད་དུ་འོང་བ་གཅིག་ཤིང་སྡོང་གི་རྩ་བའི་ཚུལ་གྱི་རྒྱང་གིས་ཐོན་ནས། དེ་ལས་ཡལ་ག་དང་ལོ་འདབ་ཀྱི་ཚུལ་གྱི་འཇའ་རི་མོ་ངོ་མཚར་ཅན་ཕྱོགས་མཚམས་ཐམས་ཅད་དུ་གྱེས་ཏེ། རྗེ་དཔོན་སློབ་རྣམས་ཀྱི་དབུ་སྟེང་དུ་ཐུར་མ་བརྒྱ་པ་ཕུབ་པ་ལྟར་དུ་གྱུར་པའི་ཡ་མཚན་ཅན་གྱི་ལྟས་ངོ་མཚར་བ་དང་བཅས་རིམ་གྱིས་བྱེ་རྫིང་དུ་ཕེབས་པར་ཉེ་བ་ན་ཁོང་རྣམས་ཀྱིས་ཆིབས་བསུ་རྒྱས་པ་སེར་ཕྲེང་གཟབ་མ་དང་བཅས་སྤྱན་དྲངས་ཏེ་བླ་བྲང་དེར་ཞག་གཉིས་གདན་ཆགས་པའི་བར་ལ་ཚོགས་པ་རྣམས་ལ་འདུ་ཁང་ཆེན་མོར་རྗེས་གནང་། རིགས་གཏད་སྒོམ་ལུང་གི་རིགས་མང་པོ་དང་བཅས་ཆོས་ཀྱི་ཆར་ཆེན་པོ་ཕབས་ཤིང་། ཁ་ཆེ་པཎ་ཆེན་གྱི་རྫ་སྐུ་ཕྱག་ནས་མ་མཇལ་སྟེ་སྨོན་ལམ་ཐུགས་ཚིམ་པ་མཛད། དེ་དུས་གྲྭ་ཕྱི་ཆོས་སྐྱོང་བབས་ནས་བདག་ཉིད་ཆེན་པོའི་དྲུང་དུ་བྱོན་པ་ལ། གསུང་ཆོས་ཀྱི་འབྲེལ་པ་ཞིག་གནང་། དེ་དུས་རྗེ་གསུང་སྤྲུལ་གྱི་དབོན་པོ་འདོད་ཆོས་འདྲ་ཞུ་བར་བྱུང་བ་ལ་ཁོང་རང་གི་བསམ་པ་དང་མཐུན་པའི་ཆོས་རྣམས་རྫོགས་པར་གནང་ནས། གསུང་སྤྲུལ་སྐུ་ཅུང་ཟད་བསྙུང་བ་ལ་སྙན་ཚིག་ཚིགས་བཅད་ཞིག་དང་གནང་སྐྱེས་རྒྱ་དཔངས་ཆེ་བ་སྩལ་ཞིང་། ཁོང་ཇོ་གདན་ཚོགས་པ་སྤྱི་སྒེར་སོ་སོ་ནས་ཀྱང་ཞབས་ཏོག་རྙེད་བཀུར་འབུལ་ནོད་སོགས་རྒྱ་ཆེན་པོ་བསྒྲུབས། དེ་ཕྱོགས་ཀྱི་སྐྱ་སེར་ཁྲི་ཕྲག་དུ་ལོང་བ་ལ་མ་གཅིག་གྲུབ་པའི་རྒྱལ་མོ་ནས་རྒྱུད་པའི་ཚེ་དབང་ཟབ་མོ་ཁྲོམ་ཆོས་སུ་སྩལ་ཏེ་ཀུན་ཀྱང་ཡིད་ཚིམ་པར་མཛད་ཅིང་། ཚོགས་པར་མང་ཇ་བསྔོ་རྟེན་ལོ་གྲངས་མང་པོ་ཞིག་འཚོ་བའི་འགྱེད་བཟང་པོའི་བསྙེན་བཀུར་མཛད་དེ། དེར་ཡོད་ཐམས་ཅད་མི་ཕྱེད་པའི་དད་པ་ཐོབ་ཏེ་དགའ་མགུ་ཡིད་རང་བར་མཛད་པ་ཡིན་ལ། དེ་ནས་དཔོན་སློབ་རྣམས་གྲྭ་ཐང་ཕྱོགས་སུ་ཕེབས་ཏེ་དེར་ཡོད་ཀྱི་མཁན་པོ་ལས་ཚན་གྲྭ་ཚང་སྦྱིན་བདག་དང་བཅས་པ་རྣམས་ཀྱིས་ཆིབས་བསུ་རྒྱས་པ་དང་། འདུས་ཚོགས་བྱིན་གྱིས་ཀྱང་སེར་འཕྲེང་རྒྱས་པ་དང་བཅས་པས་སྤྱན་དྲངས་ནས་ས་ཕྱོགས་དེར་ཞག་ལྔ་ཙམ་གདན་ཆགས་པའི་རིང་ལ། གྲྭ་ཐང་གི་མཁན་པོ་ལས་ཚན་དྲག་བསྡུས་དོན་གཉེར་མཐའ་དག ཚོགས་པ་བྱིན་བཅས་པ་ལ་བདག་ཉིད་ཆེན་པོས་ཞང་བློན་རྡོ་རྗེ་བདུད་འདུལ། གུར་ཞལ་པུ་ཏྲ། དུར་ཁྲོད་བདག་པོ་སོགས་ཆོས་སྐྱོང་མང་པོའི་རྗེས་གནང་། ས་པཎ་འཇམ་དབྱངས་སྦགས་སྒྲུབ། དབྱུག་གུ་མའི་ཆོས་སྐོར། ཁྱུང་ཁྲ། ཁྱུང་ནག་གི་རྗེས་གནང་། འབྱུང་འདུལ་རི་ཁྲོད་མ། དམར་པོ་སྐོར་གསུམ་ལ་སོགས་པའི་གསུང་ཆོས་ཀྱི་རིམ་པ་མང་པོ་ཉིན་མཚན་འཁོར་ཡུག་ཏུ་སྩལ་ཞིང་། དེར་ཡོད་རྣམས་དང་ཕྱོགས་ནས་འདུས་པའི་སྐྱེ་བོ་ཁྲི་ཕྲག་ཏུ་ལོངས་པ་ལ་དབང་མོ་ཆེ་དང་ཐུགས་རྗེ་ཆེན་པོའི་སྒོམ་ལུང་གི་བཀའ་དྲིན་ཀྱང་སྩལ་ཞིང་། གྲྭ་ཚང་པ་དཔོན་སློབ་རྣམས་ཀྱིས་ཀྱང་གོང་དཀར་རྡོ་རྗེ་གདན་གྱི་ཕྱག་ལེན་དང་མཐུན་པའི་ལས་མཁན་རུ་འདྲེན་དང་བཅས་པའི་གར་འཆམ་དང་། ཞང་བློན་གནས་པའི་གཡག་སང་གི་ཆོ་འཕྲུལ་ངོ་མཚར་ཅན་གྱི་གཟིགས་འབུལ་རྣམས་རིམ་པར་ཕུལ་ཞིང་། དེར་ཡོད་སྐྱ་སེར་དྲག་ཞན་ཀུན་གྱིས་རྙེད་བཀུར་ཞབས་ཏོག་དང་འབུལ་བའི་རྣམ་གྲངས་དཔག་ཏུ་མེད་པ་བསྒྲུབས། དེ་དེའི་སྐབས་ནས་རྗེ་དཔོན་སློབ་རྣམས་ཉིན་གཅིག་བྱམས་པ་གླིང་གི་གནས་གཟིགས་ལ་ཕེབས་པའི་ཚེ། དེར་བཞུགས་ཀྱི་བླ་མ་ལས་ཚན་གྲྭ་རིགས་དང་བཅས་པས་སེར་ཕྲེང་གཟབ་མས་སྤྱན་དྲངས་ཏེ་རྙེད་བཀུར་ཞབས་ཏོག་འབུལ་བའི་རྣམ་གྲངས་རྒྱ་ཆེན་པོ་བསྒྲུབས་ཤིང་། རྗེ་དཔོན་སློབ་རྣམས་ཀྱིས་ཀྱང་པཎ་ཆེན་བྱམས་པ་གླིང་པའི་སྐུ་གདུང་ཧྲིལ་པོ་བཞུགས་པའི་མཆོད་རྟེན་དང་། སྐུ་འབུམ་ཆེན་མོའི་སྟེང་འོག་གི་ལྷ་ཁང་ཐམས་ཅད་ཞིབ་པར་མཇལ་བར་མཛད་ཅིང་། དེར་ཡོད་ཀྱི་སྒྲུབ་སྡེ་ནམ་མཁའ་མཛོད་པ་རྣམས་ཀྱིས་ཀྱང་འབུལ་ནོད་དང་ཞབས་ཏོག་རྒྱས་པར་ཕུལ། གྲྭ་པ་འདས་གྲོང་མང་པོ་བྱུང་བ་ལ་རྟེན། དེ་ལ་ཕན་པའི་སྤྱན་དམིགས་གནང་དགོས་ཚུལ་ཞུས་པ་བཞིན་རྗེ་ཉིད་ཀྱིས་སྨིན་རྒྱས་གནང་། ཁོང་རྣམས་ཀྱིས་གསོལ་བ་བཏབ་ངོར་དབང་ཞིག་སྩལ། དེ་ནུབ་སླར་ཡང་གྲྭ་ཐང་དུ་ཕེབས། དེའི་ནང་པར་རྒྱ་གླིང་ཚོགས་པ་རྣམས་ཀྱིས་སྤྱན་དྲངས་ནས་ཁོང་རྣམས་ཀྱི་ཆིབས་བསུ་སེར་འཕྲེང་སོགས་རྒྱས་པས་གདན་དྲངས་ཏེ་བླ་བྲང་དུ་ཕེབས། རྙེད་བཀུར་ཞབས་ཏོག་ཕུལ་ཕྱིན་བསྒྲུབས་ཤིང་རང་རང་གི་བློ་དང་འཚམས་པའི་གསུང་ཆོས་ཀྱི་རིགས་དུ་མ་ཞིག་སྩལ་བས་ཀུན་ཀྱང་ཡིད་ཚིམ་པར་གྱུར། དེ་ནས་འདུ་ཁང་དུ་ཕེབས་ཏེ་སངས་རྒྱས་ཀྱི་ཚེམ་ལ་སོགས་པ་ནང་མཇལ་བྱིན་རླབས་ཅན་ངོ་མཚར་བ་མང་དུ་འདུག་པ་རྣམས་མཇལ་བར་མཛད་དེ། རྗེ་འདི་ཉིད་ཀྱིས་ཀྱང་གྲྭ་ཐང་། བྱམས་པ་གླིང་། ནམ་མཁའ་མཛོད། རྒྱ་གླིང་ཚོགས་པ་སོགས་དགོན་རིགས་ལ་རྒྱ་ཇའི་རྙེད་བཀུར་ལན་གྲངས་མང་བ་དང་། བསྔོ་རྟེན་འགྱེད་སོགས་དངོས་གཙང་ཁོ་ནས་གནང་སྐྱེས་སྩལ་བས་ཀུན་ཀྱང་ལུགས་གཉིས་ཀྱི་བཀའ་དྲིན་ལ་སྤྲོ་བ་མཆོག་ཏུ་གྱུར་ཏོ། །དེའི་སང་ཉིན་དོལ་གྱི་ཆོས་འཁོར་གནས་སུ་ཕྱག་ཕེབས་པའི་ཚེ། དེར་གནས་ཀྱི་བླ་མ། གྲྭ་པ་རགས་བསྡུས་ཀྱིས་ཆིབས་བསུ་དང་། དགེ་འདུན་བྱིངས་ཀྱིས་སེར་འཕྲེང་དང་བཅས་བླ་བྲང་དུ་སྤྱན་དྲངས་ནས་དད་ལྡན་སོ་སོའི་རེ་བ་བསྐོང་བར་མཛད། དེའི་སང་ཉིན་འདུ་ཁང་དུ་རྗེ་ཉིད་ཕེབས་ཏེ་གསོལ་བཏབ་བཞིན་གྱི་འདོད་ཆོས་འགའ་ཞིག་སྩལ། ཕྱི་དྲོའི་དུས་ལ་བབས་པ་ན་སྐྱ་སེར་སྟོང་ཕྲག་དུ་མ་འདུས་པ་ལ་དབང་མོ་ཆེ་ཞིག་ཀྱང་གནང་སྟེ། ཐམས་ཅད་ཆོས་ཀྱི་བདུད་རྩིས་ཚིམ་པར་མཛད་ཅིང་། འདུས་ཚོགས་ལ་ཡང་མང་ཇ་བསྔོ་རྟེན་སྤྱི་འགྱེད་སོགས་ཆོས་རྒྱགས་གཉིས་ཀའི་བཀའ་དྲིན་སྩལ། དེའི་ཕྱི་ཉིན་སྐྱིད་གཤོང་། རྭ་བ་སྨད་ཀྱི་ཆོས་སྡེ་ཆེན་པོར་མཁན་པོ་གྲྭ་པ་རགས་བསྡུས་ཀྱིས་ཆིབས་བསུ། དགེ་འདུན་དམངས་ཀྱིས་སེར་འཕྲེང་དང་བཅས་བླ་བྲང་དུ་སྤྱན་དྲངས་ཏེ། ཞག་གཉིས་བཞུགས་པའི་ཕྱི་མ་ལ། སྐྱ་སེར་ཁྲི་གྲངས་སུ་ལོང་པ་ཙམ་ལ་དབང་མོ་ཆེ་སྩལ་ཞིང་། ཆོས་སྡེའི་འདུ་ཁང་དུ་མཁན་སློབ་འདུས་ཚོགས་དང་བཅས་པ་ལ་རོང་སྟོན་གྱི་ཆོས་ཚན་བརྒྱ་རྩའི་ལུང་གིས་གཙོས་པའི་ཁོ་རང་ཚོའི་འདོད་ཆོས་དུ་མ་ཞིག་ཉིན་གཅིག་ལ་གྲུབ་པ་སྩལ། ཆོས་བདག་རྒྱལ་པོ་བསེ་ཁྲབ་ཅན་ལ་ཡི་གེའི་མ་མོ་ལ་སྤེལ་བའི་བསྐང་གསོ་ཚིགས་བཅད་མ་སོགས་མཁན་པོའི་འདོད་ཞུས་ལྟར་གསུང་རྩོམ་ཡང་མང་པོ་གནང་ཤིང་། དེ་ཕྱོགས་ཀྱི་ཆོས་སྡེ་རྣམས་སུ་མང་ཇ་ལན་གྲངས་མང་བའི་ཐོག་བསྔོ་རྟེན་སྤྱི་འགྱེད་རྒྱ་དཔངས་ཤིན་ཏུ་ཆེ་བ་བསྩལ་ཏེ། དེར་བཞུགས་ཀུན་ཀྱང་ལུགས་ཟུང་གི་བཀའ་དྲིན་ལ་ཡིད་རང་ཞིང་དད་པ་འཕེལ་བར་གྱུར། དེའི་ནངས་པར་རྡོ་རྗེ་གདན་གྱི་ཆོས་གྲྭ་ཆེན་པོར་ཕེབས་པའི་བར་ལམ་དུ། དྭགས་པོ་གྲྭ་ཚང་གི་མཁན་སློབ་དགེ་འདུན་བཅས་པ་བྱོན་ནས་ཞབས་ཏོག་བསྙེན་བཀུར་འབུལ་བ་རྒྱ་ཆེར་བསྒྲུབས་ཏེ། ཁོང་ཚོའི་བསམ་པ་དང་མཐུན་པའི་གསུང་ཆོས་ཀྱི་རིམ་པ་ཁ་ཡར་ཞིག་སྩལ་ཏེ། དེ་ནས་དཔོན་སློབ་རྣམས་ཆིབས་ཐོག་ཁེལ་བའི་ཆོས་སྡེ་ཆེན་པོ་དང་ཐག་ཉེ་བར་ཕེབས་པ་ན། རྒྱ་ནག་ཧ་ཤང་དང་ལྷའི་བུ། ཆོས་སྐྱོང་གི་རྣམ་འཕྲུལ་ལས་མཁན་གྱི་བསུ་མར་མཚོན་པའི་འབག་དང་ཆས་གོས་མི་འདྲ་བ་ཡ་མཚན་ཅན་མང་པོ་གྱོན་པའི་ཕེབས་བསུ་དུ་མ་ཡང་ཞབས་དྲུང་དུ་འབྱོར་ཏེ། དེ་ནས་རིམ་པར་ཆོས་སྡེ་ཆེན་པོའི་མདུན་དུ་ཕེབས་པ་ན་དེར་བཞུགས་ཀྱི་དགེ་འདུན་བྱིངས་ཀྱིས་སེར་འཕྲེང་གཟབ་མ། མཛེས་ཤིང་བརྗིད་ཆགས་པ་མཐོང་བ་ཙམ་གྱིས་ཡིད་འཕྲོག་པའི་མདུན་ནས་བསུས་ཏེ་བླ་བྲང་ཆེན་མོའི་རྡོ་རྗེ་གདན་པའི་གཟིམ་ཆུང་དུ་སྤྱན་དྲངས། དེ་ནུབ་ནས་བཟུང་ཞག་བཅུ་གསུམ་གྱི་བར་དེར་གདན་ཆགས་ཏེ། ཡར་ལུང་བཀྲིས་རྩེ་ནས་ཆོས་རྗེ་བཀའ་འགྱུར་བ་ཆེན་པོའི་གཙོ་མཛད། ཆོས་སྡེ་ཆེན་པོའི་སློབ་དཔོན་རྣམ་གསུམ་དང་ཆོས་འཆད་ཀྱི་བླ་མ་སོགས་དགེ་འདུན་འདུས་པའི་ཚོགས་དང་བཅས་པ་རྣམས་ལ། ཀྱཻ་རྡོ་རྗེའི་ལམ་དབང་། རྒྱུ་དབང་། རྡོ་རྗེ་ཕུར་པའི་དབང་། གུར་མགོན་ལྷ་བརྒྱད། ཞལ་བཞི་པ། དུར་ཁྲོད་བདག་པོ། པུ་ཏྲ་མིང་སྲིང་། དཀར་བདུད་ལྕམ་དྲལ། བྲན་བདུད་སོགས་ཀྱི་རྗེས་གནང་། འདུ་ཁང་ཆེན་མོར་སྔར་གྱི་ཆོས་ཉན་པའི་ཁར་ཕྱོགས་ནས་བྱོན་པའི་བླ་མ་གྲྭ་རིགས་ཡོན་བདག་དཔོན་རིགས་སོགས་སྐྱ་སེར་བགྲང་བ་ལས་འདས་པ་ཞིག་ལ། འཇམ་དབྱངས་དམར་སེར། འཇམ་དབྱངས་དཀར་པོ། འཇམ་དབྱངས་ནག་པོ། ཨུ་ཙ་མེ་དབང་མ། འབྱུང་འདུལ་མེ་དབང་མ། ཁྱུང་ཁྲ། ཁྱུག་ནག མི་གཡོ་བ་དཀར་པོ། མི་གཡོ་བ་སྔོན་པོ་ཆུ་སྲུང་བཅས་པ། སེང་གདོང་མ་སྔོ་དམར། གུང་ཆེན་ནས་བརྒྱུད་པའི་གཏོར་དབང་། བཀའ་གདམས་ནས་བརྒྱུད་པའི་སྒྲོལ་མ་ཉེར་གཅིག གྲུབ་ཐོབ་བརྒྱད་ཅུའི་བྱིན་རླབས་སོགས་རྗེས་གནང་ཟུར་ཀ་དང་བྱིན་རླབས་མང་བ། ལྷག་པར་སྒྲུབ་ཐབས་བརྒྱ་རྩའི་རྗེས་གནང་ཡོངས་རྫོགས་བཅས་པ་ཉིན་གཅིག་ལ་སྩལ་བས་བདག་ཉིད་ཆེན་པོའི་མཁྱེན་རབ་ལ་དེར་ཡོད་ཀུན་ཧ་ལས་ཤིང་གྲུབ་པའི་མཚན་མ་ཡང་དག་པའོ་ཞེས་ཆབས་ཅིག་ཏུ་སྨྲ་བར་གྱུར་ཏོ། །གཞན་ཡང་ས་པཎ་དང་འཇམ་དབྱངས་སྦགས་སྒྲུབ། འོད་དཔག་མེད་ཀྱི་ཉལ་འཕོ། སློབ་དཔོན་པདྨའི་བླ་མའི་རྣལ་འབྱོར། ཀུ་རུ་ཀུ་ལླེ། ཛཾ་དམར་ལུགས་གཉིས་ཀྱི་རྗེས་གནང་། རྣམ་རྒྱལ། རྣམ་འཇོམས། རི་ཁྲོད་མ། ཁྲོ་མོ་རྨི་བརྩེགས་ཀྱི་རྗེས་གནང་དབྱུག་གུ་མའི་མན་ངག་སོགས་ཀྱི་མཚོན་པའི་དབང་རྗེས་གནང་ལུང་མན་ངག་རིགས་གཏད་ལ་སོགས་པ་ཆོས་ཀྱི་འཁོར་ལོ་ཉིན་མཚན་མེད་པར་བསྐོར་བར་མཛད་ཅིང་ཟང་ཟིང་གི་རྙེད་བཀུར་ཡང་བཞུགས་རིང་ལ་ཆོས་སྡེ་ཆེན་པོར་བཟང་རྗེའི་མང་ཇ་བཅུ་ཕྲག་གསུམ་ལ་ཉེ་བ་འགྱེད་བཅས་བཟང་པོ་དང་། ལྷག་པར་རྡོ་རྗེ་གདན་པ་ཆེན་པོའི་དུས་དྲན་གྱི་མཆོད་འབུལ་ཉིན་མང་ཇ་ཉིས་སྦྲེལ་གྱིས་ཐོག་བླ་མ་སློབ་དཔོན་སོགས་ཟུར་འབུལ་འོས་པ་རྣམས་ལ་མཚན་གྲངས་བཟང་པོ་དུ་མ་དང་། དེར་ཚོགས་ཀུན་ལ་གསེར་འགྱེད་དང་བྱིན་རླབས་སོགས་ཀྱི་རྙེད་བཀུར་ཡང་སྩལ་ཏེ་དགེ་འདུན་རེ་རེར་ལོ་གྲངས་དུ་མའི་འཚོ་རྐྱེན་ཕྱག་ཏུ་འབེབས་པ་མཛད་ཅིང་། ཆོས་རྗེ་ས་པཎ་དང་རྡོ་རྗེ་གདན་པ་ཆེན་པོའི་དུས་ཆེན་གྱི་ཐེབས་སུ་གསེར་སོགས་ཟང་ཟིང་གི་དངོས་པོ་རྒྱ་ཆེན་པོ་ཡང་སྦྱོར་བར་མཛད་དེ། མདོར་ན་ལུགས་གཉིས་ཀྱི་སྒོ་ནས་བཀའ་དྲིན་ཆེན་པོ་སྩལ་བས་དེར་བཞུགས་ཀུན་ཡིད་རབ་ཏུ་ཚིམ་ཞིང་། ད་ལོ་འཇམ་པའི་དབྱངས་དངོས་ཀྱིས་རང་རེ་རྣམས་ཀྱི་ཆོས་ཀྱི་དབུལ་བ་དུས་གཅིག་ལ་སེལ་བར་མཛད་པའི་སྐལ་བ་བཟང་པོ་ཐོབ་ཟེར་བ་སོགས་དད་ཞེན་ལྷག་པར་འཕེལ་བའི་རྗེ་འདི་ཁོ་ན་བསམ་པ་ལས་གཞན་མཛད་རྒྱུ་དང་སྒྲུབ་རྒྱུ་གང་ཡང་མེད་པ་ལྟ་བུའི་ཐམས་ཅད་དམ་པ་འདི་ཉིད་ལ་བརྟེན་བཞུགས་དང་གསོལ་འདེབས་སྙན་གྲགས་སྒྲོག་པ་ཁོ་ནས་དུས་རྟག་ཏུ་འདའ་བ་ཁོ་ན་བྱུང་བ་ཡིན་ནོ། །དེ་སྐབས་ཉིན་ཅིག་རྡོ་རྗེ་གདན་པ་ཆེན་པོའི་སྐུ་གདུང་བཞུགས་པའི་དངུལ་གདུང་། ལམ་འབྲས་བརྒྱུད་པ་དང་བཅས་པའི་བླ་མ་ལྷ་ཁང་སོགས་དེར་ཡོད་ཀྱི་གཙུག་ལག་ཁང་དང་། རྟེན་གསུམ་ཁྱད་པར་ཅན་རྣམས་ཀྱི་དྲུང་དུ་མཆོད་སྤྲིན་རྒྱ་མཚོ་ལྟ་བུའི་བཀོད་པ་མཚར་དུ་མངར་བ་དང་བཅས་རིམ་པར་ཕེབས། ཐུགས་བསྐྱེད་ཀྱི་ལྷག་བསམ་གསར་དུ་ཚེས་པའི་སྨོན་ལམ་རྒྱ་ཆེན་པོ་འདེབས་པ་མཛད་ཅིང་། ཁོང་ཆོས་སྡེ་བ་དཔོན་སློབ་རྣམས་ཀྱིས་ཀྱང་ཚེས་བཅུ་ཆེན་མོའི་ས་གིང་གནམ་གིང་སོགས་བཀོད་པ་ངོ་མཚར་ཅན་དང་། གུར་གར་གཟབ་མ། ལས་མཁན་རུ་འདྲེན་དང་བཅས་པའི་གར་འཆམ། ཞལ་བཞི་པའི་དྲག་པོའི་གཏོར་ཆེན་སྒྲུབ་པའི་ཕྱག་ལེན་གཟིགས་འབུལ་སོགས་རྣམ་གྲངས་དུ་མ་དང་། དགེ་འདུན་སྤྱི་དང་བྱེ་བྲག་སློབ་དཔོན་པ་སོ་སོ་ནས་ཞབས་ཏོག་རྙེད་བཀུར་གྱི་རིམ་པ་རྒྱ་དཔངས་ཆེ་ཞིང་འབུལ་ནོད་ཀྱང་བློའི་ར་བ་ལས་འདས་པ་ཞིག་བསྒྲུབས། ལྷུན་གྲུབ་རབ་བརྟན་པ་སོགས་སྐྱ་སེར་གསུམ་གྱིས་དབང་གཞི་བཏིང་ཆོག་པའི་གསོལ་བ་བཏབ་ནས་རྡོ་རྗེ་གདན་པའི་ཆོས་ཁྲི་ཆེན་མོའི་སྟེང་ནས་དབང་མོ་ཆེ་ལན་གཉིས་སྩལ་ཏེ། དེ་དག་གི་ཚེ་ཡང་ནམ་མཁའ་གདུགས་འཇམ་ཞིང་འཇའ་འོད་ཀྱི་གུར་ཁང་འཁྲིགས་པ་སོགས་ངོ་མཚར་ཅན་དུ་མ་སྣང་ངོ་། །དེ་ནས་རྗེ་དཔོན་སློབ་རྣམས་རྡོ་རྗེ་གདན་ནས་གཙང་ཕྱོགས་སུ་ཆིབས་ཀྱི་ཁ་ལོ་བསྒྱུར་ཏེ། ཆོས་རྗེ་བཀའ་འགྱུར་བས་གཙོ་མཛད་ཆོས་སྡེ་ཆེན་པོའི་བླ་མ་སློབ་དཔོན་སྦྱིན་བདག་དཔོན་རིགས་སོགས་དུ་མས་ཆིབས་སྐྱེལ་གཟབ་མ་དང་བཅས་རིམ་པར་ཕྱག་ཕེབས་ཏེ་དེ་ནུབ་གམ་པ་བྱང་ཐང་དུ་བཞུགས་ཤིང་། ནངས་པར་སྐྱེད་ཚལ་བ་རྣམས་ཀྱིས་སྤྱན་དྲངས་པའི་བར་ལམ་དུ་སྟག་ཁུ་སྤེ་ཆོས་སྡེའི་བླ་མ་གྲྭ་རིགས་དང་བཅས་པ་རྗེ་འདི་ཉིད་མཇལ་བ་ལ་ཆེར་གཏད་བྱོན་ཏེ་བསྙེན་བཀུར་འབུལ་ནོད་རྒྱས་པ་དང་། དེར་འདོད་མཐུན་གྱི་གསུང་ཆོས་དུ་མ་དུས་གཅིག་ལ་སྩལ། དེ་ནས་སྐྱིད་ཚལ་བ་དཔོན་སློབ་ཀྱིས་ཆིབས་བསུ་སེར་འཕྲེང་རྒྱས་པ་དང་བཅས་བླ་བྲང་དུ་སྤྱན་དྲངས་ཏེ་གནས་དེར་བཞག་གཉིས་བཞུགས་པའི་འདུ་ཁང་ཆེན་མོར་བླ་མ་གྲྭ་རིགས་དང་བཅས་པ་ལ་ཁོང་རང་རྣམས་ཀྱིས་གསོལ་བ་བཏབ་པའི་རྗེས་གནང་བྱིན་རླབས་རིགས་གཏད་ལུང་གི་རིགས་དུ་མ་སོགས་ཆོས་ཀྱི་རྣམ་གྲངས་མང་པོ་དུས་གཅིག་ལ་སྩོལ་བར་མཛད། ཆོས་རྭ་ཆེན་མོའི་ཁྲི་སྟེང་ནས་སྐྱ་སེར་སྟོང་ཕྲག་དུ་མ་ལོང་པ་ལ་དབང་མོ་ཆེ་ཞིག་ཀྱང་སྩལ་བས་ཐམས་ཅད་དགའ་ཞིང་མགུ་བར་གྱུར་ཅིང་། རྗེ་ཉིད་ཀྱིས་ཀྱང་ཆོས་སྡེར་མང་ཇ་ལྔ་ཕྲག་གཅིག་ཙམ་གནང་བའི་ཐོག བསྔོ་རྟེན་སྤྱི་འགྱེད་ངལ་གསོས་པའི་འབྱོར་པ་ལ་ཅོ་འདྲི་བ་ལྟ་བུ་སྩལ་ཞིང་། ཁོང་རྣམས་ཀྱང་དད་སྤྲོའི་ཡིད་མྱོས་པར་གྱུར་ལ། དེ་ནས་རྗེ་དཔོན་སློབ་རགས་བསྡུས་འདའ་གསིང་ལ་བརྒྱུད་དེ་ཡར་འབྲོག་དཔལ་སྡེར་ཕེབས། སྡེ་པ་དཔོན་གཡོག་རྣམས་ཀྱིས་ཆིབས་བསུ་ཞབས་ཏོག་རྒྱ་ཆེ་བ་བསྒྲུབས། ཚེ་དབང་རྗེས་གནང་བསྒོམ་ལུང་གི་རིགས་སོགས་འདོད་ཞུས་ལྟར་ཅི་ཡང་ཞིག་སྩལ། སངས་རྒྱས་ཀྱི་སྐྱེས་རབས་ཞིག་འདུག་པ་ལ་ཕྱག་ནས་སྨིན་རྒྱས་ཀྱང་མཛད་དེ་ཀུན་གྱི་མཆོད་ཡུལ་དུ་མཛད། དེ་ནས་ཡར་གཟིགས་སུ་ཕེབས་པའི་ཚེ། སྣ་དཀར་རྩེ་ནས་སྡེ་བདག་ཆེན་པོ་དཔོན་བློན། དེ་ཕྱོགས་ཀྱི་ཆོས་སྡེ་སོ་སོའི་བླ་མ་གྲྭ་རིགས་དང་བཅས་པ་ཞབས་དྲུང་དུ་འབྱོར་སྟེ། ཁོང་རྣམས་ལ་ཐུགས་འདོད་དང་མཐུན་པའི་ཀྱཻ་རྡོ་རྗེའི་རྒྱུ་དབང་། ལམ་དབང་། རྡོ་རྗེ་ཕུར་པའི་དབང་། གུར་མགོན་ལྷ་བརྒྱད། དུར་ཁྲོད་བདག་པོ། པུ་ཏྲ་མིང་སྲིང་། དཀར་བདུད་ལྕམ་དྲལ། བྲན་བདུད་སོགས་ཟབ་ཅིང་དཀོན་པའི་རྗེས་གནང་གི་རིགས་དུ་མ་དང་། ཚེ་དབང་གྲུབ་རྒྱལ་མ་འཆི་མེད་དཔལ་སྟེར། ལྕགས་གདོང་མ་སོགས་ཚེ་དབང་གི་རིགས་མང་པོ། རྣམ་རྒྱལ། རྣམ་འཇོམས། ཁྱུང་ཁྲ། ཁྱུང་ནག འཇམ་དབྱངས་ནག་པོ་རྣམས་ཀྱི་རྗེས་གནང་། སློབ་དཔོན་པདྨའི་བླ་མའི་རྣལ་འབྱོར། འོད་དཔག་མེད་ཀྱི་ཉལ་འཕོ། ཐུགས་རྗེ་ཆེན་པོའི་སྒོམ་ལུང་སོགས་དང་། གཞན་ཡང་ལུང་གི་རིགས་མང་པོ་བཅས་གནས་དེར་ཞག་གསུམ་བཞུགས་པའི་རིང་ལ་ཉིན་མཚན་མེད་པར་ཆོས་ཀྱི་ཆར་ཆེན་པོ་ཕབས་པས། སྡེ་པ་དཔོན་བློན་བླ་མ་གྲྭ་རིགས་དང་བཅས་པ་ཐམས་ཅད་སོ་སོར་ཐུགས་འདོད་ཚིམ་ཞིང་མི་ཕྱེད་པའི་དད་པ་ཆེན་པོས་ཞབས་ཏོག་རྙེད་བཀུར་འབུལ་ནོད་ཀྱང་ལྷུན་པོ་ལ་འགྲན་པ་ལྟ་བུ་ཕུལ། རྗེ་ཉིད་ཀྱིས་ཀྱང་མཆོད་ཡོན་སོ་སོར་གནང་སྐྱེས་དང་ཆོས་གྲྭར་མང་ཇ་བསྔོ་རྟེན་སྤྱི་འགྱེད་སོགས་ལུགས་གཉིས་ཀྱི་བཀའ་དྲིན་གཞལ་དུ་མེད་པ་སྩལ། དེ་དུས་སྣ་དཀར་རྩེ་དང་དཔལ་སྡེ་གཉིས་ཆར་དུ་མཚོ་དེའི་ཀླུ་རྣམས་ལ་དགེ་སློང་བཞི་སྡེ་རེས་ཆབ་གཏོར་ཀླུ་གཏོར་ཉིན་རེ་བཞིན་མ་ཆག་པ་དགོས་པའི་བཀའ་སྩལ་ལྟར། ཁོང་རྣམས་ཀྱིས་ཕྱག་བཞེས་སུ་ཐེབ་པར་མཛད། དེ་ནས་རོང་ཆེན་བརྒྱུད་པ་གནང་བའི་ཐོག་མར། རོང་རམ་པ། དགའ་བདེ། སྐྱིད་གཤོང་རྣམས་སུ་རིམ་པར་སྤྱན་དྲངས་ཏེ། དེ་དག་སོ་སོའི་རྙེད་བཀུར་དང་ཞབས་ཏོག་སོགས་ནི་བསམ་ལས་འདས། དཀྱིལ་ཁང་པའི་བཀའ་འགྱུར་གསར་དུ་བཞེངས་པ་ལ་རབ་གནས་སྨིན་རྒྱས་མཛད། གནས་དེར་གོང་ར་དགོན་པའི་གྲྭ་པ་མང་པོ་ཞལ་མཇལ་གསུང་ཐོས་ཞུ་བར་བྱུང་བ་ལ་སོ་སོའི་བསམ་བསྟུན་གྱི་དབང་རྗེས་གནང་ཆོས་ཀྱི་བཀའ་དྲིན་ཅི་ཡང་ཞིག་སྩལ་ཞིང་། དཀྱིལ་ཁང་པ་སོགས་སྐྱ་སེར་བརྒྱ་ཕྲག་མང་པོ་ལ་ཁྲོམ་དབང་ཞིག་ཀྱང་མཛད་དེ། དེར་ཡོད་ཀུན་ཕན་བདེའི་ལམ་ལ་བཀོད། དེ་སྐབས་རྩེ་གདོང་ནས་སྤྱན་འདྲེན་གྱི་མི་སྣ་དང་། གདུང་བརྒྱུད་རིན་པོ་ཆེ་སྐུ་མཆེད་ལ་ལྗགས་བསྙེན་གྱི་སྟབས་ལམ་དབང་སོགས་གསུངས། ཆོས་ཀྱི་རིམ་པ་མང་པོ་ཞིག་གནང་དགོས་ཚུལ་གྱི་ཞུ་ཡིག་ཐེབས་ནན་འབྱོར་དོན་ལྟར། དམ་པ་ཉིད་ཀྱིས་ཀྱང་དགེས་བཞིན་དུ་ཞལ་གྱིས་བཞེས། དེ་གོང་དུར་སྨྲིག་གི་གཙུག་ལག་ཁང་དང་རྗེ་བཙུན་ས་སྐྱ་པ་ཆེན་པོའི་ཞབས་རྗེས་སོགས་ལ་ཕྱག་མཆོད་རྒྱས་པ་མཛད། དེ་ནས་ཆིབས་ཀྱི་ཁ་ལོ་བསྒྱུར་ཏེ་གཞིས་ཁ་བྱམས་ཆེན་པ་རྣམས་ཀྱི་ཆིབས་བཤོལ་ཞུས་ཐོག་རྙེད་བཀུར་ཞབས་ཏོག་འབུལ་བའི་རྣམ་གྲངས་རྒྱ་ཆེན་པོ་སྒྲུབ། རིམ་གྱིས་རིན་སྤུངས་ཀླུ་སྡིངས་སུ་ཕེབས་པའི་ཚེ། སྐྱེ་ཚལ་གོང་ནས་བླ་མ་གྲྭ་རིགས་ཀུན་ཀྱང་ཞབས་དྲུང་དུ་འབྱོར་པ་ལ་བླ་མའི་རྣལ་འབྱོར་རྗེས་གནང་བསྒོམ་ལུང་སོགས་སོ་སོའི་འདོད་པ་དང་མཐུན་པ་བསྩལ། རྫོང་དཔོན་རྣམས་ཀྱིས་ཀྱང་རྙེད་བཀུར་འབུལ་བ་ལེགས་པར་སྒྲུབ། གྲྭ་ཚང་དེར་མང་ཇ་བསྔོ་རྟེན་སྤྱི་འགྱེད་སོགས་ཟང་ཟིང་གི་དངོས་པོ་དང་། མྱོང་གྲོལ་རིལ་བུའི་འགྱེད་ཀྱང་གནང་ཞིང་། འདིས་ཚོན་པའི་དབུས་ཕྱོགས་ཀྱི་ས་སྐྱ་པའི་དགོན་ཆེ་ཕྲ་ཐམས་ཅད་དུ་དམ་ཚིག་རིལ་བུ་བཀའ་དྲིན་བསྐྱངས་པས་རེ་བའི་འབྲས་བུ་ལན་བརྒྱར་སྨིན་གྲུབ་ཡོད་པ་མཛད། དེ་ནས་སྣེ་བཞི་བྲེས་གཤོང་། གྱེར་རེ་རྣམས་སུ་རིམ་པར་ཕེབས། དེའི་ནངས་པར་རྩེ་གདོང་ནས་ཞབས་དྲུང་རིན་པོ་ཆེ་རྩེ་རྒྱས་དྲུང་འཁོར་རགས་བསྡུས་དང་བཅས་པའི་ཆིབས་བསུ་སེར་འཕྲེང་ཟབ་རྒྱས་བཅས་ཀླུ་ལྡིང་དུ་སྤྱན་དྲངས། དེར་ཞག་གསུམ་ཙམ་བཞུགས་པའི་རིང་ལ་ཞབས་དྲུང་རྣམས་དང་། སྲིད་གསུམ་རྣམ་རྒྱལ་གྱི་བླ་མ་གྲྭ་རིགས་དང་བཅས་པ་ལ་དཔལ་ཀྱཻ་རྡོ་རྗེ་རྒྱུ་དབང་། ལམ་དབང་། འཁོར་ལོ་སྡོམ་པའི་དབང་། གུར་མགོན་ལྷ་བརྒྱད། ཞལ་བཞི་པ། དུར་ཁྲོད་བདག་པོ། པུ་ཏྲའི་ཟུར་ཀ དཀར་བདུད། བྲན་བདུད་སོགས་ཆོས་སྐྱོང་མང་པོའི་རྗེས་གནང་། ཚེ་དབང་གི་རིགས་དུ་མ། ཁྱུང་ཁྲ། ཁྱུང་ནག འཇམ་དབྱངས་དམར་སེར། ས་པཎ་སྦགས་སྒྲུབ། ལམ་ཟབ། ཐུགས་རྗེ་ཆེན་པོའི་སྒོམ་ལུང་། སློབ་དཔོན་པདྨའི་བླ་མའི་རྣལ་འབྱོར། འོད་དཔག་མེད་ཀྱི་ཉལ་འཕོ། ལུང་གི་རིགས་འགའ་ཞིག་ལ་སོགས་དེར་བཞུགས་རྣམས་ཀྱི་ཐུགས་འདོད་དང་མཐུན་པའི་ཆོས་ཀྱི་འཁོར་ལོ་རྒྱ་ཆེན་པོ་སྐོར་བར་མཛད་ཅིང་། དེར་བཞུགས་རིང་ཞབས་ཏོག་རྙེད་བཀུར་འབུལ་ནོད་སོགས་ཀྱང་བསམ་གྱིས་མི་ཁྱབ་པ་དང་། དེར་བཞུགས་རྣམས་ལ་ཡང་བྱིན་རླབས་རྟེན་དང་ཟང་ཟིང་གི་གནང་སྐྱེས་རྒྱ་ཆེན་པོས་སྐལ་བ་བཟང་པོའི་དཔལ་ལ་སྦྱོར་བར་མཛད། ཆོས་སྡེ་དེར་ཡང་མྱོང་གྲོལ་རིལ་བུ་མང་ཇ་འགྱེད་བཅས་སོགས་རེ་བ་དོན་ལྡན་དུ་མཛད་ཅིང་། དེ་ནས་ཆིབས་ཐོག་ཁེལ་བའི་མི་རིང་བ་ཞིག་གི་བར་དེར་བཞུགས་ཀྱི་ཞབས་དྲུང་དཔོན་སློབ་ཀྱིས་ཆིབས་སྐྱེལ་མཛད་དེ། དེ་མཚམས་ནས་ཆིབས་གྱེས་གནང་བའི་ཞབས་དྲུང་དཔོན་སློབ་རྣམས་ཐུགས་ཡིད་ཤིན་ཏུ་འཕྲེང་བའི་ཞབས་ཀྱི་པདྨོ་ལ་རབ་ཏུ་འདུད་པས་བསྟན་འགྲོའི་དོན་དུ་སྐལ་བརྒྱར་ཞབས་པད་བརྟན་པ་དང་། བྱང་ཆུབ་མ་ཐོབ་ཀྱི་བར་དུ་རྗེས་སུ་འཛིན་པའི་སྨོན་ལམ་རྒྱ་ཆེན་པོ་མཛད་ཅིང་། དམ་པ་འདིས་ཀྱང་འཕྲལ་ཕུགས་སུ་དགེ་བའི་བསླབ་སྟོན་གཞལ་དུ་མེད་པའི་བཀའ་དྲིན་ཡང་སྩལ། གུང་རྩིས་ཐོག་རྟ་ནག་སྒྲོལ་མ་བའི་རྙེད་བཀུར་ཞབས་ཏོག་ཕུན་སུམ་ཚོགས་པ་བསྐྲུན། དེ་ནས་ཆོས་གྲྭ་ཆེན་པོ་གསེར་མདོག་ཅན་དུ་ཕེབས་པར་ཉེ་བ་ན། དེར་བཞུགས་ཀྱི་མཁན་སློབ་དྲག་འཐུས་ཀྱིས་ཆིབས་བསུ་དང་། དགེ་འདུན་བྱིངས་ཀྱིས་སེར་འཕྲེང་རྒྱས་པས་སྤྱན་དྲངས་ཏེ། ཕེབས་འཕྲལ་པཎ་ཆེན་རིན་པོ་ཆེས་བྱ་རྒོད་ཕུང་པོའི་བཞུགས་ཁྲིའི་སྟེང་ནས་མཁན་སློབ་དགེ་འདུན་དང་བཅས་པར་འཇམ་དབྱངས་ས་པཎ་སྦགས་སྒྲུབ། འོད་དཔག་མེད་ཀྱི་ཉལ་འཕོ། འཇམ་དབྱངས་དམར་སེར་གྱི་རྗེས་གནང་སོགས་གསུང་ཆོས་ཀྱི་རིམ་པ་སྩལ་ཞིང་། དེ་ནུབ་བླ་བྲང་དུ་གདན་ཆགས་པའི་ནངས་པར་སྔ་བར་པཎ་ཆེན་རིན་པོ་ཆེ་སྐུ་གདུང་བཞུགས་པའི་གདུང་རྟེན་གྱི་གཙོས་པའི་ལྷ་ཁང་རྣམས་སུ་ཐུགས་བསྐྱེད་སྨོན་ལམ་རྒྱ་ཆེ་བར་མཛད། འདུ་ཁང་ཆེན་མོར་པཎ་ཆེན་གྱི་བཞུགས་ཁྲིའི་སྟེང་ནས་མཁན་སློབ་འདུས་ཚོགས་དང་བཅས་པ་ལ་པཎ་ཆེན་ཉིད་ལ་གསོལ་འདེབས་གསར་རྩོམ་གནང་བ་དེ་ཉིད་ཀྱིས་མཚོན་ཏེ་གསུང་ཆོས་ཀྱི་རིམ་པ་ཡང་འགའ་ཞིག་སྩལ། འདུས་པའི་ཚོགས་ལ་མང་ཇ་འགྱེད་བཅས་རྒྱ་དཔངས་ཆེ་བ་དང་། མྱོང་གྲོལ་དམ་ཚིག་རིལ་བུའི་འགྱེད་ཀྱང་སྩལ་ཏེ་ཁོང་རྣམས་གུས་པ་ལྷག་པར་འཕེལ་བའི་སྙན་གྲགས་ཀྱི་རྔ་བོ་ཆེ་ཕྱོགས་ཀུན་ཏུ་སྒྲོག་པར་གྱུར་ཅིང་། དེའི་ནངས་པར་བྱ་རྒོད་ཕུང་པོའི་བཞུགས་ཁྲིའི་སྟེང་ནས་སྐྱ་སེར་གྱི་ཚོགས་ལ་ཁྲོམ་དབང་ཞིག་ཀྱང་སྩལ། དེ་འཕྲལ་ཆིབས་ཐོག་ཁེལ་བའི་རིམ་པར་ཕེབས་པ་ན། གཞི་ཀ་ཆེན་པོ་བསམ་འགྲུབ་རྩེ་ནས་ས་དབང་ནོར་བུའི་དྲུང་གི་དྲུང་འཁོར་མང་པོའི་ཆིབས་བསུ་གཟབ་མས་སྤྱན་དྲངས་ཏེ་ཀླུ་ལྡིང་བཀྲ་ཤིས་དགེ་ཚལ་དུ་ཕེབས། དེར་ཞག་གསུམ་བཞུགས་པའི་རིང་ལ་སྡེ་སྲིད་ནོར་བུའི་དྲུང་དཔོན་གཡོག་རགས་བསྡུས། སྣ་དཀར་ཆོས་སྡེ་བ་རྣམས་དང་། འཕྱོང་རྒྱས་འདུ་ཁང་པ་བཅས་པའི་བླ་མ་འདུས་ཚོགས་དང་བཅས་པ་རྣམས་ལ་སོ་སོར་ཐུགས་འདོད་དང་བསྟུན་པའི་ཚེ་དབང་རྗེས་གནང་། བྱིན་རླབས་རིགས་གཏད་སོགས་ཆོས་ཀྱི་འཁོར་ལོ་རྒྱ་ཆེན་པོ་བསྐོར་ཞིང་། དགོན་སོ་སོའི་བླ་མ་གྲྭ་རིགས་རྣམས་ལ་མང་འགྱེད་བཟང་པོའི་གནང་སྐྱེས་ཀྱང་མཛད་དོ། །དེ་ཁར་མི་དབང་ཆེན་པོའི་རྙེད་བཀུར་འབུལ་ནོད་ཀྱི་ཚོགས་རྒྱ་ཆེན་པོ་ཕུལ་ཞིང་ཤིན་ཏུ་གུས་པའི་ཞུ་གསོལ་མཛད། རྗེ་ཉིད་ཀྱིས་ཀྱང་ཐུགས་བརྩེ་བ་ཆེན་པོས་གནང་སྐྱེས་བསླབ་རྟེན་སོགས་རྒྱས་པར་སྩལ་བས་དཔོན་སློབ་རྣམས་ལེགས་ཚོགས་ཤིན་ཏུ་ཆེ་བ་བྱུང་། དེར་བཞུགས་པའི་ཉིན་གཅིག་བཀྲ་ཤིས་ལྷུན་པོ་ནས་པཎ་ཆེན་རིན་པོ་ཆེ་དང་མཇལ་འཕྲད་གནང་བའི་ཚེ་ཐུགས་དག་སྣང་ཆེན་པོས་རྙེད་བཀུར་ཞབས་ཏོག་རྒྱ་དཔངས་ཤིན་ཏུ་ཆེ་བ་དང་། ཟང་ཟིང་གི་འབུལ་ནོད་ཀྱང་བློས་དཔག་པར་དཀའ་བ་ཞིག་སྒྲུབ་པར་མཛད། བདག་ཉིད་ཆེན་པོ་ནས་ཀྱང་ཆོས་གྲྭ་དེ་ཁར་མང་ཇ་སྦྱོར་སྦྲེལ་འགྱེད་བཅས་དང་། པཎ་ཆེན་རིན་པོ་ཆེའི་དྲུང་དུ་གྱ་ནོམས་པའི་སྐྱེས་བཟང་པོ་སྒྲུབ་པར་མཛད་དེ། ཀུན་ཀྱང་དགེས་ཤིང་ཚིམ་པའི་ལེགས་ལམ་གོང་འཕེལ་དུ་གྱུར་པ་ཡིན་ལ། དེ་ནས་སྣར་ཐང་དུ་ཕེབས་པའི་ཚེ་དེའི་གྲྭ་ཚང་སོ་སོའི་བླ་མ་གྲྭ་རིགས་མི་སྡེ་དང་བཅས་པའི་ཞབས་ཏོག་རྙེད་བཀུར་མང་དུ་བྱུང་ཞིང་། ལྷག་པར་ཨེ་ཝཾ་ཆོས་ལྡན་ནས་མཁན་རིན་པོ་ཆེ་ཉིད་དང་ཀླུ་ལྡིང་ཐར་པ་རྩེ་སོགས་ཀྱི་སྐུ་ཚབ་མང་པོ་དུས་གཅིག་ལ་འཛོམས་པའི་སོ་སོ་ནས་ཞབས་ཏོག་འབུལ་ནོད་རྒྱ་ཆེན་པོ་ཕུལ་ཞིང་། དམ་པ་ཉིད་ཀྱིས་ཀྱང་དེར་གནས་ཀྱི་གཞིས་བྱེས་སོ་སོར་ལུགས་གཉིས་ཀྱི་བཀའ་དྲིན་ཆེན་པོ་སྩལ་བས་ཀུན་ཀྱང་གུས་པའི་སོར་བཅུ་སྤྱི་བོར་འགོད་པ་ལ་ངལ་བ་ལྷུར་ལེན་པར་གྱུར་ཏོ། །དེ་ནས་གླང་ལ་བརྒྱུད་གདན་ས་ཆེན་པོར་མ་ཕེབས་ཀྱི་བར་གྱི་ཕེབས་ཚིགས་གང་ཡིན་དང་། ཁྱད་པར་ཚལ་སྤེལ་ཤབ་གཞུག་གི་གཉེར་བཞུགས་རྒན་དམངས་རྣམས་དང་། འདྲ་འདྲི། ལྷུན་པོ་རྩེ་སོགས་ཀྱི་བླ་མ་གྲྭ་རིགས། ནང་སོ་རྒྱ་རྒན་པ་རྣམས་ཀྱིས་ཞབས་ཏོག་ཕུལ་དུ་ཕྱིན་པ་མཛད་ཅིང་། སོ་སོར་འདོད་ཆོས་ཟང་ཟིང་གི་གནང་སྐྱེས་རྒྱ་ཆེན་པོས་དགའ་མགུ་ཡིད་རང་པར་གྱུར། དེ་ནས་འཕྱི་བ་ལུང་དུ་མ་ཕེབས་ཀྱི་བར་ལ། ཕུ་སུམ་ཆོས་སྡེ་དང་། དགོན་པ་རྒྱས་སོགས་ཀྱི་དཔོན་སློབ་གྲྭ་བཙུན་དང་བཅས་པས་མཆོད་སྤྲིན་རྒྱ་མཚོ་ལྟ་བུར་སྐྱིལ། ནངས་པར་འཕྱི་བ་ལུང་ནས་ཆིབས་ཐོག་ཁེལ་བའི་ཚེ། རྡོ་རྗེ་གདན་ཆེན་པོ་དཔལ་ས་སྐྱ་ནས་གང་གི་གདུང་སྲས་མཚུངས་པ་མ་མཆིས་པ་འཇམ་པའི་དབྱངས་ངག་དབང་བསོད་ནམས་དབང་ཕྱུག་དཔོན་སློབ་རྣམས་ཀྱི་གཙོ་མཛད། ཆབ་འབངས་ཀྱི་ཚོགས་རྣམས་ཀྱི་ཆིབས་བསུ་རྒྱས་པ་དང་བཅས་སྤྱན་དྲངས་ཏེ་རིམ་གྱིས་གདན་ས་ཆེན་པོར་ཕེབས་ཉེ་བ་ན། དེར་བཞུགས་ཀྱི་དགེ་འདུན་རྣམས་ཀྱི་སེར་འཕྲེང་གཟབ་མ། འཆམ་མགོན་བྱིན་རླབས་ཅན་རྣམས་ཀྱིས་བསུ་བ། སྐྱེས་དང་བུད་མེད་རྣམས་ཀྱིས་གཞས་རྩེད་རྒྱན་གོས་གཟབ་མ་སོགས་ངོ་མཚར་བའི་བཀོད་པ་དུ་མ་དང་བཅས་པའི་སྐུ་མདུན་ནས་བསུས་ཏེ། ཧོར་ལུགས་ཟླ་བ་བཞི་པའི་དམར་ཕྱོགས་བཟང་པོ་ཐོག་མའི་ཚེས་ལ། རྗེ་བཙུན་གོང་མ་ཡེ་ཤེས་ཀྱི་སྤྱན་ལྡན་རྣམས་དང་། རིགས་དང་དཀྱིལ་འཁོར་ཀུན་གྱི་མངའ་བདག་དྲུག་པ་རྡོ་རྗེ་འཆང་ཆེན་པོ་ཉིད་ཀྱི་བསྟི་གནས་དམ་པ་དཔལ་ས་སྐྱའི་བཞི་ཐོག་བླ་བྲང་དུ་ལེགས་པར་ཕེབས་ཏེ། རྒྱལ་བསྟན་རིན་པོ་སྤྱི་དང་བྱེ་བྲག་དཔལ་ལྡན་ས་སྐྱ་པའི་བསྟན་པ་སྲིད་མཐའི་བར་དུ་ཉིན་མོ་ལྟར་གསལ་བར་མཛད་པ་ཡིན་ནོ། །དོན་དེ་དག་ལ་འདི་སྐད། ལྷུན་གྲུབ་མི་འགྱུར་དཔལ་གྱི་བསམ་ཡས་ཞེས། །བསྲུང་བའི་མེལ་ཚེ་མཐུན་ལྡན་རྩེ་དམར་གྱིས། །མགོན་ཁྱོད་བསྟན་གྱི་དཔུང་དུ་རིང་ནས་བཀུག །ལས་བཞི་སྤེལ་བའི་སྲོག་ལ་མདུད་པ་བཅས། ༡ །གནས་དེར་ལུས་མེད་ཡིད་ཅན་བཅུ་ཕྲག་གསུམ། །རྣམ་གྲོལ་མཆོག་གི་གོ་འཕང་ལ་བཀོད་པའི། །རྡོ་རྗེ་རྣམ་རྒྱལ་ས་ཡི་ཚངས་པ་ཆེས། །ཁྱོད་ཞབས་སྤྱི་བོའི་གཙུག་ཏུ་གུས་པས་བསྟེན། ༢ །གཞན་ཡས་སྡོམ་བརྩོན་རིགས་སྔགས་འཆང་བའི་རྗེ། །དཔལ་ལྡན་བདུད་འཇོམས་གཉིས་པ་ཀུན་དགའི་མཚན། །གང་གི་བསྟི་གནས་དབུས་རུ་རྡོ་རྗེ་གདན། །དེར་འདུས་འཕྲལ་ཡུན་ཕན་བདེའི་ལམ་ལ་བཀོད། ༣ །མདོར་ན་དབུས་འགྱུར་འདུས་ཚོགས་གྲངས་ཡས་ལ། །སྨིན་གྲོལ་ལུང་གི་བཀའ་དྲིན་མཐའ་ཡས་ཤིང་། །རིན་ཆེན་ས་ལེ་སྦྲམ་སོགས་གནང་སྐྱེས་ཀྱི། །ལོ་རེའི་དབུལ་བ་འགོག་པའི་འཚོ་བ་སྦྱར། ༤ །འདུས་བྱས་དགེ་རྩ་གྲངས་མེད་གསུམ་གྱི་ཚོགས། །སྐད་ཅིག་ཉིད་ལ་རྫོགས་པའི་ཐབས་མཁས་ཀྱིས། །བྱིན་རླབས་མཚན་མ་བཟང་པོའི་རྒྱུད་ཕྱུག་པར། །བྱས་ནས་ཆིབས་ཀྱི་ཁ་ལོ་གཙང་དུ་བསྒྱུར། ༥ །དེ་ལྟའི་རྨད་བྱུང་ལེགས་བྱས་དཔག་མེད་ཀྱིས། །རྒྱལ་བསྟན་ཉིན་མོའི་སྣང་བ་འབར་བཞིན་དུ། །འགྲོ་ལ་རྗེས་ཆགས་གཟུགས་སྐུའི་སྣང་བརྙན་མཆོག །དཔལ་ལྡན་ས་སྐྱར་ཆོས་སྲིད་ཉི་མ་ཤར། ༦ །དེའི་ནང་པར་ནས་བརྩམས་མགོན་ཁང་སོ་སོར་གཏང་རག་གི་བསྐང་གསོ་རྒྱས་པ་མཛད་ཅིང་། དེ་ནས་ཟླ་བ་ལྔ་པའི་རྗེ་མུས་ཆེན་གྱི་སྐུ་མཆོད་དང་། ཟླ་བ་དྲུག་པའི་ས་ལོ་ཆེན་པོའི་དུས་ཆེན་སྒྲུབ་མཆོད་སོགས་ཀྱི་ཚོགས་དབུར་ཕེབས། ཟླ་བ་དེའི་མཇུག་ཙམ་ལ་ཡབ་རྗེ་གྲགས་པའི་མཚན་ཅན་དེ་ཉིད་ཀྱི་ཐུགས་བཞེད་ཀྱི་ལྷག་མ་བསྐང་བའི་ཕྱིར་དང་། བསྟན་པ་སྤྱི་སྒེར་གྱི་འཕེལ་རྒྱས་ལ་དགོངས་གུར་གྱི་མགོན་པོ་ལྷ་བཅུ་གཉིས་མ། རུ་འདྲེན་སྡེ་བཞི། ཞིང་སྐྱོང་ཙ་ཏུརྨུ་ཁ་བྲམ་ཟེའི་གཟུགས་ཅན། དུར་ཁྲོད་བདག་པོ་ཡབ་ཡུམ། དམག་ཟོར་རྒྱལ་མོ། དཀར་བདུད་ལྕམ་དྲལ་དང་བཅས་པའི་འབུར་སྐུ་མཐོང་བ་ཙམ་གྱིས་ཡིད་འཕྲོག་པར་བྱེད་པ་འདི་རྣམས་ཀྱི་གཅའ་གཞི་སྒྲིག་པར་མཛད་པ་དང་ལྷན་ཅིག སྐུ་མདུན་བོད་གོང་པ་སོགས་ལྷ་བྲིས་པ་རྣམས་ལ་བཞུགས་གྲལ་ཐོག་བསླབ་སྟོན་ཞིབ་རྒྱས་ཞིག་གནང་སྟེ། དེ་ཡང་གདན་ས་ཆེན་པོ་འདི་ཉིད་བླ་མ་གོང་མའི་བྱིན་གྱིས་རླབས་པའི་གནས་མཆོག་ཏུ་གྱུར་པ་ཆོས་སྐྱོང་རྣམས་སྤྲིན་ཕུང་འཐིབ་པ་ལྟ་བུར་བཞུགས་པ་ཡིན་ཀྱང་། བསེ་མགོན་ཡིད་བཞིན་ནོར་བུ་ཙམ་ལས་བཀའ་གཏོད་བྲན་གཡོག་དང་བཅས་པ་ཡོངས་སུ་རྫོགས་པ་ཆ་ཚང་བ་ཞིག་གི་འབུར་སྐུ་མ་བྱུང་འདུག་པ་ནས་གདན་ས་འདིར་ཆ་ཚང་བ་ཞིག་མེད་མཐུ་མེད་ཡིན་འདུག་པ། རྡོ་རྗེ་གདན་པ་ཆེན་པོའི་བཀའ་བཞིན་མཁྱེན་བརྩེ་ཆེན་མོའི་ཕྱག་སོར་གྱིས་བསྐྲུན་པར་མཛད་པའི་གུར་གྱི་མགོན་པོ་རུ་འདྲེན་དང་བཅས་པ་གོང་དཀར་རྡོ་རྗེ་གདན་གྱི་འདི་རྣམས་ཤིན་ཏུ་ལེགས་ཤིང་སྐབས་དང་འབྲེལ་བ་བྱུང་འདུག་པ་ལྟར། ད་ལམ་ཁྱེད་རྣམས་ཀྱིས་ཀྱང་ངེད་ཀྱི་ངག་བཞིན་འཕྲལ་དུ་བསྒྲུབ་དགོས་ཚུལ་དང་། ལྷག་པར་བཀའ་བསྒོ་ཞབས་དབང་སོགས་ཀྱི་རྒྱུན་བྱིན་གྱིས་བརླབས་ཏེ་ཁོང་རྣམས་ཀྱང་གུས་སྤྲོ་ཆེན་པོས་ཟླ་བ་བདུན་པའི་དཀར་ཕྱོགས་ཀྱི་གཟའ་ཚེས་བཟང་བ་ལ་ལས་འགོ་བཙུགས་སྟེ་བཀའ་བཞིན་རྟག་འགྲུས་སུ་སྒྲུབ་པར་མཛད། དེ་མཚམས་ནས་སྔགས་འཆང་ཆོས་ཀྱི་རྒྱལ་པོ་ཀུན་དགའ་རིན་ཆེན་གྱི་སྐུ་མཆོད་རྡོ་རྗེ་ཕུར་པའི་སྒྲུབ་མཆོད་ཆེན་མོ་གནང་གྲུབ་བསྟུན། བྱང་ནས་བདག་པོ་བླ་མའི་དྲུང་། གོང་དཀར་ནས་སོག་པོ་བླ་མ་སོགས་གཞིས་བྱེས་ཀྱི་ཆོས་ཉན་པ་རགས་བསྡུས་ཞིག་ལ་རྡོ་རྗེ་རྣལ་འབྱོར་མའི་ཁྲིད་དང་། དེའི་ཡིག་སྐོར་གསར་སྙིང་མང་པོ་ཞིག་གི་ལུང་། རྗེ་ཉིད་ཀྱི་རྟོགས་བརྗོད་ངོ་མཚར་རྒྱ་མཚོའི་རྦ་རླབས་ཀྱི་སྒྲ་དབྱངས་སྐལ་བཟང་དཔྱིད་ཀྱི་དགའ་སྟོན་སོགས་ཆོས་ཀྱི་བདུད་རྩི་ཅི་ཡང་ཞིག་སྩལ་རྗེས། གསེར་མདོག་ཅན་ནས་མཁན་རིན་པོ་ཆེ་དཔོན་སློབ་རགས་བསྡུས་ཞིག་ཞབས་དྲུང་དུ་འབྱོར་པ་ལས། གསུང་ངག་རིན་པོ་ཆེ་ལམ་འབྲས་བུ་དང་བཅས་པའི་གདམས་པ་སྤྱི་དང་། ཁྱད་པར་པཎ་ཆེན་ནས་བརྒྱུད་པ་འདི་དེང་སང་གཞན་སུ་ལ་ཡང་བཞུགས་པ་ཞིག་མི་འདུག་པ་བཅས་བཀའ་དྲིན་བསྐྱང་དགོས་ཚུལ་གྱི་གསོལ་བ་བཏབ་པའི་ངོར། གདུང་སྲས་འཇམ་པའི་དབྱངས་ངག་དབང་བསོད་ནམས་དབང་ཕྱུག་ལྕམ་སྲིང་དང་། གདུང་བརྒྱུད་རིན་པོ་ཆེ་ངག་དབང་ཀུན་དགའ་བཀྲ་ཤིས་ཡབ་ཡུམ་སྲས་རྣམས་གཙོ་བོར་གྱུར་པའི་འདིར་བཞུགས་ཀྱི་དགེ་འདུན་རགས་རིམ་གསོལ་བ་འདེབས་པ་པོ་རྣམས་དང་། སྒོམ་སྡེ་ནང་ཆེན་ནས་ཆོས་རྗེ་བླ་མའི་དབོན་རིགས་རྗེ་ཉིད་ཀྱིས་ལུང་བསྟན་བཞིན་དགོན་པ་གསར་རྒྱག་གེགས་མེད་དུ་ཐར་ཕྱིན་པའི་ལེགས་སོ་འབུལ་བར་གྲྭ་རིགས་མང་པོ་དང་བཅས་འབྱོར་པ་དེ་དག་དང་། གཞན་ཡང་གློ་བོ་སྨོན་ཐང་པའི་གྲྭ་རིགས་དུ་མ། རྣམ་རྒྱལ་ལྷ་རྩེ། མངའ་རིས། ཉི་ཤར་ཆོས་སྡེ། ཐུབ་བསྟན་རྣམ་རྒྱལ། ངོར་དགོན་པ། ནཱ་ལེནྡྲ་སོགས་ནས་འདུས་པའི་གཞིས་བྱེས་ཀྱི་ཆོས་ཉན་པ་བརྒྱ་ཕྲག་དུ་མ་ལ་གསུང་ངག་རིན་པོ་ཆེ་ལམ་འབྲས་བུ་དང་བཅས་པའི་གདམས་པ། དེ་དང་འབྲེལ་བའི་དབང་རྗེས་གནང་། ལུང་མན་ངག་ཆ་ལག་སོ་སོ་མ་ཚང་བ་མེད་པ་སྒྲུབ་པ་ལུང་སྦྱིན་གྱི་བར་དུ་སྨིན་རྒྱས་སུ་ཟླ་བ་དུ་མའི་བར་སྩལ་ཏེ། དེར་འདུས་ཐམས་ཅད་དད་པ་དང་བློ་གྲོས་ཀྱི་པདྨོ་རབ་ཏུ་རྒྱས་པར་གྱུར་པ་ཡིན་ལ། ལོ་དེའི་དགུན་བཟང་ལྡན་ཆོས་སྡེའི་སློབ་དཔོན་པ་ཆེན་པོ་མདོ་དང་རྒྱུད་སྡེ་ཀུན་ལ་མཁྱེན་པའི་སྤྱན་རས་གསལ་བ་བྱམས་པ་ངག་དབང་རྣམ་རྒྱལ་བས་གསོལ་བཏབ་པའི་ངོར་གདུང་སྲས་དམ་པ་རྣམས་དང་། གཞིས་བྱེས་ཀྱི་བླ་མ་གྲྭ་རིགས་མང་པོ་ལ་ས་སྐྱ་པའི་ཀྱཻ་རྡོ་རྗེ་བཀའ་བབས་བཞིའི་གཞུང་འགྲེལ་ལ་རྟེན་པ་གསུམ་གྱི། རྒྱ་གཞུང་གི་རིགས་ཕྱོགས་གཅིག་ཏུ་བསྒྲིགས་པ་དེང་སང་ལུང་རྒྱུན་ཆད་ལ་ཐུག་པའི་ཤིན་ཏུ་དཀོན་པས་གཙོ་ཆེའི་ཆོས་སྣ་སུམ་ཅུ་དགུ་དང་། འཇིག་བྱེད་ར་ལུགས་ཀྱི་རྭ་རྩེ་སེམས་འཛིན་གྱི་ཁྲིད། དེའི་ཡིག་སྐོར་གྱི་ལུང་། འཇིག་བྱེད་རྭ་ལུགས། རྭ་ཁྲིད། མཁའ་འགྲོ་སྙན་རྒྱུད་ཀྱི་ཁྲིད། ཡིག་བརྒྱའི་ལུང་དང་བཅས་པ་འབྲི་ཁུང་དཔལ་འཛིན་གྱིས་བསྒྲིགས་པའི་འཇིགས་བྱེད་ཀྱི་མན་ངག་བེའུ་བུམ་རྣམས་ཤིན་ཏུ་རྒྱས་ཤིང་མཐའ་ཆོད་པའི་བཀའ་དྲིན་སྩལ། དེ་ནས་བསྒྱུར་བྱེད་ཅེས་པ་ས་མོ་ཕག་ལོ་དམ་པ་འདི་ཉིད་དགུང་གི་བགྲང་གཞི་བཅུ་ཕྲག་དྲུག་དང་ཉག་མ་གསུམ་དུ་ཕེབས་པ་ཧོར་ལུགས་ཟླ་བ་བཅུ་གཉིས་པའི་ནང་དུ་གུར་གྱི་མགོན་པོ་རུ་འདྲེན་དང་བཅས་པའི་སྣང་བརྙན་ཤིན་ཏུ་ལེགས་ཤིང་གཟི་བརྗིད་ལྡན་པ་འདི་རྣམས་མཐར་ཐོན་ཏེ་མཚན་སྲིད་གསུམ་ཟིལ་གནོན་དུ་གསོལ་བར་མཛད་ཅིང་། མགོན་ཁང་དེའི་ཕྱོགས་བཞི་བར་མཚམས་མེད་པར་སྔགས་འཆང་ཆོས་ཀྱི་རྒྱལ་པོ་ཡབ་སྲས་ཀྱིས་ཕྱག་བྲིས་གུར་ཞལ་པུ་ཏྲ་སོགས་ཀྱི་བྲིས་ཐང་བྱིན་རླབས་ཅན་དུ་མ་གཙོ་བོར་གྱུར་པའི་བླ་མ་གོང་མའི་ཐུགས་དམ་གྱི་རྟེན་ཕྱག་དྲིས་མ་སོགས་བྲིས་ཐང་བྱིན་རླབས་ཅན་དུ་མས་ཁྱབ་པ་དང་། གཞན་ཡང་སྐུ་གསུང་ཐུགས་གྱི་རྟེན་ཕྱི་ནང་གསང་གསུམ་གྱི་མཆོད་པའི་བྱེ་བྲག་བསམ་གྱིས་མི་ཁྱབ་པ་ཞིག་སྦྱོར་བར་མཛད་པས་རྒྱས་པར་ནི་དེ་ཉིད་ཀྱི་དཀར་ཆག་ཏུ་གསལ་ཞིང་། ཟླ་བ་དེའི་ཉེར་གསུམ་ལ་རབ་ཏུ་གནས་པ་ཐུན་མོང་དང་ཐུན་མོང་མ་ཡིན་པ་སྨིན་རྒྱས་སུ་མཛད། གཞན་ཡང་ཕྱག་ནས་སྨིན་རྒྱས་ཡང་ཡང་མཛད་པས་ཡེ་ཤེས་སེམས་དཔའ་དངོས་སུ་བཞུགས་པའི་རྟགས་སུ་མགོན་ཁང་དེར་སུ་ཞིག་གིས་ཕྱིན་ཀྱང་སླེབ་མ་ཐག་འཇིགས་ཤིང་སྐྱི་ཕུང་བྱེད་པ་དང་། ཐ་མལ་གྱི་རྣམ་རྟོག་ཕྲ་རགས་རྣམས་འགགས་ནས་སྐུ་རྣམས་ལ་ལྟ་མི་ནུས་བཞིན་དུ་དལ་བུས་ལྟས་པ་ན། སྐུ་རྣམས་ཤིན་ཏུ་ལེགས་ཤིང་ཡིད་རང་དབང་མེད་པར་འཕྲོག་ཅིང་བློ་ཕེབས་ཏེ་ཆོས་སྐྱོང་ཡེ་ཤེས་པ་དངོས་རྣམས་ལ་ཡང་འདི་བས་ལྷག་པ་མེད་དོ་སྙམ་པའི་དང་བའི་དད་པ་དང་བྱིན་རླབས་རྨད་དུ་བྱུང་བ་གཞན་ལས་ཆེས་ལྷག་པ་འདི་ནི་སྔོན་མེད་གསར་དུ་བསྐྲུན་པར་མཛད་པ་ཡིན་ལ། དེ་ནས་འཁོན་དཀོན་མཆོག་རྒྱལ་པོའི་སྐུ་གདུང་རིལ་པོ་བཞུགས་པའི་གཙུག་ལག་ཁང་ཉམས་གསོ་གསར་བཞེངས་ལྟ་བུ་སྔོན་དུ་མཛད་ཟིན་པ་ལ་ཧོར་ལུགས་ཟླ་བ་དང་པོའི་ནང་དུ་ལྡེབས་བྲིས་དུས་མཆོད་གདུང་བརྒྱུད་རིམ་པར་བྱོན་པའི་བརྒྱུད་རིམ་དང་། སྐུ་གདུང་རིན་པོ་ཆེ་བཞུགས་པའི་མཆོད་རྟེན་ལ་གྲང་གསེར་རྗིབ་གཏོང་གི་ཞབས་ཏོག་གནམ་རྒྱན་བྱ་སྤུ་དཀར་ནག་ཁོ་ན་ལས་གྲུབ་པའི་བླ་བྲེ་ཁྱད་འཕགས་གཞན་ཡང་བཀྲས་ཐགས་དང་རྒྱན་གཞི་སོགས་ཁྱད་གོས་ཁོ་ན་བསྒྲིགས་པའི་ཀ་སྟར་གསུམ་གྱི་བར་ཏལ་མའི་བླ་བྲེ་དང་། ས་རྒྱན་མཆོད་པའི་བྱེ་བྲག་ཀྱང་གསར་པ་མང་དུ་འབུལ་བ་མཛད་ཅིང་རབ་གནས་སྨིན་རྒྱས་སུ་སྒྲུབ་པར་མཛད་དེ། དེང་སང་ཀུན་གྱི་ཡིད་འཕྲོག་པའི་གནས་སུ་གྱུར་པ་འདི་ཉིད་དང་། ཟུར་ཁང་དུ་རྗེ་བཙུན་རིན་པོ་ཆེའི་སྐུ་འདྲ་རིན་པོ་ཆེ་ལ་ཧོར་གོས་ཀྱི་སྐུ་བེར། ཀ་སྟར་གསུམ་ལ་ཁྱད་གོས་ཁོ་ན་བསྒྲིགས་པའི་བླ་བྲེ། ཕྱོགས་མཚམས་ཀུན་ལ་ལམ་འབྲས་བླ་མ་བརྒྱུད་པའི་བྲིས་ཐང་བྱིན་རླབས་ཅན་དུ་མས་མཛེས་པར་བྱས་ཤིང་། མཆོད་པའི་བྱེ་བྲག་ཀྱང་མང་པོ་གསར་དུ་འབུལ་བ་མཛད་ནས། གཙུག་ལག་ཁང་འདི་ལ་ཡང་ཞབས་ཏོག་གསར་བཞེངས་ལྟ་བུའི་སྒོ་ནས་ད་ལྟ་ཀུན་ཀྱིས་མཐོང་བ་ཙམ་གྱིས་དང་བའི་དད་པ་དབང་མེད་དུ་བསྐྱེད་པར་བྱེད་པ་འདི་ཉིད་ཡིན་ལ། དེ་ནས་ལོ་དེའི་ཟླ་བ་གསུམ་པའི་ནང་དུ་ཉིས་ཐོག་བླ་བྲང་དུ་གཙུག་ལག་ཁང་གསར་བཞེངས་བཅའ་སྒྲིག་གི་ཞལ་བཀོད་ཐོག་མར་མཛད་པའི་ཉིན་གློ་བུར་དུ་ཨ་ཙ་ར་ཞིག་གིས་འཇམ་དཔལ་ན་ག་རག་ཤའི་སྐུ་ལི་མ་ཡ་མཚན་ཅན་ཞིག་དང་། ཞལ་བཞི་པའི་རྟེན་རྡོ་ཁོ་རང་རྩིས་ཤིན་ཏུ་ཆེ་ཞིང་ཙ་ཏུརྨུ་ཁ་ཟེར་བ་དང་བཅས་སྔགས་འཆང་བླ་མ་འདི་ཉིད་ཀྱི་ཕྱག་ཏུ་འབྱོར་པས་རྟེན་འབྲེལ་ཕུན་སུམ་ཚོགས་པ་འདུག་གསུངས་ཤིང་ཐུགས་དགེས་སྤྲོ་དང་བཅས་ཕྱག་ཏུ་བཞེས། གཞན་ཡང་དེ་སྐབས་རྟེན་འབྲེལ་ངོ་མཚར་ཅན་མང་པོ་ཞིག་དང་། རྗེ་ཉིད་རང་ལ་མཚན་ལྟས་ཁྱད་པར་ཅན་མང་དུ་བྱུང་བ་རྣམས་ནི་ཐུན་མོང་དུ་བྲི་བར་མ་ནུས་སོ། །སླར་ཟླ་བ་དྲུག་པའི་ནང་དུ་གཙུག་ལག་ཁང་ཡོངས་སུ་རྫོགས་པ་གྲུབ་ཅིང་། གཟའ་སྐར་བཟང་བའི་ཉིན་རྗེ་ཉིད་རང་གི་གཟིམ་ཆུང་ན་ཡོད་པའི་རྟེན་བྱིན་རླབས་ཅན་རྣམས་དང་། རྟེན་གྱི་གཙོ་བོ་ལ་རྗེ་བཙུན་བརྩེ་བ་ཆེན་པོའི་སྐུ་བརྙན་མི་ཚད་ཙམ་ཞིག་གསར་དུ་བཞེངས་པར་མཛད་དེ། རྒྱ་བོད་ཀྱི་བླ་མ་གོང་མ་མང་པོ་ཞིག་གི་སྐུ་གསུང་ཐུགས་ཀྱི་རྟེན་བྱིན་རླབས་ཅན་མང་པོའི་འཕྱུར་བུར་བལྟམས་པས། ད་ལྟ་མཐོང་བ་ཙམ་གྱིས་ཡིད་འཕྲོག་པ་གསོལ་བ་བཏབ་ན་མཆོག་ཐུན་མོང་གི་དངོས་གྲུབ་ཐམས་ཅད་བདེ་བླག་ཏུ་སྩོལ་བར་མཛད་པ་འདི་ཉིད་དང་། ཉིད་ཀྱི་ཞབས་འབྲིང་པ་མཆོད་དཔོན་སྨོན་ལམ་རིན་ཆེན་པས་གསོལ་བ་བཏབ་པའི་ངོར་བཀའི་གནང་བ་ཐོབ་སྟེ། རྗེ་བཙུན་དམ་པ་རང་ཉིད་ཀྱི་སྐུ་བརྙན་བྱིན་རླབས་ཀྱི་གཟི་འོད་འབར་བ་རྣམས་དང་། ས་རྒྱན་གནམ་རྒྱན་སོགས་མཆོད་པའི་བྱེ་བྲག་དཔག་ཏུ་མེད་པ་དང་བཅས་བདེ་ལྡན་མངོན་དགར་མཚན་གསོལ་ཏེ་སྐལ་པ་ཇི་སྲིད་གནས་ཀྱི་བར་དུ་འགྲོ་བ་རྣམས་ཀྱི་བསོད་ནམས་ཀྱི་ཞིང་དུ་བསྐྲུན་པར་མཛད་དོ། །དེ་ནས་ཆོས་ཀྱི་རྒྱལ་པོ་འཕགས་པ་རིན་པོ་ཆེ་སོགས་བླ་མ་གོང་མའི་ཐུགས་དམ་འཆམ་མགོན་ལྕམ་དྲལ་བཅུ་གཅིག་གི་གསོལ་ཕོད་དང་། རྡོ་རྗེ་གོང་པ་རྣམས་ཁྱད་གོས་ཁོ་ནས་གསར་དུ་སྤོ་བ་མཛད་ཅིང་། ལོ་དེའི་ཟླ་བ་བཞི་པའི་མགོ་ཙམ་ལ་ཐུབ་བསྟན་ཡངས་པ་ཅན་གྱི་སློབ་དཔོན་པ་གཉིས་ཀྱིས་གསོལ་བ་བཏབ་པའི་ངོར། རིགས་ཀྱི་ཅོད་པན་འཛིན་པའི་གདུང་སྲས་ངག་དབང་ཀུན་དགའ་བཀྲ་ཤིས་སྲས་ཡུམ་གྱི་གཙོས་པའི་གཞིས་བྱེས་ཀྱི་གྲྭ་བུ་སློབ་མང་བ་ཞིག་ལ་གུར་གྱི་མགོན་པོའི་གསང་ཁྲིད་རྒྱས་པ་ཆ་ལག་དང་བཅས་པ། ཐུགས་རྗེ་ཆེན་པོའི་དམར་ཁྲིད། འབྲུག་ལུགས་ཀྱི་ནཱ་རོ་ཆོས་དྲུག རོ་སྙོམ་སྒང་སྒྲིལ་སོགས་ཀྱི་ཁྲིད། སྐྱིད་སྡུག་ལམ་ཁྱེར། སུམ་པ་ལོ་ཙཱ་ནས་བརྒྱུད་པའི་ཁྲིད་ཟབ་མོ། ཇོ་བོ་ཐུགས་རྗེ་ཆེན་པོ་འཕགས་པ་སྤྱན་རས་གཟིགས་དབང་བཅུ་གཅིག་ཞལ་གྱི་རྗེས་སུ་གནང་བ། ཁྲིད་སོ་སོའི་ཡིག་ཆའི་ལུང་ལ་སོགས་པའི་ཆོས་ཀྱི་ཆར་ཆེན་པོས་འགྲོ་བ་དཔག་ཏུ་མེད་པ་སྔོན་དུ་འདྲེན་པར་མཛད་ཟིན་པ་དང་། ད་ལྟ་འདྲེན་པར་མཛད་པ་དང་། མ་འོངས་པ་ན་འདྲེན་པར་མཛད་པར་འགྱུར་བའི་གསུང་ཆོས་ཀྱི་ཐ་མ་དེ་ཉིད་ལ་གནང་། དེ་སྐབས་ནས་སངས་རྒྱས་ཀྱི་འཁྲུངས་རབས་སྔགས་འཆང་ཉིད་ཀྱིས་མཛད་པའི་དཔག་བསམ་འཁྲི་ཤིང་གི་དོན་འགྲེལ་ནང་བཞིན་རྒྱལ་བའི་སྐྱེས་རབས་བརྒྱ་རྩ་བརྒྱད་པ་ཐོག་ཚད་མ་ཉི་ཤུ་རྩ་དགུ་གསེར་ཐང་འབའ་ཞིག་ཏུ་སྒྲུབ་པར་མཛད་པ་དང་། དེ་ཐམས་ཅད་ལ་གོང་གཤམ་འཇའ་རིས་གསུམ་སྦྲག་ཧོར་གོས་ཁྱད་འཕགས་འབའ་ཞིག་ལས་གྲུབ་པ། ཞལ་ཁེབ་ལྔ་བརྩེགས། སྒྲིལ་ཤིང་གི་ཏོག་ཐད་གསེར་དངུལ་འཇང་བརྡུང་ཁོ་ན་ལས་གྲུབ་པ་སོགས་གཞན་ལས་ཆེས་ཁྱད་པར་དུ་འཕགས་པ་འདི་རྣམས་ལྗགས་བཀོད་གནང་བ་སོགས་རྣམ་པར་དཀར་བའི་འཕྲིན་ལས་རྒྱ་ཆེན་པོས་རྒྱལ་བསྟན་རིན་པོ་ཆེ་སྤྱི་དང་བྱེ་བྲག་དཔལ་ལྡན་ས་སྐྱ་པའི་བསྟན་པ་རིན་པོ་ཆེ་སྲིད་མཐའི་བར་དུ་མི་ཉམས་ཤིང་རྒྱུན་མི་ཆད་པའི་རྟེན་འབྲེལ་ཐམས་ཅད་ཡང་དག་པར་བསྒྲིགས་པར་མཛད་པ་ཡིན་ནོ། །སྨྲས་པ། མཛད་པ་རྒྱ་མཚོའི་དབུས་སུ་ལྷུན་ཆགས་པའི། །རྣམ་པར་དཀར་བའི་འཕྲིན་ལས་ཉིན་མོའི་མགོན། །རྒྱལ་བསྟན་པད་ཚལ་བཞད་དང་ལྷན་ཅིག་ཏུ། །ཐུབ་བསྟན་ས་ཆེན་མཛེས་པའི་རྒྱན་དུ་གྱུར། །ཡོངས་འདུའི་ཤིང་དང་དབང་གི་རྒྱལ་པོ་ལྟར། །རང་རང་རེ་བའི་འབྲས་བུ་རྟག་འཇོ་བའི། །གང་ལ་ཅི་དགོས་ཆོས་ཅན་གཟིགས་པ་ཡིས། །མཁའ་མཉམ་འགྲོ་འདི་བདག་གིར་མཛད་མིན་ནམ། །འགྲོ་བའི་བླ་མའི་སྐྱེ་བའི་འཕྲེང་བ་ཡིས། །སྐུ་བརྙན་རིན་ཆེན་ལས་གྲུབ་བཅུ་ཕྲག་གཉིས། །དགུ་ཡིས་ལྷག་པའི་བྱིན་རླབས་དྲི་བསུང་ཅན། །ལྷ་མིའི་བསོད་ནམས་ཞིང་དུ་ལེགས་པར་བསྐྲུན། །བཞི་པ་སངས་རྒྱས་ཀྱི་བསྟན་པ་ཉིན་མོ་ལྟར་གསལ་བར་མཛད་རྗེས། ཞིང་ཁམས་གཞན་དུ་འཕྲིན་ལས་ཀྱི་འཇུག་པ་ཆེས་ཆེར་ཡངས་པར་གཟིགས་ནས་གཟུགས་སྐུའི་བཀོད་པ་ཆོས་དབྱིངས་སུ་ཇི་ལྟར་བསྡུ་བ་མཛད་པའི་ཚུལ་ནི། ཞིང་འདིར་མ་ལུས་གདུལ་བྱའི་དོན་སྒྲུབ་ནས། །གཟུགས་སྐུའི་དཀྱིལ་འཁོར་ཆོས་དབྱིངས་ངང་དུ་བསྡུས། །རྨད་བྱུང་ལྟས་མཆོག་ངོ་མཚར་གྲངས་ཡས་སྤྲུལ། །འཕྲིན་ལས་རྒྱུན་མི་ཆད་ལ་སླར་ཡང་འདུད། །ཞེས་ཏེ། བདག་ཉིད་ཆེན་པོ་འདི་ཉིད་གདུང་གི་བགྲང་གཞི་བཅུ་ཕྲག་དྲུག་དང་ཉག་གསུམ་དུ་ཕེབས་པ་ས་མོ་ཕག་ལོ་མ་རྫོགས་ཀྱི་བར་དུ་བསྟན་པའི་བྱ་བ་ཐོས་བསམ་བསྒོམ་གསུམ་དང་། མཁས་པའི་བྱ་བ་འཆད་རྩོད་རྩོམ་གསུམ་སྤེལ་མར་མཛད་པས་གྲུབ་བསྟན་སྤྱི་དང་། བྱེ་བྲག་དཔལ་ལྡན་ས་སྐྱ་པའི་བསྟན་པ་རིན་པོ་ཆེ་ནམ་ལངས་པ་ལ་ཉིན་བྱེད་དབང་པོ་ཤར་བ་ལྟར་གྱུར་པས་ཤིན་ཏུ་ཐུགས་དགེས་པ་ཆེན་པོ་དང་ལྡན་ཅིང་། སྙིགས་མའི་དུས་ཀྱི་སྐྱེ་བོ་རྣམས་ཀྱི་སྤྱོད་ཚུལ་ངན་པ་དག་གཟིགས་པས་ཐུགས་ཅུང་ཟད་གདུང་བར་ཡང་གྱུར་ནས། བླ་མ་ལྷ་ཡི་ལུང་བསྟན་བཞིན་ཞིང་ཁམས་དག་པ་གཞན་དུ་གཤེགས་པ་ལ་ཐུགས་མངོན་དུ་ཕྱོགས་པར་གྱུར་ཏེ། དེ་ཡང་རྗེ་བཙུན་དམ་པ་འདི་ཉིད་དགུང་གི་གྲངས་ལྔ་བཅུ་རྩ་ལྔར་ཕེབས་པ་བོང་བུ་ཞེས་པ་ལྕགས་མོ་ཡོས་ལོ་ཧོར་ཟླ་དྲུག་པའི་ནང་དུ་དམ་རྫས་འཆི་མེད་རིལ་བུ་སྒྲུབ་པར་མཛད་པས་གནམ་གང་གི་ཐོ་རངས་མཚན་ལམ་དུ། རྗེ་ཉིད་བདེ་མཆོག་ཕོ་བྲང་དུ་ཕེབས་ནས། དེ་ན་བཞུགས་པའི་དཀར་པོ་རྣམ་གསུམ་གྱི་སྐུ་བརྙན་དེ་རྣམས་ལ་གུས་པའི་སྒོ་ནས་ལེགས་པར་གཟིགས་པས། དེ་རྣམས་ཞལ་འཛུམ་འཛུམ་མཛད་ཅིང་། ཕྱག་བརྐྱང་བསྐུམ་དང་། སྐུ་ཡང་སྒུལ་སྐྱོད་སྣ་ཚོགས་མཛད་པ་སྙམ་བྱེད། དེ་ནས་ཐུགས་དད་པ་ཆེར་གཡོས་ཏེ། ཁྱེད་ཀྱིས་མི་མཁྱེན་པའམ་མི་གཟིགས་པ་ཅི་ཡང་མ་མཆིས་པས། བདག་གི་ཚེ་ཇི་ཙམ་ཐུབ་དང་ཕྱི་མར་གར་སྐྱེ་བའི་ལུང་བསྟན་གསལ་བར་སྩལ་དུ་གསོལ་ཞེས་ཞུ་བར་མཛད་པ་ན། དབུས་ཀྱི་ས་ཆེན་གྱི་སྐུ་དེ་ད་ལྟའི་བདེ་མཆོག་ཕོ་བྲང་གི་སྐུ་བརྙན་གསར་པ་དེ་མིན་པའི་སྐུ་འདྲ་རྙིང་མ་མི་ཚད་ཙམ་ཅིག་ཏུ་གྱུར་ནས། སྐུ་གཡས་འོག་ཏུ་བཅུག་སྟེ་གཟིམ་སྟབས་ལོག་གེ་བའི་ངང་ནས། རྗེ་ཉིད་ལ་གསང་གྲོས་ཀྱི་ཚུལ་དུ། ཚེ་ནི་འཇལ་བྱེད་གསེར་རིས་འཁྱུད་པའི་འབྱུང་བ་ཉིས་འགྱུར་དུ་ཐུབ་བོ་ཞེས་གསལ་བར་གསུངས་ཤིང་། ཕྱི་མ་རིག་པ་འཛིན་པ་འགྲུབ་བོ་གསུང་བ་སྙམ་མཛད་པ་ན་མནལ་སད་དེ། བག་ཆགས་སམ་ལུང་བསྟན་ཅི་ཡིན་ཡང་རྨི་ལམ་ཡ་མཚན་ཆེ་དགོངས་པ་འཁྲུངས་ཤིང་འདུག་པ། ནང་པར་བདག་སོགས་སྐུ་འཁོར་བ་རྣམས་ལ་ཡང་དེ་བཞིན་གྱི་བཀའ་སྩལ་བྱུང་ཞིང་། ལྷག་པར་མཁན་རིན་པོ་ཆེ་མཁས་པའི་དབང་པོ་བསྟན་འཛིན་རྒྱ་མཚོ་བ་ཞབས་དྲུང་དུ་ཕེབས་པ་ཞིག་ལ་བཀའ་ལས། ངེད་ལ་བག་ཆགས་སམ་ལུང་བསྟན་ཅི་ཡིན་ཡང་ཁ་སང་གནམ་གང་གི་ཐོ་རངས་རྨི་ལམ་འདི་བཞིན་བྱུང་བ། ཚེ་ནི་འཇལ་བྱེད་གསེར་རིས་འཁྱུད་པའི་འབྱུང་བ་ཉིས་འགྱུར་ཐུབ་ཟེར་བ་དེས་བརྡའ་དོན་གསེར་རིས་འཁྱུད་པའི་ལྷུན་པོ་ལྟ་བུའི་ལུས་རྟེན་འདིའི་འཇལ་བྱེད་དམ་ཚད་ནི་འབྱུང་བ་སྟེ་ལྔ་ཉིས་འགྱུར་བཅུ་ཐུབ་ཟེར་རྒྱུ་ཡིན་འདུག་གསུང་བ་ལ། མཁན་རིན་པོ་ཆེ་ཉིད་ནས་སྐུ་ཚེའི་ཚད་སོགས་ལུང་བསྟན་དེ་བཞིན་ཤིན་ཏུ་ངོ་མཚར་ཆེ་ཞིང་བསླབ་སྟོན་གྲོན་མེད་དུ་ཕེབས་པ་བཀའ་དྲིན་ཤིན་ཏུ་ཆེ། བརྡའ་དོན་ཀྱང་འབྱུང་བ་ཉིས་འགྱུར་བཅུ། དེ་སྟེང་གསེར་རི་བདུན་བསྣན་པའི་བཅུ་བདུན་ངེས་པར་བཞུགས་པའི་ཐུགས་འདུན་ཅིས་ཀྱང་བཀའ་དྲིན་ཆེ་དགོས་ཤིང་། དེ་བཞིན་ཐུགས་འདུན་མ་དོར་བའི་སྙེལ་ཐོ་ཞིག་ཀྱང་གནང་དགོས་ཞུ་བ་མཛད་འདུག་པ་ལ། འདུན་པ་བྱས་པའི་སྟེང་དུ་འགྲོ་བ་ལྐོག་འདུག་ནའང་། བཅུ་བདུན་སྡོད་པའི་རྟེན་འབྲེལ་གང་འགྲིག་བྱེད་གསུངས་ཤིང་། སྙེལ་ཐོ་ཞིག་འདེབས་པར་མཛད་པ་ལ་ཡང་བཅུ་བདུན་འཇུག་པར་མཛད་པ་གོང་བླ་མ་དང་ལྷག་པའི་ལྷས་བྱིན་གྱིས་བརླབས་པའི་སྐབས་ན་གསལ་བ་ལྟར་ལགས། མི་མཁས་པ་དག་གོང་གསལ་སྙེལ་ཐོ་འདེབས་པར་མཛད་པ་དང་འདི་སྐབས་ལུང་བསྟན་རྣམས་འགལ་ལོ་སྙམ་ན། བཤད་མ་ཐག་པ་ཡིན་མོད། དེ་དག་ནི་དྲང་ངེས་ཀྱི་རྣམ་གཞག་སོ་སོར་མ་ཕྱེད་པའི་སྐྱོན་ཏེ། དང་པོ་ནི་མཁན་རིན་པོ་ཆེ་སོགས་གདུལ་བ་ཁ་དྲང་པའི་ཆེད་དུ་གསུངས་པ་དང་། ཕྱི་མ་ནི་སྒྲ་ཇི་བཞིན་པ་སྟེ། ཆོས་ཀྱི་རྗེ་ས་སྐྱ་པཎྜི་ཏས་སྡོམ་པ་གསུམ་གྱི་རབ་ཏུ་དབྱེ་བ་ལས། སངས་རྒྱས་གསུང་ལ་དྲང་དོན་དང་། །ངེས་དོན་རྣམ་པ་གཉིས་སུ་ཡོད། །སྒྲ་ཡང་ཇི་བཞིན་པ་དང་ནི། །ཇི་བཞིན་མིན་པ་གཉིས་སུ་གསུངས། །ཐེག་པ་ཡང་ནི་འཇིག་རྟེན་དང་། །འཇིག་རྟེན་འདས་པ་གཉིས་སུ་གནས། །བཤད་པ་ཡང་ནི་དགོངས་པ་དང་། ལྡེམས་པོར་དགོངས་དང་དྲང་པོ་རུ། །དགོངས་པ་ཞེས་བྱ་རྣམ་གསུམ་ཡོད། །ཞེས་གསུངས་པ་ལྟར་གྱིས་རྣམ་པར་དབྱེ་བ་སོ་སོར་འབྱེད་དགོས་པས་སོ། །དེ་ལྟར་ལྔ་བཅུ་རྩ་ལྔ་པ་ནས་བཅུ་འདས་པ་ན་ཞིང་ཁམས་དག་པ་གཞན་དུ་གཤེགས་པ་ལ་ཐུགས་སྔོན་དུ་ཕྱོགས་པར་གྱུར་ཏེ། དེའི་སྔ་ལྟས་སུ་དེའི་གོང་བདག་ཉིད་ཆེན་པོ་འདི་ཕྲ་རགས་ཀྱི་བྱ་བ་དང་། འཕྲིན་ལས་གང་སྒྲུབ་ནའང་ཐུགས་ངང་ཤིན་ཏུ་རིང་བ་ཞིག་ཡིན་པ་ལ། དེ་ལོ་ནས་བརྩམས་གཞིས་བྱེས་ཀྱི་བླ་མ་སློབ་དཔོན་མང་པོ་དང་། ཁྱད་པར་རིགས་དང་ཆོས་ལས་འཁྲུངས་པའི་ཐུགས་སྲས་མཆོག་ཏུ་གྱུར་པ་དཔལ་ས་སྐྱ་པ་ཆེན་པོ་འཇམ་པའི་དབྱངས་ངག་དབང་བསོད་ནམས་དབང་ཕྱུག་གྲགས་པ་རྒྱལ་མཚན་དཔལ་བཟང་པོ་ཡབ་སྲས་སོགས་སྐལ་བ་དང་ལྡན་པའི་གདུལ་བྱ་རྣམས་ལ་ཐུགས་བརྩེ་བ་ཆེན་པོས་མ་དོར་བའི་དུས་དང་གནས་སྐབས་ཐམས་ཅད་དུ་ཆོས་ཀྱི་འཁོར་ལོ་རྒྱ་ཆེན་པོ་བསྐོར་བ་མཛད་པ་ཐམས་ཅད་མ་གྲུབ་དོགས་པ་ལྟ་བུའི་ཐུགས་རྩོལ་ཁོ་ན་མཛད་པ་དང་། སྒྲུབ་མཆོད་སོགས་ཀྱི་སྐབས་སུ་ཡང་དགེ་འདུན་རྣམས་གུང་ཚིགས་ཐོག་ཆོས་ཉན་པ་གཞན་རྣམས་ཀྱང་བསྡུ་བ་མཛད་ནས་གསུང་ཆོས་ཁོ་ནས་དུས་འདའ་བ་དང་། གཙུག་ལག་ཁང་རྟེན་དང་བཅས་པར་ཡང་ཞིག་བཟོས་ཉམས་གསོ་གསར་དུ་བསྐྲུན་པ་སོགས་མཛད་པ་གང་དང་ཅི་མཆིས་པ་ཐམས་ཅད་གང་མྱུར་མྱུར་གྱིས་ཞེས་ཡང་ཡང་བཀའ་སྩལ་ཕེབས་པ་སོགས་ལ་རྗེས་སུ་དཔག་ན། ཞིང་ཁམས་གཞན་དུ་གཤེགས་པ་མཁྱེན་ཅིང་དགོངས་པའི་བཀའ་ལུང་ཁོ་ནར་གནང་ཞིང་། ལྟོས་བཅས་ཀྱི་གདུལ་བྱ་རྣམས་ལ་ཐུགས་བརྩེ་བས་དེ་བར་ཞབས་པད་བརྟན་པར་བཞུགས་པ་མ་གཏོགས་མངོན་པར་དགའ་བའི་ཞིང་དུ་ཕེབས་པའི་ཐུགས་འདུན་སྔ་གོང་ཉིད་ནས་མཛད་ཟིན་པར་མངོན་ནོ། །དེ་དག་ལ་འདི་སྐད། འགྲོ་བའི་བླ་མས་ཉེ་བའི་རིམ་གྲོ་བར། །མྱང་འདས་ཞི་བར་བཞུགས་ལ་དགེས་པའི་གཏམ། །ཡང་ཡང་བསྒྲགས་ཀྱང་ལུས་མེད་གཞན་དབང་ལས། །ཀུན་དགའ་བོ་དེ་རྟོག་བརྗོད་དྲན་པ་གཏོར། །བླ་མ་ལྷ་ཡི་ལུང་བསྟན་མངོན་གྱུར་ཞིང་། །ངན་སྤྱོད་མང་པོས་དམ་པའང་བསུན་འབྱིན་པས། །ཞིང་འདིར་ཁྲེལ་ནས་ཞིང་གཞན་ཕེབས་སྤྲོ་བའི། །གསུང་འགའ་བྱོན་མོད་ཡིད་སྲུབ་འཐིབ་ཀྱིས་ནོན། །དེ་ལྟར་མཆོག་གི་འདྲེན་པ་དམ་པ་དེ་ཉིད་ངེས་པའི་དོན་དུ་དབྱིངས་དང་ཡེ་ཤེས་རོ་གཅིག་པའི་ཆོས་ཀྱི་སྐུ་སྔོན་དུ་མཛད་ཟིན་པས་སྐྱེ་འཇིག་གི་སྤྲོས་པ་ཉེ་བར་ཞི་ཡང་། གཞན་སྣང་ཀུན་རྫོབ་ཏུ་གང་ལ་གང་འདུལ་གྱི་སྤྲུལ་པའི་སྐུའི་མཛད་པ་སྣ་ཚོགས་སུ་སྟོན་པ་རྒྱལ་བ་རྣམས་ཀྱི་སྤྱི་ལུགས་ཡིན་པ་བཞིན་དགུང་གི་གྲངས་དྲུག་ཅུ་རེ་གསུམ་པ་ས་མོ་ཕག་གི་ལོ་སྣྲོན་ཟླ་བའི་སྐྱེད་ཙམ་ནས་ཅུང་ཟད་བསྙུན་པའི་ཚུལ་བསྟན་པ་ལས་དོན་དུ་སྐུ་ཟུངས་ཞན་པ་ཙམ་ལ་བརྟེན་པའི་སྐབས་འགའ་དེར་སྐུ་ཟེར་སྤུན་ཙམ་ཡོང་བ་ཞིག་ལས་མཉེལ་རྒྱུ་ཆེར་མ་བྱུང་བས། ཐུགས་དམ་ཟབ་མོ་ལ་བརྩེ་གཅིག་ཏུ་བཞུགས་ཤིང་ཐུན་མཚམས་རྣམས་ལ་གསུང་རྩོམ་འཕྲོ་ཅན་རྣམས་ཀྱང་གྲུབ་པར་མཛད། སྐུ་དྲུང་ན་ཡོད་པའི་ཕྱག་དཔེ་རྣམས་ལ་གདོང་དར་གླེགས་ཐག་སོགས་ཁྱད་གོས་འབའ་ཞིག་ལས་གྲུབ་པ་འབུལ་བ་མཛད་དེ། ད་ཚེ་འདིར་དཔེ་འདི་རྣམས་ལ་བེད་སྤྱོད་པ་ཞིག་ཡོང་བ་མི་འདུག་ནའང་། དཔེ་ཁང་ཆེན་མོར་བླ་མ་གོང་མའི་ཕྱག་དཔེ་རྣམས་ཀྱི་གྲབ་ལ་གཅིག་ཀྱང་མ་ལུས་པ་སྐྱེལ་བ་གྱིས། ཕྱིར་མི་འཁྱར་པའི་འཕྲིན་ལས་ཆོས་སྐྱོང་ལ་བཅོལ་ཡོད་པས་རྗེས་འཇུག་རྣམས་དང་། མ་འོངས་པ་ན་ངེད་རང་གི་བེད་ཆོད་པ་ཡང་སྲིད་གསུང་། སྐུ་ལ་བསྙུན་གཞི་ཆེ་བ་མེད་པས་སྨན་དཔྱད་སོགས་ཀྱིས་འཇུག་ཆེ་བ་མ་བྱུང་ཡང་། རྗེས་འཇུག་རྣམས་བསོད་ནམས་གསོག་པ་དང་གཞན་གྱི་ཁ་ན་མ་ཐོ་བའི་བརྗོད་པ་སྤང་བའི་ཕྱིར་འཚོ་བྱེད་མཁས་པ་ཟུང་གི་འཕྲོད་རྟེན་སྣ་རེ་ཙམ་གྱི་ངོ་བསྟུན་པ་དང་། སྐུ་རིམ་གྱི་ཚུལ་ཡང་ཇི་ལྟར་བཞེད་པ་བཞིན་སྒྲུབ་ཆོག་པ་རྗེས་སུ་གནང་བ་ལྟར་དབུས་གཙང་གི་དགོན་རིགས་སུ་མ་བཅད་པ་བགྲང་བ་ལས་འདས་པ་ཞིག་ལ་མང་ཇ་འགྱེད་བཅས་སྟོབས་ཆེ་བ་ཡང་ཡང་གནང་ཞིང་། གདན་ས་འདི་ཉིད་རང་དུ་ཡང་ཉེ་སྐོར་གྱི་དགེ་འདུན་རྣམས་བསྡུ་བར་མཛད་པའི་ཞལ་གྲངས་སྟོང་ཕྲག་བརྒལ་བར་རྙེད་བཀུར་འབུལ་འགྱེད་རྒྱ་ཆེན་པོ་དང་བཅས་རྒྱུན་མ་ཆད་པར་བསྒྲུབས། གཞན་ཡང་ཆོས་སྡེ་ལྷོ་བྱང་གཙོ་བོར་གྱུར་པའི་གཞིས་བྱེས་ཀྱི་གྲྭ་བུ་སློབ་སྡེ་དཔོན་སྐྱ་སེར་བགྲང་བ་ལས་འདས་པ་ཞིག་གི་སྐལ་བརྒྱར་ཞབས་པད་བརྟན་པའི་ཐུགས་མདུན་རྩེ་གཅིག་པས་ཉིན་མཚན་འཁོར་མོར་གསོལ་བ་འདེབས་པར་མཛད་པའི་བཞུགས་གདན་གྱི་རིགས་ཀྱང་བརྒྱ་ཕྲག་དུ་མ་ལོང་བ་བྱུང་མོད་གདུལ་བྱ་རྣམས་ལས་དང་སྐལ་བ་དང་ལྡན་ན་ཇི་ལྟར་བཞེད་པ་བཞིན་སྐུ་ཚེའི་འདུ་བྱེད་བྱིན་གྱིས་བརློབ་ནུས་ཀྱང་། ལུས་ཅན་རྣམས་ཀྱི་བསོད་ནམས་ལ་མ་དབང་པའི་སྐུ་ཁམས་ལ་སྐྱེད་ཐོན་པའི་བཀའ་ཆོས་འཆད་ཉན་གནང་བ་དང་། ཚུལ་སྒྲུབ་མཆོད་སོགས་ལ་ཕེབས་ཐུབ་པའི་སངས་དྭངས་ཞིག་མ་བྱུང་ཞིང་། བཀའ་ལས་ཀྱང་མ་ཤི་བར་རོང་སྟོན་ཆོས་རྗེ་དང་སྔགས་འཆང་ཆེན་པོ་བཞིན་ཆོས་འཆད་ཉན་དང་བླ་མ་གོང་མའི་དུས་དྲན་གྱི་སྒྲུབ་མཆོད་འདི་རྣམས་ལ་ངོས་རང་འགྲོ་ཐུབ་པ་བྱེད་སྙམ་པ་ཡོད་ཀྱང་། ན་ཚོད་དང་ལུས་ཟུངས་འདི་ཡང་གཞན་དུ་ཀ་འགྲོ་བ་ཞིག་འདུག་པས། ད་རང་བསྟན་པའི་བྱ་བ་དེ་ཙམ་ཡིན་འདུག་ཅིང་། མ་གྲུབ་སྙམ་པའི་འགྱོད་པ་ཡང་ཆེར་མེད། ལོ་གཞོན་ནུ་ནས་ཆོས་ལ་དག་སྣང་ཆེ་བ་བྱས་པས་བླ་མ་རྣམས་ཀྱི་སྤྱན་འབྲས་ལྟ་བུ་ངེད་ཁོ་ན་དགོངས་པ་མཛད། ངེད་རང་གིས་ཀྱང་སོ་སོའི་བཀའ་བཞིན་བསྟན་པ་རིན་པོ་ཆེའི་འཛིན་སྐྱོང་སྤེལ་གསུམ་ལ་ངལ་བ་ལྷུར་ལེན་བགྱིས་པས་ད་བར་སྐྱེ་འགྲོ་ལ་ཡང་ཕན་པ་མང་དག་བྱུང་། ཆོས་ཐོབ་པ་ཐམས་ཅད་ཀྱང་མོས་བློར་མ་ལུས་པ་གདུལ་བྱ་རང་རང་གི་བློ་དང་མཐུན་པ་ཅི་དགོས་ཤོད་ཐུབ་པ་དང་། ལྷག་པར་ཆོས་རྒྱུན་དཀོན་པ་འདི་རྣམས་ཡང་ཡང་སྤེལ་ཐུབ་ཅིང་། སྔགས་འཆང་ཆེན་པོའི་བསྟན་པའི་རྒྱུན་འདི་ཡང་ཡར་ལྡན་ཁོ་ན་བྱུང་བས་སྐལ་བ་བཟང་ཞིང་བློ་བདེ་གསུང་། ཡང་སྐབས་འགར་ན་རྒྱུ་ཆེ་བ་མི་འདུག་ནའང་བསྟན་པའི་བྱ་བ་མི་ཐུབ་པའི་ལུས་རྟེན་འདི་རྗེས་པ་ལེགས་པ་འདུག་གསུང་བ་སོགས་དག་ཞིང་གཞན་དུ་ཕེབས་སྤྲོ་བའི་བཀའ་སྩལ་ཁོ་ན་གནང་བ་བྱུང་། དེ་མཚམས་སྐབས་ཞིག་ཨེ་ཝཾ་ཆོས་ལྡན་གྱི་ཆོས་གྲྭ་ཆེན་པོ་འཛིན་སྐྱོང་སྤེལ་གསུམ་ལ་མཚུངས་པ་མེད་པས་སྤྱན་རས་ཀྱི་གཟིགས་པ་ནམ་མཁའ་ལྟར་ཡངས་པ་མཁན་རིན་པོ་ཆེ་བསོད་ནམས་རྒྱ་མཚོ་བ་རྒྱལ་བའི་ལུང་བསྟན་བརྙེས་པ་རྡོ་རྗེ་འཆང་ཀུན་དགའ་བཟང་པོའི་ཆོས་ཀྱི་ཁྲི་ག་ལ་བ་དེར་འཁོད་པའི་ཐོག་མའི་ཕྱག་འབུལ་ཞུ་བར་ཞབས་དྲུང་དུ་འབྱོར། ཕེབས་མ་ཐག་དགེས་བཞིན་དུ་ཞལ་མཇལ་ཕྱག་དབང་སོགས་བཀའ་དྲིན་བསྐྱངས། ད་ལམ་ཁྱེད་འདིར་འབྱོན་ཐུབ་པ་དེ་སྐབས་མཚམས་ཟིན་པ་བྱུང་། ངོར་དགོན་པ་འདི་ཉག་ཕྲ་བའི་སྐབས་ཐམས་ཅད་དུ་ངེད་རང་གི་བསམ་བཟང་ཁུར་བསྐྱེད་པའི་སྔ་སོར་ཡང་ཕན་སླེབ་ཆེ་བ་ཁོ་ན་བྱུང་ཞིང་། ད་ལམ་ཡང་ངེད་ཀྱི་མཐུན་གྲོགས་རྒྱལ་དབང་ནས་མཛད་པའི་ཆོས་ཁྲི་སྟོང་པར་རྒྱུན་རིང་འཇོག་མ་དགོས་པས་མཁན་པོ་འཕྲལ་དུ་འཁོད་པ་ཤིན་ཏུ་ལེགས་ཚོགས་ཆེ། རྡོ་རྗེ་འཆང་ཡབ་སྲས་ནས། རྗེ་བཙུན་གོང་མའི་བར་གྱི་རྩ་བརྒྱུད་ཀྱི་བླ་མ་དམ་པ་ཐམས་ཅད་དགོངས་པ་ཆོས་ཀྱི་དབྱིངས་སུ་རྫོགས་ཡོད་པས་རང་རེ་ཐམས་ཅད་སྐལ་བ་བཟང་། ད་བསྟན་པ་ལ་ཐུགས་འཁུར་ཡག་པོ་བསྐྱེད་དགོས་སོ་གསུངས་ཞིང་། དུས་གསུམ་མཁྱེན་པའི་བསླབ་སྟོན་མང་པོ་ཞིག་དང་གནང་སྐྱེས་རྒྱ་ཆེ་བ་གནང་། དེ་སྐབས་ཀྱང་ཞིང་གཞན་དུ་ཕེབས་པའི་བཀའ་སྩལ་ཁོ་ན་གནང་འདུག ཡང་སྐབས་ཞིག་ལྷ་ཁང་ཆེན་མོ་ནས་གླིང་ཚང་མཐུན་སྡེབས་དང་། སྤྱི་པ་ལས་ཚན་སོགས་སྒེར་དག་ནས་བརྟན་བཞུགས་གསོལ་འདེབས་ཞུ་མི་མང་བ་བྱུང་བར། བཞུགས་གདན་རྣམས་སྟབས་གཅིག་ཏུ་ཕུལ་བས་འདི་རྣམས་ཅི་ཡིན་གསུངས། ཆོས་སྡེའི་གྲྭ་པ་རྣམས་ཀྱི་གླིང་ཚང་སོ་སོ་དང་སྒེར་ཉིས་འཐུ་གསུམ་འཐུ་མཛད་པ་ནས་བརྟེན་བཞུགས་གསོལ་འདེབས་ཁོ་ན་མཛད་ཀྱི་ཡོད་འདུག་པ་ནས། དེ་རྣམས་ཀྱི་བཞུགས་གདན་ཡིན་འདུག་ལགས་ཞུས་པས། གྲྭ་པ་འདི་རྣམས་ཀྱི་སྔ་ཕྱིར་ངེད་ཁོ་ན་བསམ་པ་བྱས། ད་ལམ་ཡང་དོ་གལ་ཆེ་བ་དེ་བཞིན་ཡོད་པ་ཡིན། ངེད་ལ་ཕན་པ་ཆེར་མེད་ནའང་ཁོ་རང་ཚོར་བླ་མ་གོང་མའི་བྱིན་རླབས་འཇུག་གསུངས། དེ་བསྟུན་སྐུ་གཟེངས་གནང་བ་དང་སྤྱན་ཁྲ་ཁོར་ཁོར་བའི་ངང་ནས་རྗེ་བཙུན་གོང་མ་ཚོ་དཔོན་སློབ་ཐམས་ཅད་དག་པའི་ཞིང་དུ་དྲོངས་ཤིག་གསུང་བ་སོགས་ལན་དུ་མའི་བར་དུ་གནང་བ་བྱུང་། གཞན་ཡང་དེ་ལྟའི་སྐབས་ཐམས་ཅད་དུ་སྐུ་ཟུངས་ཞན་པ་ཙམ་ལས་བསྙུན་གྱི་རྣམ་པ་གང་ཡང་མེད་པས་དུས་སྐབས་ཕལ་ཆེ་བ་ཐུགས་དམ་ཟབ་མོ་འབའ་ཞིག་ལ་རྩེ་གཅིག་ཏུ་བཞུགས་ཤིང་། སྐབས་འགར་གཟིགས་སྣང་ཁྱད་པར་ཅན་མང་པོ་ཞིག་ཡོད་པའི་ཉམས་ཀྱི་བཀའ་ལུང་གསལ་པོ་མིན་པ་ཐོར་ཙམ་གནང་བ་ཞིག་དང་ཁྱད་པར་ནུབ་གཅིག་ས་སྲོས་མཚམས་སྐུ་འཁོར་ན་ཡོད་པ་རྣམས་ཀྱི་ད་ཆ་ས་ཡང་སྲོས་འདུག་པས་གཟིམ་ཆུང་སྟེང་དུ་ཕེབས་རན་འདུག་ལགས་ཞུས་པས། ཁྱེད་རང་རྣམས་ཀྱང་འདི་ཁར་འདུག་ལ་ལྷོད་ཙམ་གྱིས་གསུངས་པའི་མུ་ནས། ང་འདས་པའི་རྗེས་སུ་མེ་ཏོག་གི་ཆར་ཁ་བ་འབབ་འབབ་ཡོང་བ་འདུག ཁ་བ་འབབ་འབབ་ཡོང་བ་འདུག་གསུང་བ་ཉིས་བསྟུད་ཞིག་གནང་བ་དང་། སྤྱན་བར་སྣང་ལ་ཁོར་ཁོར་གཟིགས་པ་ཞིག་མཛད་བྱུང་བས་གཟིགས་སྣང་ཁྱད་པར་ཅན་ཞིག་བྱུང་བ་མངོན་དུ་གྱུར་ཀྱང་སྐུ་ཟིལ་ཆེས་པ་དང་། རང་ཉིད་སྤོབ་པ་ཞན་པས་གང་ཡང་ཞུ་མ་སྤོབ། དེ་ནས་གཟིམ་ཆུང་དུ་ཕེབས་ཞབས་འཆག་པ་དང་སྐུ་བྱུག་གནང་བ་སོགས་སྔར་རྒྱུན་ལྟར་བཀའ་དྲིན་བསྐྱངས་པས་ཉིན་རེ་ཙམ་མ་གཏོགས་གནས་སྐབས་ཐམས་ཅད་དུ་གསོལ་སྤྱོད་མི་འདའ་བའི་རིགས་གཏན་ནས་མ་བྱུང་ཞིང་། ཐུགས་རིག་ཀྱང་དང་བ་ཁོ་ན་བྱུང་། དེ་སྐབས་ཟླ་བ་བཅུ་པ་ཙམ་ལ། སྡེ་བདག་ནོར་བུའི་དྲུང་ཞང་ཚན་གཞིས་ཀ་རྩེར་གློ་བུར་དུ་ཕེབས་པའི་རྐྱེན་བྱས་གཙང་དབུས་ཀྱི་མི་རྣམས་འཁྲུག་རྩོད་སྣ་ཚོགས་བྱུང་བར་སྐྱེ་འགྲོ་བདེ་བའི་ཐུགས་སྐྱེད་རྨད་དུ་བྱུང་བས། མཁན་རིན་པོ་ཆེ་དཔོན་སློབ་ཆིངས་ཀྱི་བཀའ་འདོམས་སུ་རྫོངས་རྟ་གནང་། དེ་ནས་ཧོར་ལུགས་ཟླ་བ་བཅུ་གཅིག་པའི་ཡར་ཚེས་ནས་བརྩམས་སྐུ་ཟུངས་ཇེ་ཞན་ལ་འགྲོ་བ་ཞིག་བྱུང་བས་གཞན་མ་བྱ་ཐབས་མ་རྙེད། ཚོགས་ཆེན་མོར་དགའ་སྟོན་ཞིག་བཏང་ཆོག་པའི་སྙན་འབུལ་ཕྱག་མཛོད་ནས་ཞུ་བར་མཛད་པ་ལ། རང་རེ་དཔོན་སློབ་ཐམས་ཅད་ཀྱི་བསགས་སྦྱང་ཡིན་པས་དེ་བཞིན་ཅིས་ཀྱང་ལེགས། དེ་ཐོག་རྗེ་བཙུན་གོང་མའི་སྐུ་བརྙན་རྣམས་ལ་ངེད་རང་གི་སྣམ་སྦྱར་དང་ཆ་རུ་དངོས་གཙང་བ་འདི་རྣམས་འབུལ་བའི་བཀོད་ཁྱབ་གྱིས་ཕེབས་འདུག་ཅིང་། དེ་ནས་ཚེས་ལྔ་ཡི་ནུབ་སྐུ་ཟེར་མཐོ་བས་མནལ་ཕེབས་ལྐོག་པ་ཙམ་བྱུང་། དེའི་ནང་པར་འགྲོ་བའི་འདྲེན་པ་མཆོག་ཏུ་གྱུར་པ་རིགས་སྲས་འཇམ་པའི་དབྱངས་ངག་དབང་བསོད་ནམས་དབང་ཕྱུག་གྲགས་པ་རྒྱལ་མཚན་དཔལ་བཟང་པོའི་གཙོ་མཛད། རྡོ་རྗེ་སློབ་བུ་ཉུང་ཤས་ལ་ཟབ་པ་དང་རྒྱ་ཆེ་བའི་བཀའ་གསང་རྨད་དུ་བྱུང་བའི་ལུང་བསྟན་པ་དང་། རྗེས་སུ་གནང་བའི་སྒོ་ནས་བསྟན་པ་རིན་པོ་ཆེ་སྤྱི་དང་ཁྱད་པར་སྡེ་བསྟན་པ་གདུང་བརྒྱུད་དང་བཅས་པ་དག་ཇི་ལྟར་འཛིན་ཞིང་སྐྱོང་བ་དང་སྤེལ་བའི་ཚུལ་རྣམས་ལེགས་པར་གསུང་ཞིང་། ཚེས་བདུན་གྱི་ཉིན་སྐུ་བརྙན་རྣམས་ལ་འབུལ་རྒྱུའི་ན་བཟའ་རྣམས་ལ་ཞལ་ཡིག་གསུང་རྩོམ་གནང་སྟེ། དེ་ཡང་ཆོས་ཀྱི་རྗེ་ས་སྐྱ་པཎྜི་ཏའི་དྲུང་དུ་ན་བཟའ་འདིའི་ཚོན་པའི་དུས་གསུམ་གྱི་དགེ་བས་ས་སྐྱ་པ་ཨཱ་ནནྡ་ཚེ་འདི་འཕོས་འཕྲལ་དག་པའི་ཞིང་དུ་སྐྱེས་ནས་ས་ལམ་སྐད་ཅིག་ལ་བགྲོད་དེ། སླར་ཡང་སྤྲུལ་པས་བསྟན་པ་རིན་པོ་ཆེ་དཀར་འཇམ་དུ་བྱ་ནུས་པའི་མཐུ་དང་ལྡན་པར་གྱུར་ཅིག་གསུང་བ་སོགས་སྐུ་བརྙན་སོ་སོར་རིགས་འགྲེ་སྦྱོར་རྒྱུའི་བཀའ་རྩོམ་གྱི་ཐ་མ་དེ་ལ་གནང་། དེ་རྗེས་ཕྱག་མཛོད་སྐུ་གཞོགས་སུ་ཕེབས་པ་ལ་ཕྱོགས་ལ་ཟུར་བསྟན་གྱི་བཀའ་ཚིག་མང་པོ་ཞིག་དང་། ལྷག་པར་དགའ་སྟོན་སྦྱིན་གཏོང་འདི་ཚེས་བཅུ་ལ་ངེས་པར་ཡོང་བ་གྱིས་གསུང་བ་སོགས་འཕྲལ་ཕུགས་སུ་དགེ་བའི་བསླབ་སྟོན་ལུང་བསྟན་ཅི་ཡང་སྩལ་འདུག་པ་ལ། ཕྱག་མཛོད་ཉིད་ཀྱིས་དེ་བཞིན་གྱི་བཀའ་སྩལ་མི་གནང་བའི་ངོས་བསྟན་འགྲོའི་དོན་དུ་སྐལ་བརྒྱར་ཞབས་པད་བརྟན་པའི་གསོལ་འདེབས་ཞུ་བས་ཐུགས་འདུན་ཁོ་ན་བཀའ་དྲིན་ཆེ་དགོས། ཅི་ལྟེ་གསོལ་བ་མ་ཐེབས་ཚེ་བཀའ་སྩལ་བསླབ་སྟོན་གྱི་ཚོགས་ཅི་ནས་ཀྱང་དང་ལེན་ཁོ་ན་ཞུ་བས་བསྟན་པ་དང་སེམས་ཅན་ཐུགས་བརྩེ་བས་མ་དོར་བ་དང་། བདག་སོགས་སྐྱེ་བ་དང་ཚེ་རབས་ཐམས་ཅད་དུ་རྗེས་སུ་འཛིན་པ་ཅིས་ཀྱང་བཀའ་དྲིན་ཆེ་དགོས་ཞུ་བར་མཛད་འདུག་པ་ལ་ཁྱེད་རྣམས་ནམ་ཡང་བརྗེད་མི་ཡོང་གསུང་བ་སོགས་རྗེས་སུ་འཛིན་པའི་བཀའ་སྩལ་ལྷུག་པར་ཕེབས། ཚེས་དྲུག་ནས་བཅུའི་བར་ལ་སྐུ་བདེ་ཉམས་ཆེ་བ་ཁོ་ན་བྱུང་བས་སྐུ་གཞུག་ན་གནས་པ་རྣམས་ཀྱང་བློ་བག་ཕེབས་པ་ཙམ་བྱུང་། ཡིན་ཡང་སྐབས་འགར་དྲི་བཟང་པོ་ཞིག་ཐུལ་ཐུལ་བྱེད་པ་དང་། དགོངས་གཏད་ཀྱང་ཞིང་ཁམས་གཞན་དུ་སྣང་བ་རང་ཞིག་འདུག་པས། མཆོད་དཔོན་ལགས་སོགས་བདག་སྐུ་འཁོར་ན་ཡོད་པ་རྣམས་ཀྱིས་ཀྱང་དེང་སང་སྐུ་ཡང་ཟོར་ཡང་ཆེ་བ་འདུག་ལགས་ཅིང་། ཕྱི་ནང་གི་རྟེན་འབྲེལ་རྣམས་ཀྱང་མི་ལེགས་པ་མི་འདུག་པ་དང་། ལྷག་པར་བསམ་ཡས་ཆོས་སྐྱོང་ནས་ཀྱང་དགེ་བཤེས་རང་གི་ཐུགས་འདུན་གནང་ཚེ་ཉེས་པའི་སྐྱོན་མེད་ཞུ་བ་ཁོ་ན་བྱུང་བས་བསྟན་པ་སྤྱི་སྒེར་ལ་དགོངས་ནས་ཞབས་ཀྱི་པདྨོ་ཡུན་རིང་བརྟན་པའི་ཐུགས་འདུན་བཀའ་དྲིན་ཆེ་དགོས་ཞུས་པས། བཀའ་ལས་ཆོས་འཆད་ཉན་བྱེད་པ་དང་བླ་མ་གོང་མའི་དུས་དྲན་གྱི་མཆོད་འབུལ་ལ་ཡང་འགྲོ་མ་ཐུབ་པ་ཟླ་བ་ཁ་ཤས་སོང་། ད་ལུས་རྟེན་འདིས་བསྟན་པའི་བྱ་བ་ཐུབ་པ་ཞིག་མི་ཡོང་བ་འདུག་པས། བསྟན་པའི་བྱ་བ་མི་ཐུབ་པའི་ལུས་རྟེན་འཕོས་པ་རང་ལེགས་པ་འདུག་གསུང་བ་དང་། གཞན་ཡང་བཀའ་སྩལ་མང་པོ་ཞིག་གནང་བྱུང་བའི་ཕྲོས་ལ། ཀ་བ་འདིའི་མདུན་དུ་བཙུན་མ་གཅིག་སྔ་གོང་ནས་ད་ལྟའི་བར་དུ་ཡང་ཡང་ཡོང་བ་ཞིག་འདུག་མཁའ་སྤྱོད་མ་ཡིན་པ་འདྲ། གཞན་ཡང་སྔས་མགོ་འདིའི་ཤར་ཕྱོགས་སུ་བྲམ་ཟེ་གཅིག་དང་། དེའི་ནུབ་ཏུ་བཙུན་པ་གཅིག་ཡོང་གི་འདུག་པ་འདི་རྣམས་ཞལ་བཞི་པ་དང་པུ་ཏྲ་ཡིན་པ་འདྲ་གསུང་ཤིང་། གཞན་ཡང་འདིའི་མཚོན་པའི་རྨད་དུ་བྱུང་བའི་རྣམ་པར་ཐར་པ་མཐའ་ཡས་པ་ཞིག་ཡོད་ནའང་དམ་པ་གང་གི་བཀའི་གནང་བ་མ་ཐོབ་པ་དང་ཆོས་སྐྱོང་བཀའ་གཉན་པས་ཐུན་མོང་དུ་འདྲི་བར་མ་སྤོབས་སོ། །དེ་ནས་ཚེས་བཅུའི་ཐུགས་དམ་ལྗགས་བཟླས་ཀྱི་རིམ་པ་རྣམས་གཏོར་བསྔོ་ཡི་བར་སྔར་ལྟར་རྒྱས་པ་གནང་རྗེས། གཏོར་མ་འབུལ་གྲབ་གྱིས་གསུང་བ་དང་ལྷན་ཅིག གཏོར་མ་རྣམས་ལ་ཕྱག་མཛུབ་མཛད་དེ། བདེ་ཀྱཻ་གསང་གསུམ་ལ་སོགས་པའི་རྩ་བརྒྱུད་ཀྱི་བླ་མ་ཡི་དམ། ཆོས་སྐྱོང་སྲུང་མའི་ཚོགས་དང་བཅས་པ་རྣམས་ལ་འདིས་མཚོན་པའི་དུས་གསུམ་དུ་བསགས་པའི་དགེ་བའི་དངོས་པོ་རྣམས་ཀུན་ཏུ་བཟང་པོའི་མཆོད་པའི་སྤྲིན་གྱི་ཕུང་པོ་ལྟ་བུར་གྱུར་ནས་སྐལ་པ་ཇི་སྲིད་གནས་ཀྱི་བར་དུ་རྒྱུན་མ་ཆད་པ་འབུལ་བར་བགྱིའོ་གསུངས་ནས། སྨོན་ལམ་དང་འཕྲིན་བཅོལ་མང་དག་ཞིག་གནང་། དེ་རྗེས་ནས་འདི་གནང་གི་བཀའ་ཅུང་ཟད་ཙམ་ཡང་མི་སྩལ་བ་རྗེ་བཙུན་སྒྲོལ་མའི་མཚན་བརྒྱ་མང་པོ་ཞིག་གནང་རྗེས། ད་ཚོགས་ཆེན་མོ་གྱེས་ཨ་སོང་གསུངས་ཅུང་མ་གྱེས་འདུག་ལགས་ཞུས་པས་ཐུགས་དམ་དེ་ཁའི་ངང་ལ་བཞུགས། དེ་མཚམས་ནས་ཚོགས་པ་རྣམས་ཀྱིས་བཀྲ་ཤིས་མཇུག་གི་ཀི་སྒྲ་མཛད་བྱུང་བ་ན་ད་གྲོལ་བ་ཡིན་འདུག་གསུངས། ཐུགས་དགེས་ཉམས་ཤིན་ཏུ་ཆེ་བ་གཅིག་མཛད་པ་སོགས་ཞིང་ཁམས་འདིའི་མཛད་པ་རེ་ཞིག་དེ་ཙམ་གྱིས་རྫོགས་པ་དང་། ཞིང་ཁམས་གཞན་དུ་འཕྲིན་ལས་ཀྱི་འཇུག་པ་ཆེས་ཆེར་ཡོང་བ་ལ་དགོངས་ནས། རྟག་འཛིན་ཅན་རྣམས་ངེས་འབྱུང་བསྐྱེད་པ་དང་། ལེ་ལོ་ཅན་རྣམས་བརྩོན་འགྲུས་ལ་བསྐུལ་བའི་ཆེད་དུ་ལྷ་དང་བཅས་པའི་འཇིག་རྟེན་མ་ལུས་པའི་སྐྱབས་དང་། མགོན་དང་། དཔུང་གཉེན་མཆོག་ཏུ་གྱུར་པ་དེ་ཉིད་དགུང་གི་གྲངས་དྲུག་ཅུ་རེ་བཞིར་ཕེབས་པ་ཡོངས་སུ་གྲགས་པ། དེ་བཞིན་གཤེགས་པ་དགོངས་པ་ཡོངས་སུ་མྱ་ངན་ལས་འདས་ནས་ལོ་སུམ་སྟོང་བདུན་བརྒྱ་དགུ་བཅུ་གོ་བཞིར་སླེབས་པ་མགོ་ཟླ་བའི་དཀར་ཕྱོགས་ཀྱི་ཚེས་བཅུའི་སྲོད་ཀྱི་ཆ་ལ་རྗེ་བཙུན་གྲགས་པའི་འཕེལ་གདུང་དང་སྔགས་འཆང་ཆེན་པོའི་དམ་རྫས་ཞིག་བསྲེས་ལ་ཁུར་ཤོག་གསུངས། གསོལ་གྲུབ་འཕྲལ་ཞབས་རྡོ་རྗེ་སྐྱིལ་ཀྲུང་། ཕྱག་གཉིས་རྡོ་རྗེ་ཁུ་ཚུར་ཐུགས་ཁར་བསྣོལ། སྐུ་རྒྱབ་ཕྱོགས་སུ་ཅུང་ཟད་བསྙེས་ཙམ་གྱི་ངང་ནས་རྒྱུད་སྡེ་རིན་པོ་ཆེ་ནས་གསུངས་པའི་འདའ་ཁ་མའི་རྣལ་འབྱོར་གསལ་འདེབས་མཛད་དེ་ཧིག་ཆེ་བ་གཉིས་དང་ཆུང་ངུ་གཅིག་གནང་སྟེ། ཐུན་མོང་དུ་སྣང་བའི་གཟུགས་སྐུའི་སྣང་བརྙན་མཚན་དཔེའི་གཟི་འོད་འཕྲོ་བ་དེ་ཆོས་དབྱིངས་འོད་གསལ་ཕྱག་རྒྱ་ཆེན་པོའི་དབྱིངས་སུ་མཉམ་པར་གཞག་པའི་ཚུལ་བསྟན། དེ་ལྟར་ཚེས་བཅུ་ནས་བཅུ་གཉིས་ཀྱི་ཐོ་རངས་ཀྱི་བར་དུ་འོད་གསལ་མ་བུ་འདྲེས་པའི་ཟུང་འཇུག་བདེ་བ་ཆེན་པོའི་ངང་དུ་མཉམ་པར་བཞག དེའི་ཚེ་རྣམ་ཀུན་མཆོག་ལྡན་གྱི་སྟོང་པ་ཉིད་མངོན་སུམ་དུ་རྟོགས་པའི་རྟགས་འདི་ལྟ་བུའོ་ཞེས་འཇིག་རྟེན་ཀུན་ལ་ཆེད་དུ་སྟོན་པ་བཞིན་དུ་དེ་ཉིན་ནས་བརྩམས་ནམ་མཁའ་གཡའ་ཡོངས་སུ་དག་པ་ལ་དབང་པོའི་གཞུ་རིས་གསར་པ་གདུགས་དང་རྒྱལ་མཚན་བ་དན་སོགས་ཀྱི་དབྱིབས་འདྲ་བའི་འཕྲེང་བ་མཚར་དུ་མངར་བས་ཁྱབ་པར་བྲེལ། ཐ་མལ་གྱི་རླུང་རྡུལ་ངང་གིས་ཞི། དྲི་བཞོན་གྱི་རྒྱུ་བ་ཙམ་ཡང་རྒྱུན་རིང་པོའི་བར་དུ་ཆད། ཉིན་བྱེད་ཀྱང་ཆེས་གསལ་བ་དང་ལྷ་རྣམས་ཀྱི་མངོན་པར་གཏོར་བའི་མེ་ཏོག་གི་ཆར་བསིལ་མར་འབབ་ཅིང་སྔར་ཚོར་མ་མྱོང་བའི་དྲི་བཟང་པོས་ཁྱབ་པ་དང་། དཔའ་བོ་དང་མཁའ་འགྲོའི་ཚོགས་ཀྱི་རོལ་མོའི་སྒྲ་ཡང་སྐབས་འགར་འབྱུང་བ་སོགས་ངོ་མཚར་བའི་ལྟས་དང་མཚན་མ་ཅི་ཡང་ཞིག་བྱུང་བས་དེ་སྐབས་གཙང་དབུས་ཟིར་བུན་གྱིས་སྟབས། གཞན་གྱི་ཁ་ན་མ་ཐོ་བའི་སྨྲ་བ་སྤོང་བའི་ཕྱིར་རེ་ཞིག་གསང་བའི་དམ་ཚིག་བྱས་ཀྱང་རྟོགས་སྤྱོད་ཆེ་བ་རྣམས་ཀྱིས་ངོ་མཚར་བའི་ལྟས་རྣམས་ལ་རྗེས་སུ་དཔག་ནས་ཞིང་ཁམས་གཞན་དུ་གཤེགས་པར་གོ་བ་ཡང་མང་དུ་བྱུང་བ་སོགས་སྐལ་བ་དང་ལྡན་པ་ཀུན་གྱི་ཐུགས་མཚོར་ཚང་བ་དེ་ལགས། དེ་ནས་ཚེས་བཅུ་གཉིས་ཀྱི་ཐོ་རངས་ཀྱི་ཆ་ལ་བབ་པ་ན་འོད་གསལ་ལས་ཟུང་འཇུག་གི་སྐུར་བཞེངས་ཏེ་དབུའི་གཙུག་ཏོར་སོར་གང་ཙམ་ཞིག་མཆོག་ཏུ་འཕགས་ཏེ་བྱང་སེམས་ཀྱི་ཟིལ་པ་ཁྲོམ་མེ་བ་དང་བཅས་དཔའ་བོ་དང་རྣལ་འབྱོར་མའི་ཚོགས་བསམ་གྱིས་མི་ཁྱབ་པས་སྐུ་མདུན་ནས་བསུས་ཏེ་ཤར་ཕྱོགས་མངོན་པར་དགའ་བའི་ཞིང་དུ་དེ་བཞིན་གཤེགས་པ་དྲི་མ་མེད་པའི་དྲུང་དུ་གཤེགས་ཏེ་རྒྱལ་བ་ཐམས་ཅད་ཀྱི་མཛད་པ་དུས་གཅིག་ལ་བསྡུས་པར་གྱུར་ཏོ། །དེ་ནས་རྡོ་རྗེ་འཛིན་པ་བྱམས་པ་ངག་དབང་རྣམ་རྒྱལ་བས་ཕྱག་ལེན་མཛད་དེ་ཧེ་བཛྲ་ནས་བཤད་པའི་ཆོ་གས་སྐུ་གདུང་རིན་པོ་ཆེ་ལ་ཆས་གཞུག་གི་ཞབས་ཏོག་ཕུལ་ཏེ་དྲི་བཟང་དར་ཟབ་ལ་སོགས་པའི་མཆོད་པ་དང་ལྷ་རྫས་ཀྱི་ན་བཟའི་ཚོགས་དུ་མས་བཀུར་བསྟི་ཆེན་པོར་བྱེད་ནས་གདུང་སྒྲོམ་གྱི་ཁྲིར་མཆོད་པའི་སྤྲིན་ཕུང་དཔག་ཏུ་མེད་པའི་དབུས་སུ་བསོད་ནམས་ཀྱི་ཞིང་དམ་པར་རེ་ཞིག་བཞུགས་སུ་གསོལ་ཞིང་། རིགས་སྲས་འཇམ་པའི་དབྱངས་སོགས་སྐུ་གཞོགས་པ་རྣམས་ཀྱིས་རྒྱུད་སྡེ་རིན་པོ་ཆེ་ནས་བཤད་པའི་བླ་མའི་རྣལ་འབྱོར་དང་རྗེས་སུ་འབྲེལ་བའི་ཆོ་གས་ཡུན་རིང་པོའི་བར་དུ་བླ་མཆོད་གསོལ་འདེབས་ཀྱི་རིམ་པའི་མཆོད་སྤྲིན་སྤྲོས། རྒྱ་མཚོ་དཔོན་དགེ་འདུན་བཀྲ་ཤིས་ཀྱིས་གཙོ་མཛད་རྡོ་རྗེ་འཛིན་པ་མང་པོའི་སྙིང་པོའི་སྙིང་པོ་མཆོག་ཏུ་གྱུར་པ་རྗེ་བཙུན་རྡོ་རྗེ་རྣལ་འབྱོར་མའི་སྒྲུབ་མཆོད་འཇམ་པའི་དབྱངས་བསོད་ནམས་དབང་པོ་དང་ལྷན་ཅིག་ཏུ་ཕུལ། གཞན་ཡང་ཆོས་གྲྭ་ཆེན་པོར་སྐུ་རིམ་དུ་ཁག་གཡར་བའི་མཆོད་འབུལ་སོགས་ནི་བགྲང་བ་ལས་འདས། དེ་ནས་ལོ་དེའི་ཟླ་བ་གསུམ་པའི་ཚེས་བཅུ་གཉིས་ལ་སྐུ་གདུང་རིན་པོ་ཆེ་ཡིད་བཞིན་གྱི་ནོར་བུ་འབར་བྱེད་ཀྱི་འཁོར་ལོའི་དབུས་སུ་ཀྱཻ་རྡོ་རྗེ་ནས་འབྱུང་བ་བཞིན་གྱི་མཆོད་པའི་ཕྱག་ལེན་འཁྲུལ་མེད་མདོ་དང་རྒྱུད་སྡེ་ཀུན་ལ་དབང་ཕྱུག་པའི་རྡོ་རྗེ་འཛིན་པ་ངག་དབང་རྣམ་རྒྱལ་པས་མཛད། དེ་ཉིན་ཡང་ཕྱོགས་ཀྱི་འཁོར་ལོ་འཇའ་འོད་སྣ་ལྔས་ཁྱབ་ཅིང་། ལྷག་པར་སྐུ་གདུང་ལ་བཞུ་མེ་ཕུལ་བའི་སྤུར་དུད་ཐམས་ཅད་འཇའ་འོད་ཁོ་ནར་སོང་བའི་ཀུན་གསལ་གྱི་ཕ་མཐའ་ཐམས་ཅད་ཁྱབ་པ་དང་མེ་ཏོག་གི་ཆར་འབབ་པ་སོགས་ཇི་ལྟར་པྲ་ཕབ་པའི་མིག་ངོར་གཟུགས་བརྙན་སྣ་ཚོགས་འཆར་བ་ལྟར་གདུལ་བྱའི་མོས་བློ་དང་མཐུན་པའི་མཐོང་སྣང་ངོ་མཚར་ཅན་མང་དུ་བྱུང་འདུག་པ་རྣམས་ནི་སོ་སོར་བྲི་བར་མ་ནུས་སོ། །དེ་ནས་གདུང་ཁང་ལ་ཕྱག་རྒྱས་བཏབ་སྟེ་བདུན་ཕྲག་གཅིག་གི་བར་དུ་ལེགས་པར་མཆོད་ནས་ཞལ་ཕྱེ་སྟེ་རྒྱུད་སྡེ་ནས་བཤད་པའི་ཆོ་གས་གདུང་རུས་རྣམས་སྤྱན་དྲངས་པས་དབུ་ཐོད་ཕལ་ཆེ་བ་རིལ་པོར་བྱོན། དབུའི་གཙུག་ཏོར་གྱི་ཕྱི་ལོགས་ལ་གུར་གྱི་མགོན་པོའི་ཞལ་གདོང་ཤིན་ཏུ་ཆེ་ཞིང་གསལ་བ་རང་ཆས་སུ་ཡོད་པ་དེ་མངོན་དུ་གྱུར། ཞལ་གདོང་དེའི་སྤྱན་གཡས་ཚང་བུག་དང་ཉེ་བ་ན་རྡོ་རྗེ་རྣལ་འབྱོར་མ་ཐེབ་སོར་གྱི་ཚད་ཙམ་འབུར་དུ་དོད་པ། སྤྱན་གཡོན་ན་རྣལ་འབྱོར་དབང་ཕྱུག གཞན་ཡང་བདེ་མཆོག་པ་གཅིག་སོགས་ལྷ་སྐུ་ཡིག་འབྲུ་རིང་བསྲེལ་དང་བཅས་སྐུ་གསུང་ཐུགས་ཀྱི་བརྟེན་ངོ་མཚར་དཔག་མེད་དང་མེ་བྱ་དུང་གི་ཚེམ་གཅིག་འཁྲུངས་ཡོད་པ་དེ་ཡང་རིལ་པོར་བྱོན། དེའི་ཚེ་མ་འོངས་པའི་ལུང་བསྟན་མངོན་དུ་གྱུར་ཏེ་མེ་ཏོག་གི་ཆར་ཁ་བ་འབབ་འབབ་གདུང་ཁང་དང་གཟིམ་ཆུང་སྟེང་འོག་ཐམས་ཅད་དུ་འཐུས་པའི་ཆོག་པ་བབ་ཅིང་། ལྷག་པར་གདུང་ཁང་གི་དྲུང་དུ་ཤིན་ཏུ་ཆེ་བ་བབས་པ་ཕྱོགས་གཅིག་ཏུ་བསྡོམས་པས་ཏིང་ཕོར་གང་བྱུང་བ་མཆོད་པའི་རྗེས་སུ་ཕུལ། གདུང་རུས་ལྷག་མ་ཆུ་ཤེལ་ལྟར་དྭངས་བ་ལུས་པ་མེད་པ་འཇིམ་པ་གཙང་མ་དྲི་བཟང་པོའི་ཆུས་རིན་པོ་ཆེ་དང་ལྷན་ཏུ་སྦྲུས་ནས་རིགས་སྲས་འཇམ་པའི་དབྱངས་ཉིད་ཀྱི་ཕྱག་ཚ་སྐུ་པར་དུ་བླུགས་ཏེ། སྔགས་འཆང་བླ་མའི་སྐུ་བརྙན། གོང་མ་ལྔ་ཚར། སྔགས་འཆང་ཡབ་སྲས། རྣལ་འབྱོར་དབང་ཕྱུག སློབ་དཔོན་པདྨ། རྡོ་རྗེ་འཆང་། འོད་དཔག་མེད། མི་འཁྲུགས་པ། ཐུབ་དབང་གཙོ་འཁོར་གསུམ། བྱམས་པ། འཇམ་དབྱངས། འཇིགས་བྱེད། ཕྱག་རྡོར། ཨུ་ཙ། སྤྱན་གཟིགས། རྣམ་རྒྱལ། རྣམ་རྒྱལ་མཆོད་རྟེན། མཆོད་སྐུ་མ་བརྒྱ་རྩ། ཚེ་དཔག་མེད་སོགས་སྐུ་བརྙན་སྟོང་ཕྲག་གཅིག་དང་བརྒྱ་ང་གསུམ། དེ་ཐམས་ཅད་ལ་གསེར་ཆབ་རྫིབ་འབུལ་དུ་ཞོ་བཅུ་དྲུག་གི་ཞབས་ཏོག་དང་། གཞན་ཡང་དར་ཟབ་ཀྱི་ན་བཟའ་སོགས་མཆོད་པའི་བྱེ་བྲག་བསམ་གྱིས་མི་ཁྱབ་པའི་དབུས་སུ་བཞུགས་ཤིང་དགོངས་པ་ཆོས་ཀྱི་དབྱིངས་སུ་བཀངས་པ་ཡིན་ནོ། །འདིར་སྨྲས་པ། མཁའ་སྤྱོད་དབང་མོ་མཁའ་འགྲོ་འབུམ་བཅས་ཀྱིས། །འཛུམ་དཀར་གཡོ་བའི་ལང་ཚོ་ཡང་ཡང་བསྟན། །ལས་ཀྱི་མགོན་པོ་ཞལ་བཞི་པ་རྣམས་ཀྱང་། །གང་གིས་བཞེད་དོན་སྒྲུབ་པའི་ཕོ་ཉར་ཆས། ༡ །དེ་ཚེ་ནོར་འཛིན་ཉུལ་གྱི་འཚུབ་མ་བྲལ། །སྤྲིན་མེད་མཁའ་ལ་འཇའ་འོད་འཕྲེང་བ་འཁྲིགས། །རོལ་མོའི་སྒྲ་དང་དྲི་ཞིམ་ཕྱོགས་ཀུན་ཁྱབ། །པུཎྜ་རི་ཀའི་ཆར་ཆེན་རྟག་པར་ཕབ། ༢ །རྨད་བྱུང་ངོ་མཚར་ལྟས་དང་ཆོ་འཕྲུལ་གྱིས། །རྒྱ་མཚོའི་གོས་ཅན་ཁྱོན་འདི་རབ་བཀངས་ནས། །ཀྱཻ་མ་ཆོས་སྐུ་བརྙེས་ཀྱང་གདུལ་བྱའི་ངོར། །ཀུན་ཁྱབ་འགྲོ་བའི་མགོན་པོ་གཤེགས་ཚུལ་བསྟན། ༣ །འཇིགས་རུང་མི་ཟད་རིན་ཆེན་འབྱུང་གནས་སུ། །དམ་པའི་དེད་དཔོན་ལན་གཅིག་རྙེད་པ་དེ། །འཇའ་འོད་སྒྱུ་འཕྲུལ་ཇི་བཞིན་མྱུར་བར་ཡལ། །ད་ནི་མགོན་མེད་བདག་རྣམས་ཅི་ཞིག་བྱ། ༤ །ལས་ཀྱི་རྟ་ལྗང་ཤིང་རྟའི་རྩེར་ཕྱོགས་པས། །སེམས་ཀྱི་དུཿཁ་ཉི་མའི་ཐིགས་འཕྲེང་གི །ཙིཏྟའི་ཀུ་མུད་ཟུམ་པའི་ངལ་བ་ལས། །འགྲམ་པའི་ཀུནྡ་ལག་པའི་ཆུ་མཚོར་བསྟན། ༥ །གཙང་གནས་རིགས་ཀྱི་ལྷ་བུ་གཞོན་ནུ་ཡིས། །ངོ་མཚར་ལྟས་དང་མཚན་མ་སྣ་ཚོགས་པ། །རེ་ཞིག་དུས་ན་འདི་དང་འདི་འབྱུང་ཞེས། །ལུང་བསྟན་བདུད་རྩིའི་ཐིགས་པ་སྙིང་ལ་བསིམ། ༦ །བསྟན་འགྲོར་དགོངས་པའི་ཐུགས་བསྐྱེད་ལྷག་བསམ་གྱིས། །མཆོག་གསུམ་དགེས་པའི་སྤྱོད་ཚུལ་ལྷུར་མཛད་ཅིང་། །མ་ནོར་བླང་དོར་གསལ་བར་སྟོན་མཁས་པའི། །བརྩེ་བའི་འཛུམ་ཞལ་ཡིད་ལ་ཡང་ཡང་བཅག ༧ །འདི་འདྲའི་གནས་སྐབས་དངོས་སུ་མཐོང་གྱུར་ཀྱང་། །ད་དུང་གཅེས་འཛིན་འགོང་པོ་མི་འདུལ་བ། །མེ་ཏོག་གཞུ་ཅན་མཐུ་ལས་གཞན་དུ་ཅི། །ནམ་ཡང་བརྩེ་བས་མ་འདོར་ཐུགས་རྗེ་ཅན། ༨ །མི་དགེའི་ལས་ཀྱི་དུས་ཀྱི་མཐར་སྐྱེས་པས། །རྨོངས་པ་བདག་ལ་རེ་ས་གཞན་མེད་པས། །འདི་ནས་བཟུང་སྟེ་ཆོས་སྐུ་མ་ཐོབ་བར། །རྡོ་རྗེ་འཆང་དབང་ཁྱེད་ཀྱི་ཐུགས་རྗེས་གཟིགས། ༩ །ལྔ་པ་རྣམ་པར་དཀར་བའི་འཕྲིན་ལས་རྒྱ་ཆེན་པོས་ཀུན་ཏུ་བཟང་པོའི་མཆོད་པའི་སྤྲིན་གྱི་ཕུང་པོ་ཇི་ལྟར་སྤེལ་བའི་ཚུལ་ནི། རྣམ་པར་དཀར་བའི་འཕྲིན་ལས་གངྒའི་རྒྱུན། །སྐྱེ་རྒུའི་བསོད་ནམས་འཛིན་མར་ལེགས་ཕབས་ཚེ། །ཕན་བདེའི་རྩ་ལྗང་མྱུ་གུ་ཅི་མི་སྐྱེ། །རྒྱལ་བསྟན་འབྲས་བུའི་ཁུར་ཆེན་འདི་ན་ལྕི། །ཞེས་ཏེ། ལོ་དེའི་ཟླ་བ་དང་པོའི་དཀར་ཕྱོགས་ཀྱི་ཚེས་གསུམ་ནས་བརྩམས་གདན་ས་ཆེན་པོ་འདི་ཉིད་རང་དུ་སྐུ་གཞོགས་གྲྭ་ཚང་བན་ཚང་པ་རྣམས་ཀྱི་གཙོས་དགེ་འདུན་བཅུ་ཕྲག་དྲུག་གི་དབུས་སུ་ལྷ་ཁང་མཁན་རིན་པོ་ཆེ་ཉིད་ཕེབས་ཏེ་ཞག་ཉི་ཤུ་རྩ་བདུན་གྱི་བར་དུ་ཐེག་པ་ཐམས་ཅད་ཀྱི་ཡང་རྩེ་རྗེ་བཙུན་ནཱ་རོ་པས་བཀྲལ་བའི་མཁའ་སྤྱོད་དབང་མོའི་དཀྱིལ་འཁོར་ཆེན་པོ་ཞལ་ཕྱེ། ཐུབ་བསྟན་ལྷ་ཆེན་དུ་དགེ་འདུན་བརྒྱ་ཕྲག་མང་པོས་ལམ་ཟབ་མོ་བླ་མའི་རྣལ་འབྱོར་ལ་བརྟེན་པའི་མཆོད་སྤྲིན་རྒྱ་ཆེན་པོ་སྤྲོས། དེ་མཚམས་ཐུབ་བསྟན་རིན་ཆེན་གླིང་། ན་རིང་གསང་སྔགས་གླིང་། ཆུ་འདུས་ཆོས་སྡེ། ཉི་ཤར་ཆོས་སྡེ། ཐུབ་བསྟན་དགེ་འཕེལ། བསམ་འགྲུབ་དགོན་གསར། མདར་གྲང་མོ་ཆེ། རགས་རྫོངས། རྒྱང་། གདོང་དགའ་ཆོས་སྡེ། འཛིམས་ཆོས་ལུང་། ཕུ་གསུམ་ཆོས་སྡེ། འདྲ་འདྲི། ཆོས་འཁོར་ལྷུན་པོ། ནོར་བུ་ཆོས་འཕེལ་སོགས་ཉེ་འདབ་ན་གནས་པའི་ཀློག་སྤོང་གི་སྡེ་སོ་སོ་ནས་བླ་མ་སློབ་དཔོན་གྲྭ་བཙུན་ཕོ་མོ་སྟོང་ཕྲག་གཉིས་ལ་ཉེ་བ་ཙམ་འདུས། ཚེས་བརྒྱད་ནས་བཅུ་གཅིག་གི་བར་ལ་སྤྲུལ་པའི་ལྷ་ཁང་ཆེན་མོར་རིགས་སྲས་འཇམ་པའི་དབྱངས་ཉིད་གཙོ་བོར་ཕེབས་ཏེ་མཆོད་པའི་སྤྲིན་ཕུང་ཀུན་བཟང་རྣམ་འཕྲུལ་ལ་འགྲན་པ་ལྟ་བུ་བཙུགས་པའི་རྒྱུན་གྱི་ཕོགས་དང་། ཉིན་རེ་བཞིན་འབྲས་འཇམ། མང་ཇ། སྤུ་ཇ་སོགས་བཟང་ཇ་སྦྱོར་ལྔ་རེ་ཚོགས་ཆས་དང་བཅས་པ་ཕྱག་མཛོད་ནས་སྟར་ཆགས་སུ་ཞུས། ཆོག་ཡོན་ཉི་མ་དང་པོ་ལ་ཇ་དངུལ་ཕོར་རེ། བར་པ་ལ་གྲྭ་པ་བཅུ་རེའི་སར་བཀྲས་ཐགས། གོས་ཁ་འབྲེལ། སྨན་ཙེ་ཁ་འབྲེལ། ཁོམ་བུ། གོས་ཆེན། ལྷོ་རས་ཡུག སྤུ་ཁ་ཡུག་ཏེ་བདུན་ཚན་རེ། གསུམ་པ་ལ་གྲྭ་པ་ཞལ་གྲངས་དྲུག་རེའི་སར་གསེར་ཞོ་འཁོར་རེ། བླ་མ་སློབ་དཔོན་སོ་སོར་ཚན་གྲང་དགུ་ཚན་ནས་བདུན་ཚན་གྱི་བར་སྐབས་འབྲེལ། ཉིན་བཞི་པ་ལ་ཞལ་ངོ་སོ་སོ་ཆོས་སྡེ་སྤྱི་པ། སྐུ་འཁོར་དུ་གཏོགས་པ་རྣམས་ཀྱི་རྙེད་བཀུར་འབུལ་འགྱེད་གྱ་ནོམས་པ་བསྒྲུབས། དགོངས་རྫོགས་དངོས་གཞི་ཚེས་བཅུ་གཉིས་དུས་ཆེན་ཐོག་ཆོས་ཁྲི་ཆེན་མོར་གནང་བའི་གདན་ས་ཆེན་པོའི་གཙུག་ལག་ཁང་ཐམས་ཅད་དུ་དཀར་མེ་སྙན་དར་སོགས་མཆོད་སྤྲིན་གྱི་འཕྲེང་བ་ཐུབ་པ་གངས་ཅན་མཚོའི་མདུན་ས་བཞིན་བཤམས། བླ་མ་སློབ་དཔོན་ལས་ཆེན་ཟུར་འབུལ་འོས་པ་རྣམས་ལ་ཚན་གྲངས་སྟོབས་ཆེ་བ། གཞིས་བྱེས་ཀྱི་དགེ་འདུན་སྐྱེ་བོའི་ཚོགས་དང་བཅས་པ་སྟོང་ཕྲག་བཅོ་ལྔ་ཙམ་ལོང་པ་ལ་མང་ཇ་གདན་ནོན་གཟབ་མའི་སྟེང་དགེ་འདུན་རྣམས་ལ་སྤྱི་འགྱེད་དཔངས་མཐོ་བ། མི་སྡེར་ཇ་དངུལ་ཕོར་རེ་སོགས་ཟང་ཟིང་གི་སྦྱིན་གཏོང་བསམ་ལས་འདས་པ་ཞིག་བསྒྲུབས། དེ་དང་རྗེས་འབྲེལ་གླིང་ཁ་བདེ་བ་ཅན་དུ་དགེ་འདུན་བསྙེན་སོང་བརྒྱ་སུམ་ཅུ་སྐོར་གྱིས་ཞག་ཉེར་ལྔའི་བར་ལ་འཁོར་ལོ་བདེ་མཆོག་ནག་པོ་པའི་དཀྱིལ་འཁོར་ཆེན་པོ་ཞལ་ཕྱེ། མུས་ནང་གི་དགོན་སོ་སོ་འདུས་པའི་ཞལ་གྲངས་སྟོང་ཕྲག་ལ་ཉེ་བ་དང་བཅས་པའི་མཆོད་པའི་རྒྱུན་ཆེན་པོ་དང་། སྐྱེ་བོའི་ཚོགས་བགྲང་བ་ལས་འདས་པ་ལ་ཟང་ཟིང་གི་སྦྱིན་གཏོང་དང་། དགེ་འདུན་རྣམས་ལ་རྙེད་བཀུར་འབུལ་འགྱེད་མཆོད་སྤྲིན་སོགས་གདན་ས་འདི་ཉིད་དུ་ཇི་ལྟར་མཛད་པ་བཞིན་བསྒྲུབས། དེ་སྐབས་ལྷ་ས་ནས་ས་གསུམ་གྱི་འདྲེན་པ་དམ་པ་རྒྱལ་དབང་ཐམས་ཅད་མཁྱེན་པ་ཆེན་པོ། རྩེ་གདོང་ལྷུན་རྩེ། བཀྲ་ཤིས་ལྷུན་པོ། ཨེ་ཝཾ་ཆོས་ལྡན། བདེ་ཆེན་ཆོས་འཁོར་སོགས་དབུས་གཙང་ནོར་འཛིན་གྱི་འཁྱོན་ན་གནས་པའི་ཆེ་དགུ་ཐམས་ཅད་ཀྱི་གདུང་འབུལ། སྙན་དར། གདུང་སོར་སོགས་རྒྱ་ཆེན་པོ་བྱུང་། ཆོས་སྡེ་རང་རང་སོ་སོར་མཆོད་འབུལ་དང་གསོལ་འདེབས་ཞུ་བ་ནི་བགྲང་བ་ལས་འདས། ལྷ་སར་ཇོ་བོ་རིན་པོ་ཆེའི་དྲུང་དུ་ཆོས་ཀྱི་རྒྱལ་པོ་འཕགས་པ་རིན་པོ་ཆེའི་སྐུ་ཆར་འབུལ་བ་དང་བསྟན་འགྲོ་ལ་དགོངས་པའི་ཐུགས་བསྐྱེད་བཟང་པོའི་སྨོན་ལམ་འབུམ་ཐེར་སྒྲུབ་པར་དམ་པ་རང་ཉིད་ཀྱི་དགོངས་གཏད་བཞིན་རབ་འབྱམས་སྨྲ་བ་ཆོས་འཕེལ་གྱིས་རྟག་འགྲུས་སུ་བསྒྲུབས་པ་མཛད། གཞན་ཡང་རྒྱལ་བ་ཐམས་ཅད་མཁྱེན་པ་སོགས་ཆོས་ཀྱི་སྤྱན་ལྡན་རྣམས་ལ་མཆོད་འབུལ་བསྔོ་རྟེན། ཨེ་ཝཾ་ཆོས་ལྡན། ཐུབ་བསྟན་གོང་འོག གསེར་མདོག་ཅན། བཀྲ་ཤིས་ལྷུན་པོ། ངམ་རིང་། དཔལ་འཁོར་ཆོས་སྡེ། སེར་འབྲས། གོང་དཀར་རྡོ་རྗེ་གདན་སོགས་དབུས་གཙང་གི་དགོན་གནས་རིགས་སུ་མ་བཅད་པ་ཆེ་ཕྲ་ཉིས་བརྒྱ་སུམ་ཅུ་རྩ་གྲངས་སུ་མང་ཇ་འགྱེད་བཅས་བསྔོ་རྟེན་མཚན་གྲངས་རྒྱ་ཆེན་པོ་སྒྲུབ་པའི་ཚུལ་རྣམས་མཆོད་འབུལ་དེབ་ཆེན་དུ་གསལ་བ་ལྟར་ཡིན་པས་རེ་རེ་ནས་བརྗོད་མི་ནུས་ཏེ་བགྲང་བ་ལས་འདས་པའི་ཕྱིར་རོ། །དེ་ལྟར་དགོངས་པ་ཟབ་མོ་ཆོས་ཀྱི་དབྱིངས་དག་པར་འགང་པའི་བྱ་བ་རྣམས་རགས་རིམ་གྲུབ་རྗེས། རྟེན་བཞེངས་ཆེན་མོ་གྲུབ་པར་མངོན་དུ་བཞེད་དེ། ཟླ་བ་དེའི་ཉེར་གཉིས། ལྷག་པ་ལྷ་མཚམས་ཀྱི་འགྲུབ་སྦྱོར་བཟང་པོ་འཛོམས་པའི་ཉིན་ནས་བཟོ་གྲྭ་གཙུག མཆོད་གནས་བླ་མ་ཆོས་རྗེ་རྒྱལ་མཚན། བཟོ་མགོ་པ་ཀུན་དགའ་ལྔ་ལྡན་ལགས། ཐིག་རྩ་འདེབས་པ་སོགས་ཀྱི་བཀོད་པ་སྤྲུལ་སྐུ་བདོ་གོང་པས་ཕྱག་ལེན་ལ་ཐེབས་པར་མཛད་དེ། བལ་པོ་ཆོས་རྒྱལ་སོགས་བཅུ་གཅིག་གིས་གཙུག་ཏོར་དྲི་མ་མེད་པ་ལས་གསུངས་པའི་བདེ་གཤེགས་མཆོད་རྟེན་བརྒྱད་ཀྱི་ནང་ནས། ཡངས་པ་ཅན་དུ་སྐུ་ཚེ་བྱིན་གྱིས་རླབས་པའི་རྣམ་རྒྱལ་མཆོད་རྟེན་དུ་གྲགས་པའི་དབྱིབས་ཇི་ལྟ་བར་གསེར་དངུལ་སོགས་རིན་པོ་ཆེ་ལས་གྲུབ་པ་རྒྱ་དཔངས་ཆེ་ཞིང་འཛམ་བུ་གླིང་འདིར་མཆོག་ཏུ་གྱུར་པ་བཟོ་ཁྱད་ཕུན་སུམ་ཚོགས་པ་དང་། དམ་པ་དེ་ཉིད་ཀྱི་སྐུ་ཚབ་ཐོག་ཚད་མ་གསེར་ཟངས་ལས་གྲུབ་པ་ལྟ་བས་ངོམས་པ་མེད་པའི་མཚན་དཔེའི་གཟི་འོད་ཅན། མཐུ་སྟོབས་ཀྱི་དབང་ཕྱུག་དཔལ་ལྡན་བི་རཱུ་པའི་སྐུ་བརྙན་རྐང་གང་ཙམ་དང་བཅས་ཟླ་བ་བཞིའི་ཁོངས་སུ་ལེགས་པར་གྲུབ་པའི་སྐུ་རྒྱུར། ཟངས་ཁལ་ལྔ་བཅུ་ང་བརྒྱད། དངུལ་ཁལ་དྲུག་ཉག་གང་། གསེར་བཙོ་ཐོན་ཞོ་ལྔ་བརྒྱ་དང་བཅུ་གསུམ། དངུལ་ཆུ་སྲང་ཉིས་བརྒྱ། ཕྲ་རྒྱན་ལ་གྲུ་དཀར་དམར་གཙོ་བོར་གྱུར་པའི་གཡུའི་རྡོ་རྗེ་རྒྱ་གྲམ་གསུམ། རྡོ་རྗེ་གསེར་གྱི་མཐའ་བཅས་བཅུ་བདུན། གསེར་སྤྱི་ཆེ་ཆུང་བརྒྱད། གསེར་པན་ཆེ་ཆུང་འདྲེས་པ་ཉེར་བརྒྱད། གསེར་གཡུའི་སོག་སྐོར་ཆེ་ཆུང་འདྲེས་པ་དྲུག གསེར་གྱི་ཁྲོམ་ཚར་གཉིས། གཉྫ་མུ་ཏིག་སྟོང་ཕྲག་གཅིག་དང་ཉེར་གཅིག བྱུ་རུ་ཆེ་ཆུང་འདྲེས་པ་དྲུག་བརྒྱ་དང་དྲུག་ཅུ་རེ་དྲུག བྱིར་ལྕུག་རྒྱ་གཞོགས་མ་རིང་བ་ལྔ། པདྨ་རཱ་ག་གཉིས་བརྒྱ་དང་བཅོ་ལྔ། དཔྲལ་གཡུ་བཞི། གཡུ་སྤྲེལ་གཅིག དྲུག་དཀར་དམར་ཁོ་ན་བཅས་པའི་གཡུ་ཆེ་ཆུང་འདྲེས་པ་ཉིས་བརྒྱ། མེ་ཤེལ་ལྔ་བཅུ་ང་གསུམ། གཡང་ཀྲིའི་འཕྲེང་བ་སོགས་གཙོ་བོར་གྱུར་པའི་ནོར་བུའི་ཕྲ་རྒྱན་ཁྱད་འཕགས་འབའ་ཞིག་གྲངས་ལས་འདས་པས་མཛེས་པར་སྤྲས་ཞིང་། དེ་རྣམས་ཀྱི་ནང་བཞུགས་ལ་སྐུ་གདུང་རིན་པོ་ཆེ་ལས་བྱོན་པའི་ལྷ་སྐུ་རིང་བསྲེལ་ཡིག་འབྲུའི་ཚོགས་དང་། གདུང་ཚ་གཙོ་བོར་གྱུར་པའི་གཟུངས་དང་བྱིན་རླབས་ཀྱི་རྟེན་གྲངས་དང་ཚད་མེད་པ་ཞིག་སོ་སོའི་དཀར་ཆག་ཏུ་གསལ་བ་ལྟར་གྱི་ཕྱུར་བུར་བལྟམས་པའི་དངུལ་གདུང་རིན་པོ་ཆེ་ཉིད་བཞི་ཐོག་བླ་བྲང་གི་རིག་འཛིན་བླ་མ་བརྒྱུད་པའི་ཤར་ངོས་དང་། དེའི་མདུན་ཐད་ནུབ་ནས་ཤར་གཟིགས་ལ་སྐུ་འདྲ་རིན་པོ་ཆེ་དགོས་འདོད་ཀུན་འབྱུང་ཉིད། མཆོད་པའི་བྱེ་བྲག་དཔག་ཏུ་མེད་པ་དང་བཅས་ཇི་སྲིད་བསྟན་པ་གནས་ཀྱི་བར་དུ་ལྷ་བཅས་འགྲོ་བ་ཀུན་གྱི་བསོད་ནམས་ཀྱི་ཞིང་དམ་པར་བཞུགས་སུ་གསོལ། དེ་བསྟུན་གོང་དུ་བཀོད་པའི་རྒྱལ་བའི་འཁྲུངས་རབས་དཔག་བསམ་འཁྲི་ཤིང་གི་དོན་འབྲེལ་ཇི་ལྟ་བ་བཞིན་བཀོད་པ་མཛད་པའི་བྲིས་ཐང་ཉེར་དགུ་གེགས་མེད་མཐར་ཕྱིན་པའི་གཙོ་ཐང་གསུམ་དང་། སྔགས་འཆང་ཡབ་སྲས། འདྲེན་པ་དམ་པ་ཡབ་སྲས་བརྒྱུད་པ་དང་བཅས་པ་སྦྱིན་བདག་གི་ཚུལ་དུ་བཞུགས་པ་རྣམས་ལ་ཏོག་གསེར་འཇང་བརྡུང་ཞོ་བཞི་བཅུ། གཞན་མ་རྣམས་ཀྱི་ཏོག་དངུལ་གར་ལུགས་ལས་གྲུབ་པའི་རྒྱུར་དངུལ་སྲང་ཉེར་བརྒྱད་དང་ཞོ་བརྒྱད། སྐུ་བརྙན་རྣམས་ལ་གསེར་ཞོ་སུམ་ཅུ་སོ་བདུན་བཅས་གཞན་ལས་ཆེས་ཁྱད་བར་དུ་འཕགས་པ་འདི་རྣམས་ཀྱང་བསྒྲུབས་ཏེ། མདོར་ན་གངས་ཅན་གྱི་ཁྲོད་འདིར་རྟེན་གསུམ་གསར་དུ་བསྐྲུན་པ་ལ་འདི་རྣམས་ལས་བཟོ་ཁྱད་ཁྱད་པར་དུ་འཕགས་པ་དང་། སྐུ་རྒྱུ་སྣང་ཆེ་བ་མེད་པར་གྲགས་ལ། རྟེན་གསུམ་དེ་དག་གི་སྤྱན་སྔར་མདོ་སྡེ་ཕལ་པོ་ཆེའི་གླེང་གཞི་ལས་གསུངས་པའི་མཆོད་པའི་སྤྲིན་གྱི་ཕུང་པོ་ལེགས་པར་བསྟར་བ་ལ་རབ་ཏུ་གནས་པའི་བྱིན་རླབས་ཀྱི་ཆར་རྒྱུན་འབེབས་པ་པོ་འགྲོ་བ་མ་ལུས་པའི་སྐྱབས་མགོན་མཚུངས་པ་མ་མཆིས་པའི་རྗེ་བཙུན་འཇམ་པའི་དབྱངས་བསོད་ནམས་དབང་ཕྱུག་གཙོ་བོར་ཕེབས་པའི་ཕྱག་ཕྱིར་རྒྱལ་རྩེ་ཞབས་དྲུང་བླ་མའི་དྲུང་། ཐུབ་བསྟན་ལྷ་ཆེན་གྱི་མཁན་རིན་པོ་ཆེ། བཟང་ལྡན་སློབ་དཔོན་པ་ཆེན་པོ་ངག་དབང་རྣམ་རྒྱལ་སོགས་རྡོ་རྗེ་འཛིན་པ་བཅུ་ཕྲག་གསུམ་ལྷག་ཙམ་གྱིས་དགེས་པ་རྡོ་རྗེ་ལ་རྟེན་པའི་རབ་ཏུ་གནས་པའི་ཆོ་གས་བྱིན་རླབས་ཀྱིས་གཟི་འོད་འབར་བ་མཛད། སླད་ནས་ཀྱང་དུས་རྒྱུན་གྱི་མཆོད་པར་རྡོ་རྗེ་རྣལ་འབྱོར་མའི་སྒྲུབ་མཆོད། ཀྱཻ་རྡོར་རྩ་རྒྱུད་བརྟག་གཉིས་ཀྱི་རྒྱུད་འདོན། བླ་མ་མཆོད་ཆོག་རྣམས་ནར་མར་སྒྲུབ་པ་དང་། ལོ་དུས་ཀྱི་མཆོད་འབུལ་ཆེན་མོར་རྗེ་བཙུན་རྡོ་རྗེ་རྣལ་འབྱོར་མའི་སིནྡྷཱུ་རའི་དཀྱིལ་འཁོར་ཆེན་པོ་ཞལ་ཕྱེ་སྟེ་ཞག་གྲངས་ཉི་ཤུའི་བར་དུ་སྒྲུབ་ཅིང་མཆོད་པ་དང་། དེ་བསྟུན་ཐུབ་བསྟན་ལྷ་ཆེན་དུ་མཆོད་འབུལ་རྒྱ་ཆེན་པོ། གཞན་ཡང་ཨེ་ཝཾ་ཆོས་ལྡན། གོང་དཀར་རྡོ་རྗེ་གདན། ཉང་སྟོད་རྩེ་ཆེན་རྣམས་སུ་ཞག་གྲངས་མང་པོའི་བར་ལ་བླ་མེད་ཀྱི་དཀྱིལ་འཁོར་ཆེན་པོ་ཞལ་ཕྱེས་ཏེ་མཆོད་སྤྲིན་རྒྱ་མཚོ་ལྟ་བུ་དང་། གླིང་ཁ་བདེ་བ་ཅན་དུ་ཞག་བདུན་གྱི་བར་ལ་དགེ་འདུན་མང་པོས་འཁོར་ལོ་སྡོམ་པའི་དཀྱིལ་འཁོར་ཆེན་པོ་ཞལ་ཕྱེ་བ། གཞན་ཡང་གསེར་མདོག་ཅན། སྲིད་གསུམ་རྣམ་རྒྱལ། ཡུལ་ཆེན། ཉི་ཤར་ཆོས་སྡེ། གདོང་དགའ་ཆོས་སྡེ། བསམ་ཡས་རབ་བྱུང་སོགས་ས་རིགས་ཀྱི་དགོན་ཆེན་ཕལ་ཆེ་བར་སྒྲུབ་ཅིང་མཆོད་པ་སོགས་གསོལ་འདེབས་རྒྱ་ཆེན་པོ་བགྱིད་པ་ལ་སྩོལ་བ་ལྷུར་ལེན་རྒྱལ་བསྟན་རིན་པོ་ཆེ་ཇི་སྲིད་གནས་ཀྱི་བར་དུ་རྒྱུན་མི་ཆད་པ་འབྱུང་བའི་སོ་སོར་གཞི་རྟེན་མཐའ་ཡས་པ་ཞིག་སྦྱོར་བར་མཛད་པ་རྣམས་འདིར་ཡི་གེའི་ཚེགས་སྐྱུང་ཕྱིར་ཞིབ་པར་མ་སྤྲོས་སོ། །དེ་ཐམས་ཅད་ཀྱི་བྱ་བ་མཛད་པ་པོ་འགྲོ་བ་མ་ལུས་པའི་སྐྱབས་མགོན་མཚུངས་པ་མ་མཆིས་པ་དཔལ་ས་སྐྱ་པ་ཆེན་པོ་སྔགས་འཆང་ངག་དབང་བསོད་ནམས་དབང་ཕྱུག་གི་བཀའ་བཞིན། རྗེ་བཙུན་ས་སྐྱ་པའི་འཕྲིན་ལས་པར་སྨོན་ལམ་གྱི་མཐུ་ཡོངས་སུ་གྲུབ་པ་ཕྱག་མཛོད་བསོད་ནམས་རབ་བརྟན་པས་ཐུགས་ཁུར་བཞེས་ཏེ། ཉེར་འཚེའི་རྣམ་པ་ཅུང་ཟད་ཀྱང་མེད་ཅིང་རིང་པོར་མ་ཐོགས་པ་ལེགས་པར་གྲུབ་པ་འདི་ནི་མཆོག་གསུམ་འདུས་པའི་ངོ་བོ་བཀའ་དྲིན་མཉམ་མེད་སྔགས་འཆང་བླ་མ་དེ་ཉིད་ཀྱི་ཐུགས་རྗེ་ལས་གཞན་དུ་མ་མཆིས་སོ། །དོན་དེ་དག་ལ་འདི་སྐད། རྫོགས་སངས་རྒྱས་ཀྱི་གང་འདུས་མཛད་པ་ཡིས། །མྱང་འདས་ཞི་བར་གཟིམས་ཀྱང་འོད་སྲུང་གི །སྐུ་གདུང་མཆོད་རྟེན་མང་པོའི་བཀའ་དྲིན་དང་། །རྒྱལ་བའི་གསུང་རབ་བསྡུ་བའི་ཁུར་ཁྱེར་བཞིན། ༡ །འཇམ་མགོན་རིགས་དང་ཆོས་ལས་འཁྲུངས་པའི་ལྷ། །ས་གསུམ་འདི་ན་འགྲན་ཟླ་མ་མཆིས་པ། །བསོད་ནམས་མི་ཟད་གསེར་གྱི་ལྷུན་པོ་མཆོག །ཆོས་དང་སྲིད་ཀྱི་དབང་ཕྱུག་ཆེ་དེས་བཀའ། ༢ །ལེགས་བྱས་བསོད་ནམས་ཡོངས་འདུའི་དཔག་བསམ་དབང་། །དད་འདུན་རྩ་བ་རབ་བརྟན་རྣམ་དཔྱོད་ཀྱིས། །གཟིགས་པ་ནམ་མཁའི་རྗེས་འགྲོ་སྐྱེས་ཆེན་དེས། །ནམ་ཡང་མི་གཡེལ་གུས་སྤྲོ་ཆེན་པོ་ཡིས། ༣ །དཔལ་འབྱོར་ཕ་མཐའ་ཡས་པ་ཡོངས་འཁྱིལ་བས། །མི་ཟད་ནམ་མཁའ་མཛོད་ཀྱི་སྒོ་ཕྱེ་ནས། །འདུས་པའི་ཚོགས་ལ་ལན་བརྒྱར་རྙེད་བཀུར་དང་། །སྐྱེ་བོའི་ཚོགས་ལ་སྦྱིན་པའི་བཀའ་དྲིན་མཛད། ༤ །བསླབ་གསུམ་ནོར་གྱིས་ཕྱུག་པའི་ངུར་སྨྲིག་སྡེ། །བཤད་སྒྲུབ་ཉིས་བརྒྱ་བཅུ་ཕྲག་གསུམ་ལྷག་ལ། །རྙེད་བཀུར་ཀུན་བཟང་མཆོད་སྤྲིན་མཐའ་ཡས་པས། །དམ་པའི་ཐུགས་དགོངས་མ་ལུས་ཡོངས་སུ་བཀང་། ༥ །གང་ལ་ཅི་དགེས་དངོས་གྲུབ་འདོད་དགུའི་ཆར། །ཡོངས་འདུའི་དཔག་བསམ་ལ་འགྲན་ཐུགས་ཀྱི་རྟེན། །ཆུ་ཤེས་མདོག་མཚུངས་བྱིན་རླབས་གཟི་འོད་ཅན། །ལྷ་མིའི་བསོད་ནམས་མགྲོན་གྱི་ཕུལ་དུ་བསྒྲུབས། ༦ །གསེར་གྱི་ལྷུན་པོ་ལ་ཡང་སྐྱེངས་སྟེར་བའི། །ལྟ་བས་མི་ངོམས་མཚན་པའི་ལང་ཚོ་ཅན། །དགེ་ལེགས་རིན་ཆེན་ལས་གྲུབ་སྐུའི་སྣང་བརྙན། །མཁའ་མཉམ་འགྲོ་བའི་ལེགས་བྱས་ཞིང་དུ་བསྐྲུན། ༧ །དེ་ཚེ་གཟུ་བོར་གནས་པའི་དཔྱོད་ལྡན་ཀུན། །འདི་ཅི་ནམ་མཁའ་མཛོད་ལ་དབང་འབྱོར་རམ། །ཡང་ན་རྣམ་ཐོས་བུ་ཡི་སྒྱུ་འཕྲུལ་ཞེས། །ཁྱོད་སྙན་བརྗོད་པའི་མགྲིན་པ་རིང་དུ་སྐྱོང་། ༨ །དེ་ལྟར་རིགས་བརྒྱའི་མགོན་པོ་སྔགས་འཆང་རྗེས། །ཟབ་དགོངས་ཆོས་དབྱིངས་ཀུན་གསལ་དག་པའི་ཀློང་། །ཡོངས་སུ་སྐོང་བའི་ལེགས་བྱས་ཇི་སྙེད་པ། །རྒྱལ་བའི་འཕྲིན་ལས་སྒྲུབ་པ་སྨོན་ལམ་མཐུ། ༩ །ཞེས་རིགས་བརྒྱའི་མགོན་པོ་བཀའ་དྲིན་མཉམ་མེད་རྒྱལ་བ་རྡོ་རྗེ་འཆང་ཆེན་པོའི་རྣམ་པར་ཐར་པ་རྒྱ་མཚོ་ལྟ་བུ་ལས་སྒྲོ་བཀུར་སྤངས་ཏེ་རགས་པ་ཆུ་ཐིགས་ཙམ་ཞིག་བརྗོད་པ་ལེགས་པར་བསྟན་ཟིན་ཏོ། །འདིར་སྨྲས་པ། དམ་པའི་རྟོགས་བརྗོད་དགེ་ལེགས་འབུམ་གྱི་ཁྱིམ། །གཞན་ཕན་བསིལ་ཟེར་བྱེ་བ་འཛག་པ་ཅན། །མཐོང་བས་སྐལ་བཟང་ཡིད་ཀྱི་ཀུ་མུད་ཚལ། །ཀུན་དགའི་འདབ་མ་ཕྱོགས་བརྒྱར་ཅིས་མི་འཛུམ། ༡ །མགོན་དེའི་གསུང་དང་རང་གི་མོས་བློ་ཡིས། །ལེགས་སྦྱར་འདི་ལ་ཉེས་པ་མ་མཆིས་མོད། །བྱིས་པའི་བློ་ཡིས་འཁྲུལ་པར་འགྱུར་པ་གང་། །དེ་ཉིད་གཟིགས་པ་རྣམས་ཀྱིས་བཟོད་པར་མཛོད། ༢ །ཐུབ་དབང་བླ་མའི་ངོ་མཚར་གཏམ་ཉིད་ཀྱི། །དད་པས་བློ་གསལ་སྐལ་ལྡན་ཡིད་ཚིམ་ཞིང་། །མུ་ཅོར་སྨྲ་བ་རྣམས་ཀྱི་བསྟེན་པའི་ཚིག །ཡིད་འོང་སེམས་པ་ཉིད་དང་བྲལ་བར་བྱེད། ༣ །ཀུན་མཁྱེན་གོ་འཕང་ཇི་སྲིད་མ་ཐོབ་བར། །དགའ་བཞིའི་ཚུལ་ཁྲིམས་དྲི་མེད་གཙང་མ་ཡིས། །བློ་གྲོས་དབང་པོ་གསལ་བའི་ཆོས་ཅན་གྱིས། །ཡང་དག་ཤེས་བྱའི་སྣང་བ་གསལ་པར་ཤོག ༤ །ཁྱོད་ཞབས་པདྨོ་བསྟེན་པའི་བཀའ་དྲིན་ལས། །སྐྱེ་བ་ཀུན་ཏུ་ཁྱེད་ཀྱི་ཞལ་མཐོང་ཞིང་། །གདམས་པའི་ཉིང་ཁུས་མོས་པའི་ཡིད་ཚིམ་ནས། །མི་འགྱུར་བདེ་བ་ཆེ་ལ་རོལ་བར་ཤོག ༥ །ཚུལ་འདི་འབད་པས་དགེ་ཚོགས་ཀུནྡ་དང་། །ཟླ་བའི་འོད་ལྟར་དཀར་བ་གང་ཐོབ་དེས། །སྐྱེ་དགུའི་སྒྲིབ་གཉིས་མུན་པའི་དཔུང་བཅོམ་ནས། །རྣམ་གྲོལ་ཐར་པའི་ལམ་ལ་འགོད་གྱུར་ཅིག ༦ །བཀྲ་ཤིས་དགེ་ལེགས་ཐམས་ཅད་འབྱུང་བའི་སྒོ། །རྒྱལ་བའི་བསྟན་པ་སྤྱི་དང་ཁྱད་པར་དུ། །ལུང་རྟོགས་བདག་ཉིད་རྗེ་བཙུན་ས་སྐྱ་པའི། །ལུགས་ཟུང་ཡར་ངོའི་ཟླ་ཚེས་བཞིན་གྱུར་ཅིག ༧ །བདག་སོགས་དེང་ནས་ཚེ་རབས་ཐམས་ཅད་དུ། །མགོན་པོ་ཁྱོད་དང་ནམ་ཡང་མི་འབྲལ་ཞིང་། །རྡོ་རྗེ་འཆང་དངོས་རྗེ་བཙུན་ཞབས་པདྨོ། །དད་པའི་གཙུག་གི་འབྲལ་མེད་བསྟེན་པར་ཤོག ༨ །དཔལ་ལྡན་འཇམ་པའི་དབྱངས་ཀྱི་བྱིན་རླབས་དང་། །མཆོག་གསུམ་སྲུང་མར་བཅས་པའི་མཐུ་སྟོབས་དང་། རྟེན་འབྲེལ་བསླུ་བ་མེད་པའི་བདེན་པ་ཡིས། །འདི་ཕྱིའི་དོན་ཀུན་འགྲུབ་པའི་ཤིས་པས་སྐྱོངས། ༩ །དེ་ལྟར་འགྲོ་བ་ལྷ་དང་མིའི་སྐྱབས་དང་མགོན་དང་དཔུང་གཉེན་མཚུངས་པ་མ་མཆིས་པ་དཔལ་ས་སྐྱ་པ་ཆེན་པོ་སྔགས་འཆང་བླ་མ་ཐམས་ཅད་མཁྱེན་པ་ངག་དབང་ཀུན་དགའ་བསོད་ནམས་གྲགས་པ་རྒྱལ་མཚན་དཔལ་བཟང་པོའི་རྣམ་པར་ཐར་པ་ལེགས་བྱས་ཀྱི་རྒྱ་མཚོ་སྤེལ་བར་བྱེད་པ་དད་པའི་ཆུ་རྒྱུན་ཅེས་བྱ་བ་འདི་ནི་དང་པོར་རིགས་བརྒྱའི་མགོན་པོ་གང་གི་མ་འོངས་པ་ལུང་བསྟན་པའི་བཀས་རྗེས་སུ་གནང་བ་ཐོབ་ཅིང་། བར་དུ་ས་གསུམ་གྱི་སྐྱོབ་པ་འགྲན་ཟླ་མ་མཆིས་པ་དཔལ་ས་སྐྱ་པ་ཆེན་པོ་འཇམ་པའི་དབྱངས་བསོད་ནམས་དབང་ཕྱུག་གྲགས་པ་རྒྱལ་མཚན་དཔལ་བཟང་པོའི་བཀའ་ལུང་དང་། མཐའ་མར་རྗེ་བཙུན་ས་སྐྱ་པའི་འཕྲིན་ལས་ཀྱི་ཤིང་རྟ་གྱེན་དུ་འདེགས་པ་ལ་མཚུངས་པ་མ་མཆིས་པ་ཕྱག་མཛོད་རིན་པོ་ཆེ་བསོད་ནམས་རབ་བརྟན་པའི་དྲུང་དང་། སྐྱེས་སྦྱང་གི་རྣམ་དཔྱོད་མཁའ་ལྟར་ཡངས་ཤིང་རིགས་རུས་ཆོ་འབྲང་སོགས་མཐོ་རིས་ཀྱི་ཡོན་ཏན་མང་པོའི་རྒྱན་གྱིས་མཛེས་པ་རྗེ་བཙུན་དམ་པ་དེ་ཉིད་ཀྱི་སྤྱན་གྱི་འབྲས་བུ་ལྟར་བཀའ་དྲིན་གྱིས་འཚོ་བའི་མིའི་དབང་ཕྱུག་རྣམ་རྒྱལ་རྡོ་རྗེ་སོགས་ཀྱིས་སྔ་ཕྱིར་བཀས་བསྐུལ་བའི་ཕེབས་ནན་ཆེ་བ་གནང་བྱུང་ནའང་། རང་ངོས་ནས་རྗེ་བཙུན་མཆོག་གི་བཀའ་དྲིན་དྲན་པས་ལྷག་བསམ་གྱི་ཟླ་བ་གསར་དུ་ཚེས་པས་གུས་སྤྲོར་གྱུར་ཀྱང་བློ་གྲོས་ཀྱི་འཇུག་པ་ཆེ་ཆེར་དམན་པས་སྦྲང་བུའི་གཤོག་རླབས་ཀྱིས་ཀུན་གསལ་གྱི་ཕ་མཐའ་འཇལ་བ་བཞིན་ངལ་བ་ཙམ་སྙིང་པོར་གྱུར་དོགས་རེ་ཞིག་སྤོབས་པ་ཟུམ་མོད། འོན་ཀྱང་དམ་པའི་མཚན་ཙམ་རྣ་བར་ཐོས་པ་ཡང་སྐལ་བ་བཟང་ན་འདི་ལྟ་བུའི་སྤྱོད་ཡུལ་ལ་འཇུག་པ་ཅི་ནས་ཀྱང་སྐལ་བ་བཟང་སྙམ། སྐྱེས་ཆེན་རྣམས་ཀྱི་བཀའ་སྩལ་སྤྱི་བོར་ནོད་དེ་རྗེ་བཙུན་ཉིད་ཀྱི་བཀའ་འབངས་ཀྱི་མཐའ་ཆུང་ཁོ་ནར་གྱུར་ཀྱང་། རང་ལོ་ཉི་ཤུ་ནས་སུམ་ཅུའི་བར་དུ་སྐུའི་སྲིད་ཞུ་དང་ཞབས་འབྲིང་བགྱིས་པའི་སྐལ་བ་བཟང་པོ་ཐོབ་ཅིང་། གསུང་གི་ཆ་ཤས་ཙམ་གྱིས་འཚོ་བ་ཤཱཀྱའི་བཙུན་པ་ཀུན་དགའ་བློ་གྲོས་ཀྱིས་འཛམ་གླིང་ནོར་འཛིན་གྱི་ཁྱོན་ལ་བཞུགས་པའི་དམ་པ་གང་གི་ཞལ་སློབ་བགྲང་བ་ལས་འདས་པ་རྣམས་ཀྱིས་རྗེ་བཙུན་ཉིད་ཀྱི་རྣམ་པར་ཐར་པར་རྒྱ་མཚོ་སྤེལ་བར་བྱེད་པའི་ས་བོན་ཙམ་ཞིག་སྒྲོ་བཀུར་གྱི་དྲི་མས་ཅུང་ཟད་ཀྱང་མ་སྦགས་པར་ཀུན་ལྡན་ཞེས་པ་ལྕགས་བྱི་ཆུ་སྟོད་ཟླ་བའི་དཀར་ཕྱོགས་དགའ་བ་དང་པོའི་ཚེས་རྒྱལ་ཕུར་གྱི་གྲུབ་འབྱོར་བཟང་པོ་འཛོམས་པའི་གོང་གི་སྐུ་གསུང་ཐུགས་ཀྱི་རྟེན་རྣམས་ལ་རབ་ཏུ་གནས་པ་ལེགས་པར་མཛད་པའི་ཉིན་དཔལ་ས་སྐྱའི་བཞི་ཐོག་བླ་བྲང་དུ་ལེགས་པར་སྦྱར་བ་འདིས་རྗེ་བཙུན་རྡོ་རྗེ་འཆང་ཆེན་པོའི་དགོངས་པ་ཡོངས་སུ་རྫོགས་ནས། བདག་སོགས་ཕ་མར་གྱུར་པའི་སེམས་ཅན་ཐམས་ཅད་ཀྱི་བརྒྱུད་ལ་ཡེ་ཤེས་གཟིགས་པའི་བྱིན་རླབས་མྱུར་དུ་འཇུག་པའི་རྒྱུར་གྱུར་ཅིག འདིར་སྨྲས་པ། ཀུན་ཏུ་དགའ་བའི་ལྷག་བསམ་མི་དམན་ཡང་། །བློ་གྲོས་ན་ཚོད་མ་སྨིན་སྙན་ཚིག་གིས། །དབེན་པའི་མོས་བློས་ཅུང་ཟད་གཅིག་སྡེབས་པ། །འདི་ཡང་རྣམ་ཀུན་དོན་ཡོད་ཁོ་ན་ཡིན། །དྷརྨེ་ཨུ་ད་ཡ་མསྟུ། ཆོས་འདི་དར་བར་གྱུར་ཅིག །སརྦ་མངྒ་ལཾ། ཐམས་ཅད་བཀྲ་ཤིས།། །།